
Capitolul 1 


El fusese şapte oameni. 

Acum, era unul singur. 

Femeia al cărei birou îl vizita o oră pe zi îi 
spusese asta. Înainte nu ştiuse nimic, deşi ea 
pretindea contrariul. După spusele ei, era 
posibil ca el încă să o ştie, şi probabil aşa şi 
era. El nu avea nici o îndoială că femeia se 
înşela în această privinţă. Dar asta nu conta. 
Dacă vroia să trăiască, trebuia să o convingă 
că el nu ştia nimic. 

lar asta era cu adevărat ciudat. 

— Eu îţi spun cum este. Apoi tu încerci să 
mă convingi că este aşa. 

Dacă nu reuşea să convingă autorităţile, nu 
avea să fie ucis, deşi ceea ce-l aştepta era 
aproape la fel de rău ca şi moartea. Cu 
excepţia cazului, foarte puţin probabil, în care 
cineva, în viitorul îndepărtat, avea să decidă 
să-l readucă la viaţă. 

Femeia, psihologul, era nedumerită şi 
intrigată. El bănuia că şi superiorii ei erau la fel 
de nedumeriţi. Cât timp îi menținea în acea 
stare, avea şanse să rămână în viaţă. lar cât 
trăia, putea să spere la evadare. Chiar dacă 
ştia, sau credea că ştie, că din acel loc nu 
evadase nimeni. 


Bărbatul care îşi spunea acum William St- 
George Duncan stătea pe un scaun în biroul 
psihologului, doctor Patricia Ching Arszenti. 
Abia îşi recăpătase conştiinţa, aşa că era încă 
puţin confuz. Acesta era efectul  ceţei 
adevărului. Câteva secunde mai târziu, 
simţurile lui reveniră la locurile normale, ca 
piesele unui puzzle. Cifrele cronometrului de 
pe perete îi spuseseră că fusese sub ceaţă 
timp de treizeci de minute, ca de obicei. Îi 
dureau muşchii, spatele, mintea lui vibra ca o 
trambulină, imediat după săritura înotătorului. 

Ce aflase ea nou în acest interval de timp? 

Arszenti zâmbi şi spuse: 

— Cum te simţi? 

El îşi îndreptă spatele şi îşi masă ceafa. 

— Am visat. Eram un nor de particule micuţe 
de fier, care se învârteau luate de vânt, într-o 
cameră largă. Cineva a introdus în cameră un 
magnet uriaş. Eu, norul de particule, am zburat 
spre magnet. Am devenit o masă solidă de fier. 

— Fier? Eşti mai mult ca un chit. Sau ceva 
termoplastic. lei o altă formă - sau mai bine zis 
forma altcuiva - ori de câte ori o doreşti. 

— Dar nu sunt conştient de asta, zise el. 

— Ce formă avea masa solidă de fier? 

— O sabie cu două tăişuri. 

— Nu mă aflu aici ca să îţi fac psihanaliza. 
Totuşi, această imagine este foarte 
semnificativă. 

— Ce înseamnă? 


— S-ar putea ca pentru tine să nu însemne 
acelaşi lucru ca şi pentru mine. 

— Orice ţi-am spus, trebuie să fie adevărat. 
Nimeni nu poate minţi, când respiră în ceața 
adevărului. 

— Intotdeauna am crezut asta, spuse ea, iar 
apoi continuă, după o scurtă pauză: - Până 
acum. 

— Până acum? De ce? Ai putea să-mi spui de 
ce crezi că sunt diferit faţă de alţii. Mai bine 
zis, ar trebui să-mi spui. Cred că nu o faci 
pentru că nu poţi. 

Se aplecă în faţă şi se încruntă la ea. 

— Nu-ţi poţi susţine afirmaţia decât cu nişte 
suspiciuni iraționale. Sau ai primit ordine de la 
superiorii tăi, care sunt înnebuniţi de 
suspiciuni. Tu ştii - şi ei ar trebui să o ştie, de 
asemenea - că nu sunt imun la ceața 
adevărului. Nu ai nici o dovadă că ar fi altfel. Şi 
atunci, eu nu sunt acele persoane arestate ca 
spărgători de zi şi pentru apartenenţa la o 
organizaţie subversivă. Nu sunt responsabil 
pentru crimele lor, pentru că eu nu sunt Ei. 
Sunt la fel de nevinovat ca un nou-născut. 

— Orice copil este un potenţial criminal, zise 
ea. Totuşi... 

Rămaseră tăcuţi pentru o vreme. Bărbatul 
se lăsă pe spate, relaxat, şi zâmbi. Arszenti 
rămase  nemişcată, atât cât era posibil, 
tresăririle şi  foielile ei fiind aproape 
nedetectabile. Nu se mai uita la el. Privea fix 

spre fereastră. Deşi nu putea să vadă curtea 
mare şi zidul înalt de dincolo de ea, vedea 
partea dreaptă a străzii şi clădirea de după 
trotuarul larg. Era ora prânzului şi intersecţia 
dintre Frederick Douglass Boulevard şi St. 
Nicholas Avenue era aglomerată. Pietonii se 
îngrămădeau pe trotuare, bicicliştii pe stradă. 
O şeptime din populaţia Manhattan-ului se 
bucura de soarele primăverii timpurii. Şi ei ar fi 
trebuit să fie afară. Din cele aproximativ 
nouăzeci de ob-zile ale acelui anotimp, ei 
aveau parte de aproximativ unsprezece. 

Săritori peste timp, îşi spuse Duncan. Prin 
minte îi trecu fulgerător imaginea unei lăcuste 
stând pe o buruiană, care se îndoia sub 
greutatea ei. Şi o dată cu acest gând veni 
durerea. Sau amintirea durerii? Nu ştia de ce 
asocia imaginea unei lăcuste cu durerea. Nu-şi 
amintea nimic care să facă această legătură. 

Brusc, asemenea unei muşte care se 
desprinde singură din pânza de păianjen - oare 
şi o pânză a amintirilor? - Arszenti îşi mută 
privirea de la fereastră şi se aplecă în faţă. ÎI 
privi încordată, efectul fiind că blonda înaltă şi 
frumoasă păru şi mai atrăgătoare. Dinţii ei 
mari şi albi păreau gata să-l muşte. Străluceau 
ca soarele pe gratiile unei celule. 

William Duncan zâmbi. Era nevoie de mai 
mult de atât ca să-l sperie. 

— Nu ştiu cum ai făcut-o, spuse ea. Ai reunit 
şapte personalităţi diferite. Nu, nu e bine zis. Ai 

dizolvat, ai reprimat sub nivelul detectabilităţii, 
şapte persoane. Şi ai devenit o a opta. Ai chiar 
şi unele amintiri ale acestei a opta persoane, 
cea actuală, deşi acestea trebuie să fie false. 
Dar nu-ţi poţi schimba amprentele, mirosul, 
sângele, retina, curenţii cerebrali, iar toate 
acestea dovedesc că încă eşti Jefferson 
Cervantes Caird, polițistul de marţi, şi toţi 
ceilalţi, Tingle, Dunski, Repp, Ohm, Zurvan şi 
Isharashvili. Ai schimbat persoana, dar corpul... 
nu eşti Proteu. 

— Inainte să-mi vorbeşti tu despre ei şi să- 
mi arăţi acele casete, nu auzisem niciodată de 
oamenii aceştia. 

— Se pare că asta e adevărat, zise Arszenti. 
„Se pare” este expresia-cheie aici. 

— Pentru Dumnezeu! Am fost de multe ori în 
ceața adevărului, mi-ai monitorizat compoziţia 
sângelui şi mi-ai făcut teste cerebrale - sau cel 
puţin aşa mi-ai spus - şi nu ai descoperit nici 
cel mai mic indiciu că aş minţi. 

— Dar nu există nici un William St-George 
Duncan în înregistrări. Deci nu există o astfel 
de persoană. Noi ştim cine eşti... adică, cine ai 
fost. ŞI... 

Se lăsă pe spate, cu degetele pe marginea 
biroului. Privirea ei se îmblânzise, devenind 
nedumerită. 

— Sunt autorizată să-ţi spun că părerea 
oficială este că s-ar putea să fii unic. S-ar 
putea. Dar asta nu va zdruncina din temelii 

societatea noastră. Îi va conferi doar o 
oarecare flexibilitate ca să se adapteze. 

— Birocraţia, adică guvernul, nu are 
flexibilitate, zise Duncan. Nu a avut niciodată şi 
nici nu va avea vreodată. 

— Nu glumi. Vei fi subiectul unor 
experimente lungi şi intense. Care vor 
determina dacă rezişti cu adevărat la ceaţă. ŞI 
dacă da, de ce. 

— Ei, măcar asta va amâna momentul în 
care voi fi stonat. 

Ea se aplecă din nou în faţă. Stătea cu cotul 
pe birou şi îşi sprijinea bărbia în palmă. 

— Atitudinea ta mă deranjează. Eşti atât de 
vesel şi lipsit de teamă. Ca şi cum te-ai aştepta 
să evadezi... curând. 

— Sunt sigur că m-ai întrebat dacă vreau să 
evadez, răspunse Duncan, zâmbind în 
continuare. 

— Da. lar asta mă deranjează şi mai mult. Ai 
afirmat că nu ai nici un plan, că ştii că nimeni 
nu poate evada de aici. lar asta... asta nu pot 
să o cred. 

— Trebuie să o crezi. 

— İntrevederea s-a încheiat, spuse ea, 
ridicându-se în picioare. 

Duncan se ridică şi el, corpul lui înalt 
îndreptându-se ca un briceag cu arc. 

— Mi-ai arătat o parte din casetele de la 
întrevederi. Nu ştiu ce este acest elixir despre 


care m-ai întrebat. Dar trebuie să fie ceva de o 
importanţă colosală. Ce este? 

Ea păli vag. 

— Noi credem că ştii foarte bine despre ce 
este vorba. 

Arszenti strigă şi uşa se deschise spre 
interior. În prag, privindu-i, stăteau doi bărbaţi 
înalţi, în uniforme verzi. Duncan se îndreptă 
spre ei. În clipa în care trecea pe lângă ea, 
spuse încet, din colţul gurii. 

— Orice ar fi, şi tu eşti în pericol, pentru că 
ştii de existenţa lui. Ne vedem martea 
viitoare... dacă vei mai fi aici. 

Nu avea nici un rost să o sperie, pentru că 
ea îşi făcea doar datoria şi nu fusese brutală cu 
el. Dar simţea o oarecare satisfacţie, când o 
ameninţa. Acesta era singurul mod în care 
putea riposta. Deşi nu era cine ştie ce, era mai 
bine decât nimic. 

În timp ce mergea pe coridor, însoţit de cei 
doi paznici, se întrebă de unde venea acel 
optimism al lui. În mod logic, nu ar fi trebuit să 
existe. Nimeni, niciodată, nu evadase din acel 
loc. Şi totuşi el credea că putea să o facă. 

Mergea pe hol, pe covorul gros verde 
deschis, văzând, dar fără să conştientizeze 
peisajele montane şi marine ce apăreau pe 
ecranele TV de pe pereţii de marţi. Aproape de 
capătul coridorului tăcut şi gol, se opri la 
comanda unuia dintre paznici.  Rămase 
nemişcat, în timp ce celălalt paznic tasta codul 

pe panoul cu butoane de lângă uşă. Paznicul 
nu se osteni să-l împiedice să vadă secvenţa 
de numere pe care o introducea. Codul se 
schimba o dată pe zi, şi câteodată şi la mijlocul 
după-amiezii. Mai mult, pe peretele opus uşii 
se afla o cameră TV miniaturală, iar 
supraveghetorul aflat la etajul de dedesubt 
trebuia să introducă şi el un cod, înainte ca uşa 
să se deschidă. 

Paznicul se trase un pas în spate, ca să-i 
permită lui Duncan să intre. Deşi cele două 
gărzi nu purtau arme, erau specialişti în arte 
marţiale. Chiar dacă un prizonier reuşea să-i 
învingă pe ei doi, tot ar fi rămas închis 
înăuntru. La ambele capete ale holului erau uşi 
încuiate, care se puteau deschide doar prin 
aceeaşi procedură care deschisese uşa lui 
Duncan, iar fiecare pas al său era 
supravegheat. 

— Ne vedem mâine, spuse Duncan, prin asta 
înțelegând martea următoare. 

Ei nu-i răspunseră. Primiseră ordin să-i 
adreseze numai comenzi, iar dacă încerca să le 
transmită vreo informaţie, să-l facă să tacă. O 
lovitură în rinichi, un pumn în plexul solar, o 
lovitură cu muchia palmei la gât sau una cu 
piciorul în testicule erau suficiente. Faptul că 
un astfel de tratament era ilegal nu-i deranja. 

Uşa alunecă afară din nişele din zid, în 
spatele lui. Se afla într-o cameră de zece metri 
lungime, şase lăţime şi trei înălţime. La 

intrarea lui se aprinse O lumină 
omnidirecţională. Pe podea se aflau covoare 
groase, iar pereţii erau plini cu ecrane de 
supraveghere şi benzi recreative. La capătul 
nordic era uşa spre toaleta-baie, singura 
cameră nesupravegheată. Sau cel puţin aşa i 
se spusese. Lângă acea uşă era intrarea 
dormitorului. Acolo se afla un pat, suspendat 
prin lanţuri de tavan. 

În lungul peretelui vestic, pornind de la zidul 
din nord, era un şir de şapte cilindri înalţi 
cenuşii. Fiecare avea o placă la bază şi o 
fereastră circulară la trei sferturi din înălţime. 
În spatele geamurilor a cinci dintre cilindri se 
vedeau feţe şi umeri. Nemişcate ca nişte 
pietre. Într-un anumit sens, chiar erau pietre. 
Mişcarea moleculară din corpurile lor fusese 
încetinită considerabil. Rezultatul: erau stonati, 
într-o stare de animaţie suspendată. 

Cilindrul de marţi era gol, pentru că acela 
era al lui Duncan. Cel de miercuri era şi el 
liber. Ocupantul lui era plecat, fie pentru că 
fusese dus în vreun depozit şi lăsat acolo, fie 
pentru că fusese eliberat. Omul fusese acolo, 
la venirea lui Duncan. In acea dimineaţă, când 
Duncan fusese destonat, omul dispăruse. Era 
posibil ca marţea următoare Duncan să vadă 
cilindrul ocupat de un alt pacient. Prin pacient 
se înţelegea prizonier. Cilindrul gol era unul 
dintre lucrurile pe care le sperase Duncan. 

Totuşi nu putea fi folosit încă, ci abia la 
căderea nopţii. Acum era abia unu, la amiază. 

Duncan îşi trase un scaun lângă fereastra 
rotundă uriaşă de la mijlocul zidului exterior. 
Se amuză pentru o vreme privind pietonii, 
cicliştii şi autobuzele cu alimentare electrică. 
La ora două, pe cer apărură nori subţiri. Pe la 
trei, cerul era acoperit de nori întunecaţi, 
cenuşii. Meteorologul anunţase ploaie pe la ora 
şapte în acea seară, şi spusese că va dura 
mult, până după miezul nopţii. Lui Duncan îi 
convenea asta. 

Mai târziu, urmări două programe. Unul era 
despre copilăria lui Wang Shen, Invincibilul, 
Milostivul, cel mai mare om al istoriei, 
cuceritorul lumii şi fondatorului civilizaţiei 
moderne. O altă oră fu umplută cu Partea a 
Zecea a serialului intitulat Porcarul. Era de fapt 
Odiseea lui Homer, dramatizată din punctul de 
vedere al lui Eumaios, porcarul-şef al lui Ulise. 
Problema principală o constituia conflictul 
dintre loialitatea lui Eumaios pentru regele lui 
şi resentimentul puternic al omului, datorat 
sărăciei şi poziţiei lui în clasa inferioară. Deşi 
era bine realizat, lui Duncan nu-i plăcu. El ştia 
că porcarii de pe vremurile miceniene aveau 
un mare prestigiu şi cine citea operele lui 
Homer îşi putea da seama că Eumaios nu era 
în nici un caz sărac sau lipsit de autoritate. Mai 
mult, în acea eră nimeni nu s-ar fi gândit să 
aibă resentimente faţă de locul pe care îl avea 

în societate, chiar dacă nu ar fi fost încântat de 
acesta. De asemenea, mulţi dintre actori 
semănau prea puţin cu vechii greci. Un privitor 
care nu cunoştea povestea sau care nu 
înţelegea bine englezeşte ar fi putut crede că 
era vorba de primul contact dintre europeni şi 
chinezi. 

Duncan nu avea idee de unde ştia că piesa 
nu era corectă din punct de vedere istoric. Era 
doar o parte a memoriei lui, fără vreo legătură 
cu un profesor, o carte sau o casetă. 

După două ore de privit la TV, Duncan îşi 
făcu exercițiile fizice. Deşi mai devreme 
alergase şi înotase o oră în sala de gimnastică 
a instituţiei, aşa cum cerea legea pentru 
prizonieri, fusese singur, cu excepţia celor doi 
paznici. Asta era categoric ilegal, dar 
autorităţile hotărâseră să nu-i dea ocazia să 
vorbească cu alţi prizonieri. Motivul era 
evident. Şi totuşi singurul lucru pe care-l ştia în 
legătură cu asta era ceea ce-i spusese 
psihologul. 

După ce sări prin cameră în mai multe 
direcţii, Duncan se aşeză în poziţia lotus, în 
centrul încăperii. Inchise ochii şi trecu într-o 
stare de meditaţie transcendentală, sau cel 
puţin aşa ar fi putut crede supraveghetorul. De 
fapt, el revedea în gând planurile de evadare. 
După o oră în această poziţie, se plimbă prin 
cameră timp de treizeci de minute, apoi urmări 
un documentar despre restaurarea curentă a 

bazinului Amazonului, de la deşert la junglă. 
Urmă apoi o jumătate de oră de descriere a 
ororilor rezultate din ultimele foraje făcute 
pentru a se ajunge în centrul Pământului. 
Fuseseră reuşite patru astfel de găuri, iar 
căldura canalizată fusese convertită în energie 
termionică. Dar echipamentul de forare pentru 
proiectul Dallas fusese distrus într-o explozie 
de magmă, de stâncă topită, fierbinte. 
Muriseră două sute de muncitori, iar magma se 
împrăştiase pe o suprafaţă de peste optzeci de 
kilometri pătraţi. Din fericire, relativ puţin 
numeroşii locuitori ai terenului fuseseră 
evacuaţi, în siguranţă. Oraşul Abilene, aflat în 
Ţinutul Taylor, învecinat cu Dallas-ul, nu mai 
era în pericol. 

La 5:30 urmări o oră de ştiri, cea mai mare 
parte a lor fiind dedicată întâlnirii Consiliului 
Guvernului Mondial al Tuturor Zilelor, din 
oraşul elveţian Zurich, capitala guvernului 
mondial. 

După aceea se duse la un panou din perete, 
aflat aproape de colţul sud-vestic, şi scoase 
tava cu cina. Aceasta fusese introdusă de pe 
hol. Puse tava într-o cutie de destonare, porni 
curentul pentru o secundă, deschise uşa şi 
scoase tava. O băgă în cuptorul cu microunde, 
apoi o scoase şi o aşeză pe o măsuţă de lângă 
fereastră. Mâncă, uitându-se pe geam, la 
stradă. Ploaia bătea în geam. Nu avea prea 
multe de văzut, cu excepţia blocului în formă 

de vapor de peste drum. Majoritatea oamenilor 
mâncau, ca şi el, iar ploaia i-ar fi descurajat 
oricum pe cumpărători. 

Duncan dormise de la miezul nopţii până 
aproape de şase dimineaţa. Maşina de somn îl 
asigurase că patru ore de somn erau suficiente 
pentru corpul şi mintea lui, dar el potrivise 
alarma mai târziu, pentru că nu avea nici un 
motiv să se grăbească. Acum, deşi nu se 
simţea obosit, se duse totuşi în pat. Dacă 
lucrurile mergeau aşa cum spera, urma să aibă 
nevoie de cât mai multă energie. Plasă banda 
pe care se afla electrodul pe frunte, în jurul 
capului, închise ochii şi porni într-o mare de 
vise. Majoritatea, deşi plăcute, erau despre 
oameni pe care nu-i cunoştea, dar pe care 
avea cumva senzaţia că-i cunoscuse, cu mult 
timp în urmă. 

La unsprezece şi jumătate ţâşni din mijlocul 
unui vis erotic în singurătatea şi uscăciunea 
realităţii. Cobori din pat încet, strânse păturile, 
cearceafurile şi pernele, le puse într-un alt 
panou din perete şi făcu un duş. leşi din baie, 
simțindu-se ceva mai bine. O bandă de pe 
perete începuse deja să pâlpâie şi să scoată un 
dangăt, anunţându-l să se pregătească pentru 
stonare. Acelaşi avertisment răsuna în întreg 
oraşul-stat Manhattan, în întreaga zonă 
temporală. 

Se duse la fereastră, îmbrăcat numai în şort, 
foarte conştient că era urmărit de ochi 

electronici. Ploaia se oprise poate în timp ce 
dormea, dar acum reîncepuse. Doi bărbaţi şi o 
femeie, loviți de rafalele de ploaie şi vânt, 
mergeau grăbiţi şi zgribuliţi pe trotuar. Lămpile 
de stradă aveau o sclipire portocalie intensă. 

Din când în când, câte un fulger traversa 
noaptea. Ar fi trebuit să fie însoţit de tunete, 
dar zidurile groase şi ferestrele le blocau. Şi în 
mintea lui erau tunete şi fulgere, deşi un 
doctor le-ar fi descris ca pe o furtună de 
impulsuri electrice, hormoni şi adrenalină, în 
mijlocul mai multor milioane de alte 
interacțiuni, cu excepţia creierului. Cu toate 
acestea, Duncan ar fi spus că el se considera 
nu un robot, ci o fiinţă umană. Totalul părţilor 
era mai mare decât întregul. 

„Acum”, îşi spuse el, încordându-se. Avea 
senzaţia că o mână îi strângea puternic inima. 
Se îndreptă cu o faţă calmă (sau cel puţin aşa 
spera) spre cilindrul pentru marţi. li deschise 
uşa spre exterior, ştiind că pe panoul din faţa 
supraveghetorului, aflat la primul etaj al 
clădirii, avea să se aprindă o lumină roşie. 
Aceasta îl anunţa pe supraveghetor că 
prizonierul se pregătea să intre în cilindru. 
Totuşi, supraveghetorul răspundea de 
douăsprezece camere. Dar era posibil ca nu 
toate să fie ocupate. Duncan spera că erau. Cu 
cât avea mai multe de observat 
supraveghetorul, cu atât creşteau şansele lui 
să-l păcălească. 

Închise uşa cilindrului pentru marţi. Acum, 
pe panou pâlpâia o lumină portocalie. 
Supraveghetorul nu avea altceva de făcut 
decât să se uite la ecranele care arătau 
interiorul camerelor lui Duncan. Dacă acesta s- 
ar fi aflat în afara cilindrului, supraveghetorul 
ar fi trimis paznicii, ca să se asigure că Duncan 
era introdus în cilindrul lui. 

Următoarele câteva secunde erau decisive 
pentru reuşita planului lui Duncan. Se îndreptă 
spre cilindrul pentru miercuri, prinse mânerul, 
îl deschise repede şi intră înăuntru. Apoi 
închise uşa şi se ghemui. 

In clipa aceea, în camera supraveghetorului 
se puteau întâmpla mai multe lucruri. Omul din 
faţa tabloului putea să fie plictisit sau să nu fie 
prea atent. Poate că ochii lui erau îndreptaţi în 
altă parte decât ar fi trebuit să fie. Poate că îşi 
întorsese capul, în acele secunde în care 
Duncan se mutase de la cilindrul pentru marţi 
la cel pentru miercuri. Poate că vorbea cu alţi 
supraveghetori. Duncan avea o amintire vagă 
că fusese în acea cameră de mai multe ori, 
deşi nu-şi amintea cine era pe vremea aceea 
sau când se întâmplase asta. Probabil că 
atunci când fusese Caird, polițistul, organicul. 
Psihologul menţionase acel nume. 

Orice s-ar fi întâmplat acolo, Duncan ştia că 
avea să afle repede răspunsul. Dacă 
supraveghetorul îşi îndeplinea îndatoririle - el 
spera că nu! - atunci ar fi privit cu atenţie cele 

douăsprezece ecrane din faţa lui. Ar fi observat 
că Duncan încerca să-l înşele. În două minute, 
gărzile aveau să deschidă uşa cilindrului de 
miercuri şi, indiferent că-i plăcea sau nu, el 
avea să fie aruncat în cel pentru marţi. 

Pentru cilindrul în care se afla Duncan nu 
clipea nici o lumină pe ecran. Acel cilindru era 
treaba celor de miercuri. Când personalul 
acelei zile prelua schimbul, urma să fie apăsat 
un buton care comuta monitorizarea pentru 
circuitele zilei respective. Astfel, 
supraveghetorul care se afla acum jos nu 
putea fi anunţat dacă cineva intrase într-un 
stoner care nu-i aparţinea. 

„Ce e greşit pentru ei, e bun pentru mine”, 
îşi spuse Duncan. 

Trecură peste două minute. Acum, energia 
de stonare fusese aplicată deja cilindrului 
pentru marţi. Dacă ar fi fost înăuntru, ar fi fost 
inconştient deja, fiecare moleculă a corpului lui 
fiind încetinită, aşa încât corpul lui devenea 
cea mai dură substanţă din univers. În acea 
stare, putea fi aruncat în soare şi cufundat în 
centrul lui, şi nu s-ar fi topit deloc. 

„OK”, îşi spuse el. „Acum supraveghetorul a 
văzut lumina verde care anunţă că sunt stonat. 
Va verifica cele douăsprezece ecrane, ca să se 
asigure că nici unul dintre cei pe care îi are în 
grijă nu se ascunde în dormitor. Va apăsa un 
buton ce va activa un detector de greutate, ca 
să se asigure că nu sunt în baie.” Spera că nu 

se va uita de aproape la geamurile cilindrilor, 
ca să verifice feţele din spatele celor pentru 
marţi. Era posibil să o facă. Dar Duncan se 
baza pe plictiseala şi neglijenţa datorate 
rutinei. 

Incepu să numere minutele. După ce trecură 
cinci, ştiu că înşelătoria lui avusese succes. 
Următoarele cincisprezece minute putea să 
facă ce vroia. Oraşul era stonat, ca şi mort. 
Supraveghetorul şi paznicii lui intraseră în 
cilindrii lor, şi aveau să treacă douăsprezece 
minute înainte ca cei de miercuri să iasă din 
stonerele lor şi să-şi preia îndatoririle. 

Avea ceva timp şi după aceea. Luminile 
pentru cilindrul lui nu erau aprinse. 
Supraveghetorul de miercuri nu avea nici un 
motiv să-i verifice camera. 

Cu toate acestea, Duncan vroia să iasă de 
acolo înainte să se trezească cetăţenii acelei 
zile. Trebuia să fie plecat de mult, relativ 
vorbind, înainte să apară oameni pe străzi. 

Se ridică şi deschise uşa. leşi afară. Se 
simţea ciudat, ştiind că nu era privit de nimeni. 
Scăpase de ochii omniprezenţi, dar, în acelaşi 
timp, nimănui nu-i păsa de el. Era cu adevărat 
singur. 

— Cred că eşti nebun, murmură pentru sine. 
lată, ai obţinut ceea ce ai vrut, şi totuşi eşti 
gata să intri în panică. 

Condiţionarea, îşi spuse. Fusese condiţionat 
să se simtă în siguranţă atâta timp cât 

guvernul îl privea şi se asigura că nu făcea rău 
nimănui, nici măcar sieşi. 

Nu avea timp să cântărească implicaţiile 
iraţionalului. Incepu munca grea şi aspră care 
avea să-l scoată din acea cameră - asta dacă 
reuşea. 

Cilindrii erau subţiri ca hârtia, pentru că erau 
făcuţi din hârtie. Şi ei fuseseră supuşi energiei 
de stonare, iar moleculele lor fuseseră de 
asemenea încetinite. În consecinţă, erau grei. 
Deconectă cablul ce ieşea din perete în spatele 
cilindrului pentru miercuri, şi începu să tragă 
de el spre marea fereastră rotundă. Trebui să 
se întindă, să prindă marginea de sus a 
stonerului şi să o tragă spre el. Nu prea mult, 
pentru că atunci s-ar fi răsturnat şi el ar fi 
trebuit să sară la o parte din calea lui, înainte 
să fie zdrobit dedesubt. Dacă îl răsturna pe o 
parte, nu mai putea să-l ridice iar drept. 

Rostogoli cilindrul înclinat câţiva centimetri 
spre dreapta, pe marginea postamentului 
rotund. Apoi îl roti câţiva centimetri spre 
stânga. Fiecare manevră apropia cilindrul cam 
cu trei centimetri de obiectivul lui. Roteşte într- 
o parte. Roteşte în cealaltă. Între timp, pe 
cronometrul din perete apăreau numere tot 
mai mari. Timpul, îşi spuse el, în timp ce 
gemea şi icnea, scăldat de sudoare. Timpul era 
cel mai mare dintre cele inevitabile. Poate că 
Timpul, timpul cu majusculă, era adevăratul 
Dumnezeu. Caz în care ar fi trebuit divinizat, 

chiar dacă el nu ar fi ştiut asta, sau nu i-ar fi 
păsat dacă ar fi ştiut-o. 

In cele din urmă, gâfâind şi cu ochii 
congestionaţi de efort, aşeză din nou cilindrul 
pe baza lui. Se îndepărtă de el, mergând în 
capătul îndepărtat al camerei. Acum văzu unde 
lovea vârful cilindrului, dacă-l apleca spre est. 
injură. Curba descrisă de vârful cilindrului nu 
lovea centrul ferestrei. Inciudat că înjurase şi 
astfel îşi pierduse din respiraţia de care avea 
nevoie, alergă la cilindru, trecu în spatele lui şi 
împinse până îl înclină puţin spre perete, apoi 
se mişcă în jurul lui, băgă umărul dedesubt, îl 
prinse cu amândouă mâinile şi îl roti puţin. 
Muşchii lui îl implorau parcă să o lase mai 
încet. Gâfâia şi icnea, dar reuşi să mişte 
cilindrul alţi câţiva centimetri în faţă. 

Alergă iar la peretele sudic, ca să aibă 
perspectiva necesară. Zâmbi obosit. 

Mai erau zece minute până când oraşul se 
trezea la viaţă. 

De fapt, Manhattanul nu era în întregime 
adormit. Câţiva funcţionari publici, angajaţi ai 
poliţiei, pompieri, şoferi de ambulanţe şi alţii, 
erau autorizaţi să fie destonaţi mai devreme 
decât restul oraşului. Aceştia, totuşi, erau 
puţini şi nu prea aproape, şi nu aveau de unde 
să ştie că un spărgător de zi proscris era în 
libertate. 

În libertate! 

Zâmbetul lui arăta faptul că ştia că încă nu 
era liber. Şi chiar dacă reuşea să iasă din locul 
acela, era posibil să nu rămână prea mult 
afară. 

Avea nevoie de odihnă, dar nu avea timp 
pentru asta. Merse la peretele vestic şi se lipi 
cu spatele de el, în zona în faţa căreia fusese 
cilindrul de miercuri. Apoi se ghemui ca un 
alergător, cu călcâiul drept lipit de baza zidului. 

Pistolul care dădea startul bubui în mintea 
lui şi țâşni în picioare, alergând. Câţiva paşi 
mari şi sări în sus, aplecându-şi partea de sus a 
corpului pe spate. Amândouă picioarele loviră 
cilindrul aproape de vârf. În aceeaşi clipă 
strigă, ca şi cum exprimarea dorinţei i-ar fi 
ajutat cumva propria greutate să dărâme 
cilindrul. 

Căzu pe spate, se roti şi ateriză în patru 
labe. 

Se răsuci şi mârâi. Cilindrul se înclinase 
poate în urma impactului, dar nu îndeajuns. 
Acum stătea din nou drept, ca şi cum nu ar fi 
fost deranjat câtuşi de puţin. 

Se ridică încet. Partea inferioară a spatelui îi 
dădea senzaţia că se apropia o criză. Dacă se 
întâmpla asta, se terminase. Putea să uite de 
plan. Să spună adio tuturor speranţelor. 

Se duse repede la baie şi puse apă rece într- 
un pahar. O bău şi apoi se întoarse la fel de 
repede la cilindrul de miercuri. Roti cilindrul 
departe de perete şi în unghi faţă de cel de 

lângă fereastră, cu un efort uriaş, care îi luă 
câteva minute. După ce îl alinie cu acel stoner, 
se odihni un minut. Mai erau patru minute 
până când insula se trezea la viaţă. 

Avu nevoie de alte cinci minute ca să ducă 
cilindrul de Joi în locul în care fusese cel de 
Miercuri. Acum avea trei cilindri aliniaţi. Unul 
lângă perete, unul la mijlocul camerei şi unul la 
câţiva paşi de fereastră. 

„Muncile lui Hercule au fost o nimica toată 
faţă de ale mele”, îşi spuse. „lar uriaşul din 
antichitate avea mult mai mulţi muşchi şi mai 
mult timp ca să-şi facă treaba.” 

Durerea din spate îi spuse că era posibil să 
nu mai aibă timp deloc. Acum trecuse deja un 
minut peste ora de destonare pentru miercuri. 
Întârziase. Totuşi, nu era momentul să-şi 
suprasolicite corpul. li plăcea sau nu, eşua sau 
reuşea, trebuia să repare stricăciunile. Se lăsă 
încet în mâini şi genunchi, în timp ce muşchii 
spatelui îi tremurau şi ardeau. Se aşeză pe 
spate, privind spre tavan, după care întinse 
picioarele şi închise ochii. Trecu imediat în 
starea mentală pe care o numea CAUTARE. Se 
antrenase atât de mult în acea procedură, 
uneori cinci-zece minute, alteori câte două ore, 
în orice clipă liberă avea (sau cel puţin asta îşi 
amintea), încât acum era îndeajuns să se 
gândească la literele codului. Acestea pluteau 
în mintea lui ca nişte comete ciudate pe un cer 
întunecat. Când apăru ultima dintre cele nouă 

cifre, se simţi alunecând în jos, tot mai jos, 
ţâşnind într-o parte şi în alta, luând curbe 
periculoase în propriul lui corp. Era ca şi cum 
ar fi condus printr-un tunel întortocheat şi 
nămolos, un tobogan de urgenţă. 

Apoi începu să zboare printr-un întuneric şi 
mai adânc, dar undeva sub el erau nişte 
blocuri enorme, care străluceau mat. Mugşchii 
spatelui. 

Nu avu timp decât să-i salute pe latissimus 
dorsi, pe lumbar fascia, pe serratus inferior 
posterior, pe  rhomboideus major, pe 
infraspinatus, şi pe toţi aliaţii şi prietenii lor 
apropiaţi. 

Durerea îl lovi, fierbinte şi sălbatică, peste 
partea inferioară a spatelui. Dură o jumătate 
de secundă şi dispăru. Se ridică, transpirând şi 
mai tare. Muşchii lui erau într-o condiţie 
superbă, cel puţin pentru moment, ca nişte 
corzi de vioară pregătite să cânte muzica lui 
Beethoven sau a compozitorului lui preferat, 
Tudi Swanson Kai. 

În cameră era linişte. În alte camere din 
clădire şi în mii de alte camere din oraş, era 
zgomot. Oamenii, abia destonaţi, se pregăteau 
pentru ziua de miercuri, şeptimea lor din acea 
săptămână. Mulţi dintre ei aveau să se ducă 
imediat în pat ca să doarmă, sub influenţa 
maşinii de somn, înainte să se ridice şi să se 
pregătească pentru momentul când începea 
schimbul lor la serviciu. În clădirea lui, primul 

schimb se aşeza la masă. Unii dintre ei luau 
micul dejun în faţa monitoarelor, mâncând şi în 
acelaşi timp urmărind prizonierii. Camera lui 
nu avea să fie monitorizată. Era posibil totuşi 
să fie adus un prizonier, care să primească 
acea cameră. Dar asta era puţin probabil să se 
întâmple imediat. 

Afară era încă întuneric. Ploaia lovea 
fereastra. Asta însemna că pe străzi nu era 
încă multă lume. 

Merse în spatele cilindrului de vineri, puse 
un picior pe el, cu spatele lipit de perete, şi 
începu să urce. Când ajunse la vârful 
cilindrului, era într-o poziţie de fetus, cu 
genunchii la piept şi tălpile lipite de substanţa 
cenuşie rece a cilindrului. Incepu să-şi întindă 
picioarele. Faţa i se strâmbă din cauza 
efortului. Cilindrul începu să se aplece încet, 
foarte încet. 

Brusc, simţi cum cădea. Spatele îi alunecă 
pe perete, se răsuci şi ateriză pe coaste. Simţi 
o durere fulgerătoare, totuşi nu atât de 
puternică încât să nu se poată ridica imediat în 
picioare. Cilindrul de vineri se lipise deja de 
partea din spate a celui de joi. Avansând într- 
un arc scurt, dar cu o greutate mare, lovi 
cilindrul de joi în sfertul superior al înălţimii 
acestuia. lar această mişcare, aşa cum sperase 
el, înclină cilindrul de Joi şi îl făcu să izbească 
cu partea de sus în sfertul superior al spatelui 
cilindrului de miercuri. Stonerul de miercuri se 

înclină, şi continuă să se încline, până când 
marginea lui superioară izbi în centrul ferestrei. 

Geamul de plastic ţâşni afară din zona de 
reţinere săpată în perete, ca o retină detaşată 
într-un accident aviatic. Când plasticul se frecă 
de zid, se produse un zgomot puternic. 
Prăbuşirea celor trei cilindri fusese la fel de 
zgomotoasă ca prăbuşirea templului dărâmat 
de Samson. Podeaua se zgudui de trei ori şi 
vibră ca pământul într-un cutremur. Ploaia 
pătrunse prin deschiderea din zid. Acum putea 
să audă tunetul. 

Işi dorea cu disperare să fi putut face toate 
acestea înaintea momentului destonării. Poate 
că oamenii din clădire nu auziseră căderea 
cilindrilor, dar acea parte a blocului fusese 
zguduită destul de tare. Avea să dureze ceva 
până să repereze originea vibraţiilor. Acele 
momente puteau fi tot timpul de care avea 
nevoie. Chiar şi aşa, ar fi fost mult mai bine 
dacă deschiderea din zid ar fi fost descoperită 
doar mult mai târziu în acea zi. 

Ridică salteaua pe care o luase de pe pat şi 
o împinse prin gaura rotundă. Ploaia îi răcorea 
faţa. Se aplecă afară, prin spărtură, şi văzu la 
lumina lămpilor de stradă şi din curţi că 
salteaua aterizase puţin înclinată pe tufele de 
la baza clădirii. Tufele aveau să se îndoaie sub 
saltea şi să-i amortizeze căzătura. Se urcă în 
O-ul mare al spărturii, se prinse de marginile ei 
şi se aplecă afară. Avea senzaţia că se afla în 

uşa unei nave spaţiale, gata să se aventureze 
pe o planetă puţin cunoscută, dar fără îndoială 
periculoasă. Estimă distanţa până la saltea şi 
sări. 


Capitolul 2 


Ateriză pe spate, iar salteaua şi tufele ca 
nişte arcuri absorbiră destul de bine energia 
impactului. Se târî jos de pe tufe şi se ridică, 
nevătămat, după care aşteptă câteva secunde. 
Ploaia îl udă până la piele, iar felinarele 
luminau atât de puternic curtea, încât oricine 
ar fi trecut pe alee ar fi putut să-l vadă. Dar 
acolo nu era nimeni. 

Era primul om care ieşise din acea clădire. 
Acum urma să afle dacă avea să fie primul 
care reuşea să evadeze complet de acolo. 

Împinse salteaua după tufele rupte şi aruncă 
geamul de plastic în spatele lor. Văzu o maşină 
oprind la curbă şi se aruncă şi el în tufe. 
Coborâră un bărbat şi o femeie, cu capetele 
aplecate sub umbrele, şi alergară pe alee spre 
uşa principală. Maşina plecă. Duncan traversă 
încet curtea spre colţul nord-estic, coti pe West 
122 şi porni spre Râul Hudson. Mergea ca şi 
cum ar fi avut treabă. Totuşi, orice maşină de 
patrulare a organicilor ar fi oprit lângă el. Cu 
capul gol, fără pardesiu, părea suspect. 

Ajunse la Riverside Drive West fără nici un 
incident, deşi câţiva trecători şi ciclişti 
întorseseră capul după el. O luă spre sud, ca să 
ocolească Grant's Park, o grămadă lungă şi 
îngustă de pietre şi pământ, acoperită de 
copaci. Mormântul lui Grant fusese distrus în 
primul cutremur mare de pământ, cu un ob- 
mileniu în urmă, şi nu mai fusese reconstruit. 
Traversă pe sub pilonii înalţi ai lui Riverside 
Drive West şi intră în Riverside Park. Avu 
nevoie de câteva minute ca să ajungă la malul 
Râului Hudson. Mai întâi trebui să urce un şir 
lung de trepte de piatră, ca să ajungă în vârful 
digului care împiedica râul să se reverse peste 
Manhattan. Nivelul apei era acum cu 
cincisprezece metri mai sus de cel mai jos 
punct al Manhattan-ului, iar calotele de gheaţă 
polare continuau să se topească. 

Partea de sus a digului avea treizeci de 
metri lăţime, în zona cea mai îngustă. ÎI 
traversă şi cobori un şir lung de trepte, spre 
zona docului. Cele mai mari clădiri erau zonele 
de depozitare şi birouri ale companiilor de vase 
comerciale. Între ele erau nişte case plutitoare 
mici, pentru cetăţeni particulari, în general 
oameni din elita guvernamentală. Intră în cea 
mai apropiată, găsi o barcă cu vâsle, deschise 
una dintre uşi şi o aruncă pe râu. Ploaia era 
mai deasă ca înainte, iar curentul îl împinse 
departe, spre ţărmul opus. Când ajunse acolo, 
era obosit şi îi era frig. 


29 


Pluti pe lângă malul înalt timp de o oră. În 
acest timp ploaia încetă şi norii începură să 
dispară, ca la un ordin al Mamei Natură. 
Duceţi-vă. V-aţi distrat destul. 

Acum  ieşiseră şi alte ambarcațiuni, 
alimentate electric, cu propulsie 
magnetohidrodinamică, care trăgeau sau 
împingeau şiruri lungi de şlepuri, precum şi 
câteva vase de pescuit matinale. Acestea nu 
aveau cum să-l observe, dar el putea să le 
vadă luminile. 


Când ajunse la un loc destul de plat, trase 
barca la mal, cobori şi o împinse cu o vâslă, 
după care aruncă vâsla în apă şi intră în fugă 
în rezervaţia forestieră a statului New Jersey. 
Treimea superioară a acesteia fusese izolată 
ca parc naţional, şi erau poate cel mult o sută 
de mii de oameni în toată zona. Şapte sute de 
mii, dacă lua în calcul populaţia tuturor celor 
şapte zile. Aceştia erau în principal paznici 
forestieri, zoologi, botanişti, ingineri 
geneticieni, organici, oameni de la vânzări şi 
servicii şi familiile lor. Existau şi fermieri, din 
loc în loc, dar aceştia locuiau mai aproape de 
oraşe. 

Acum, când norii dispăruseră şi tunetele şi 
fulgerele încetaseră, sateliții de supraveghere 
aveau o imagine clară. Pe el totuşi nu puteau 
să-l vadă, atâta vreme cât stătea sub copaci. 
Din pomi picura apă rece, iar tufele şi terenul 

denivelat îl împiedicau să înainteze prea 
repede. După ce bâjbâi o vreme în întuneric, 
zgâriindu-şi faţa şi mâinile în spini şi crăci, găsi 
o proeminenţă stâncoasă. Se târî cât reuşi de 
mult sub ea şi se culcă. Se trezi de mai multe 
ori, tremurând. Răsăritul îl găsi nedormit şi 
flămând. 

Părăsi adăpostul şi porni spre sud, mai bine 
zis în direcţia în care presupunea că era sudul. 
Se gândi pentru prima dată la posibilitatea de 
a muri de foame. El era un orăşean şi nu ştia 
nimic despre tehnicile de supravieţuire în 
sălbăticie. 

Când începu să vadă soarele dimineţii prin 
deschiderile dintre pomi, se încălzi. Asta îl 
ajută să se simtă puţin mai bine, dar foamea şi 
oboseala erau destul de puternice. Se hotări să 
meargă spre est, spre coastă. Astfel creştea 
posibilitatea să fie văzut de organici. Pe de altă 
parte, era posibil să găsească un sat sau o 
fermă, şi să reuşească să fure nişte mâncare. 

Zece minute mai târziu, se lipi de un perete. 
Ceva verde se mişcase prin spaţiul dintre doi 
copaci. Ceva verde, pe fondul cerului albastru 
şi al verdelui mai închis al frunzelor. Deşi nu îl 
zărise decât cu colţul ochiului, îşi spuse că era 
posibil să fie un avion al organicilor. Nu scotea 
nici un sunet, iar ocupanţii lui ascultau 
detectoarele de sunet foarte sensibile şi se 
uitau la ecranele detectoarelor lor în infraroşu. 
Foloseau probabil şi o  maşină-ogar, un 

dispozitiv care putea detecta una din 
milioanele de molecule ce se desprindeau de 
pe corpul uman. 

Avionul se mişca spre est. Probabil că făcea 
cercuri largi şi era în comunicaţie cu alte 
avioane organice din apropiere. Această 
vânătoare de oameni avea să fie mai mare şi 
mai hotărâtă decât altele. Nu ştia de ce era el 
atât de important, dar şedinţele cu psihologul îl 
convinseseră că aşa era considerat de guvern. 

Se învârti în jurul trunchiului copacului, 
menţinându-l mereu între el şi urmăritori. Se 
mişca foarte încet. Detectorii de sunet 
direcţionali ar fi trebuit să fie focalizaţi spre 
zona îngustă pe care o ocupa el. Şi mai erau şi 
numeroase ţipete de păsări, care interferau cu 
recepţia sunetelor. 

Tresări, puţin speriat, când auzi în spate un 
trosnet. Oare organicii aterizaseră şi acum 
veneau după el? Inima îi bătea cu putere. Se 
forţă să se relaxeze puţin. Organicii nu ar fi 
făcut atât de mult zgomot. Ceva mare se 
mişca neglijent prin pădure. Câteva clipe mai 
târziu văzu ce era, dar doar în trecere. Era un 
urs negru uriaş, care mergea, se plimba, de 
fapt, fără să se teamă de nimic. Animalul apăru 
pe vârful unui deal, cam la treizeci de metri de 
locul unde se afla Duncan. Apoi dispăru, 
ascuns de vegetaţia deasă. 

Spera că organicii îl identificaseră şi plecau 
spre altă zonă. Oricum, el avea de gând să 

urmărească animalul. Poată că aşa vânătorii 
aveau să creadă că era şi el un alt urs. 

Abia ieşise din spatele trunchiului, când 
văzu, tot cu coada ochiului, silueta verde în 
spărtura de deasupra capului. Se retrase rapid 
şi se lipi de copac, privind cu grijă pe după el. 
Avionul se oprise şi îi vedea forma alungită şi 
pe cei doi oameni aflaţi în el. Semăna mult cu 
un caiac al eschimoşilor, cu diferenţa că aici 
carlingile erau mai mari şi mai deschise. Văzu 
emblema de pe fuzelaj şi răsuflă uşurat. Era 
semnul maroniu al departamentului de 
protecție a pădurii, pălăria pădurarilor, Smokey 
Bear's, folosită de toate zilele. Cei doi 
urmăreau probabil ursul cu ajutorul unui 
transmiţător prins la gâtul acestuia. Nu văzuse 
zgarda, dar din câte ştia, cel puțin jumătate din 
urşii din acea zonă fuseseră anesteziaţi şi apoi 
li se pusese o zgardă şi un transmiţător. 

Asta nu însemna că cei doi nu erau 
periculoşi pentru el. Fără îndoială, organicii le 
transmiseseră prin radio şi le spuseseră să fie 
atenţi la o eventuală apariţie a sa. Era chiar 
posibil ca şi ei să se fi alăturat căutării. 

Oftatul de uşurare fu urmat de un suspin de 
nelinişte. 

Apoi se simţi mai bine. Avionul se îndepărta. 

Nu plecă imediat din spatele copacului. Era 
posibil ca instrumentele lor să fi indicat o 
oarecare căldură a corpului, chiar dacă era în 
spatele unui copac. Poate că se prefăceau că 

plecau, iar de fapt sperau că puteau scoate din 
ascunzătoare pe cel sau ceea ce era în spatele 
copacului. 

Numără şaizeci de secunde şi porni spre 
deal. Avea de gând să-l urmărească totuşi pe 
urs. Urşii erau întotdeauna flămânzi şi ştiau 
unde să găsească mâncare. El era şi mai 
înfometat decât ursul şi nu-l deranja să se 
aşeze la masă cu el. Atâta timp cât nu stătea 
prea aproape de animal. 

Când ajunse în vârful dealului, găsi o baltă 
de apă de ploaie într-o depresiune a 
pământului. Bău cu sete, înainte să continue 
urmărirea. Asta nu era greu, nici chiar pentru 
un orăşean. Din loc în loc, în nămol, erau urme 
de labe şi tufe îndoite sau bucăţi de blană 
prinse în spini. Duncan îl invidia pe urs. 
Acestuia nu-i păsa dacă era văzut sau nu de 
cineva. Nu-şi făcea griji să nu fie prins. Îşi croia 
drum prin pădure ca şi cum ar fi fost stăpânul 
ei. Ceea ce, într-un fel, era adevărat. 

Ursul trecuse peste deal şi coborâse pe o 
pantă destul de abruptă. Duncan se ţinea de 
tufe ca să nu cadă sau se lipea de copaci. 
Aproape de bază era un pârâu larg, iar malul 
de pe partea cealaltă era abrupt, şi apoi se 
continua cu o pajişte mare, care urca lin. 
Duncan se opri din coborâre la jumătatea 
dealului, când văzu avionul pădurarilor plutind 
la o înălţime de vreo cincisprezece metri, 

lateral faţă de urs. Unul dintre cei din avion 
fotografia ursul cu un aparat mic. 

Duncan aşteptă în spatele copacului, 
trăgându-şi capul complet în spatele lui, când 
aparatul de fotografiat se roti spre deal. Ursul 
stătea aproape până la gât în apa de lângă mal 
şi se uita cu atenţie în ea. Brusc, ridică cu laba 
un peşte şi-l aruncă pe mal. Ursul ieşi din apă, 
grohăind ca un porc, şi începu să mănânce 
peştele lung de vreo treizeci de centimetri. 

Nefiind pescar, Duncan nu ştia ce specie de 
peşte era, dar putea să bage mâna în foc că 
era comestibil. În clipa aceea l-ar fi mâncat şi 
crud. 

După ce îşi devoră prada, ursul se întoarse 
în apă. Trecură cinci minute, în care nici ursul, 
nici Duncan nu se clintiră. Din când în când, 
fotograful îndrepta aparatul spre pădure. 
Uneori se oprea, probabil ca să prindă în 
imagine vreo pasăre. Două căprioare coborâră 
lângă apă, la vreo cincizeci de metri spre sud. 
După ce priviră câteva clipe ursul, se adăpară 
grațios şi apoi dispărură în pădure. 

Duncan îşi spuse că nişte vânat ar fi şi mai 
bun. Totuşi, nu avea cuţit. Oricum, se îndoia că 
ar fi reuşit să se apropie suficient de mult de o 
căprioară ca să o poată dobori cu o bâtă. 

Un alt peşte zbură din apă şi începu să se 
zbată pe mal. După ce îl mâncă, ursul intră iar 
în apă şi înotă vreo trei metri. leşi apoi încet 
din pârâu, cu blana neagră lipită de piele, se 

scutură, picăturile împrăştiindu-se ca nişte 
perle în lumina soarelui şi apoi coti la stânga, 
intrând în tufe. Avionul pădurarilor coti şi zbură 
spre nord. 

Duncan ştia că un satelit de supraveghere 
avea camera de filmat îndreptată către acea 
zonă. Oricine apărea în spaţiu deschis putea fi 
fotografiat, iar apoi imaginile erau transmise la 
cartierul general al organicilor, în Manhattan şi 
în capitala statului New Jersey. 

Vroia să traverseze pârâul. Insă nu avea 
intenţia să o facă, decât dacă găsea un loc de 
unde să poată trece sub adăpostul crengilor. 
Se întoarse sub copacii mari, înaintând încet 
printre tufe şi rugi. Merse în lungul pârâului, 
urcând şi coborând pe o distanţă de aproape 
opt kilometri. Auzea multe păsări, văzu câteva, 
o vulpe roşcată, ceva cenuşiu care dispăru 
repede şi un iepure mare, care îl privi, cu nasul 
fremătând, până când ajunse la zece metri de 
el, după care sări în tufe. 

Îi era sete, dar nu putea să bea. Nicăieri 
frunzişul de deasupra nu era suficient de des 
ca să ajungă la pârâu fără să fie observat. Era 
posibil ca un satelit poziţionat exact deasupra 
lui să nu-l fotografieze, dar reţeaua de 
deasupra atmosferei avea în mod sigur unele 
plasate astfel încât să poată face fotografii 
laterale. Nu conta dacă se târa şi îşi ţinea capul 
aplecat. Orice persoană neidentificată ar fi 
adus organicii, „copoii”, în zona localizată. 

Stomacul îi chiorăia de foame şi se simţea 
puţin ameţit. Transpira, în ciuda răcorii relative 
a umbrei. Avea gura uscată şi pietricica pe 
care o sugea nu-i mai stimulă saliva, după 
primele câteva minute. 

Poate că într-o zi aveau să-l găsească, dar 
atunci avea să fie numai nişte oase roase şi 
împrăştiate de fiarele sălbatice. 

Când văzu că soarele ajunsese la zenit, 
printr-o deschizătură mică în boltă, se aşeză cu 
spatele lipit de un sicomor uriaş. Închise ochii 
să se gândească la situaţia lui, să vadă dacă 
exista vreun mod în care să ajungă la pârâu, 
vreo modalitate pe care o trecuse cu vederea. 
Când se trezi tresărind, soarele nu mai 
strălucea deasupra capului. Se ridică, cu corpul 
şi picioarele înţepenite, şi porni iar. După o 
vreme, văzu din nou soarele. Trecuseră cel 
puţin două ore de când se sprijinise de copac. 
Nu se simţea odihnit, iar corpul lui cerea cu 
insistenţă apă. 

Exact când se gândea să se ducă să bea, 
indiferent de consecinţe, auzi ceva ce-l făcu să 
se oprească la mijlocul unui pas. Era un huruit 
jos, nu, un mormăit adânc. Ca zgomotul scos 
de un dinam, de un generator rotativ de 
electricitate, în depărtare. 

Oricare ar fi fost sursa acelui zgomot, 
trebuia să fie o maşinărie. Nici un animal nu 
putea scoate un astfel de sunet, din câte ştia 
el. Totuşi, în rezervaţie existau unele fiare 

sălbatice ciudate, produse ale inginerilor 
geneticieni. Oricum, nu avea de gând să ignore 
acel sunet. Curiozitatea era prea mare, chiar 
dacă zgomotul putea proveni de la ceva 
periculos pentru el. 

Se strecură de la copac la copac, înaintând 
încet, aşa încât să nu scoată nici un zgomot 
puternic. Huruitul sau mormăitul venea dinspre 
nord-est şi trebui să se îndepărteze de pârâu. 
Acum devenise atât de puternic, încât era sigur 
că se afla aproape de sursa lui. Se uită pe 
lângă marginea unui copac uriaş şi rămase 
surprins. Sunetul ca de dinam nu venea de la 
vreo maşinărie, ci de pe buzele care se mişcau 
rapid ale unui bărbat. Acesta stătea cu 
picioarele încrucişate sub ramurile unui stejar 
imens. 

Era dezbrăcat şi destul de gras, cu o burtă 
mare. Pielea lui era puţin maronie, capul, mare 
şi rotund. Deasupra pomeţilor largi se vedeau 
doi ochi uşor bridaţi. Părul omului era negru şi 
îi cădea pe spate, peste umeri. Se uita fix, 
direct în faţă, şi chiar dacă văzuse capul lui 
Duncan, nu dădu nici un semn. 

Duncan se retrase în spatele copacului şi 
ascultă. După câteva secunde, recunoscu 
conţinutul mormăiturii. 

— Nam-myoho-renge-kyo! 

Repetat iar şi iar, atât de rapid, încât numai 
cineva care o mai auzise înainte îşi putea da 
seama ce spunea. Omul rostea fraza pe care 

secta budistă a nichireniţilor o incanta ca să 
intre în comuniune cu Buddha. Fraza asigura o 
cauză karmică bună şi te ferea de karma rea. 

Sau cel puţin aşa îşi amintea Duncan, deşi 
nu ştia de unde avea acea informaţie. 

Totuşi, deşi omul îşi ţinea mâinile lipite, 
palmă peste palmă, în faţa pieptului, de 
mătăniile agăţate la gât atârna un crucifix 
mare. Purta coliere de care era suspendat un 
sigiliu al lui Solomon, o semilună, un idol mic 
african, un trifoi cu patru foi, o figurină cu 
patru braţe şi o faţă dură şi un ochi simbolic, în 
vârful unei piramide. Evreu, musulman, 
voodoo, irlandez, hindus şi francmason. 

Mormăitul încetă. Trecură câteva secunde. 
Apoi, omul începu să cânte în latină, o limbă pe 
care Duncan o recunoscu, deşi nu ştia să o 
citească sau să o scrie. Se lăsă pe pământ în 
spatele copacului şi ascultă. Se gândea la 
implicaţiile prezenţei acelui om şi la 
îmbrăcămintea lui exotică, sau mai bine zis la 
lipsa acesteia, la comportamentul lui. Oricine 
ar fi fost, nu era poliţist sau pădurar. Acele 
profesiuni erau interzise credincioşilor. 
Guvernul nu interzicea adorarea nici unei 
zeități, dar în mod sigur nici nu o încuraja, şi 
era destul de dificil pentru cei care urmau vreo 
religie. 

Omul putea fi un muncitor, poate la vreo 
fermă din apropiere sau la vreo staţie biologică 
sau a pădurarilor. Poate că se strecurase 

departe de ceilalţi ca să-şi practice credinţa lui 
destul de eclectică. 

După o vreme, rugăciunea latină fu urmată 
de o incantaţie iudeică. Şi apoi, când Duncan 
era tot mai însetat, mai înfometat şi mai 
nerăbdător, şi totodată enervat de nişte muşte 
mari care-l muşcau, auzi un alt fel de 
rugăciune. Semăna cumva cu cea iudeică, dar 
era mai guturală şi mai aspră. Trebuia să fie 
arabă. 

— La naiba cu asta! murmură Duncan. 

Se ridică şi ocoli trunchiul copacului. Sesiză 
o mică pauză în mormăit, atunci când bărbatul 
îl văzu, dar apoi rugăciunea continuă. Omul 
rămase cu privirea aţintită asupra lui Duncan. 

Duncan se opri la câţiva paşi în faţa lui şi îl 
privi. Omul îşi fixă privirea pe o zonă aflată la 
nivelul ombilicului lui Duncan. Acesta îl privi 
examinator, observând cutele de grăsime din 
jurul mijlocului, sudoarea care şiroia pe pielea 
maronie, pieptul fără păr, sânii destul de mari 
ca să fie ai unei femei, burta imensă cu o 
bijuterie sclipitoare înfiptă în buric, penisul 
enorm, picioarele murdare, ochii verzi, 
surprinzători la un om cu tenul atât de închis la 
culoare, cearcănele destul de umflate, nasul 
lung şi subţire, puțin încovoiat la capăt, 
urechile păroase, roşeaţa de sub părul negru, 
când o rază de soare trecu brusc prin frunzişul 
de deasupra. 


40 


Dintr-o dată, omul îşi ridică mâna dreaptă de 
pe mătănii, ridicând crucifixul şi gesticulă rapid 
spre baza copacului aflat la vreo zece metri 
depărtare. 

Ciudăţenii din sălbăticiile New Jersey-ului, îşi 
spuse Duncan. Se duse la copacul indicat, în 
timp ce omul trecea de la arabă la o altă limbă, 
pe care Duncan nu o cunoştea, dar care părea 
vest-africană. Caz în care trebuia să fie swahili, 
limba pe care o vorbeau acum toţi africanii 
sub-ecuatoriali. 

Capitolul 3 


Lângă rădăcina parţial expusă a copacului 
era o zonă de pământ răscolit. Duncan dădu la 
o parte bolovanii cu degetele şi găsi un sac de 
pânză.  Ridică containerul greu, deschise 
clapeta de sus, băgă mâna înăuntru şi simţi un 
vas neted şi rece. Era o canistră de metal, pe 
care nu ezită să o deschidă. În definitiv, prin 
acel gest omul îl invitase să fie oaspetele lui. 
Singura problemă era că atunci când scoase 
capacul, Duncan simţi miros de whisky, nu apa 
pe care o sperase. Scotoci în sac, dar nu mai 
găsi un alt bidon, aşa că bău. Avea nevoie de 
ceva lichid. 

Dumnezeule mare! 

Alcoolul îi arse gâtul şi îi aduse lacrimi pe 
care credea că trupul lui deshidratat nu le mai 
putea produce. Dar îi dădu şi o senzaţie de 
nepăsare şi un optimism de om ameţit. Şi o 
sete de apă de două ori mai mare ca înainte. 

Intr-un sac mai mic găsi brânză, ceapă şi 
pâine. Mâncă jumătate din toate, cu excepţia 
cepei, sperând că prin asta nu abuza de 
ospitalitatea omului. Mâncarea mai micşoră 
efectul alcoolului şi umplu golul pe care-l 
simţea în stomac. Dar nevoia de apă deveni şi 
mai puternică. 

Se întoarse şi omul, tot fără să se uite la el, 
îşi luă mâinile de pe mătănii şi degetul lui arătă 
spre un loc din spatele copacului. Duncan, 
năucit şi totuşi mirat că era atât de ascultător, 
se duse după copac. După ce bâjbâi prin nişte 
tufe înalte până la talie şi se alese cu mai 
multe zgârieturi de la spini, ajunse aproape de 
marginea pârâului. Aceea era şansa pe care ar 
fi ratat-o, dacă ar fi continuat în direcţia pe 
care o alesese iniţial. Un copac înalt care 
creştea aproape de mal fusese dezrădăcinat şi 
se întindea peste râu. Era un pod deasupra 
căruia se arcuiau alte crengi, ce formau o 
boltă. Acela era locul pe care-l căutase toată 
ziua. Zâmbi, îşi aruncă braţele în aer şi 
exclamă răguşit: 

— Ah! Mulţumesc, Doamne! 

După care se lăsă în patru labe. Se târî spre 
malul alunecos, în partea nordică a copacului 
cu multe rădăcini şi intră în apă. Bău cu poftă 
la început, apoi se forţă singur să se oprească. 
După alte câteva sorbituri şi după ce se 
scufundă până la brâu în apa rece, se târî 
înapoi în pădure. 

Când ajunse să-l vadă din nou pe acel om - 
incantaţia era acum în altă limbă - se opri. 
Simţi un fior care nu se datora recentei 
scufundări în apa rece. Simţi un ghem 
formându-se la baza stomacului. Pe capul 
omului stătea o pasăre-cardinal mascul, un 
bulgăre  sângeriu înaripat. Aceasta aruncă 

priviri în jur, după care zbură. Imediat după 
aceea, apăru un căprior, se opri, îl văzu pe 
Duncan, dar nu fugi. Se apropie încet de om, 
îşi împinse botul negru şi umed în urechea 
bărbatului, îi linse faţa o dată şi apoi fugi. 

„Ce avem aici?” se întrebă Duncan. „Un 
sfânt Francis de Assisi modern?” 

Omul care cântase într-o limbă aspră tăcu 
brusc. Îşi lăsă crucifixul să cadă, iar acesta se 
balansă în faţă şi în spate, alunecând pe 
sudoarea de pe pieptul omului, şi apoi se opri. 
Bărbatul îşi făcu o cruce şi se ridică în picioare. 
Se înălţă, mai bine zis, corpul lui părând să se 
ridice şi să se tot ridice, ca o creatură din 
filmele de groază. Când se îndreptă, avea doi 
metri patruzeci înălţime, făcându-l pe Duncan 
să se simtă ca un pigmeu, la cei doi metri ai 
lui. Duncan îi aprecie greutatea la peste 225 
de kilograme. Un monstru. Un urs de om. 
Uriaşa bestie a pădurilor. 

— Auzi muzica arborilor? zise bărbatul, cu 
cea mai profundă voce pe care o auzise 
Duncan vreodată. 

— Nu, tu o auzi? spuse Duncan. 

Categoric, omul acela era deosebit, dar 
Duncan era frânt de oboseală, iar setea şi 
foamea lui tot nu erau potolite. In acelaşi timp, 
se temea de acel om. Sau cel puţin aşa îşi 
spunea el. 

— Desigur, zise celălalt, cu un glas bubuitor. 
La această oră a zilei şi datorită condiţiilor 

meteorologice actuale, este în Re major 
alegretto! 

Duncan zâmbi şi spuse: 

— Întotdeauna spui tâmpenii aşa de mari? 

— Hau! Hau! Hau! Huu! Huu! Huu! 

Râsul semăna cu urletul unui urs furios, dar 
efectul lui era înmuiat de zâmbetul larg. 
Bărbatul întinse o mână şi o prinse pe a lui 
Duncan. Strânsoarea era puternică, dar nu 
foarte. Nu era nici o încercare de dominație. 

— Dă mâna, prietene. Presupun că eşti un 
fugar din fața a ceea ce guvernul numeşte 
justiție, nu? 

— Da, zise Duncan. Şi tu? 

Avea o senzație de ireal. Se afla pe o scenă 
cu nişte decoruri foarte ciudate şi personaje 
exotice. Juca rolul fără un scenariu, 
improvizând. 

Ceea ce-l surprindea cel mai mult era faptul 
că acel om părea să accepte fără probleme 
faptul că străinul era un fugar. Oare nu se 
întreba dacă nu cumva era un organic ce doar 
pretindea că era un fugar? 

Era posibil şi ca acel bărbat să fie un organic 
care pretindea că este un nelegiuit, ca să îi 
poată prinde pe adevărații nelegiuiţi, îşi spuse 
Duncan. 

— Sunt William  St-George Duncan. Sunt 
foarte dorit de guvern. Reprezint un pericol 
pentru tine, pentru că mă caută. 

__ Omul se îndreptă spre sacul de lângă copac. 
Intoarse capul şi zise: 

— Eu sunt Părintele Cobham Wang Cabtab. 
Padre Cob, pe scurt, deşi nu am nimic scurt în 
mine. 

Intorcându-se cu sacul într-o mână şi cu un 
sandviş uriaş în cealaltă, Padre Cob spuse, cu 
gura plină: 

— Care e ziua ta? 

— Marţi. 

— Şi ai evadat... 

—... De la Institutul Takahashi, din 
Manhattan. 

Sprâncenele negre şi stufoase ale uriaşului 
se ridicară. 

— O premieră vestită. Mă interesează cum ai 
făcut-o, dar o să-mi povesteşti mai târziu. Vino 
cu mine, cetăţene Duncan. Sau să-ţi spun 
William? 

— Bill e în regulă. 

— Prea comun. Ce zici de Dunc? 

— Bine. 

Padre Cob porni repede spre nord şi Duncan 
îl urmă. Când omul se opri ca să bea din bidon, 
Duncan îl ajunse din urmă. 

— Unde mergem? 

— O să vezi când ajungem acolo. Stai lângă 
mine. Nu-mi place să vorbesc cu gâtul răsucit, 
ca o bufniţă. 

„Nu are de unde să ştie dacă nu am un 
transmiţător implantat sub piele”, îşi spuse 

Duncan. „Dar nici eu nu am de unde să ştiu că 
el nu are.” 

În timp ce înaintau pe o cărare şerpuită, 
Duncan îl întrebă: 

— Care este ziua ta? 

— Iniţial, joi. Acum, dintr-o joi în alta. Aşa 
cum au vrut-o Dumnezeu şi Natura. 

— Fiinţele umane fac parte din natură. Tot 
ce fac ele este natural. Este imposibil ca ceva 
din natură să facă ceva nenatural. 

— Frumos spus, mormăi Padre Cob. Nu te 
contrazic. Atunci, aş spune că păstrarea zilei 
este ceva rău pentru oameni. Cum ţi se pare 
asta? 

— Exact după gândul meu, spuse Duncan. 

Padre Cob chicoti, sau scoase un sunet care 
ar fi putut fi un chicotit. Se opri şi ridică o 
mână. Duncan se opri şi el. După atitudinea 
preotului, Duncan înţelese că trebuia să 
păstreze tăcerea. Auzea numai strigătele 
diverselor păsări, cele mai puternice fiind ale 
ciorilor sau corbilor. Poate că erau deranjate de 
acelaşi lucru care atrăsese atenţia lui Padre 
Cob. 

Deodată, ceva roşcat închis apăru pentru o 
clipă între doi copaci, la distanţă. Duncan se 
încordă şi auzi un trosnet. Se auzea ca şi cum 
un corp mare şi greoi se mişca fără griji prin 
tufe. 

— OK, zise încet gigantul. E un urs. Dacă 
vine în partea asta, să te ascunzi. 

— Va ataca? 

— Nu atâta timp cât sunt cu tine. Dar nu 
vreau să ne vadă. Unora dintre urşi li s-au pus 
nu numai transmiţătoare, ci şi camere TV. 
Ceea ce văd urşii, văd şi pădurarii. Dacă ne 
văd ei, copoii vor ajunge aici într-o clipă. 

Sunetul scăzu în intensitate şi dispăru. 

— Poate că aparatul lui de filmat ne-a văzut, 
poate nu, murmură Padre Cob. Poate că nu 
avea o cameră de filmat. Vom continua ca şi 
cum nu ar fi avut. Ca şi cum. Pâinea şi untul 
fiinţelor umane. După asta ne conducem viaţa. 

Duncan nu îl întrebă ce vroia să spună. În 
clipa aceea, cel puţin, faptele, nu filozofia, erau 
esenţa momentului. Pâinea şi untul erau 
pentru vremurile de odihnă. 

— Pot să te întreb unde mergem? se 
interesă Duncan. Şi când vom ajunge acolo? 

— Poţi să întrebi, dar nu vei primi nici un 
răspuns. 

Padre Cob îşi îndulci cuvintele cu un zâmbet 
larg. 

— Imi dau seama că îţi asumi un risc luându- 
mă cu tine, dar... 

— „Ca şi cum” şi „dar”. Două dintre 
adevărurile eterne, din punct de vedere uman. 
Mai există şi alt mod de exprimare - asta dacă 
nu eşti delfin? 

Omul porni înainte, fără să aştepte un 
răspuns, pe care oricum Duncan nu intenţiona 
să îl dea. Pentru o vreme, stufărişul deveni atât 

de des, încât Duncan începu să meargă în 
spatele uriaşului, care îndoia tufele sub el. Deşi 
arăta rezistent ca un vechi tanc de război, 
sângera totuşi din cauza spinilor. Şi, ca şi cum 
ar fi ştiut la ce se gândea însoţitorul lui, Padre 
Cob spuse: 

— Există cărări pe care am putea merge, dar 
în zona asta e mai bine să nu o luăm pe ele. 
Din loc în loc, copacii de pe cărări au camere 
ascunse. Noi ştim unde sunt cele recent 
instalate, dar - eternul dar - ei pun mereu 
altele. 

Duncan remarcă acel noi, dar nu spuse 
nimic. 

Pe la orele patru, Padre Cob se opri în fața 
unui stejar mort. Băgă mâna într-o gaură aflată 
la vreo doi metri înălțime în trunchi şi scoase 
un sac. 

— O ascunzătoare. 

În sac erau trei bidoane, o cutie în care 
spuse că erau provizii medicale şi un sac plin 
cu conserve cu brânză, lapte, pâine, verdeţuri 
şi fructe. 

— Aş putea să le mănânc pe toate şi tot nu 
m-aş sătura, spuse Padre Cob. Dar noi vom lua 
numai jumătate din ele. S-ar putea să mai aibă 
Şi alţii nevoie. 

Duncan se minuna cum reuşise Padre Cob să 
găsească o ascunzătoare în ceea ce lui i se 
părea a fi o pădure sălbatică. Nu întrebă dacă 
părintele o găsise din amintiri sau după vreun 

semn. Se îndoia că Cob i-ar fi dezvăluit 
secretul. 

După ce mâncară şi băură, Padre Cob puse 
cu regret jumătatea rămasă înapoi în copac. 
Apoi, scoase un râgâit ca de urs şi zise: 

— O să mergem până se lasă întunericul, 
apoi vom dormi. Ne trezim în zori şi pornim iar. 
Excelsior! 

Duncan gemu încet. 

— Vom merge şi mâine toată ziua? 

— Categoric nu vom călări, zise uriaşul 
râzând. 

Apoi întinse mâna şi îl prinse pe Duncan de 
încheietură. 

— Nu mişca şi nu scoate nici un sunet, îi 
spuse el foarte încet. 

Avertismentul nu-l împiedică pe Duncan să 
ridice privirea. Ceva înainta încet peste 
vârfurile copacilor. Deşi nu putea să vadă 
decât o parte din el, ştiu că era o navă a 
organicilor. Când petele de culoare nu se mai 
văzură, Duncan răsuflă uşurat. Dar Padre Cob 
se aplecă spre el şi îi şopti la ureche: 

— S-ar putea să se întoarcă. Dacă au 
detectat ceva suspect, vor continua. Dar se vor 
întoarce, de data asta aproape de sol. Vor găsi 
un loc unde avionul nu va fi blocat de crengi, 
se vor strecura printre ele şi se vor întoarce 
aproape de suprafaţa pământului. Vor avea cu 
ei detectoare olfactive. 

Duncan aprobă din cap. Deşi era destul de 
frig, el transpirase. Stomacul îi chiorăia. 
Mâncarea pe care o digerase destul de liniştit, 
era acum plină de acid şi se formau gaze. 

— Uneori se întorc ca o rachetă, zdrobind 
crengile, încercând să ne ia prin surprindere, 
continuă Padre Cob. 

Trecură câteva minute. Totul părea liniştit. 
Păsările ţipau sau cântau. De la pârâu se auzea 
slab sunetul apei curgătoare. Duncan respira 
mai liniştit. Inima lui revenise la un ritm 
normal. 

Padre Cob se ridică. 

— S-ar putea ca drumul să fie liber, sau nu. 
Oricum, vom merge mai departe. Dacă vor 
încerca un atac-surpriză, nu o lua la fugă. 
Atacă-i! 

Duncan se ridică. 

— Cu ce să-i atac? 

— Cu mâinile goale, fiule. 

— Eşti nebun? 

— Mai mult decât unii, mai puţin decât alţii. 
Tu fă ce fac şi eu. Eşti în stare? 

— Sper, zise Duncan. Dacă aş fi în oraş, aş 
şti ce să fac. Aici... 

— Dacă ei sunt aproape, nu are rost să fugi. 
S-ar putea să te  depărtezi puţin, dar 
detectoarele lor îţi vor repera mirosul şi 
pământul e atât de moale, încât o să-ţi vadă 
urmele. Tu fă ce fac eu. Imită conducătorul. Fii 
maimuța mea. Ai înţeles? 

Duncan aprobă din cap. 

Padre Cob zâmbi şi spuse: 

— Mă îndoiesc că au detectat ceva. Dar fii 
pregătit, pentru orice eventualitate. 

Porniră încet, ocolind tufele, oprindu-se din 
când în când ca să asculte. Şi apoi Duncan auzi 
explozii, ramuri îndoite şi frânte. Deşi ar fi vrut 
să se arunce la adăpost - unde? - se abţinu. Se 
uită la Padre Cob, care privea în sus şi spre 
dreapta lui Duncan. Apoi văzu nava ca un ac, 
vopsită în dungi de camuflaj verzi-maronii, 
îndreptându-se printre crengi spre sud. Acolo 
unde fuseseră mai devreme el şi Padre Cob, nu 
unde se aflau acum. Zări în treacăt doi oameni, 
unul în spatele celuilalt, în carlingile deschise. 
Purtau uniforme verde deschis şi căşti. Apoi 
dispărură. 

— Se vor întoarce! zise uriaşul. 

incepu să alerge pe cărarea pe care 
porniseră. Duncan se repezi după el, deşi 
considera că Padre Cob nu acţiona raţional. 
După ce alergară, zdrobind zgomotos tufele, 
timp de aproape un minut, uriaşul se opri. 
Duncan fu gata să dea peste el. 

— In spatele copacului! 

Padre Cob arătă cu degetul un arbore din 
dreapta. Apoi el alergă în spatele unui stejar 
aflat la vreo şase metri de cel după care se 
ascunsese Duncan. Văzând capul lui Duncan, 
gigantul mimă din buze: 

— Fă ca mine! 


52 


Se bătu în piept cu un deget enorm. 

Avionul organic se dusese în locul în care îi 
reperase prima dată pe Duncan şi Cabtab. Sau 
aşa presupunea Duncan. Acum înainta 
deasupra aleii urmate de fugari. Zbura la doar 
o jumătate de metru deasupra pământului. 
Duncan îşi retrase capul imediat ce văzu nava 
apărând. Spera că trunchiul gros al copacului 
avea să-i mascheze căldura corpului. 
Detectoarele puteau să-i simtă mirosul lângă 
copac, dar era posibil să nu-l distingă faţă de 
urmele de pe cărare. 

Dacă şi acest avion era ca altele pe care le 
văzuse, atunci era înarmat cu tunuri 
acceleratoare de protoni. Cei doi oameni aveau 
probabil bastoane paralizante şi acceleratoare 
protonice mici. Şi, foarte probabil, ceruseră 
întăriri prin radio. 

Botul navei, care înainta cu vreo opt 
kilometri pe oră, apăru în câmpul lui vizual. Se 
trase din nou în spatele copacului. Un urlet îl 
sperie. Sări în sus şi alergă afară din 
ascunzătoare. Cabtab fusese cel care urlase, 
ceea ce însemna că ataca. Urletul avea scopul 
ca să-i paralizeze pe cei doi organici, dar era şi 
semnalul pentru Duncan. 

Când Duncan ajunse la navă, Padre Cob era 
în spatele acesteia, cu braţul în jurul gâtului 
pilotului. 

Duncan se aruncă exact atunci când omul 
aşezat în faţa pilotului se întorcea. Avea în 

mână un pistol cu protoni, care căzu însă, când 
Duncan îl izbi cu pumnul în bărbie. 

Lupta se încheiase. Pilotul, cu faţa vânătă, 
zăcea fără cunoştinţă. Celălalt era sprijinit de 
marginea carlingii, cu capul atârnând moale. 
Apoi nava se izbi de trunchiul unui copac. 

Capitolul 4 


Cabtab nu-i dădu drumul pilotului, dar 
Duncan sări din carlingă cu spatele şi se lovi 
tare de pământ. Rămase fără respiraţie, icni 
după aer câteva secunde, apoi se ridică, 
clătinându-se. Padre  desfăcuse centura 
pilotului şi îl aşezase pe pământ, iar acum 
meşterea ceva la comenzile navei. Avionul, cu 
botul numai puţin crestat, plutea cu spatele. 
Duncan se îndreptă spre el, poticnit, dar nava 
se opri, înainte să ajungă la ea. 

Cabtab părea foarte vesel. Zâmbea, dar i se 
adresă lui Duncan cu o oarecare asprime: 

— la-i arma! 

Duncan se întoarse, enervat de lipsa lui de 
atenţie, şi îl rostogoli pe pilot pe partea 
cealaltă. In ciuda durerii din mâna strângă, 
scoase arma din toc şi o înfipse la brâu. Căută 
prin buzunarele costumului organicului şi găsi 
două încărcătoare. Pe acestea le băgă în 
buzunare. 

Padre Cob îl scosese pe celălalt organic din 
avion şi îl întinsese sub navă. 

— Straşnică lovitură, zise el. Cred că i-ai rupt 
falca. 

— Aproape că mi-am rupt şi eu mâna, spuse 
Duncan. 

— Acţiune şi reacțiune. Schimbul de energie. 
Întotdeauna există o anumită pierdere de 
energie, în timpul procesului. Unde se duce 
toată această energie pierdută? Intr-un fel de 
mormânt al elefanților? 

Duncan îl ignoră. 

— Care este situaţia? întrebă el. Ce facem 
acum? 

— Am oprit toate echipamentele de 
transmisie, zise Cabtab. Am şters şi toate 
înregistrările. Dar putem presupune că cei doi 
nu au transmis prin radio că vor să ne atace 
prin surprindere. Ar fi fost posibil să avem un 
receptor şi să-i ascultăm. Dar transmiţătorul a 
fost deschis tot timpul, aşa încât cartierul 
general să le poată şti tot timpul poziţia. Eu l- 
am oprit. Asta înseamnă că va veni o a doua 
navă, ca să vadă ce s-a întâmplat. Mare păcat 
că a trebuit să facem asta. Totuşi, nu exista 
altă soluţie. 

Duncan arătă spre cele două corpuri. 

— O să-i ucizi? 

— Vrei să-i ucid? 

— Nu. 

— Bun! Eu sunt împotriva crimei, de fapt a 
oricărei violenţe, cu excepţia cazului în care 
reprezintă un mijloc disperat de auto-apărare. 
Deşi trebuie să recunosc că în clipa asta mă 
simt grozav! Îmbătat! Bătrâna maimuţă se 
simte bine. A fost ţinută în cuşcă prea mult 
timp. 

— Îţi dă o senzaţie plăcută, spuse Duncan. 
Vreau să spun... să ripostezi. 

Faţa pilotului revenise aproape la culoarea 
normală. Omul gemu şi ridică un braţ. 

— urcă, zise Cabtab. Trebuie să ne 
depărtăm cât mai mult de locul ăsta. 

Duncan urcă în carlinga din faţă, cu ajutorul 
unei trepte rabatabile. 

— Pune-ţi centura de siguranţă, spuse Padre 
Cob. 

Duncan însă îşi trăgea deja centura peste 
piept. 

— Ştii să pilotezi aşa ceva? întrebă Cabtab. 

— Da. Dar nu-mi amintesc când am învăţat. 

— Pornim. 

Nava se ridică până la doi metri deasupra 
solului şi porni în faţă. Înaintau cu aproape 
treizeci de kilometri pe oră. Cabtab cotea 
printre copaci, apropiindu-se mai mult decât îi 
plăcea lui Duncan, dar fără să-i atingă. După 
vreo douăzeci de minute, nava încetini şi se 
apropie de pământ. Cei doi coborâră. Cabtab 
rămase în picioare lângă navă şi fixă 
comenzile. Duncan, care îl privea, înţelegea, cu 
o secundă înaintea fiecărei setări, ceea ce 
vroia să facă Cabtab. Cândva, undeva, 
învățase totul despre o astfel de maşină a 
organicilor. 

— Gata, spuse Cabtab. Du-te, pasăre mică, 
şi păcăleşte-i pe şoimi! 

Nava se ridică, se învârti pe loc şi porni 
înapoi. Senzorii ei o ajutau să ocolească 
arborii, forţând-o să urmeze un drum şerpuit. 
În scurt timp dispăru. 

— Mai avem cam cinci kilometri de mers pe 
jos de aici. Urmează-mă. 

Porni spre stânga. Sunetul apei curgătoare 
deveni mai puternic. Când ajunseră la pârâu, 
care trecea peste nişte grămezi de bolovani pe 
o anumită distanţă, formând praguri de mică 
adâncime, se aflau încă sub acoperişul 
crengilor. Exista o gaură în cupolă în mijlocul 
pârâului, dar o evitară, mergând aproape de 
malul drept. Înaintară prin apă spre nord, 
câteodată apa ajungându-le până la glezne, 
alteori până la genunchi şi o dată chiar până la 
brâu. 

— S-ar putea să ne repereze urmele, în locul 
în care am coborât din avion, spuse Cabtab. 
Dar nu vor şti dacă am luat-o în susul sau în 
josul pârâului. Până să ne găsească urma, dacă 
o vor face, sper să fim plecaţi de mult. 

— Dacă ne vor prinde din urmă, ce 
propunere ai? întrebă Duncan. li împuşcăm sau 
ne predăm? 

— Tu ce ai de gând să faci? strigă Cabtab 
peste umăr. Au! făcu el, când piciorul îi 
alunecă pe o stâncă. 

Căzu în genunchi. 

— Să trag, răspunse Duncan. 

Gigantul se ridică în picioare, ud tot. 

— Aşa vom face. Eu am evadat o dată, la fel 
şi tu. Cred că nu ne putem aştepta să o mai 
reuşim vreodată. Dumnezeu, Allah, Jahweh, 
Buddha, Thor şi alţii ne-au binecuvântat cu 
această unică evadare. Dar dacă suntem atât 
de proşti încât să fim prinşi din nou, ei nu ne 
vor mai zâmbi. 

Tăcură până când ajunseră la un mic 
afluent, pe partea dreaptă. Acolo, Cabtab porni 
prin apă şi merseră încă aproape un kilometru. 
Cea mai mare parte a drumului era acoperită 
de crengi încâlcite. Acolo unde nu erau crengi, 
se lipeau de malul cel mai adăpostit. După alţi 
doi kilometri şi jumătate, Cabtab se opri. Arătă 
spre mal, care se înălța un metru deasupra 
apei. Acolo, pârâul se învolbura ca şi cum intra 
într-o gaură, sub suprafaţă. Exact asta se 
întâmpla, după cum îi explică Cabtab. 

— Sub mal este o conductă de un metru 
douăzeci diametru. Adună mult nămol şi 
aluviuni şi trebuie să o curăţăm la câteva zile. 
Dar acum este deschisă. Va trebui să-ţi ţii 
respiraţia vreo treizeci de secunde. După tine, 
Gaston. 

Evident, Cabtab se temea să nu o ia la fugă. 
Era normal. În locul lui, nici Duncan nu ar fi 
avut încredere. 

Se lăsă în patru labe, cu apa până la gât, şi 
se lansă spre fund. Pipăi cu degetele interiorul 
conductei reci. Se împinse în faţă şi înotă 
câineşte, complet sub apă. Lovea mereu cu 

capul în conductă, care i se părea că era 
înclinată în jos. Brusc, se trezi pe jumătate 
afară din apa rece, într-o cameră aerisită, dar 
întunecată. Se ridică încet, cu mâna ridicată, 
ca să nu se lovească la cap. Nu reuşi să se 
îndrepte nici după ce înaintase vreo trei metri. 
Conducta era înclinată în sus pe o distanţă de 
un metru, apoi devenea orizontală. Tot nu 
putea să stea complet drept. In spatele lui, 
Cabtab icni şi vocea lui bubui, cu ecou: 

— Mergi înainte. Sunt chiar în spatele tău. 

Acum, podeaua netedă şi umedă era 
înclinată în jos şi, dintr-o dată, mâna lui 
ridicată nu mai atinse tavanul. În spatele lui se 
auzeau plescăituri şi o respiraţie greoaie. 

— Nu te opri, spuse Cabtab. 

Un deget atinse spatele lui Duncan şi 
împinse. Inaintă, nu prea rapid, până când în 
jur apăru lumină. Se afla într-o cameră de trei 
metri lungime şi doi metri jumătate înălţime, 
cu pereţii, podeaua şi tavanul dintr-un material 
etanş. Lumina venea de la material, producând 
iluminarea fără umbre cu care era obişnuit în 
oraş. In faţă era o uşă de numai un metru şi 
jumătate înălţime şi un metru lăţime. Nu avea 
nici mâner, nici clanţă. 

— Stop! spuse Cabtab. 

Duncan se supuse. Padre trecu pe lângă el, 
se opri în faţa uşii şi murmură ceva ce Duncan 
nu reuşi să înţeleagă. Fără îndoială, nici nu 
trebuia să audă. 

Uşa se deschise în lateral, dispărând într-o 
nişă din perete. 

Cabtab se întoarse, zâmbind, cu spatele 
încovoiat, şi spuse: 

— Materialele sunt destul de recente, dar 
sunt plasate într-o zonă veche. Aceasta era pe 
vremuri o ascunzătoare a gherilelor, în ultimele 
zile ale cuceririi Statelor Unite. A trebuit să 
săpăm mult şi să furăm mult, ca să obţinem 
aceste materiale. 

Intră pe uşă, aplecându-se, şi Duncan îl 
urmă. Holul era drept vreo şase metri şi apoi 
cotea la stânga. Podeaua cobora într-o pantă 
foarte lină. După încă doi metri ajunseră în faţa 
altei uşi. Aceasta era mai înaltă decât prima. 
Cabtab era nevoit în continuare să stea 
aplecat, dar Duncan îşi îndreptă spatele, 
tavanul fiind la cinci centimetri deasupra 
capului lui. 

— Nu au fost făcute pentru noi, modernii, 
zise  Cabtab.  Strămoşii noştri erau nişte 
războinici grozavi, dar erau mărunți de statură. 

— De ce nu au detectat copoii aceste găuri 
cu magnetometrele? întrebă Duncan. 

— Oh, dar le-au detectat, spuse Cabtab 
vesel. Însă toată zona aceasta este ca un 
fagure, cu adăposturi şi forturi subterane. 
Organicii ştiu că sunt moştenirea armatelor şi 
gherilelor de pe vremuri. Au săpat în câteva 
dintre ele, din motive arheologice. Totuşi, 
majoritatea sunt sub două mii de ani de 

pământ şi invazie a pădurii, acumulate. Multe 
sunt parţial astupate, acolo unde s-a prăbuşit 
tavanul. Noi am făcut alte săpături şi întăriri, 
din loc în loc. Prin noi nu vreau să spun doar 
noi, modernii. Aici au stat mai multe generaţii 
de fugari. 

Se întoarse, murmură ceva şi uşa alunecă 
într-o parte. Duncan îl urmă într-un hol care 
cotea şi el şi era înclinat în jos. Aerul era 
proaspăt, ceea ce însemna că era asigurată un 
fel de ventilaţie. Nu se vedea nici o gură de 
ventilaţie în perete şi nu se auzea nici un 
aparat în mişcare. 

— Ah, am ajuns! spuse Cabtab. 

Se opri în faţa unui perete, capătul tunelului. 

— Suntem observati, bineînţeles, zise el. 

Rosti un şir de silabe fără înţeles, un cod, şi 
apoi adăugă: 

— Pe mine mă cunosc, dar tot trebuie să 
executăm ritualul. 

Chicoti şi continuă: 

— Cine ştie? Poate că am fost capturat de 
organici, care mi-au trimis clona aici. Sau 
poate că sunt un înger - sau un diavol - carea 
luat aspectul meu. 

Duncan nu-şi dădea seama dacă omul 
glumea sau nu. Din câte ştia el, clonarea 
fusese declarată ilegală cu o sută de ani 
subiectivi în urmă. Totuşi, ştia că guvernul nu 
se dădea în lături să-şi încalce propriile legi. Pe 
de altă parte, o clonă ar fi însemnat prea multă 

agitaţie şi cheltuială, doar pentru capturarea 
câtorva spărgători de zi. În plus, ar fi fost 
nevoie de treizeci de sub-ani, sau chiar mai 
mult, ca să se crească un copil până la vârsta 
actuală a lui Cabtab, iar atunci Cabtab ar fi fost 
foarte bătrân sau mort. Da, Padre Cob glumea. 

Uşa se deschise şi în spatele ei apăru o 
cameră mare, luminată puternic. Exact dincolo 
de uşă îi aşteptau un bărbat şi o femeie. Ea era 
scundă, de cel mult un metru şaizeci înălţime, 
cu pielea de culoare închisă, foarte slabă, 
tânără şi destul de drăguță. Bărbatul avea cam 
înălţimea lui Duncan, era între două vârste, 
gras, cu o burtă mare, păr negru, ochi căprui şi 
un nas mare. Amândoi aveau în mâini cuțite, 
dar care totuşi nu erau ridicate en garde. Omul 
se apropie de ei şi Duncan strâmbă din nas. 
Bărbatul avea multă nevoie de o baie şi haine 
curate. 

Cabtab făcu prezentările: 

— Acesta este un recent evadat din 
închisoare şi spărgător de zi, pe care din 
fericire l-am întâlnit şi salvat. William St- 
George Duncan. Dunc, ea este Mika 
Himmeldon Dong, iar el, Melvin Wang 
Crossant. 

— Incântat de cunoştinţă, spuse Duncan. 

Cei doi zâmbiră, deşi cu răceală, şi înclinară 
din cap. 

— Şi acum, la ceața adevărului, zise Cabtab. 

Duncan nu comentă. Se aşteptase la asta. ÎI 
urmă pe uriaş pe hol, cu Dong şi Crossant pe 
urmele lor. Intrară într-o cameră mică şi cu 
mobilier sărăcăcios. Duncan fu invitat de 
Cabtab să se aşeze pe un scaun pliant. 

— Nu-ţi voi spune să te faci comod. Dar nu 
va dura mai mult de zece minute, şi folosim o 
ceaţă diluată. 

„E suficient timp ca să afle tot ce vor să ştie 
acum”, îşi spuse Duncan. Era bucuros că 
fugarii aveau ceaţă. Astfel putea fi sigur că în 
banda lor nu se aflau trădători sau agenţi 
dubli. Doar dacă nu erau unii care, ca şi el, 
puteau minţi sub influenţa ceţei. 

Se trezi înţepenit şi agitat. Padre Cob îi 
întinse mâna, zâmbind, şi îl ajută să se ridice. 

— O poveste pe cinste, fiule, spuse el 
tunător. Totuşi destul de ameţitoare. Se pare 
că ai fost mai mult de o persoană. Totodată, se 
pare că ai în tine un secret pe care guvernul 
vrea foarte mult să-l ţină ascuns faţă de 
populaţie. 

Mika Dong, care stătea lângă Padre, zise: 

— Asta te face foarte periculos pentru 
guvern. 

Făcu o pauză şi adăugă: 

— Şi pentru noi. Nu cred că guvernul va 
înceta să te caute. 

— Sunt prea periculos pentru voi ca să mă 
lăsaţi să stau aici? întrebă Duncan. 

Spera că ea va spune că nu era aşa. Dacă ei 
nu puteau să-l ţină, în acelaşi timp nu puteau 
nici să-l elibereze. Ştia unde erau ei. Asta 
însemna că trebuia să fie ucis sau, dacă aveau 
ceea ce le trebuia, să fie stonat. In orice caz, 
trebuia redus la tăcere. 

— Nu eu hotărăsc asta, zise Dong. 

— Puah! făcu Padre Cob, indicând dezgust, 
deşi nu explică faţă de cine sau faţă de ce. 

ÎI conduse pe Duncan în hol, cu ceilalţi pe 
urmele lor, şi înaintară vreo zece metri. Acolo 
erau o duzină de mese de lemn rudimentare şi 
bănci, câteva aparate mici de destonare a 
mâncării, răcitoare de apă şi nişte paturi. Mai 
erau şi vreo zece bărbaţi şi femei, plus un băiat 
şi o fetiţă de vreo trei ani. Duncan fu surprins 
la vederea copiilor. Ce mai loc în care să creşti 
nişte copii, îşi spuse el. Dar era un loc în care şi 
adulţii trăiau greu. 

— Bine ai venit în Banda Liberă! spuse voios 
Padre Cob. Aşa cum este ea! 

Duncan  presupusese că  uriaşul era 
conducătorul. Era atât de impunător şi avea o 
personalitatea atât de puternică, încât părea 
cel mai probabil ca el să fie şef. Dar Duncan se 
înşela. Conducătorul era un bărbat înalt, cu 
corp de panteră şi frunte înaltă, deasupra unor 
riduri foarte pronunţate. El fu prezentat drept 
Ragnar Stenka Locks. Inţeleptul. 

— Pune-ţi nişte haine pe tine, padre, zise 
Locks, pe un ton jos, dar autoritar. Arăţi 
indecent. 

— Te roade gelozia, spuse Cabtab, râzând, 
dar ieşi din cameră. 

Se întoarse într-un minut, purtând o robă de 
călugăr cu dungi de culoarea curcubeului şi o 
glugă. 

li zâmbi lui Duncan şi spuse: 

— Ai grijă la Părintele Tuck al bandei! Sau 
viceversa, la banda Părintelui Tuck! 

Locks făcu restul prezentărilor. Erau atât de 
multe nume, încât Duncan nu le reţinu pe 
toate. Cei câţiva pe care îi reţinu erau Giovanni 
Sing Sinn şi Alfredo Sing Bedeutung, care îi 
spuseră că erau fraţi, o blondă răpitoare, Fiona 
Van Dindan, care purta o rochie strălucitoare 
mulată pe corp, şi Robert Bismark Korzminski, 
un mulatru scund şi zvelt, cu cele mai lungi 
degete pe care le văzuse Duncan vreodată. 
Banda era compusă în mod egal din bărbaţi şi 
femei. In timpul mesei care urmă la scurt timp 
după aceea, mai intră un bărbat, care îi şopti 
ceva la ureche lui Locks. Apoi plecă, dar îşi 
încetini mersul, ca să se uite la Duncan. 

Padre, care stătea la masă lângă Duncan, îi 
spuse: 

— Acela este Homo Erectus Wilde. Este de 
gardă. 

Duncan se înecă, tuşi, bău nişte apă şi zise: 

— Glumeşti, nu? 

— Nu e numele lui natural, bineînţeles, 
spuse Padre. L-a ales atunci când a ajuns la 
vârsta necesară, uzând de dreptul lui de 
cetăţean. Este homosexualul nostru. Speră că 
şi tu ai aceleaşi înclinații sexuale. Nimeni nu i-a 
spus că n-ar fi aşa încă. Lasă-l să se 
amăgească cu această speranţă şi să-şi 
întreţină fanteziile pentru o vreme. 

Locks bătu cu o lingură în pahar. Când se 
făcu tăcere, spuse: 

— Wilde a raportat o activitate neobişnuit de 
intensă a organicilor în această zonă. A văzut 
douăsprezece nave de patrulare până acum. 
Un grup a aterizat şi foloseşte dispozitive de 
ascultare. Destul de aproape de aici. 

Tăcerea continuă pentru o vreme. Cei doi 
copii se traseră mai aproape de mamele lor, pe 
bancă. 

— Nu e nevoie să fiţi alarmaţi! spuse tare 
Padre Cob. ÎI caută pe oaspetele nostru, dar 
probabil că aşa caută peste tot. Nu au nici un 
motiv să se concentreze aici. Sunt sigur că se 
vor îndepărta curând. 

— Padre are dreptate, spuse Locks. Şi acum, 
cetăţene Duncan, spui... 

Duncan răspunse la întrebările lui cât de 
bine putu. Când terminară masa, câţiva bărbaţi 
şi femei luară farfuriile şi le duseră în 
bucătărie. În cameră fu adus un televizor. Când 
oamenii terminară în bucătărie, fu arătată 
caseta cu interogarea lui Duncan, cât timp 

fusese sub efectul ceţei. După aceea, fu 
interogat din nou de Locks, în timp ce ceilalţi 
ascultau. Chiar dacă aveau vreun comentariu, 
aşteptară ieşirea lui, înainte să îl facă. 

Duncan fu dus într-un tur scurt al zonei de 
locuit şi i se spuse ce avea de făcut dacă 
sunau sirenele de alarmă. Mika Dong, care 
fusese desemnată ca ghid, îi explica totul cu o 
voce melodioasă. Nu zâmbi nici o clipă. După o 
vreme, Duncan deduse că ea tot nu avea 
încredere în el. Sau că pur şi simplu nu-l 
plăcea. Sau poate că era doar ursuză. 

Probabil că era vorba de acea teorie 
misterioasă care stabilea, statistic, că în orice 
grup mai mare de şapte oameni, cel puţin una 
nu va plăcea pe unul dintre ceilalţi. Invăţaţii 
realizaseră sute de casete cu acest subiect, 
fiecare cu propria lui teorie referitoare la 
motivul acestui fenomen. Existau mii de casete 
despre celălalt aspect al acestei teorii, atracţia 
instantanee, dar acestea erau mai uniforme în 
privinţa cauzelor. Şi asta era ciudat, după 
părerea lui Duncan. |n general, oamenii 
înțelegeau că era mai uşor să urăşti, decât să 
iubeşti. 

Ridică din umeri. Poate că se înşela. Probabil 
că Mika Dong era doar bănuitoare faţă de 
străini. 

La ora şapte seara, se duse la sala de 
gimnastică, o cameră mare ce fusese folosită 
drept depozit de armament, în timpul 

războiului. Acolo, deşi majoritatea celorlalţi 
jucau baschet, Padre Cob ridica greutăţi. 
Duncan i se alătură pentru o vreme, apoi, când 
văzu echipamentul de scrimă, se opri. Întrebă 
dacă era cineva interesat de acel sport şi 
Locks, Inţeleptul, se oferi să-l testeze. Locks 
era un bun scrimer, dar Duncan punctă de 
cinci ori din şase. Gâfâind, Locks spuse că 
cedează. 

— Eşti al naibii de bun. Cine ţi-a fost 
instructor? 

— Nu-mi amintesc, zise Duncan. Psihologul 
mi-a spus că eu am fost instructor de scrimă, 
dar nu-mi amintesc nimic despre asta. De fapt, 
nici măcar nu m-am gândit la aşa ceva, decât 
atunci când am văzut floretele. Şi atunci, cum 
să explic? Am auzit o chemare. A fost de ajuns 
să ţin o floretă în mână. 

Locks îl privi ciudat, dar nu spuse nimic. 

La nouă, Duncan făcu un duş şi se duse în 
pat. Era obosit după toate activităţile lui şi din 
cauza tensiunii nervoase. Adrenalina care îl 
făcuse să funcţioneze tot timpul la maxim se 
terminase. Homo Erectus Wilde îl conduse într- 
o cameră mare, cu paturi. 

— O mulţime de spaţiu, doar pentru noi doi, 
zise Wilde, zâmbind. Oh, nu fi îngrijorat. N-o să 
te deranjez. li respect drepturile. Speram 
totuşi, atunci când ai apărut... 

După o pauză  stânjenitoare, adică 
stânjenitoare pentru Duncan, acesta spuse: 

— Îmi cunoşti povestea. Dar tu de ce ai 
devenit un fugar? 

— lubitul meu m-a convins să o fac. El era 
un bărbat sălbatic, spre deosebire de mine, 
fără nici o glumă. Ura supravegherea 
constantă a guvernului. Avea nişte idei 
nebuneşti despre dreptul lui la intimitate. M- 
am dus cu el doar pentru că nu vroiam să fim 
despărțiți. Dragostea. Şi apoi... 

După o altă pauză lungă, Duncan întrebă: 

— Apoi? 

— Organicii ne-au surprins. Eu am scăpat. El 
a fost prins. Aşa că acum cred că este o statuie 
stonată, în vreun depozit al guvernului. Tot 
sper că va fi adus în vreunul mai apropiat de 
aici, dar... 

— Îmi pare rău, spuse Duncan. 

— Asta nu prea e de ajutor. 

Wilde începu să suspine, iar atunci când 
Duncan încercă să spună ceva, se răsti: 

— Nu vreau să vorbesc despre asta! Nu vrea 
să mai vorbesc despre nimic acum! 

Duncan se duse în pat. Deşi era epuizat, 
pentru o vreme nu reuşi să adoarmă. Avea 
multe întrebări de spus despre acel grup. Care 
era principalul lor scop, acum, când erau nişte 
spărgători de zi puşi sub urmărire? Aveau 
vreunul, sau doar se ascundeau de organici? 
Ce fel de viaţă duceau? De unde îşi luau 
mâncarea? Ce făceau, atunci când aveau 
nevoie de un doctor? 

În timp ce se gândea la toate acestea, trecu 
într-o stare în care avu multe coşmaruri. 


Capitolul 5 


Primul gând al lui Duncan, la trezire, era 
deprimant. Scăpase dintr-o închisoare, ca să 
intre în alta. Organicii îl căutau şi probabil că 
aveau să o facă încă mult timp. Asta însemna 
că era închis acolo, până când ei încetau 
cercetările. Dacă încetau. Părea să fie atât de 
important pentru ei, încât era posibil să insiste 
să-l caute, până când îi  descopereau 
ascunzătoarea. Atunci ar fi ajuns din nou în 
mâinile lor şi se îndoia că ar mai fi putut să 
scape vreodată. 

Mai mult, oamenii care îl primiseră ştiau că 
el era dorit cu îndârjire de guvern. Oare în cele 
din urmă aveau să decidă - oricât de fără 
tragere de inimă - să-l predea organicilor? Nu. 
Nu puteau face asta pentru că el le ştia 
ascunzătoarea. Puţină ceaţă putea să-l facă să 
spună totul oficialilor. 

Dar dacă organicii îl găseau în pădure - 
mort? Atunci ar fi anulat căutarea şi el nu ar fi 
dezvăluit nimic nimănui despre ei. 

Aceasta părea singura decizie la care puteau 
ajunge gazdele lui. Nu putea comenta logica 
ei. 

„Trebuie să evadez din banda fugarilor”, îşi 
spuse. „Fiul omului nu are nici un loc în care 
să-şi poată odihni capul. Vulpile au bârlogurile 
lor, păsările cuiburile lor, toate o duc mult mai 
bine decât mine.” 

Când ieşi de la baie - după un duş cu apă 
caldă, lucru la care nu se aşteptase - nu mai 
era deprimat. Întotdeauna exista un mod de 
ieşire dintr-o situaţie proastă, iar el avea să-l 
găsească. Se duse în sala de mese, zâmbind şi 
fluierând încet. Înainte se ajungă acolo, se 
întrebă totuşi de ce era atât de vesel. Logica şi 
copilul ei, probabilitatea, erau împotriva 
oricărui gând optimist. În cazul acesta, ducă- 
se. Dar apoi îşi aminti ceea ce-i spusese 
psihologul, în timpul unei şedinţe. 

— Nu ştiu cum ai reuşit, dar ai creat - ţi-ai 
construit singur, mai bine zis - o personalitate 
nouă. Am impresia că ai ales elementele pe 
care le doreai pentru personalitatea lui William 
St-George Duncan şi le-ai pus la un loc. Ai un 
optimism copleşitor şi o convingere că poţi 
reuşi orice, că poţi scăpa din situaţii imposibile. 
Dar asta nu este suficient. Increderea şi 
optimismul nu pot învinge realitatea. 

Duncan replicase, zâmbind. 

— Dar mi-ai spus că nu am planuri de 
evadare. 

Psihologul se încruntase. 

— Şi asta este o parte a personalităţii tale, 
aceea de a reuşi să-ţi ascunzi gândurile faţă de 
alţii. Şi chiar faţă de tine însuţi, atunci când nu 
vrei să le ştii. Asta te face atât de periculos. 

— Mi-ai spus că nu eşti îngrijorată din cauza 
mea. 

Psihologul păruse confuz şi fără îndoială aşa 
şi era. Schimbase repede subiectul. 

„Într-un fel, şi eu sunt confuz”, se gândi 
Duncan. „Dar ce contează, atâta timp cât 
comportamentul meu nu e afectat? Acţiunea 
corectă indică o gândire corectă.” 

Într-un fel, în creierul lui se găsea o altă 
persoană, care nu era nici una din cele şapte 
anterioare. Sau o parte din sine. Aceasta 
gândea pentru el, oricum, gândirea necesară 
ca să supravieţuiască. 

Toate fiinţele umane erau unice, în anumite 
privinţe. Se îndoia că altcineva îşi formase în 
mod deliberat o personalitate prin care să 
pună la un loc diferite elemente de caracter şi 
amintiri selectate, atât de departe, şi totuşi 
vital conectate cu persoana reală. Sau poate 
că şi cu subconştientul persoanei. Dar acea 
persoană nu era un robot auto-programat. 

Micul dejun se servea în aceeaşi sală mare 
unde luaseră cina. Duncan fu invitat să se 


73 


aşeze la o masă rotundă mare din centrul 
camerei, alături de Locks, Cabtab şi alţi 
conducători. Preotul, care stătea lângă 
Duncan, mirosea încă a tămâie, pe care 
hainele lui o absorbiseră în timpul liturghiei şi a 
altor ritualuri pe care le executase în acea 
dimineaţă. Purta o robă albastră şi sandale 
galbene. Duncan îl întrebă cum putea contopi 
toate religiile într-un întreg armonios şi cum de 
se numise pe sine ca propovăduitor al acestei 
noi religii. 

— Pentru mine nu sunt probleme de 
conştiinţă sau logică, spuse tunător Padre Cob, 
cu gura plină de pâine şi omletă. Am început 
ca preot romano-catolic. Apoi m-am gândit că 
acest catolic înseamnă universal. Dar eram eu 
cu adevărat universal? Nu mă limitasem de 
fapt, dedicându-mă unei singure biserici, care 
nu era cu adevărat universală? Nu refuzam 
astfel alte religii, toate create de Dumnezeu, şi 
aduse pe pământ prin minţile fondatorilor lor? 
Ar fi existat aceştia, dacă Marele Spirit i-ar fi 
privit drept falşi? Nu, nu ar fi existat. De aceea, 
unind revelaţia divină şi logica, care niciodată 
înainte nu avuseseră legătură una cu cealaltă, 
am devenit primul preot cu adevărat universal, 
şi deci catolic. Dar nu am găsit o nouă religie 
eclectică. Nu am ambiția să concurez cu Moise, 
lisus, Mohamed, Buddha, Smith, Hubbard etc. 
Nu există competiţie. Eu sunt ceea ce sunt. Am 
fost numit oficial astfel de către Dumnezeu. 

Care este mai mare decât orice preot, papă 
sau ce mai vrei tu. Am devenit preotul unic. 
Sunt ales şi am dreptul să practic orice religie, 
şi să-l servesc pe Dumnezeu, cu umilinţă sau 
mândrie, după caz, în numele Lui, sau al Ei, 
sau cum vrei tu să-i spui. 

Cineva chicoti în spatele lui Duncan. 

Părintele nu întoarse capul. Işi lăsă jos 
furculiţa, îşi ridică mâinile ca la rugăciune şi 
strigă: 

— Oh, Doamne, iartă-i celui care se 
îndoieşte de numeroasele lui păcate 
neîndoielnice! Arată-i lui sau ei greşelile de pe 
drumul său şi adu-l în turmă! Sau, dacă nu vrei 
asta, ai grijă să nu-mi râdă în faţă. Asta mă va 
împiedica pe mine să-l culc la pământ, pentru 
o astfel de lipsă de respect faţă de om sau de 
straiele lui! Salvează-mă de păcatul violenţei la 
mânie, oricât de îndreptăţită ar fi ea. 

Urmă tăcere pentru o clipă, cu excepţia 
clinchetului  tacâmurilor şi a  mestecatului 
zgomotos. Apoi, după ce îşi termină micul 
dejun, Padre spuse: 

— Ce ai hotărât, Inţeleptule? 

Locks îşi termină laptele, puse jos paharul şi 
zise: 

— Vom vorbi despre asta... 

În clipa aceea, un bărbat intră repede în 
cameră, se duse la Locks şi îi spuse ceva încet 
la ureche. Locks se ridică şi ceru să se facă 
linişte. 

— Albani îmi spune că organicii au început 
să sape exact deasupra noastră! 

Duncan auzi câteva icnete şi apoi cineva 
spuse: 

— Dumnezeu să ne ajute! 

— Nu e cazul să ne alarmăm prea mult, zise 
Locks. Probabil că organicii fac asta în multe 
locuri. Probabil că au început să sape în mai 
multe zone alese la întâmplare, unde ştiu că se 
află ieşiri subterane. Cel puţin, aşa sper. 
Strângeţi-vă pachetele de urgenţă şi să fiți 
înapoi aici în cinci minute. Faceţi cât mai puţin 
zgomot posibil. 

Duncan se ridică o dată cu ceilalţi de la 
masă. Simţi mirosul neplăcut al celui pe care 
Wilde îl numise „În vânt”, Mel Crossant. 
Duncan se întoarse şi îl văzu pe acesta şi pe 
Mika Dong privindu-l încruntaţi. Ea îi spuse, cu 
o voce joasă, dar hotărâtă: 

— Nu se întâmpla asta, dacă nu erai tu! 

— Termină! interveni Padre Cob. Şi voi ne-aţi 
pus în pericol, atunci când v-am adus aici! Nu 
uitaţi asta! Şi totuşi noi v-am primit cu braţele 
deschise! 

Nici Crossant, nici Dong nu răspunseră. Se 
îndepărtară, vorbind între ei. Dong se opri ca 
să se mai încrunte o dată la Duncan. 

Preotul spuse cu blândeţe, punându-i mâna 
pe umăr lui Duncan. 

— Sunt îngroziţi, aşa că acum cea care 
vorbeşte este frica lor. Bineînţeles, asta nu e o 
scuză pentru purtarea lor demnă de dispreţ. 

— Cred că nu sunt singurii care simt aşa. 
Regret că i-am pus în pericol, dar ce altceva 
puteam face? 

— Nu-ţi face probleme. Vom rămâne 
împreună, liberi sau capturați. Ne vedem peste 
cinci minute. 

Se îndepărtă, poalele robei fluturând în jurul 
pulpelor lui masive goale. Duncan se aşeză. El 
nu avea ce să ia cu el. Se gândi pentru o clipă 
să plece pe acelaşi drum pe care intrase. 
Totuşi, acela ar fi fost un sacrificiu de sine 
prostesc. Cum pădurile erau pline de organici, 
ar fi fost găsit rapid. Asta poate i-ar fi făcut pe 
copoi să nu-i mai caute pe ceilalţi, dar cum l-ar 
fi ajutat asta pe el? Nu l-ar fi ajutat, iar el avea 
să fie stonat în vreun depozit al guvernului. 
Oamenii aceia îl primiseră, ştiind foarte bine 
care putea fi consecinţa ospitalităţii lor. În plus, 
de ce să se simtă el rău, doar pentru că unele 
dintre gazdele lui intraseră în panică? Ei aveau 
să treacă peste acea stare, iar el va... ce va 
face? Încă nu ştia ce să spere, în acele 
momente. Oricum, altceva decât să se 
ascundă ca un iepure de o vulpe. Poate că 
acelor oameni le ajungea asta. Lui, nu. 

Curajoase cuvinte. Era posibil ca el să-i facă 
să se întoarcă înapoi în locul din care veniseră. 

În clipa aceea, Ragnar Stenka Locks se 
întoarse cu un sac de plastic mare prins la 
spate şi cu un altul în mână. Pe acesta din 
urmă i-l întinse lui Duncan ca să îl care. La 
scurt timp după aceea apăru şi ultima 
persoană din grup, Fiona Van Dindan. Îşi 
schimbase rochia mulată albastră cu un tricou 
galben şi pantaloni scurţi verzi. Locks le spuse 
celor doi copii că trebuiau să păstreze tăcerea 
şi să facă ceea ce li se spunea, deşi părinţii lor 
le explicaseră deja asta. Copiii aprobară din 
cap, cu nişte ochi mari şi feţe grave. Locks îi 
sărută pe creştetul capului şi zise: 

— Ştiu că veţi asculta. Aţi mai trecut prin 
asta şi altă dată. 

Când Locks se întoarse cu spatele, Duncan, 
care putea citi pe buze, văzu că omul 
murmurase: 

— Groaznică viaţă pentru nişte copii. 

Porniră cu toţii pe hol, cei doi fraţi, Sinn şi 
Bedeutung mergând la şase metri în faţa 
celorlalţi, pe post de cercetaşi. Duncan se 
întrebă ce aveau să facă organicii, la intrarea 
în camere. Aveau să-şi dea seama imediat că 
acestea fuseseră părăsite de curând aşa că vor 
încerca să-i urmărească pe fugari. Fără 
îndoială însă, în acel moment banda avea să 
fie ascunsă undeva, în siguranţă. Cel puţin 
spera asta. | se adresă în şoaptă lui Wilde, care 
mergea în spatele lui: 

— Se întâmplă des asta? 

— Ultima dată a fost acum vreo şapte sub- 
luni. Am scăpat cu bine, dar ei au umplut cu 
pământ camerele şi holurile pe o distanţă de 
vreo trei kilometri. Am avut nevoie de două 
luni ca să le golim din nou. Dar astfel am avut 
cu ce ne ocupa timpul. 

După un kilometru şi jumătate de tuneluri 
şerpuite, grupul,  luminându-şi calea cu 
lanterne electrice, fu nevoit să se lase în patru 
labe şi să se târască aproape cinci sute de 
metri. După ce traversară acea conductă 
îngustă, avură loc să se ridice din nou în 
picioare. Padre Cob, care era ultimul din grup, 
trase o uşă circulară din nişa ei, peste intrare. 
Trase un drug peste ea, dar spuse: 

— Nu le va lua prea mult timp să ardă asta. 

După ce merseră pe un alt hol, cotiră la 
stânga şi înaintară aproximativ doi metri pe un 
coridor drept. Aici drumul părea să se termine. 
Pe podea căzuse pământ din perete. 
Bedeutung şi câţiva dintre ceilalţi îndepărtară 
cu lopeţile pământul umed pe o distanţă de 
câţiva paşi şi apăru o secţiune mică şi rotundă 
de lemn. Bedeutung o deschise cu o rangă 
mică. Sub ea se vedea un puț îngust, cu o 
scară de lemn. Coborâră pe rând treptele, 
Padre Cob fiind ultimul. El adunase pământ în 
jurul uşii şi deasupra ei, în speranţa că atunci 
când avea să o închidă deasupra lui, acel 
pământ avea să acopere uşa complet. 

Grupul înaintă pe un tunel înclinat în jos, la 
lumina  lanternelor, cu pantofii plini de 
pământul amestecat cu apă. Aici Duncan văzu 
primele oase şi cranii umane, din numeroasele 
pe care urma să le zărească pe restul 
drumului. 

— Erau multe oase în zona prin care am 
trecut, îi spuse Wilde. Noi le-am strâns, dar 
părerea mea e că ar fi trebuit să le lăsăm 
acolo. Astfel, zona ar fi părut neocupată. 

Din loc în loc, Duncan zări bucăţi de metal 
ruginit. 

— Săgeţi, săbii, sulițe, arme protonice, spuse 
Wilde. Americanii au luptat zdravăn, dar au 
pierdut. Forturile subterane au fost închise şi 
deasupra lor au fost înălțate monumente. 
Fugarii le-au redeschis, cu ceva timp în urmă. 
Majoritatea monumentelor de deasupra, din 
rezervaţie, au fost neglijate. Încă mai dai peste 
ele, pe jumătate îngropate, înconjurate de 
copaci. 

Din când în când, peretele părea parţial 
topit. Acele zone erau mai întunecate, faţă de 
maroniul deschis al celorlalte. 

— Efectul aruncătoarelor de flăcări, explică 
Wilde, cutremurând-se. Trebuie să fi fost 
îngrozitor. 

Ajunseră la capătul materialului cu aspect 
metalic. De acolo fusese săpat un tunel în 
stâncă şi pământ, întărit cu traverse de lemn 
orizontale şi verticale. Acesta avea o lungime 


80 


de vreo cincisprezece metri. La capătul lui era 
o grămadă de stânci mari. Sinn le îndepărtă şi 
apăru o uşă ascunsă. Din puț ieşea aer în 
mişcare, foarte binevenit pentru grup, care 
începuse să sufere din cauza aerului încins şi 
static, sărac în oxigen. După ce coborâră pe o 
scară de metal ruginită, înaintară pe un coridor 
lung, format dintr-un material de genul 
cauciucului,  intercalat cu tuneluri săpate 
manual. Wilde îi spuse că aerul provenea de la 
un aparat conectat la o conductă îngustă ce 
pornea din tunel şi ajungea într-un arbore 
găunos. Aparatul de aer condiţionat improvizat 
nu avea elemente în mişcare şi era acţionat de 
o roată pusă în mişcare de o cascadă aflată 
într-o peşteră naturală din apropiere. Aceasta 
nu genera prea multă electricitate, dar era 
suficientă. 

Locks ordonă o pauză de odihnă. Se aşezară 
cu toții, recunoscători, cu excepția 
conducătorului şi a lui Bedeutung. Aceştia se 
întoarseră în tunel. Sinn prinse un disc mare 
legat cu o sârmă de o cutie mică neagră prinsă 
la cureaua lui. Ascultă prin căşti pentru o 
vreme şi apoi le scoase. 

— Nu aud nimic deasupra, zise el. 

Duncan bău dintr-un bidon pe care-l scoase 
din rucsac. Abia îl pusese la loc, când pământul 
se cutremură sub picioarele lui. Din capătul 
îndepărtat al tunelului se auzi un huruit şi veni 
spre ei un nor de praf. Locks şi Bedeutung 

apărură din norul de praf. Dinţii conducătorului 
străluceau pe faţa murdară. 

— Puţul e închis, zise el. Nu vor putea să 
vină pe urmele noastre. 

— Mda, şi nici noi nu ne putem întoarce, 
dacă  organicii ne blochează înaintarea, 
murmură Wilde. 

Crossant, care stătea suficient de aproape 
ca Duncan să-i simtă mirosul, spuse: 

— Nu ar fi trebuit să fim în porcăria asta. 

— Scheaună, scheaună, potaie, mârâi Wilde. 
Dumnezeule, m-am săturat de comentariile 
tale. 

— Mai taci, tu... ăla! mărâi şi Crossant. 

— Ah, ha! strigă Wilde. Ştiam eu că ai 
prejudecăţi. 

— Linişte, amândoi! spuse Locks. 

— Da, interveni tunător Padre Cob. Este o 
vreme când spartul capetelor este util, 
Dumnezeu să mă ierte că spun asta. Avem 
altele mai importante pe cap decât gâlceava 
voastră copilărească. Tăceţi din gură sau vă 
închid eu gurile. 

Wilde se ridică şi se aşeză într-un loc cât mai 
depărtat de Crossant. Duncan îl urmă. 

— Dong şi Crossant, spuse el. Care e 
trecutul lor? 

— Povestea lor, adică? De ce se află aici? 

Wilde chicoti şi continuă. 

— Nu din cauza vreunui principiu politic. 
Sunt nişte hoţi de duzină. Hm, poate totuşi nu 

chiar de duzină. Erau cetăţeni de miercuri, el 
era producător TV, jocuri televizate, iar ea era 
secretara lui. Apoi el a avut o idee prostească - 
nu e prea inteligent - de a aranja ca nişte 
concurenţi să câştige, dacă îl plăteau pe el. 
Dong locuia cu el, şi a convins-o să-l ajute. Le-a 
mers bine pentru o vreme. Concurenţii îşi 
împărțeau premiile cu el. Sau, dacă premiul 
era format din credite suplimentare, îi 
transferau jumătate dintre ele. În cele din 
urmă, s-a întâmplat inevitabilul. Superiorul lui 
Crossant s-a prins ce se întâmpla. l-a spus asta 
şi i-a zis că nu-i dă pe mâna organicilor, dacă 
cei doi împart totul cu el. Nici el nu era prea 
deştept. Crossant s-a înfuriat, l-a atacat şi l-a 
doborât. El şi Dong au fost prinşi târându-l pe 
individul inconştient pe acoperişul clădirii lor. 
Probabil că aveau de gând să-l arunce de 
acolo, ca să pară un accident. Cea mai mare 
prostie. Organicii ar fi folosit ceața adevărului 
pe toţi cei suspecți. De fapt, pe toţi cei 
implicaţi în spectacol. Femeia care i-a prins era 
administratorul blocului. l-a oprit şi apoi a 
început să coboare scările, ca să-i raporteze. 
Crossant şi Dong şi-au înrăutățit situaţia, 
doborând-o şi pe ea. Acum le era clar chiar şi 
lor că se afundaseră prea mult. Aşa că în loc 
să-şi plătească greşeala, un proces, o sentinţă 
într-o instituţie de reabilitare din care era 
posibil să fie eliberaţi după câţiva ani, au fugit. 

l-am găsit rătăcind prin păduri, înfometați şi pe 
punctul de a se preda singuri autorităţilor. 

— De ce i-aţi luat la voi? 

— Noi îi primim pe toţi cei care se ascund de 
lege. Asta este regula noastră inflexibilă. Dacă 
nu ar fi fost aşa, nu m-ar fi primit nici pe mine. 
Nici eu nu sunt un refugiat politic. 

— Dar cei doi sunt potenţiali criminali. 
Singurul lucru care i-a oprit a fost acela că au 
fost prinşi în timp ce o făceau. 

Wilde ridică din umeri. 

— Oricine este un potenţial criminal. Şi eu 
m-am gândit să-i ucid pe Dong şi Crossant. 
Dar, bineînţeles... 

— Închipuirea unei crime nu este acelaşi 
lucru cu comiterea ei. 

— Aşa e. Dar cei doi au fost într-o situaţie 
ciudată, unică. Nu se vor mai afla în ea altă 
dată. Şi poate că şi-au învăţat lecţia. Totuşi, 
este o axiomă cunoscută faptul că oamenii din 
televiziune nu învaţă niciodată din greşeli. 

Locks dădu ordinul de plecare. Sinn 
raportase că nu auzea nimic de deasupra. 
Detectorul lui nu era suficient de sensibil ca să 
prindă sunetele obişnuite ale pădurii, strigătele 
păsărilor, ale oamenilor care mergeau la 
suprafață. Dar putea detecta orice săpătură. 

În timp ce înaintau prin pasajele chinuitoare 
şi uneori periculoase, Duncan îl întrebă pe 
Wilde ceva ce îl preocupa de la ultima lor 
discuţie. 

— Orice grup, chiar şi al unor fugari, trebuie 
să aibă nişte reguli şi legi după care să se 
conducă. Ce faceţi cu cei care creează 
disensiuni atât de mari, încât nu le puteţi 
accepta? Ce faceţi cu cineva care a ucis pe 
unul din grupul vostru? Care e pedeapsa 
pentru încălcarea regulilor? 

Wilde pufni şi spuse: 

— Oh, facem acelaşi lucru împotriva căruia 
protestăm atât de viguros, atunci când îl face 
guvernul. Îi stonăm. 

— Ah! zise Duncan şi rămase tăcut mult 
timp după aceea. 

Unde avea acel grup acces la un stoner 
mare? 

Capitolul 6 


După ce trecură încet printr-un labirint de 
caverne, uneori târându-se, cufundaţi până la 
brâu în apa rapidă şi îngheţată, care le 
amorţea picioarele, intrară într-un nou complex 
de tuneluri. Unele secţiuni ale acestora 
fuseseră separate la joncţiuni în urma celor 
două cutremure mari din vremurile vechi. 
Grupul acesta, sau poate fugarii de dinaintea 
lor, săpaseră şi curăţaseră spaţiile dintre 
capetele conductelor mari. După ce merseră 
trei ore, trecură printr-o conductă care se 
termina într-o altă peşteră naturală, plină de 
stalactite şi stalagmite. Acolo se opriră pentru 
noapte. Băură apă dintr-un părâiaş care curgea 
ca Styx-ul prin întuneric, mâncară ceva hrană 
rece şi apoi intrară în sacii de dormit. Podeaua 
era aspră, în pantă şi tare, dar dormiră 
buştean. 

Rândul lui Duncan la pază venea cu o oră 
înainte de trezirea celorlalţi, aşa că nu se mai 
băgă în sac. La jumătate de oră după ce îşi 
reîncepuseră călătoria, ajunseră într-o altă 
peşteră şi înaintară cu greu pe un coridor în 
care apa le ajungea până la glezne. Wilde îi 
spuse că acel pârâu fusese în mod intenţionat 
deviat dintr-un pârâu subteran, în peşteră. 

— Apa ne va şterge urmele şi moleculele 
mirositoare asociate cu ele. 

— Dar ei îşi vor da seama că am folosit 
pârâul pentru asta, zise Duncan. Aşa că vor 
urma pârâul. 

— Da, dar care pârâu? Este dirijat prin toate 
ieşirile laterale de pe acest hol. In plus... 

Nu îşi încheie fraza. Poate pentru că ştia că 
în curând Duncan avea să vadă ce vroia să 
spună. Înainte să ajungă la capătul coridorului, 
Sinn coti într-o cameră şi ceilalţi îl urmară. 
Duncan simţea cum picioarele îi deveneau tot 
mai amorţite şi mai vinete, în apă. Sinn şi 
Bedeutung deschiseră o secţiune din perete, 
dând la iveală un intrând luminat slab. 
Secţiunea din spate a acestuia se roti, 
permiţând intrarea într-o altă cavernă. Dincolo 
de o zonă cu stalactite şi stalagmite, era un 
râu mic, de aproape doi metri lăţime, a cărui 
apă părea neagră. Banda merse în lungul lui, 
pleoscăind prin apă cu picioarele îngheţate, în 
timp ce în cap le cădeau picături de apă rece. 
Duncan îşi simţi dinţii clănţănind. 

Ajunseră la zăgazul format din stânci mari, 
peste care pârâul se învolbura şi fierbea. Se 
urcară pe stâncile ce formau o scară 
rudimentară. Înainte să ajungă în vârf, la şase 
metri înălţime, erau ud leoarcă de apa care 
lovea stâncile şi se revărsa peste ei. 

— Dumnezeule, dacă nu murim în urma 
şocului termic, crăpăm sigur de pneumonie, 
murmură Crossant. 

— Nici o problemă, spuse White. Oricum, 
aveai nevoie de o baie! 

— Ce-ai zice să te arunc în râu? mârâi 
Crossant. 

— Aş detesta chiar şi cel mai mic contact cu 
tine, spuse White, rânjind. 

Când ajunse în vârf, Duncan se opri o clipă 
să-i aştepte pe cei din urma lui. 

— Cine a construit acest zăgaz? îl întrebă el 
pe White. 

Padre, auzindu-l, spuse: 

— Cine ştie? Unii dintre fugarii de dinainte. 
Poate de acum o mie de ob-ani, poate cu 
numai o sută de ani în urmă. Oricum, le 
datorăm mulţumiri şi binecuvântări. 

— De ce? 

— Vei afla foarte curând. 

Sinn şi Bedeutung porniseră înainte. Când 
ceilalţi îi ajunseră din urmă, ei trăgeau 
împreună de o pârghie uriaşă, din oţel vopsit, 
care ieşea dintr-o nişă a peretelui peşterii. 
Locks le comandă altor doi bărbaţi să-i ajute, şi 
pârghia se deplasă încet spre baza fantei din 
perete. In timp ce cobora, podeaua de piatră 
începu să tremure. Când pârghia ajunse la 
capătul cursei, podeaua se cutremură, şi de 
dedesubt sau de undeva de aproape se auzi un 
huruit. 

White, cu dinţii clănţănind şi tremurând, îi 
spuse: 

— Uită-te la râu. 

Ceilalţi îşi îndreptaseră lanternele spre râu. 
Duncan văzu cum nivelul apei scădea încet. 
După câteva minute, nivelul ei era cu treizeci 
de centimetri mai mic, iar zgomotul şi 
tremuratul de sub picioarele lui scăzuse. 

— Tunelul este acum inundat, zise White, 
zâmbind şi tremurând. Nu vor putea să mai 
vină după noi. De fapt, dacă totul merge aşa 
cum sperăm, vor crede că tunelurile sunt 
inundate de mult. Depinde de cât de aproape 
erau în urma noastră. 

Duncan îşi spuse că oamenii care 
construiseră acea capcană munciseră probabil 
mult timp la ea. Avuseseră o răbdare 
extraordinară, munciseră din greu, şi probabil 
unii îşi pierduseră viaţa în timp ce construiau. 

— Când ne vom întoarce, vom lăsa în jos 
porţile îngropate şi vom aştepta ca apa să iasă 
din tunel, spuse White. 

— Dacă vom putea să ne întoarcem, zise 
Mika Dong. 

— Eşti plin de optimism, nu? Ce plăcere să 
lucreze omul cu tine, la bine şi la greu. 

— Într-una din zilele  astea..., spuse 
Crossant. 

Locks le ordonă să meargă mai departe. 
Copiii, care nu se plânseseră cu voce tare, dar 
începuseră să suspine, erau acum acoperiţi cu 

păturile scoase din sacii impermeabili ai 
părinţilor lor. Duncan îi invidia. După zece 
minute de mers printr-un pasaj umed şi 
lunecos, coborâră într-un puț format din 
conducte verticale. Pe perete, la intervale 
egale, erau trepte prinse cu şuruburi ruginite. 

— Inaintaşii noştri au săpat cu multă grijă 
acest tunel, spuse White. Nu puteau folosi 
echipament greu din cauza zgomotului. 
Probabil că le-a luat al naibii de mult timp. Nu 
vom şti niciodată cum au reuşit să o facă fără 
să fie prinşi. 

Tunelul continua drept pe o distanţă de o 
sută de metri, terminându-se cu o cameră 
suficient de mare ca grupul să stea confortabil. 
O parte din ea era plină cu lăzi cu provizii şi o 
cutie mare şi neagră, de metal, agăţată de un 
cablu. Cablul intra în zidul de piatră. 

Sinn apăsă un buton de pe o placă de metal 
groasă de pe un perete. Camera se umplu de 
lumină. Câţiva oameni deschiseră cutiile şi 
scoaseră containere mici, lungi şi plate. Puseră 
treizeci dintre ele în lada de metal mare şi 
apăsară butoanele de pe panoul ei. O secundă 
mai târziu, scoaseră cutiile, în care erau tăvi 
pline cu mâncare şi sticle. Acestea fură 
plasate, câte patru odată, într-un cuptor cu 
microunde, aflat pe o masă în apropiere. Deşi 
nu erau mese sau scaune pentru masă, nimeni 
nu se plânse. Mâncarea era fierbinte şi bună, 
iar în sticle era vin şi bere. 

— Cum aţi reuşit să vă legaţi la un cablu 
electric de putere? întrebă Duncan, cu gura 
plină. 

— Nu noi am făcut-o, spuse White. Am găsit 
totul aşa cum îl vezi. Eroii şi eroinele noastre 
necunoscuţi au făcut-o, înainte să venim noi. 

— Dar consumul de energie? Nu va fi indicat 
la centrul de control? Dacă vor merge pe 
urmele ei... 

— Posibil, zise White vesel. Dar energia este 
luată din sistemul de acolo, de sus, făcu el 
semn spre tavan. Vei vedea de ce monitoarele 
nu-i acordă o atenţie deosebită. 

Duncan se hotărî să se mulţumească cu 
acea explicaţie parţială. Caloriferul electric 
dintr-un colţ îl încălzea şi i se făcu somn. După 
ce mâncă, puse tava murdară într-un butoi 
mare şi se duse în toaleta din capătul 
îndepărtat al camerei. Şi aceasta folosea 
energie electrică, stonând reziduurile. Acestea 
puteau fi scoase prin partea inferioară a 
unităţii şi depozitate într-un colţ, pentru a fi 
aruncate mai târziu. 

Dormi buştean în sacul lui şi se trezi joi. Deşi 
era nativ în ziua de marţi, ştia că organicii 
fiecărei zile aveau să continue căutarea. Zilele 
comunicau minim între ele, dar cazul lui cerea 
ca organicii de miercuri să lase un mesaj 
pentru cei de joi, iar aceştia să-l transmită 
celor de vineri. lar cei de vineri urma să 

transmită un mesaj celor de sâmbătă, şi aşa 
mai departe. 

Duncan nu fu surprins când ceilalţi puseră o 
scară pe unul din pereţi şi Sinn deschise o 
secţiune a tavanului. Sinn, cu detectorul de 
sunet în mână, urcă pe scară şi prin 
deschizătură. Se întoarse cinci minute mai 
târziu. 

— Nici un semn de activitate. Pare în ordine. 

Puţul de deasupra tavanului avea cam 
cincisprezece metri înălţime şi era atât de 
îngust, încât chiar dacă alunecai pe trepte, 
puteai să te lipeşti cu spatele de un perete şi 
cu picioarele de celălalt. Urcă tot grupul, 
Duncan fiind al şaptelea. Intră într-o cameră 
enormă, al cărei tavan era la douăzeci de metri 
deasupra lui. Cum nimeni nu-i spusese la ce să 
se aştepte, fu surprins. Camera era plină cu mii 
de siluete tăcute, în sute de rânduri, care se 
întindeau atât de departe, că nu le vedea 
capătul. Bărbaţi, femei şi copii, aliniaţi ca la o 
paradă de modă, deşi toţi erau dezbrăcaţi, unii 
cu ochii deschişi, alţii cu ei închişi. Fiecare 
avea la gât câte un cordon de care era prinsă o 
plăcuţă. Pe acestea erau trecute numele celor 
stonati, identitatea lor, biografia şi datele 
medicale codate. 

Duncan nu avea nevoie de explicaţii. Acela 
era un depozit subteran al guvernului, în care 
erau aduşi cei ce fuseseră stonaţi din diverse 
motive. Printre ei se găseau oameni care erau 

pe moarte, din cauza unor boli incurabile şi 
care optaseră pentru stonare. Intr-o zi, când 
ştiinţa medicală avea să-i poată vindeca, ei 
urmau să fie destonaţi şi trataţi. Cel puţin aşa 
spunea teoria. 

Mai erau şi oameni care muriseră, dar 
fuseseră stonati imediat. Când aveau să fie 
disponibile mijloacele de resuscitare şi 
vindecare a lor, şi ei aveau să fie scoşi din 
acea stare. Sau cel puţin aşa li se promisese. 

Puteau să fie acolo şi criminali pe care 
societatea modernă nu-i putea reabilita. Când 
apucăturile lor specifice puteau fi eliminate şi 
ei aveau să devină din nou buni cetăţeni, ei 
urmau să fie destonaţi. Aceasta era politica 
declarată oficial. 

— Este un loc de depozitare destul de nou, îi 
spuse Locks lui Duncan. Cei mai bătrâni de aici 
au cam trei sute de ob-ani. Suntem în 
secţiunea cea mai veche, ceea ce înseamnă că 
aici nu vine nimeni. 

Aerul era proaspăt şi în mişcare. Fără 
îndoială era filtrat electronic, dar asta nu 
împiedica praful să se adune pe corpuri sau pe 
podea. Grupul lăsa urme în praf. Văzând 
privirea lui Duncan, Locks spuse: 

— Vom aranja totul înainte să plecăm. Până 
atunci... 

Făcu semn cu mâna spre bărbaţii şi femeile 
care se plimbau în sus şi în jos pe culoarele 

înguste, şi spre cei doi copii gălăgioşi care se 
jucau „ascunselea”. 

— Nu este ca afară, dar măcar au o cameră 
în care să facă mişcare şi să scape de aerul 
stătut. 

Duncan nu se simţea la fel de plin de viaţă şi 
de liber. Acele rânduri de morţi - deşi 
majoritatea nu erau cu adevărat morţi - care 
puteau fi aduşi la viaţă într-o microsecundă, îl 
deprimau. De undeva apăru informaţia că, 
ultima dată când auzise asta, existau peste 
patruzeci de miliarde de oameni stonaţi în 
astfel de locuri, în întreaga lume. Toţi 
aşteptând revenirea la viaţă sau însănătoşirea. 

Wilde spuse, zâmbind ciudat: 

— Nu va exista niciodată suficient personal 
medical şi facilităţi pentru rezolvarea tuturor. 
Şi dacă ar fi vindecaţi, unde s-ar duce, unde ar 
locui, de unde ar lua mâncare, şi toate 
celelalte? Intre timp, alte milioane li se adaugă 
în fiecare an. Nu ar conta, dacă am avea un 
guvern diferit, unul care să încerce să-i 
reintegreze în societate. Nici un guvern nu se 
poate ocupa de ei, iar Pământul nu este 
suficient de mare ca să-i găzduiască şi să-i 
hrănească. Ar muri cu toţii de foame. 

— In cazul acesta, las-o baltă, zise Duncan şi 
se întoarse spre Locks. Este evident că în 
această zonă nu există monitoare. Dar în altă 
parte? 

— Numai zona cea mai nouă este 
monitorizată, cea unde sunt aduşi stonaţii. Se 
fac săpături în apropierea ei, pentru 
construirea unei alte facilităţi. 

Locks zâmbi şi continuă. 

— Aici suntem mai în siguranţă decât 
oriunde. Nu ne vor căuta aici pentru că nu-şi 
pot imagina că am îndrăzni să ne apropiem 
atât de mult de ei. La numai cinci kilometri de 
aici este un oraş al pădurarilor-fermierilor- 
organicilor. Haide să ţi-l arăt. 

Înainte să plece, Duncan văzu un bărbat 
care urcase pe o scară până la tavan, ridicase 
o secţiune din acesta şi trecuse dincolo. 
Urmărind privirea lui Duncan, Locks zise: 

— Dacă totul este în ordine, putem ieşi în 
pădure. Trebuie să ieşim afară, mai ales copiii 
au nevoie de asta. 

Duncan, însoţit de Padre şi de Wilde, merse 
împreună cu şeful pe culoarul central format 
de acele chestii despre care ştia că nu sunt 
statui, dar nu se putea abţine să le privească 
drept aşa ceva. După un kilometru şi jumătate, 
ajunseră la un perete. Locks deschise o uşă 
mică dintr-una din porţile enorme încuiate. 
Dincolo de ea era o altă facilitate. Aceasta 
avea trei sub-nivele, sub etajul principal, după 
spusele lui Locks. Avea şi şase nivele, deschise 
pe părţile laterale, toate conţinând corpuri 
stonate. După ce merseră pe culoarul central, 
Locks coti şi trecu pe lângă rânduri, oprindu-se 

doar când ajunse la un lift deschis, de lângă 
perete. Intrară toţi patru şi urcară cu el la 
partea de sus a nivelului. Aici, o fereastră 
înaltă îi permise lui Duncan să vadă peisajul 
înconjurător. Capătul superior al clădirii părea 
să ţâşnească din pământ. Sub el, era o pantă 
abruptă pe o distanţă de treizeci de metri, apoi 
terenul devenea orizontal, o câmpie dincolo de 
care putea să vadă un alt şir de dealuri, la vreo 
opt kilometri distanţă. Acestea erau pline de 
păduri, iar în câmpie existau multe dumbrăvi. 
Dar cea mai mare parte a terenului era pentru 
ferme. În centrul văii era un sat de vreo sută 
de case, dominate de o clădire albă cu cinci 
etaje, ale cărei panouri dreptunghiulare de 
energie străluceau în lumina soarelui dimineţii. 
In jurul ei era o zonă circulară, încercuită de 
case albe cu acoperişuri verzi. Arhitectura lor 
era însă foarte variată. Partea din spate a 
caselor se afla pe o altă stradă circulară, 
dincolo de care se aflau fațadele altor case. 
Întregul sat era format din străzi circulare 
concentrice. Locks îi întinse binoclul lui 
Duncan, aşa încât acesta să poată privi mai 
bine. În jurul caselor şi în interior se vedeau 
oameni mişcându-se, câţiva copii mici se jucau 
în grădini, iar bărbaţi şi femei intrau sau ieşeau 
cu maşinile din sat. 

Trecând peste vale cu binocilul, Duncan văzu 
mai aproape fermele mici, hambarele mai mari 
şi silozurile, precum şi diverse tipuri de maşini 

agricole mişcându-se pe câmpuri sau parcate 
în zone îngrădite. Ştia, deşi habar nu avea de 
unde, că acele case nu erau pentru locuit. Ele 
conţineau computere prin care fermierii 
controlau de la distanţă plugurile, 
semănătoarele, cultivatoarele, pulverizatoarele 
şi alte maşinării robotizate. Când fermierii 
terminau treaba din acea zi, plecau cu maşina 
în oraş. Totuşi, mai aproape de oraş existau 
grădini care erau proprietate individuală a 
fermierilor. 

Din loc în loc se vedeau vaci, păstrate ca să 
asigure lapte pentru localnici şi îngrăşământ 
pentru câmpuri. În interiorul îngrăditurilor se 
vedeau şi găini. Acestea erau păstrate doar 
pentru ouă. Animalele nu mai erau măcelărite 
pentru carnea lor. Carnea de vită şi de pui se 
făcea în fabrici de clonare. Fără îndoială că 
exista una şi acolo, dar probabil că era 
subterană. 

Duncan îi înapoie binoclul lui Locks. 

— Pare destul de paşnic şi liniştit. 

Înțeleptul zâmbi. 

— Organicii şi pădurarii sunt plecaţi cu toţii 
să ne caute. 

Făcu semn spre dealurile îndepărtate. 

— Dincolo de ele este linia ferată 
intercontinentală. 

Duncan arătă drumul principal, o panglică 
cenuşie sclipitoare care trecea printre copaci, 
cotea lângă sat şi apoi trecea printre ferme. 

— Pe drumul acesta îi aduc pe cei stonaţi? 

— Nu. Sunt aduşi de un  dirijabil 
guvernamental. Deasupra acestei clădiri există 
un turn de acostare. 

— Pot să merg în clădirea cea mai nouă? 

— De ce? întrebă Locks. 

— Vreau doar să văd planul general. Nu se 
ştie niciodată când este util. 

— Pentru evadare, vrei să spui? 

— Nu de la voi, zise Duncan. Ci în cazul în 
care organicii ne iau prin surprindere. 

— Bineînţeles, spuse Locks. De ce nu? 
Monitoarele sunt reglate ca să detecteze 
oamenii care încearcă să pătrundă. Nu-şi fac 
deloc probleme că cei dinăuntru ar putea să 
iasă. Deşi ar trebui. 

Ca să ajungă la clădirea cea mai nouă, 
merseră la etajul principal şi apoi trecură prin 
două clădiri uriaşe, fiecare dintre ele conţinând 
douăsprezece etaje. Luară din nou un lift. 
Locks îi conduse într-un complex de birouri, 
unde se aşezară pentru o vreme în biroul cel 
mai luxos. Era foarte rar folosit acum, dar avea 
un stoner şi o mulţime de mâncare şi băutură 
stonate. Folosiră unul dintre stonere - care se 
găseau peste tot în clădire - şi activară 
mişcarea normală a moleculelor pentru câteva 
provizii, după care mâncară peşti de mare, 
salată şi cartofi, şi băură bere şi vin. 

Singurul lucru care-l împiedica pe Duncan să 
se simtă bine era tremuratul peretelui 

îndepărtat şi un huruit surd. Locks îi spuse că 
acelea erau vibraţiile datorate excavaţiilor care 
se efectuau lângă clădire. 

— E o armată de muncitori acolo. 

Duncan bău bere şi se simţi mai relaxat. 
Făcu semn cu mâna spre ecranele de 
computer de pe perete şi către panourile cu 
instrucţiuni de pe birouri. 

— Acestea pot fi folosite fără să pornim 
alarmele? 

— Sigur, spuse Locks. De fapt, de aceea am 
venit aici. 

Se roti pe scaun, puse jos sticla de vin şi 
apăsă tastele de pe pupitrul de comandă. 

— Din fericire, nu este nevoie de nici un cod 
pentru activare. Oficialii nu s-au gândit 
niciodată că vreo persoana neautorizată ar 
putea să le folosească. In definitiv, aceasta 
este o zonă rurală, slab populată. În plus, 
trebuie să ştii codul ca să intri în clădire. Sau 
aşa cred ei. În primul rând, vom porni 
monitoarele, ca să vedem ce se întâmplă 
afară. 

Se părea că nici pentru asta nu era nevoie 
de cod. 

— T2C6, spuse Locks. Comandă. Porneşte 
monitoarele de supraveghere a zonei 
exterioare. 

Imediat pereţii albi deveniră ecrane şi 
Duncan văzu zona de dincolo de fiecare dintre 
cei patru pereţi. 

Locks se îndreptă pe scaun, spunând: 
— Oh, oh! 


Capitolul 7 


Pe ecranul vestic se vedea un dirijabil 
argintiu, cu botul în jos, zburând la aproximativ 
treizeci de metri deasupra pământului. Înainta 
încet, motoarele lui strălucind în partea sudică, 
iar dispozitivul de fixare din vârf era deschis. 
Duncan zări siluetele micuţe ale membrilor 
echipajului în spatele parbrizelor din partea 
superioară, aflate lângă botul aeronavei. 

— Aduc o nouă încărcătură de stonaţi, spuse 
Locks. 

Şterse înregistrarea activităţii recente şi opri 
alimentarea cu energie. Se ridică şi spuse: 

— Luaţi tăvile şi sticlele. Nu trebuie să lăsăm 
nici o urmă. 

Ceilalţi îl urmară afară din birou. 

— Ce înseamnă asta? întrebă Duncan. 

— Trebuie să ne ascundem pentru o vreme, 
spuse Wilde. Nu au nevoie decât de vreo două 
ore ca să descarce. Dar noi vom sta ascunşi 
până mâine. 

In clipa aceea, Duncan decise că nu va 
rămâne cu acel grup mai mult decât era 
obligat să o facă. Nu aveau nici un viitor. Tot 
ce puteau să facă era să fugă şi să se ascundă, 

şi să fure câteva ore în spaţiu deschis sau într- 
o facilitate de depozitare. Aceea era o viaţă de 
iepure, iar el nu era iepure. 

Cu toate acestea, pentru moment trebuia să 
rămână alături de bandă. Cobori fără tragere 
de inimă prin puț, în camera de la bază. Se 
aşeză în sacul lui de dormit, cu spatele la 
perete, şi îi privi posac pe ceilalţi. Camera era 
aglomerată, iar copiii insistau să alerge - nu 
putea să-i condamne pentru asta, ci mai 
curând îi era milă de ei. Nu erau prea multe de 
făcut, în afară de băut şi discutat. Din când în 
când se ridica şi se plimba prin tunel, ca să-şi 
dezmorţească picioarele. După a treia tură, 
făcea genuflexiuni în întuneric, când o lumină îl 
orbi. Nu se opri din exerciţii, dar spuse: 

— Cine e acolo? 

Era Locks. Acesta se aşeză şi spuse: 

— Nu te opri. 

Duncan se ridică, gâfâind, şi simulă câteva 
sărituri cu coarda, fără coardă. 

— Am observat că mă priveai destul de 
gânditor în camera de control. 

Locks menţinu lumina pe faţa lui Duncan, 
orbindu-l parţial şi iritându-l. 

— Poţi să îndrepţi lumina în altă parte şi să- 
mi vezi totuşi expresia feţei. 

Locks chicoti şi îndreptă fasciculul spre 
tavan. Acum Duncan putea să-i vadă şi el faţa. 

— Probabil că gândeşti că ducem o viaţă 
destul de inutilă aici, nu? În definitiv, nu facem 

decât să fugim. La ce suntem buni? Nu ne 
place guvernul. Nu vrem să fim forţaţi să trăim 
o singură zi pe săptămână şi nu ne place să 
fim observați tot timpul. Dar ce facem ca să 
schimbăm această situaţie? Nu ar fi mai util, şi 
mult mai confortabil, de altfel, dacă am 
rămâne în limitele unei vieţi normale şi am 
folosi mijloacele constituţionale şi legale ca să 
protestăm? 

Duncan se opri din exerciţii şi se aşeză. 

— Da. M-am gândit la asta. 

— În definitiv, împotriva a ce protestăm? 
continuă Locks. De ce să ne luăm de 
nemernici, când sunt atât de puţine lucruri pe 
care să le condamni? Suntem cetăţenii unei 
societăţi cum nu a mai existat alta înainte, o 
societate în care nu numai că nimeni nu moare 
de foame, dar toată lumea are câtă mâncare 
vrea. Mâncare bună, case bune, servicii 
medicale bune, posibilităţi de educare. Toate 
elementele de lux la care poţi spera. Nu există 
război şi nici perspectiva vreunuia. Plătim 
impozite, e adevărat, dar în mod rezonabil. 
Rata criminalităţii este mai mică decât în orice 
altă societate din istorie. Există un singur 
avocat la treizeci de mii de oameni. Rasismul e 
mort. Femeile au drepturi egale cu bărbaţii. 
Aproape toate bolile au fost eliminate. 
Maltratarea copiilor şi violurile sunt rare. Apele, 
pământul şi aerul otrăvite pe care ni le-au lăsat 
moştenire strămoşii noştri au fost curățate. 

Marile deşerturi sunt acum pline cu copaci. 
Avem aproape o Utopie, ţinând cont de lipsa 
de rațiune, lăcomia, stupiditatea şi 
egocentrismul care sunt înnăscute în atât de 
mulţi oameni. 

— Pledezi destul de bine pentru dragostea 
faţă de guvern, zise Duncan. 

— A existat un autor vechi, nu-mi amintesc 
numele, care spunea că trebuie să urăşti orice 
guvern se află la putere. Prin asta vroia să 
spună că nici un guvern nu este perfect şi că 
cetăţenii ar trebui să încerce să scape guvernul 
de greşelile lui. Nu mă refer numai la greşelile 
instituţionalizate, ci la toţi oamenii de la putere 
care profită de poziţie în avantajul propriilor 
interese şi la cei care sunt incompetenti. 

— Mi se pare corect, zise Duncan. Dar este 
necesar ca guvernul să supravegheze atât de 
intens cetăţenii, să ţi se uite tot timpul peste 
umăr? Asta nu este ceva ce trebuie urât? 

— Ah, dar guvernul spune că este absolut 
necesar. Astfel previne crimele şi accidentele, 
permite statului să asigure pacea şi 
prosperitatea. Ştiind ce face fiecare cetăţean în 
orice clipă, când se află în afara propriei case - 
în majoritatea momentelor, de fapt, statul are 
datele necesare ca să se asigure că cetăţenii 
sunt în siguranţă şi că materia brută şi 
produsele finite plutesc pe rutele lor de trafic 
corecte, în întreaga lume. Este... 

— Nu am nevoie de exemple, sau de o 
predică, spuse Duncan. Unde vrei să ajungi? 

— Toţi cei ce au împlinit vârsta de douăzeci 
şi cinci de ani, care pot trece o examinare 
asupra cunoştinţelor de istorie şi condiţii 
politice, pot vota. Există trei partide politice 
mari şi o sută mai mici. Voturile sunt 
înregistrate de la casele alegătorilor... 

— Fără predici, spuse Duncan. 

— Vroiam doar să demonstrez că guvernul 
nostru este primul guvern cu adevărat 
democrat. Statul este condus de oameni aleşi 
din popor. Sau cel puţin aşa pretinde guvernul. 
Dacă oamenii nu sunt satisfăcuţi de modul în 
care este condus statul, atunci pot cere şi 
obţine o alegere, pentru a-i putea schimba pe 
administratori sau pentru a putea schimba 
legile. Aşa pretinde guvernul. Dar oamenii de 
la putere controlează computerele care 
raportează rezultatele alegerilor. De ce atunci 
în ultimii două sute de ob-ani, alegătorii au 
votat întotdeauna pentru supravegherea lor? 
De ce atât de mulţi din oficialii guvernului 
mondial rămân la putere? De ce există 
întotdeauna o majoritate clară de voturi în 
favoarea acestor candidați? 

— Mulți oameni sunt de părere că 
computerele nu raportează rezultatele corecte, 
spuse Duncan. 

— Da, mulţi cred asta. Atât de mulţi încât 
pare ciudat că opinia majorităţii nu este 
reflectată de rezultatul votării. 

— Guvernul face câte o votare din când în 
când ca să investigheze această convingere. 
Acestea arată întotdeauna că nu există prea 
mulţi oameni care cred că rezultatele sunt 
aranjate sau că se comite vreo fărădelege. 

Locks zâmbi şi spuse: 

— Ce-i împiedică să aranjeze şi rezultatele 
acestor votări? 

— Nu spun că sunt cinstiţi. Numai că... 

— Numai că...? 

— Ce putem face noi în privinţa asta? 
întrebă Duncan. 

— Se pare că nimic. Nu există suficientă 
dorinţă de reformă pentru a produce revolte, 
lovituri de stat, o revoluţie. Poate peste 
jumătate din populaţie este convinsă că ar 
trebui făcute schimbări şi că administratorii 
actuali - conducători, ar fi mai corect spus - ar 
trebui îndepărtați. Dar ei nu au nici o plângere 
reală, nu aşa cum aveau strămoşii noştri. Chiar 
dacă sunt iritaţi de anumite restricţii, de ce să 
găureşti barca pentru atâta lucru? 

— Chiar aşa, de ce? 

Duncan rămase tăcut pentru o vreme, în 
timp ce Locks îl privea fix. Apoi spuse: 

— Eu sunt ca un nou-născut care are totuşi 
unele amintiri din vieţile anterioare. Mi se 
pare... 

Se încruntă şi se muşcă de buză câteva 
secunde. 

— Aş vrea să-mi amintesc de ce este aşa 
îndârjit guvernul să mă prindă. Totuşi, îmi 
amintesc că aveam îndoieli şi faţă de alte 
lucruri, în afară de fraudele electorale. Una... o 
clipă... da, asta e. Statul susţine teza că 
pământul nu trebuie să devină suprapopulat 
din nou. Nici un cuplu nu are voie să aibă mai 
mult de doi copii. Ţinând cont de ce s-a 
întâmplat pe pământ în erele anterioare, pare 
o decizie foarte logică şi necesară. Dar mulţi 
dintre noi... 

Duncan arăta de parcă şi-ar fi încordat 
muşchii mentali. 

— Mulţi dintre noi...? îl îndemnă Locks. 

— ... nu sunt siguri că statisticile populaţiei 
sunt corecte. S-ar putea să fie exagerate. Dacă 
s-ar şti adevărul, guvernul ar fi nevoit să 
permită mai mult de doi copii, cel puţin trei 
pentru fiecare pereche de părinţi. 

— Adevărul este, cel puţin după informaţiile 
mele, că populaţia actuală a globului este de 
două miliarde de oameni. Unde... 

— Statisticile oficiale spun opt miliarde! 
exclamă Duncan. 

Locks nu fu prea şocat, ci mai curând mirat 
cum de ştia asta acel fugar, izolat de toate 
sistemele de bănci de date. 

— Două miliarde, zise el. Care era al doilea 
lucru care te deranja? 

— Cu numai două miliarde de oameni, nu 
există nici un motiv pentru menţinerea 
sistemului zilelor! Ar trebui abandonat. Ne 
putem întoarce cu toţii la vechiul sistem, în 
care să trăim în fiecare zi a săptămânii. Asta ar 
trebui realizat gradat, bineînţeles. Vor trebui 
construite de şapte ori mai multe case. Totul 
trebuie multiplicat cu şapte, mâncarea, 
mijloacele de transport, sursele de energie, 
totul. Ar fi nevoie de mult timp pentru asta. Ar 
apărea al naibii de multe probleme, dar nici 
una care să nu poată fi rezolvată. Apoi 
omenirea s-ar putea întoarce la sistemul 
natural, la modul de viață destinat oamenilor. 
Eu... 

Se încruntă din nou, rămase tăcut pentru o 
clipă, după care spuse: 

— Mi se pare că ştiam... că mi-a spus 
cineva... că sistemul pe zile strică ritmul 
biologic zilnic al oamenilor. Înainte, aceştia 
erau obişnuiţi să doarmă opt ore pe noapte 
fără pauză, acum deseori trebuie să doarmă 
vreo patru ore, apoi să se scoale şi să prindă 
celelalte patru ore când pot. Aceasta a avut ca 
rezultat mult mai multe nevroze şi căderi 
nervoase decât comunică guvernul publicului. 
De fapt, aşa numitele crime pasionale s-au 
înmulţit în ultima vreme. Dar publicul nu este 
informat despre asta. Este hrănit cu date false, 
iar oamenii de la ştiri sunt împiedicaţi să 
comunice multe dintre aceste cazuri. 

— Ni s-a garantat libertatea informaţiei, 
spuse Locks, dar de fapt nu o avem. Dar 
guvernul este foarte subtil în reprimarea 
acesteia. Statul are viclenia şarpelui şi 
înţelepciunea porumbelului. Un lucru nu s-a 
schimbat, totuşi - majoritatea populaţiei a fost 
întotdeauna conservatoare. Asta se pare că 
este adevărat, încă de la începuturile istoriei 
guvernului. Sistemul pe zile există de atât de 
mult timp, încât majoritatea îl consideră 
natural. Aşa cum trebuie să fie. Chiar dacă 
guvernul ar vrea să se întoarcă la vechiul 
sistem - ceea ce nu este cazul, bineînţeles - ar 
fi nevoie de mult timp ca să convingă 
majoritatea că acest lucru trebuie făcut. 

Acum, Duncan ştia că Locks nu vorbea doar 
ca să treacă timpul. 

— Nu eşti doar ceea ce pari, nu? zise el. 

Locks zâmbi. 

— Vrei să sui că nu sunt doar şeful unui grup 
de neadaptaţi jerpeliţi şi patetici? Ce crezi tu 
că sunt... în realitate? 

— Cred că faci parte dintr-o organizaţie care 
te-a trimis aici ca pe un fel de agent de 
recrutare. Un agent pentru o reţea subterană. 
Dacă apare cineva ca mine, tu îl trimiţi la... nu 
ştiu unde. 

— Foarte bine, zise Locks. Nu o să-ţi spun 
mai multe în clipa asta. Nu vei fi informat 
decât în ultima clipă, pentru eventualitatea în 
care... 

— Aş fi prins înainte să-ţi duci planul la 
capăt? 

— Exact. 

Locks se ridică şi se întinse. . 

— Da. Ne vedem mai târziu. Aă... nu vei 
vorbi despre asta cu nimeni, da? 

— Bineînţeles. 

— Între timp, dacă pot să mă întorc în biroul 
băncii de date, voi încerca să aflu de ce eşti 
căutat cu atâta îndârjire. Asta dacă consider că 
nu voi declanşa vreun sistem de alarmă. 

— Mi-ar plăcea să aflu asta, spuse Duncan. 

Amorţit din cauza şederii, Duncan începu să 
facă din nou exerciţii. Se balansa în mâini şi 
făcea flotări, când văzu în tunel ochiul luminos 
al unei lanterne. El era cu capul în jos, când 
lumina se opri. Din spatele ei se auzi vocea 
plângăreaţă lui Crossant. 

— Pentru Dumnezeu, ce faci, Duncan? 

— Poţi fi sigur că nu-mi balansez un ţipar pe 
la nas, zise el. 

Se lăsă în jos până aproape atinse cu nasul 
pământul, apoi se ridică din nou în mâini, îşi 
îndoi picioarele, ateriză şi se ridică. Işi şterse 
sudoarea de pe frunte şi întrebă: 

— Ce faci aici? 

Vocea piţigăiată a lui Dong zise: 

— Locks ne-a spus să te luăm să ne ajuţi. 
Trebuie să aducem nişte provizii din peşteră. 

Lumina se apropie. Duncan văzu ceva 
întunecat şi neclar ţâşnind din spatele luminii, 
apoi lumina clipi, în acelaşi timp cu mintea lui. 

Se trezi ametit, icnind şi înecându-se, învelit 
în întuneric şi, pe măsură ce simţurile îi 
reveneau, îşi dădu seama că era în apă. Inotă 
disperat, neştiind dacă mergea în sus, în jos 
sau orizontal. Ceva tare îl izbi în coaste. Agonia 
îl făcu să se înece şi mai tare. Dar în cele din 
urmă reuşi să strige, exact înainte să fie tras 
din nou sub apă. ŞI... se trezi la suprafaţă. 
Unde era? Un fel de pârâu, a cărui apă rece îi 
amorţea membrele. 

In ciuda acestui fapt, se chinui să-şi facă 
braţele şi picioarele să se mişte, iar apoi ajunse 
deasupra apei, inhalând aer cu nesat. Nu 
pentru mult timp. Ceva îl izbi în ceafă, 
trăgându-l la fund, făcându-l să icnească şi să 
înghită apă. Dădu din mâini şi simţi ceva dur 
deasupra. Stâncă. Pentru prima dată realiză că 
se afla într-un râu subteran, care acum curgea 
cu viteză printr-un tunel îngust. Umărul lui se 
frecă de stâncă, ceva îl izbi şi îl învâărti, iar apoi, 
cu o uşurare binecuvântată, capul lui ajunse 
din nou la suprafaţă. 

Asta numai pentru câteva secunde. Lovi din 
nou stânca violent, de data aceasta cu 
coastele din dreapta, şi se scufundă. Incercă să 
înoate în sus, sperând că râul trecuse prin 
tunel şi ajunsese în vreo cameră cu aer 
deasupra apei. Mâna stângă atinse stânca, 

chiar înainte să fie tras iar la fund. De data 
aceasta rămase fără aer şi speranţă. În cap îi 
răsună un clopot. In faţa ochilor îi apărură 
dungi luminoase. Gâtul i se încovoiase în 
interior. Avea să moară în câteva secunde. 

Brusc, ajunse la lumină şi aer. Căzu în 
lumină, ţâşni odată cu apa printr-o gaură, 
încercă să se îndrepte, aşa încât să nu 
lovească cu burta bazinul cu apă agitată de 
sub el, dar nu reuşi. Impactul cu apa îl duru şi 
plămânii lui, pe care-i credea goi, eliminară tot 
aerul. Reuşi totuşi să înoate spre malul înalt 
care părea să fie în dreapta lui. Purtat de 
curent spre praguri, reuşi să se prindă de 
rădăcina unui copac care ieşea din malul mâlos 
şi erodat. Durerea şi frigul îl făcuseră la fel de 
slab ca un bebeluş. Totuşi, lumea care-l 
aştepta era cea a morţii. 

Se ţinu de rădăcină şi se uită la gaura prin 
care fusese aruncat. Era la vreo şase metri 
deasupra bazinului şi aproape la baza unui 
versant de calcar de douăzeci de metri 
înălţime. Dincolo de acesta se înălţau pantele 
dealurilor mai înalte, dar nu-şi dădea seama 
cât de departe. Râul era mărginit de maluri de 
lut. Pădurea pornea chiar de pe mal. Mulţi 
dintre copaci creşteau înclinați la patruzeci şi 
cinci de grade. Presupuse că aceia fusdeseră 
obţinuţi în laboratoarele biologice. 

Oriunde se afla, nu era în apropierea intrării 
prin care-l dusese Padre Cob. 

Se uită în cealaltă parte. Curentul săpase în 
mal un mic intrând, la câţiva metri depărtare. 
Forţa curentului era mai mică acolo, iar malul 
avea jumătate de metru înălţime. Poate că... 
Dădu drumul la rădăcină şi înotă cât de repede 
putea, dar de fapt deloc repede, spre micul 
intrând. Avu nevoie de destul de mult timp ca 
să se tragă pe mal. De câteva ori mâna îi 
alunecă pe nămol şi căzu înapoi. Gâfâind, prea 
obosit ca să treacă cu tot corpul pe mal, 
rămase pentru o vreme cu picioarele în apă, 
într-o poziţie încovoiată şi nesigură. Când 
respiraţia îi reveni la normal, se târî pe restul 
distanţei, trăgându-şi picioarele pe pământ. In 
timp ce se odihnea din nou, se gândi la Dong şi 
Crossant şi la motivul pentru care îi făcuseră 
asta. 

Erau nişte oameni răi şi era clar că nu îl 
plăceau. Acestea erau motive suficient de 
puternice ca să-i determine să-l ucidă. Să-l 
ucidă? Crossant îl izbise şi ar fi putut să-i 
spargă ţeasta cu bâta, dacă ar fi vrut. In loc de 
asta, ei îl trăseseră în peşteră şi îl împinseseră 
în râul subteran. Probabil că ştiau că râul nu 
mergea prea mult înainte să iasă afară. Se 
bazaseră pe faptul că se va îneca, că apa va 
termina treaba lor murdară. Cadavrul lui 
plutitor avea să fie zărit de un satelit sau de 
organici. Vânătoarea ar fi fost întreruptă, iar 
grupul din nou în siguranţă, pentru o vreme. 


112 


Nu. Scenariul lui nu era prea aproape de 
realitate. Locks s-ar fi mirat că Duncan a 
dezertat. l-ar fi bănuit pe Dong şi Crossant, 
căci ştia că ei intraseră în tunel. S-ar fi îndoit 
că Duncan, care acum ştia că avea să se 
întoarcă curând în civilizaţie, ar fi fugit, 
abandonând astfel orice speranţă să scape de 
acea existenţă mizerabilă subterană. Locks i-ar 
fi supus pe cei doi la ceața adevărului. 

Cum ei cunoşteau această posibilitate, 
înseamnă că nu se întorseseră la grup. Se 
duseseră în tuneluri ca să se ascundă pentru o 
vreme şi să aştepte îndeajuns de mult ca 
trupul lui Duncan să fie găsit. Apoi se puteau 
refugia în pădure. 

Sau intenționau să iasă cât mai curând 
posibil, să se lase capturați de poliţişti şi să 
ceară iertarea, după ce le spuneau toată 
povestea? Era posibil să o obţină, chiar dacă ar 
fi fost duşi într-un centru de reabilitare. În 
definitiv, îl eliminaseră pe Duncan şi trădaseră 
restul grupului. Bineînţeles, organicii urmau să- 
i dispreţuiască, considerându-i nişte trădători, 
dar Dong şi Crossant erau obişnuiţi să fie 
dispreţuiţi şi, poate, chiar le plăcea. Poate că ei 
îi făcuseră asta doar pentru că în ultima vreme 
nu mai făcuseră nimic condamnabil şi aveau 
nevoie de asta, ca de o hrană spirituală. 

Râse fără vlagă la acest gând şi se întrebă 
dacă nu cumva începuse să delireze. Totuşi, 
delirul era însoţit de obicei de febră, iar el era 

foarte rece. Îşi dori să se poată târî într-o 
porţiune luminată de soarele care trecea 
printre ramuri, ca să se încălzească. Gândul că 
putea fi observat de un satelit îl făcu însă să 
rămână în umbră. 

Se rostogoli, tremurând, şi îşi cuprinse trupul 
cu braţele. Hainele umede îi ţineau de frig. Ar fi 
trebuit să le scoată. Nu, era prea obosit. 
Căldura corpului lui avea să le usuce. Când 
soarele va mai cobori - acum era la jumătatea 
drumului dintre zenit şi apus - el avea să se 
simtă mai bine şi să-şi recapete forţa. 

Şi apoi? 

Pădurea era tăcută, cu excepţia zgomotului 
îndepărtat al unei veveriţe furioase care se 
certa cu cineva, probabil cu ciorile. După un 
minut, o muscă mare şi neagră băzâi aproape 
de capul lui. Duncan o alungă cu mâna şi 
musca se îndepărtă. Trecu o jumătate de oră. 
Închise ochii şi se întrebă cât de în siguranţă 
era dacă dormea puţin. Îl durea rău capul, 
acolo unde îl lovise bâta. Il dureau coastele şi 
dosul palmei stângi, unde pielea se cojise. 
Frigul şi pericolul îl amorţiseră, aşa încât nu 
simţise rănile. Acum, când se încălzea şi se 
usca, durerile erau prea mari ca să poată 
dormi. Dar în ciuda acestui fapt, începuse să 
moţăie. 

La acest gând, se forţă să se ridice, gemând 
din cauza durerii din coastele lovite. Poate că 
avea o comotie. Dacă era aşa, era mai bine să 

se ridice şi să meargă. Nu vroia să moară în 
somn. 

Vru să se ridice în picioare, dar se opri din 
mişcare, ghemuit. De undeva se auzeau slab 
vocile lui Crossant şi Dong. 

Capitolul 8 


Duncan îi urmărea pe cei doi din spatele 
unui tufiş. Erau la vreo doi metri depărtare, pe 
jumătate ascunşi de trunchiurile copacilor, 
stând cu spatele lipit de un stejar uriaş mort. 
Lângă picioarele lor erau două rucsacuri mari. 
Fără îndoială le luaseră dintr-o ascunzătoare, 
când ieşiseră. Faptul că vorbeau atât de tare 
putea să indice că nu le păsa dacă erau prinşi 
de organici. Poate chiar sperau ca asta să se 
întâmple. 

Deşi putea să le audă vocile, nu reuşea să 
înţeleagă ce spuneau. Se târî spre stânga, 
afară din câmpul lor vizual, şi înaintă în cerc. 
Avansă apoi încet, încovoiat, până ajunse la un 
tufiş, în spatele celor doi şi aproape de ei. 
Acum nu mai putea să-i vadă, dar urechile lui 
auzeau totul. 

Dong vorbea piţigăiat. 

— Nu, eu zic să-l căutăm. Nu se poate să fi 
fost cărat prea departe de pârâu. Il găsim şi 
păstrăm cadavrul până vom fi prinşi. 

— S-ar putea ca asta să dureze prea mult, se 
văicări Crossant. S-ar putea să fi fost dus 
foarte departe. Sau... ei bine... poate a fost 
blocat în peşteră. S-ar putea ca trupul lui să nu 
iasă la suprafaţă încă mult timp, poate 

niciodată. Cred că ar mai inteligent să înaintăm 
până ce vom fi văzuţi. Nu e nevoie să avem 
cadavrul ca probă. Ne vor pune în ceața 
adevărului şi vor şti că nu minţim. 

— Vreau să-l văd pe ticălosul ăla mort, spuse 
Dong. 

— Dumnezeule, ce rea eşti. 

— Uite cine vorbeşte! Cine l-a lovit cu bâta? 

— Daa! Şi cine m-a convins să fac asta? 

— Oh, mai taci din gură! Oricum, ce 
contează cine ce a făcut? Suntem amândoi 
implicaţi. 

— Şi foarte adânc, spuse Crossant. Suntem 
băgaţi până la gât. Gât care ar putea fi în mare 
pericol, dacă ei vor veni după noi. Eu zic să 
plecăm naibii de aici. 

Duncan înţelese că acei „ei” erau banda de 
fugari, nu organicii. 

Cei doi continuară să se certe, în timp ce 
Duncan se târi şi făcu un nou ocol, aşa încât să 
poată ajunge să-i vadă din faţă. Făcu ochii 
mari, când văzu o gaură uriaşă, la un metru 
deasupra capetelor lor. Aceea era intrarea într- 
un tunel, printr-un trunchi găunos. Intrarea pe 
care o folosiseră ei ca ieşire. 

Acum nu mai trebuia decât să aştepte 
plecarea lor. Apoi putea să se ducă la ceilalţi 
din grup şi să-i avertizeze. Cu toate acestea, 
Dong şi Crossant aveau să fie prinşi curând. lar 
ei urmau să-i ducă pe organici pe urmele 
fugarilor. Cei doi trebuiau opriţi. Dar cum? Nu 

avea nici o armă şi era slăbit. Ei aveau cuțite 
mari în tecile prinse la curele şi era posibil ca 
în rucsacuri să aibă pistoale protonice. 

Câteva momente mai târziu, o trosnitură îi 
făcu pe cei doi să sară în picioare. Băgară 
mâinile în rucsacuri şi le scoaseră strângând în 
ele paturile unor pistoale. La capătul ţevii de 
cincisprezece centimetri lungime se vedea un 
glob sclipitor de metal alb. 

Vocea lui Dong ajunse slab până la Duncan. 

— Dacă sunt organici, vor trage când vor 
vedea armele. 

— Aici există urşi şi alte animale periculoase, 
spuse Crossant, cu o voce şi mai tremurătoare 
decât a ei. 

În clipa aceea apăru cauza zgomotului. Era 
un animal de aproape doi metri înălţime, care 
la prima vedere părea un elefant. Totuşi, colții 
curbați îl identificară ca fiind un mastodont de 
pădure, descendent al produsului unui 
laborator de bioinginerie. Cu o mie de ob-ani în 
urmă, geneticienii creaseră şase sute de astfel 
de exemplare, folosind celulele unor fosile de 
mastodonţi ca tipar, iar apoi le dăduseră 
drumul în rezervaţiile naturale. Unul din aceste 
exemplare, înconjurat în curând de altele, se 
afla acum în faţa celor doi oameni. 

— Nu intra în panică, spuse Dong. N-or să ne 
atace decât dacă se simt ameninţaţi. Stai 
nemişcat. 

Vorbea atât de încet, încât Duncan abia o 
auzea. Crossant spuse şi el ceva, dar prea 
încet ca Duncan să înţeleagă. 

Acum încerca din nou să se întoarcă la 
stejar. Mastodonţii îl zăriră sau poate se fereau 
de ființele umane. Indiferent de cauză, 
conducătorul lor scoase un sunet strident, se 
întoarse şi porni spre sud, zdrobind tufişurile în 
calea lui. Ceilalţi îl urmară greoi. Duncan 
alergă printre tufe, la adăpostul zgomotului 
făcut de animale. Când ultima fiară cenuşie şi 
păroasă  dispăru, el ajunsese în spatele 
stejarului. În mâna stângă avea o creangă, o 
bucată groasă de lemn. 

— Hai să plecăm de aici, fir-ar să fie, zise 
Crossant. Este posibil ca unii dintre ei să fi avut 
monitoare implantate. 

— Şi ce dacă? întrebă Dong cu o voce 
stridentă. Doar vrem să fim găsiţi, nu? 

— Ei bine, acum nu mai sunt chiar atât de 
sigur, spuse bărbatul. Va fi destul de neplăcut, 
pentru o vreme. Şi tocmai m-am gândit că s-ar 
putea ca ei să nu vrea să fim reabilitaţi. Vrei să 
ajungi în vreun depozit? 

— Fricosule! Minte de mucos! strigă Dong. 
Oh, de ce nu m-am legat de un bărbat 
adevărat? 

— Mda, ca şi cum tu ai fi o femeie 
adevărată. Să-ţi spun ceva, căţea... 

Duncan ocoli repede trunchiul copacului şi îl 
izbi în cap pe Crossant, care se aplecase să-şi 

ridice rucsacul. Dong se întorsese cu spatele, 
se pare dezgustată de Crossant. Avea o mână 
încleştată, iar în cealaltă ţinea pistolul. Se 
răsuci la auzul zgomotului loviturii şi a icnetului 
lui Crossant. Se albi la faţă, cu ochii mari, şi 
acea secundă de ezitare fu suficientă ca 
Duncan să o izbească peste mână cu bâta. 
Arma căzu şi femeia o luă la fugă prin pădure, 
cu braţul atârnând moale. Duncan porni după 
ea, dar apoi se opri. Nu era capabil să reziste 
la o cursă rapidă, şi cu atât mai puţin la una 
lungă. Ridică arma, o reglă la acţiune pe 
distanţă maximă, rotind butonul din faţa 
trăgaciului, aşteptă ca Dong să apară între doi 
copaci şi apăsă pe trăgaci. Din armă ţâşni o 
rază violetă. O atinse pe Dong în partea din 
spate a coapsei drepte şi femeia se prăbuşi. 
Probabil că încărcătura nu pătrunsese prea 
adânc, din cauza distanţei. Dong se ridică şi 
începu să sară într-un picior, dar se opri, când 
Duncan trase din nou. Noul foc lovi în locul 
ţintit de el, şi arse o creangă dintr-un copac, 
chiar lângă ea. Duncan strigă şi femeia se opri 
întorcându-se spre el, cu faţa albă şi 
schimonosită, după care se aşeză pe pământ. 
Crossant gemu şi încercă să se ridice în 
picioare. Duncan îl izbi din nou în cap, dar nu la 
fel de tare ca prima dată. Apoi îşi puse la curea 
pistolul protonic şi cuțitul lui Crossant şi porni 
spre Dong. Ea stătea în acelaşi loc, tăcută, cu 

trăsăturile  desfigurate de ură şi durere. 
Duncan aruncă băţul în faţa ei. 

— Foloseşte-l ca baston. 

Când se întoarseră la copac, Crossant îşi 
recăpăta cunoştinţa. Pielea lui, deja albă, se 
albi şi mai tare, când îşi dădu seama ce se 
întâmplase. 

— Întors din morţi, spuse vesel Duncan. 

Luă unul dintre rucsacuri, scoase nişte 
pâine, brânză, un bidon cu supă care se 
încălzea singură şi o lingură. Nu spuse nimic 
cât timp mâncă, cu mâna aproape de arma cu 
protoni. Crossant rupse tăcerea, pretinzând că 
Milka îl convinsese să facă ceva ce el nu ar fi 
vrut niciodată să facă. Duncan îi spuse să tacă. 
După ce termină de mâncat şi puse lingura şi 
bidonul gol înapoi în rucsac, zise: 

— Acum ne întoarcem. 

Flutură arma spre ei, continuând: 

— Mai întâi voi doi. Să nu încercaţi ceva. 
Dacă vreunul face o mişcare greşită, vă împuşc 
pe amândoi. 

— Ne vor ucide, spuse Crossant. 

— Nu, pentru că au un stoner la îndemână, 
zise Duncan, zâmbind feroce. Am auzit destule 
ca să ştiu că Locks nu e de acord cu uciderea 
cuiva decât ca ultimă variantă. Veţi fi stonati, 
alături de ceilalţi din depozit. Cine ştie? Poate 
aveţi noroc. Poate vă găseşte cineva, peste 
vreo trei sute de ani, şi vă destonează. 

— Asta este echivalent cu uciderea noastră, 
spuse Crossant şi gemu. 

— Alege. 

Cei doi îşi puseră rucsacurile în spate, 
suspinând şi implorând. Duncan îi întinse 
bărbatului o lanternă şi îi spuse să intre primul 
în gaură. 

— Eu vin în urmă, cu lanterna mea, zise 
Duncan. Nu uitaţi, vă împuşc pe amândoi, dacă 
vreunul încearcă ceva. Şi acum, luaţi-o înainte. 
„În vânt”, tu primul. 

Crossant îşi şterse nasul cu mâneca şi se 
întoarse spre intrare. In clipa aceea, şi el şi 
Dong ţipară. Duncan fu surprins, pentru o 
clipă. Apoi văzu în gaură faţa bărboasă a lui 
Padre Cob, arătând exact ca un urs trezit din 
hibernare. 

— Ho, ho, ho! făcu Padre, tunător. Ce 
cadouri avem aici, sfinte Nicolae? 

leşi greoi din gaură. Era îmbrăcat încă în 
roba de călugăr, dar avea la el o armă cu 
protoni cu o ţeavă de patruzeci şi cinci de 
centimetri lungime şi un încărcător mare. 

— M-am gândit eu că pe aici aţi luat-o, îi 
spuse el lui Crossant, după care i se adresă lui 
Duncan. lar tu arăţi ca şi cum ai fi fost urmărit 
prin cele zece iaduri ale lui Ti-yu. Ce s-a 
întâmplat? 

Duncan îi spuse. 

— Eşti un om foarte norocos, William, spuse 
Padre. Sper ca norocul tău să se răsfrângă şi 

asupra noastră, a celorlalţi. Cu excepţia 
acestor doi viermi, care sunt oameni, din 
păcate, şi trebuie trataţi ca atare. 

— Ce înseamnă asta? 

— Asta înseamnă că nu vor fi împuşcaţi. Li 
se va oferi şanse să fie salvaţi cândva. 

Avură nevoie de patruzeci şi cinci de minute 
ca să ajungă în camera de la fundul puţului. 
Duncan observă, cu surprindere, că era goală. 

— Cu excepţia celor care te caută, s-au 
întors cu toţii acolo, zise Padre. Ultimul 
transport a fost descărcat iar nava aeriană a 
plecat. Locul e liber. Cel puţin pentru moment. 

Trecură două ore înainte ca toate grupurile 
de căutare să fie anunţate că cel dispărut 
fusese găsit, şi să se întoarcă. Urmă o altă 
întârziere, când Crossant şi Dong insistară că 
Duncan minţea. Ei spuneau că adevărul era că 
Duncan încercase să dezerteze şi că ei Îl 
urmăriseră. El reuşise să-i ia prin surprindere şi 
să ia comanda. Dar nu reuşiră decât să câştige 
timp. Locks le spuse că avea să folosească 
ceața adevărului pe toţi trei, şi atunci Crossant 
recunoscu că povestea lui Duncan nu era o 
minciună. 

— Sunteţi jalnici, zise Locks şi făcu semn 
oamenilor numiţi să execute sentinţa. 

Aceştia îi luară pe cei doi şi îi forţară să intre 
în câte un cilindru, în ciuda ţipetelor şi 
zvârcolelilor lor. Duncan se bucură că copiii 

fuseseră duşi de acolo. Chiar şi lui, victimei, îi 
era silă de ceea ce trebuia făcut. 

Închiseră uşile şi Padre apăsă două butoane 
de pe panoul unei console. O secundă mai 
târziu, uşile se deschiseră. Crossant şi Dong, 
mai tari ca piatra acum, căzură în exterior, cu 
pumnii ridicaţi în faţă, îngheţaţi în timp ce 
loveau geamul uşilor. li traseră spre puț şi îi 
împinseră peste margine. Patru bărbați 
coborâră în puț ca să-i tragă într-un tunel. 

— Am fi putut să-i lăsăm alături de ceilalți, 
zise Locks, făcând semn cu mâna spre 
rândurile tăcute. Dar nu ar fi stat în echilibru. 
Ar fi căzut. Şi, în plus, cine ştie? Poate că 
guvernul va decide să trimită auditori. Fac 
uneori asta. Nu am fi vrut să-i găsească pe cei 
doi. Şi-ar da seama că acest loc este folosit şi 
în alte scopuri decât în cele oficiale. lar asta i- 
ar putea face să cerceteze zona şi să găsească 
uşa secretă. 

Mai târziu, când reuşi să-i vorbească lui 
Duncan fără altcineva în preajmă, îi spuse: 

— Mâine o să-ți spun o parte din ce am 
hotărât să facem cu tine. Bineînțeles, cu 
condiția să te oferi voluntar pentru asta. 

— Sunt gata pentru orice. 

— Bine! Dar nu e vorba de ceva ce putem 
pregăti peste noapte. 

Când veni ora de culcare şi ceilalți se duseră 
să doarmă, Locks lipsea. Duncan îşi spuse că 
trebuia să fie în camera băncii de date, 

ocupându-se de operaţiunea întreruptă de 
apariţia dirijabilului. 

El dormi mult şi adânc, judecând după cât 
de amorţit se trezi. Îşi aminti un vis oribil, în 
care Mika Dong şi Mel Crossant, stonaţi şi 
mişcându-se parcă pe nişte roţi, apăruseră 
dintr-o ceaţă, cu nişte degete acuzatoare 
îndreptate spre el. Ochii lor ardeau ca un foc. 
Se ridică, gemând, deşi durerea de cap trecuse 
aproape complet, şi se blestemă singur pentru 
acel coşmar. În mod raţional, nu ar fi trebuit să 
simtă nici un regret, nici o mustrare de 
conştiinţă. Dar şi el, ca toţi cetăţenii, era 
condiţionat încă din copilărie să urască 
violenţa. Apoi îşi reaminti că asta nu oprea 
guvernul să folosească violenţa, atunci când 
avea de-a face cu criminali. lar el, conform 
celor spuse de psiholog, fusese pe vremuri 
organic, şi ucisese câţiva oameni. 

Simţindu-se mult mai bine după câteva 
exerciţii fizice şi micul dejun, se duse cu Locks 
şi Cabtab în biroul băncii de date. Inţeleptul 
porni computerele şi le făcu semn să se uite pe 
ecranul de pe un perete. Pe acesta se vedeau 
trei poze ale lui Duncan, din faţă, profil dreapta 
şi profil stânga. Sub fotografii erau datele lui 
biografice. 

— Vreau să te uiţi cu atenţie la ele, înainte 
să fie tipărite pe cartea ta de identitate, spuse 
Locks. Dacă ai vreo obiecţie asupra vreunui 
aspect sau sesizezi vreo discrepanţă, orice ţi-ar 

putea cauza probleme, o să schimbăm articolul 
respectiv înainte de tipărire. 

Zece minute mai târziu, maşinăria scotea o 
cartelă de ceramică. 

— Pare valabilă, spuse Duncan. 

— Este. Datele pentru validarea ei sunt în 
bancă. Dar dacă cineva devine suspicios şi 
încearcă să urmărească datele, atunci ai dat 
de necaz. Totuşi, va fi nevoie de destul de mult 
timp pentru verificarea validității ei. 

— Deci acum sunt David Ember Grim. 

— Da. Cetăţean al statului Manhattan şi 
specialist în computere, gradul doi, care a fost 
împrumutat unui complex agricol din Newark, 
New Jersey. Cererea ta de emigrare în Los 
Angeles a fost aprobată. Los Angeles-ul de 
miercuri primeşte imigranți din diverse 
amestecuri etnice naționale, din anumite state 
ale Americii de Nord şi Indiei. Tu hotărăşti dacă 
vei merge cu expresul, adică stonat, sau cu un 
tren de pasageri. Acesta este mai lent, dar ai 
avea ocazia să vezi peisajul. 

— Pasageri, categoric, zise Duncan. Nu am 
ieşit niciodată din Manhattan. Vreau să spun, 
până de curând. 

— Mâine vei primi toate documentele 
necesare pentru asta. Omul meu din... nu 
contează de unde... are nevoie de timp ca să 
aranjeze totul. Ai la dispoziţie două săptămâni 
ca să memorezi detaliile. Între timp, am pus 
câţiva membri să afle de ce eşti căutat cu 

atâta ardoare. E o muncă foarte anevoioasă, 
delicată şi periculoasă. Dacă cei de la băncile 
de date vor considera că este prea sensibilă, 
vor abandona căutarea. Obţinerea codurilor nu 
este prea uşoară, şi este realizată de obicei 
prin coruperea celor care cunosc codurile. Aşa 
e mai simplu şi mai sigur decât să încercăm să 
le spargem. Relativ sigur, bineînţeles. Este 
periculos. De fapt, nu am încerca asta, dacă nu 
am fi convinşi de importanţa ta. Ceva face 
guvernul să fie de-a dreptul înnebunit în ceea 
ce te priveşte. Este o adevărată ironie că tu nu 
ştii despre ce e vorba, nu? 

Duncan aprobă din cap şi spuse: 

— Două săptămâni? Ob-săptămâni? 

— Ob-săptămâni. Paisprezece zile normale 
din clipa asta. 

— Între timp, organicii sunt înnebuniţi. Într- 
una din aceste zile se vor gândi să caute aici, 
oricât de ridicol li s-ar părea ideea că nişte 
fugari s-ar ascunde aici. 

— Este o posibilitate la care ne-am gândit. 
Dar va trebui să stăm aici până când să 
potoleşte vânătoarea. 

— Nu se va potoli. 

Duncan se gândi ce s-ar întâmpla dacă 
Locks ar fi capturat după plecarea lui, ca David 
Ember Grim. Locks ar fi fost supus ceţei 
adevărului, ar fi dezvăluit totul, iar organicii ar 
fi pornit în căutarea cetăţeanului Grim. 

Locks se ridică de pe scaun. 

— Haide să mergem până la secţiunea nouă. 
Întotdeauna îmi place să mă uit la ultimul 
contingent. Poate exista un candidat acolo, un 
recrut. Până acum nu am găsit pe nimeni cu 
care să vreau să risc. Totuşi, la feţe noi, 
speranţe noi. 

— Ce ştii despre facilităţile satului pe care l- 
am văzut ieri de la fereastră? întrebă Duncan, 
pe drum. 

— Staţia NJ3? 

— Nu ai spus ce nume avea. Există vreun 
laborator biologic acolo? 

Cei trei bărbaţi se aflau într-un ascensor 
care urca. Locks se uită la Duncan, îngustându- 
şi ochii. 

— Da, există. Unul destul de mare. De ce? 

— Îi ştii amplasarea? Aţi fost vreodată acolo, 
în cercetare? 

— Ai o idee, nu? Vreun plan? 

— Poate. 

— Nu, nu ne-am apropiat de el. De ce? 

— Îi poţi afla amplasarea cu ajutorul bazei 
de date? Fără să alarmezi vreun monitor? 

Liftul se opri şi coborâră. Se aflau într-o 
cameră şi mai mare decât cea în care locuiau 
ei. Totuşi, aceasta avea un rând de cuburi 
deschise, care se înălţau spre tavanul aflat la o 
înălţime de cel puţin treizeci de metri. Intre 
şirurile verticale de cuburi existau puțuri de lift, 
fiecare dintre acestea fiind ocupat de 
aproximativ cincizeci de stonati. 

— Da, putem face asta. Şi o vom face, dacă 
rezultatul merită riscul. 

— Dacă am putea afla un plan detaliat al 
clădirii şi dacă se poate intra, aţi face asta? 
Bineînţeles, cu condiţia ca rezultatele să 
merite riscul? 

Locks îşi strâmbă un colţ al gurii. 

— Hm... 

— E nevoie de aproximativ şaizeci de 
secunde ca să scanezi complet un corp uman 
şi să înmagazinezi datele. Datele pot fi folosite 
pentru duplicarea acelui corp. In condiţii 
speciale, creştere forţată etc., un duplicat 
poate fi crescut într-o săptămână. Biologii nu 
au reuşit niciodată să creeze un duplicat care 
să trăiască mai mult de o zi sau două. In 
procesul de duplicare există întotdeauna erori, 
pentru că scanerul nu este perfect. Aceste 
numeroase erori mici au ca rezultat un corp 
mort sau unul care va muri în scurt timp. La 
suprafaţă, însă, arată exact ca originalul. Este 
util pentru experimente ştiinţifice. Dacă... 

— Pentru Dumnezeu! zise Locks. Cred că 
înţeleg ce vrei să spui! Vrei ca noi să... 

Puse mâna pe umărul lui Duncan şi începu 
să râdă. Apoi continuă, printre hohote: 

— ... să creăm un duplicat al tău şi să-l 
plasăm undeva... oh, Dumnezeule! 

— Intr-un loc unde poate fi găsit de poliţişti, 
care vor crede că am murit. Ar trebui să fie 
puţin descompus, dar nu atât încât să se 


129 


piardă amprentele digitale sau ale retinei. 
Când îl vor găsi, ei vor... 

— E o idee grozavă, nebunească aş spune. 
Ar fi splendid... numai că... cum naiba să facem 
asta? Cum să intrăm în laborator, iar dacă 
reuşim, cum să facem aşa încât oamenii din 
laborator să nu vadă corpul care creşte în 
cuvă? 

— O să mă gândesc eu la asta. 

— Vorbeşti serios, nu-i aşa? întrebă Locks. 

— Doar dacă voi găsi un plan realizabil. 

— O să mă rog pentru asta, zise Padre Cob 
în spatele lor. 

Ajunseseră într-o zonă unde fusese aşezat 
ultimul transport. Cincizeci de oameni se aflau 
pe nivelul cel mai jos al camerei, treizeci de 
bărbaţi şi douăzeci de femei. Locks se uită pe 
îndelete la feţe şi citi plăcuţele agăţate de 
lanţurile de la gâturile celor stonaţi. Duncan 
mergea încet printre ei, întrebându-se ce-i 
adusese în acea stare şi în acel loc. Nu se 
obosea să citească plăcile. lar apoi, brusc, se 
opri în faţa unuia dintre ei. Femeia era scundă, 
de un metru şaptezeci înălţime, cu un corp 
zvelt şi sâni mici şi perfecţi. Părul ei negru 
scurt era lucios, amintindu-i de blana unei foci, 
iar ochii deschişi, mari şi căprui, aminteau şi ei 
de o focă. Faţa triunghiulară avea oase 
delicate, pomeţi înalţi. 

Duncan se aplecă spre inscripţia de pe placa 
ceramică. 

PANTHEA PAO SNICK. 

Rândurile de dedesubt erau într-un cod care 
i se părea familiar, şi totuşi nu-l înţelegea pe 
deplin. Tremurau ca nişte valuri de căldură la 
marginea minţii lui, sclipiri aproape gata să se 
formeze în imagini clare. Şi faţa. Şi ea îi 
amintea ceva. Ce? 

— Vrei să vii aici? îl strigă el pe Locks. 
Citeşte-mi asta. 

— O cunoşti? întrebă Locks. 

— Nu chiar, dar mi se pare că ar trebui. 

Locks se încruntă. 

— Pot citi numărul cărţii de identitate. 
Restul... este într-un cod pe care nu l-am mai 
văzut până acum. 

— Asta nu-i ciudat? 

— Al naibii de ciudat. Este ceva special cu 
ea. 

Locks luă plăcuţa. 

— Hai să o ducem la computer. Poate că 
putem afla despre ce e vorba. 

Dar atunci când codul căzu în maşinărie, pe 
ecran apăru: ACCES INTERZIS. 

— Acces interzis, spuse Locks şi opri 
computerul. Sper ca asta să nu fie raportat. 
Dacă vor deveni curioşi din cauza unei cereri 
de la o sursă neautorizată... 

Locks le ceru lui Cabtab şi Duncan să plece. 

— Am încredere în voi, dar ceea ce nu ştiţi, 
nu le puteţi spune oficialilor. 

Trei minute mai târziu, Locks îi chemă în 
birou. Zâmbea. 

— Am făcut o cerere printr-un anumit canal, 
iar omul meu de legătură are nişte date. Snick 
a fost un detectiv-maior organic, cetăţean de 
duminică, dar a avut o viză temporală să 
acţioneze şi în alte zile. O viză temporală 
temporară. Asta este tot ce a putut să afle 
informatorul meu, în afară de datele biologice 
obişnuite. Nu a putut afla la ce caz lucra ea, 
dar - şi asta este foarte important - femeia a 
dispărut pur şi simplu din baza de date. Nu 
există nimic acolo despre ea. Omul meu a fost 
foarte atent. Nu a vrut să-i alerteze pe 
monitori. S-a temut să meargă mai departe cu 
cercetările. 

— De ce nu o destonăm ca să o întrebăm? 
spuse Duncan. Aşa ar fi cel mai logic. 

— Nu ştiu dacă ea e atât de importantă, zise 
Locks. 

— Cum putem afla, fără să o interogăm? 

— Mă voi gândi la asta. 

Duncan îşi spuse că dacă Locks nu o făcea, 
avea să o facă el. 

Capitolul 9 


Miercuri, condiţiile meteorologice la ora 
11:00 p.m. erau exact aşa cum sperau fugarii. 
După ce urmărise prognoza la televizor, în 
biroul din depozit, Locks ştia că o situaţie mai 
bună nu era de aşteptat decât peste două 
săptămâni. El şi alţi şase oameni, printre care 
şi Duncan, stăteau ghemuiţi sub copaci, 
aproape de marginea drumului. Cerul era 
întunecat, cu excepţia momentelor în care era 
brăzdat de fulgere. Ploua puternic. De sub 
copaci, fugarii vedeau luminile palide, voalate 
de apă, ale satului, aflat la aproape doi 
kilometri spre nord. Nu se vedeau faruri de 
maşină. Locuitorii erau în case, dormind până 
aproape de miezul nopţii, când aveau să se 
scoale ca să intre în stonere sau să facă orice 
altceva doreau, înainte să fie nevoiţi să-şi 
încheie activităţile. 

Locks făcu semn cu degetul spre lumini şi o 
luă înaintea celorlalţi pin vântul puternic şi 
ploaia deasă. Inaintau greu, cu capetele în 
piept, în urma lui Locks, îmbrăcaţi cu 
pardesiuri şi pălării impermeabile. Traversară o 
dumbravă, cotiră la stânga când ajunseră la 
drum, o şosea cu patru benzi pe care traficul 
era rar chiar şi în timpul zilei, şi ieşiră de pe 

drum după ce parcurseră patru sute de metri 
pe el. Ocoliră un pâlc de copaci şi se apropiară 
de clădirea cu două etaje a laboratorului 
biologic. Panourile solare de pe acoperişul 
clădirii octogonale formau o cupolă cu multe 
unghiuri. 

Locks obținuse toate informaţiile despre 
laborator prin intermediul computerului. Partea 
clădirii de deasupra solului reprezenta 
locuinţele oamenilor de ştiinţă şi a 
tehnicienilor.  Facilităţile de lucru erau 
subterane. Nu exista pază pentru că nu era 
nevoie de aşa ceva, sau cel puţin aşa 
presupuneau oficialităţile. În acea societate 
relativ lipsită de fărădelegi, şi în acea zonă 
izolată şi cu populaţie mică, ce rost avea să 
încuie uşile? Ce se putea fura de acolo? De ce 
ar fi îndrăznit cineva să fure, când în apropiere 
erau atâţia pădurari şi cel puţin zece organici? 
Cu toate acestea, Sinn cercetă zona de la 
intrare. Se uită prin uşă, o deschise, intră şi 
dispăru cam pentru un minut. Când reveni 
afară, spuse: 

— Locul pare pustiu. 

Dacă datele primite de Locks erau corecte, 
personalul de joi plecase la culcare, ca să-şi 
reia somnul întrerupt. La ora 8:00 a.m. aveau 
să coboare ca să-şi înceapă munca. Era posibil, 
totuşi, ca unii oameni să coboare să lucreze 
imediat ce ieşeau din stonere, în loc să 

doarmă. Unul sau mai mulţi dintre ei puteau să 
aibă experimente ce trebuiau supravegheate. 

Cei şapte înaintară pe holul tăcut până la 
intrarea în casa scărilor şi începură să coboare. 
Luminile se aprindeau automat, pe măsură ce 
înaintau. Când pătrunseră în prima cameră, 
aceasta se umplu de o lumină strălucitoare. 
Bedeutung se opri chiar dincolo de uşă, cu o 
armă protonică în mână. Locks îl trimise pe 
Sinn înainte, ca să păzească intrarea de pe 
scări spre acea zonă. 

După ce traversară camera mare plină de 
echipamente, ciudate pentru cei profani, 
ajunseră într-o alta, de două ori mai mare. 
Locks, cu o hartă desenată în mână, îi conduse 
pe lângă maşinăriile la fel de necunoscute şi cu 
aspect exotic, şi pe lângă cuvele în care 
animale aflate în diverse stadii de dezvoltare 
fetală pluteau într-un lichid limpede. Se opriră 
la un colţ ocupat de o cuvă lungă, plină numai 
cu fluid. Lângă ea era o cutie mare, ca un 
sicriu, cu un capac transparent. 

— Asta e, zise Locks. Scoate-ţi hainele şi 
intră, i se adresă el lui Duncan. 

Duncan se dezbrăcă şi se urcă în dispozitiv. 
Se întinse pe un pat moale transparent şi privi 
în sus. Padre, zâmbind şi murmurând ultimele 
rugăciuni în latină, închise capacul. După 
aceea, Duncan nu mai auzi nimic. Rămase 
nemişcat, aşa cum îl instruise Locks cu o zi 
înainte, în depozit. Deşi nu putea să-l vadă pe 

Locks, ştia că acesta regla acum comenzile 
scanerului de lângă cutie. Locks se uita la o 
hârtie pe care primise instrucţiunile de operare 
de la informatorul lui. 

Brusc, cele două dispozitive, câte unul la 
fiecare capăt al capacului, începură să se mişte 
pe nişte rotiţe unul spre celălalt. Se întâlniră 
fără să scoată nici un zgomot la mijlocul 
capacului şi apoi porniră în cursa inversă. Când 
ajunseră din nou la capete, porniră iar unul 
spre celălalt. Sub Duncan, alte două dispozitive 
similare făceau acelaşi lucru. După ce 
scanerele superioare se întâlniră de treizeci şi 
cinci de ori, Locks bătu cu palma în capac. 
Făcu un semn de rotire cu mâna şi Duncan se 
învârti pe o parte. Câteva minute mai târziu, se 
învârti pe partea cealaltă. Apoi, Locks deschise 
capacul. 

— Gata. leşi afară şi îmbracă-te. 

— Asta e tot? întrebă Duncan, îmbrăcându- 
se. 

— Da, zise Locks. Fiecare moleculă a 
corpului tău şi legăturile ei cu toate celelalte 
molecule au fost înregistrate. Procesul de 
creştere a început deja. N 

Arătă spre cuva din colț. In mijlocul fluidului 
era acum suspendat ceva micuţ şi neclar. Într- 
o oră avea să fie mult mai mare şi să aibă o 
formă clară. 

— Cei de joi vor crede că e proiectul celor de 
miercuri, zise Locks. Vor parcurge datele 

referitoare la asta şi vor găsi un ordin de 
miercuri şi o descriere a proiectului înregistrată 
oficial. Cei de miercuri vor primi un ordin care 
va părea emis de cei de joi. Celelalte zile vor 
verifica ordinul şi vor constata că este dat joi. 
Numai joi va crede că e de miercuri. 

Toată povestea ar fi sărit în aer dacă cineva 
ar fi cercetat valabilitatea ordinului. Dar de ce 
ar fi făcut-o? Ordinul avea forma corectă şi era 
unul singur dintr-o secvenţă de astfel de 
evenimente inter-diurne. Sau aşa li se va părea 
lor. 

— Să mergem, spuse Locks. Cu cât ieşim 
mai repede de aici, cu atât mai bine. 

Duncan mai zăbovi câteva secunde. Chestia 
aceea din cuva plină cu fluid avea să fie 
duplicatul lui, peste şapte zile. La un moment 
dat, spre sfârşitul miercurii următoare, avea să 
arate identic cu el, dacă-l priveai cu ochiul 
liber. Dacă ar fi fost scanat, registrul de date ar 
fi revelat mici diferenţe, ale căror sumă ar fi 
reprezentat o diferenţă mare. Atât de mare, 
încât duplicatul nu putea trăi prea mult, din 
cauza numeroaselor defecte. Dar, într-o zi, 
după cum pretindeau oamenii de ştiinţă, 
defectele aveau să fie eliminate şi se vor putea 
obţine nişte duplicate adulte cu viaţă lungă. 
Acestea însă puneau probleme etice şi 
filozofice a căror rezolvare revenea viitorului - 
dacă aveau să fie rezolvate vreodată. 


137 


Padre Cob zâmbea ca un copil care tocmai 
deschisese cutia cu prăjituri. 

— Asta îmi ridică moralul, zise el. Nu mai 
suntem iepuri, suntem şobolani. Oh, ho, ho, 
ho! O adevărată promovare, nu-i aşa? 
Şobolani, nu iepuri. Un pas în evoluţia grupului. 
Dar eu prefer să fiu şobolan. Ei se distrează 
mai bine! 

— Poate că într-o zi vom fi lupi, spuse 
Duncan. 

— Lupi, ca toţi ceilalţi, care există numai 
pentru că guvernul le permite să existe, spuse 
Padre, încruntându-se. 

Veselia lui se evaporase. 

— Ceea ce am făcut azi, putem face şi 
mâine, la o scară mare. 

— Sau să murim ca nişte oameni, nu ca 
iepuri sau şobolani! spuse Cabtab, zâmbind din 
nou. 

Duncan nu răspunse. Lui i se părea mult mai 
important să trăiască precum un om. Nu prea 
contează cum mori, decât dacă de asta 
beneficiază cei rămaşi în viaţă. 

Se întoarseră la depozit, îşi scoaseră hainele 
de ploaie şi se alăturară grupului din clădirea 
veche. Lui Duncan i-ar fi plăcut să-şi 
povestească aventurile celor care rămăseseră 
acolo. Le-ar fi făcut plăcere şi ar fi vrut să 
sărbătorească. Dar Locks insistase că era bine 
să ştie cât mai puţini. Celorlalţi li se spusese că 
cei şapte fuseseră în biroul central de calcul, 

pe toată durata absenței lor. Locks spusese că 
nu făcuse altceva decât să strângă date. Chiar 
dacă vreunul dintre ei se mira de ce fusese 
nevoie să ia atâţia oameni cu el, nimeni nu 
întrebă nimic. 

Totuşi, Înțeleptul nu minţise întru totul. 
Înainte ca grupul să iasă afară, Locks obținuse 
de la informatorul lui cât de multe date putea, 
referitor la căutarea lui Duncan. Veştile erau 
neliniştitoare. Cercul se strângea şi fuseseră 
găsiţi mulţi alţi refugiaţi fugari. 

— Centrul cercului este depozitul, îi spuse el 
lui Duncan. Mai devreme sau mai târziu, 
probabil mai devreme, organicii îşi vor da 
seama că am avut tupeul să ne ascundem aici. 
Atunci... 

— Cât de curând? 

— Nu ştiu. Dar cred că ar fi bine să încercăm 
să ieşim la suprafaţă. Dacă ne-am putea 
strecura prin cerc... 

— Dacă m-ar găsi, spuse Duncan, adică dacă 
ar găsi corpul acela... probabil că ar renunţa la 
cercetări. Voi nu reprezentaţi o prioritate. Dar 
avem oare timp să aşteptăm? 

Locks îşi muşcă buza şi ridică ochii în sus. 

— Nu cred. În alte circumstanţe, i-aş fi dus 
pe toţi afară noaptea şi am fi încercat să ieşim 
din zona de căutare înainte de apariţia zorilor. 
Am putea face cincisprezece kilometri pe jos, 
chiar şi dacă luăm copiii cu noi. Dar dacă este 
prins vreunul... toţi te-au văzut. Şi nu ştiu unde 

te-am putea ascunde. Dacă mergi cu noi, nu 
vei mai reuşi să ajungi în trenul spre LA. Şi este 
foarte important să faci asta, poate chiar vital. 
Totodată, nu putem să le dăm duplicatul, aşa 
că nu vor opri vânătoarea. 

Locks zâmbi îndurerat. 

— Înțeleptul nu prea mai are ce decizii să ia. 

— Putem să luăm prăjitura şi să o şi 
mâncăm, zise Duncan. Dacă vrei să-ţi asumi 
riscul, dar în definitiv toată viaţa noastră este 
un risc. 

Îi spuse lui Locks planul care se formase în 
mintea lui ca nişte cristale, în timp ce Locks 
vorbea. Discutară în contradictoriu pentru o 
vreme, dar nu pentru că Locks s-ar fi opus 
ideii, ci pentru a rezolva toate amănuntele. 
Apoi, Locks, satisfăcut că ideea lui Duncan 
avea mai multe şanse de reuşită decât altele, 
chemă grupul în jurul lui. Le explică ce era de 
făcut. Urmară alte discuţii şi câteva proteste 
puternice. În cele din urmă, după o oră şi 
jumătate de discuţii în contradictoriu, Locks 
făcu ceva ce făcea foarte rar. Supuse ideea la 
vot şi majoritatea înclină în favoarea planului 
lui Duncan, deşi mulţi nu erau prea 
entuziasmați. 

— Foarte bine, zise Locks. Nu vom aştepta 
ca organicii să se apropie prea mult. O vom 
face acum, fără să ne grăbim, ca să curăţăm 
locul şi să avem timp de tot ce este necesar. 

Asta îi deranjă pe câţiva din grup şi urmară 
alte proteste. Puşi în faţa necesităţii de a 
acţiona imediat, erau şocaţi de idee. Puteau să 
facă ceea ce le cerea Locks, dar nu în clipa 
aceea. Era altceva dacă mai aşteptau puţin. 

— Nu! spuse cu tărie Locks. Nu, la naiba! S- 
ar putea să nu avem timp să vă facem să 
arătaţi ca ceilalţi. Trebuie să arătăm la fel de 
prăfuiţi ca ei şi să punem praf şi pe jos. Asta 
cere timp şi grijă. Nu putem prevedea exact 
când vor ajunge organicii în acest loc. S-ar 
putea să vină mâine. S-ar putea să le vină 
ideea că suntem aici şi atunci vor face un salt, 
trimițând o echipă înainte. 

Deşi câțiva  continuară să  bombăne, 
executară ordinul. Duncan ieşi cu o echipă ca 
să-i ia pe Dong şi Crossant din peşteră şi să-i 
urce prin puț, în instalaţie. Apoi urmă sarcina 
neplăcută de destonare a celor doi. li făcură 
inconştienţi imediat cu ajutorul  ceţei 
adevărului şi îi duseră în clădirea nouă. 
Folosiră roboții pe roţi din zona de descărcare 
ca să le care corpurile. li aşezară apoi pe nişte 
forme care îi aranjară, aşa încât să stea în 
picioare când erau stonaţi. Introduseră cele 
două forme în stonerul orizontal şi porniră 
curentul. Corpurile fură scoase de braţele cu 
cleşti la capete ale roboților şi duse înapoi în 
vechea clădire. 

Între timp, jumătate din grup, ales prin 
tragere la sorţi, stonase cealaltă jumătate. 

Apoi, roboții plasau corpurile rigide şi reci în 
spaţiile goale din rânduri. Evident, în trecut 
fuseseră scoşi anumiţi stonaţi, deşi nu se ştia 
din ce motiv. Sinn şi Bedeutung se întoarseră 
din camerele ionice dintr-un capăt al clădirii, 
cu saci cu praf râcâit de pe colectoare. Apoi 
începură sarcina delicată de a plasa pe cei nou 
stonaţi exact cantitatea potrivită. 

— La naiba, ce complicat este, spuse Locks. 
Nu-mi plac planurile complicate. Un singur pas 
greşit şi toată structura se prăbuşeşte. Cele 
simple sunt mai bune. 

— De acord, zise Duncan. Dar nu există nici 
unul simplu. 

Padre Cob şi frumoasa Fiona se întoarseră 
din clădirea nouă cu plăcile de identitate pe 
care le făcuseră acolo. Le atârnară în jurul 
gâtului corpurilor, iar Sinn şi Bedeutung 
începură să împrăştie praf peste plăci. 

— Dacă organicii vor fi foarte minuţioşi şi vor 
verifica fiecare plăcuţă cu înregistrările lor, îşi 
vor da seama şi ne-am ars, zise Cabtab. 

— Nu vor face asta, spuse Duncan. Ei caută 
fiinţe vii. Vor şti că am fost aici, nu avem cum 
să ascundem asta, dar vor crede că am fugit. 

Locks şi alţi doi bărbaţi se întoarseră din 
biroul băncii de date. 

— Am şters toate urmele folosirii 
computerului, zise Inţeleptul, şi am curăţat 
locul, am şters toate amprentele. 


142 


Când veni momentul să fie stonat Locks, 
acesta îşi puse mâinile pe piept şi se înclină: 

— La revedere, Bill. Ne vedem mai târziu. 

— Dacă totul merge bine, spuse Duncan. 

inchise cilindrul şi apăsă butonul de 
alimentare de pe cutia din spatele lui. 

Rămas singura fiinţă vie din clădirea mare şi 
tăcută, se urcă pe platforma din spatele 
robotului şi apăsă butonul ce iniţia programul. 
Braţele lungi ale robotului se ridicară, în timp 
ce acesta începea să înainteze. Cleştii prinseră 
corpul extraordinar de greu al lui Locks, aflat în 
interiorul cilindrului, îl ridicară şi se retraseră 
cu el. Robotul îşi întoarse roţile şi cără corpul 
spre un spaţiu liber dintr-un rând, unde îl 
depozită, în poziţie verticală. Duncan introduse 
restul instrucţiunilor în maşinărie. Comandase 
deja timpul, în cutia conectată la cablul de 
putere al cilindrului. Intră în stoner şi închise 
uşa. Timp de şase secunde privi fix pe geamul 
rotund. Robotul aştepta. Avea apoi să deschidă 
uşa, să-l scoată din cilindru şi să-l plaseze în 
rândul cu numărul SSF-1-X22-36. Acolo avea să 
stea, cu cartela de identitate falsificată la gât, 
până când robotul se întorcea, conform 
instrucţiunilor, după şase zile. Avea să 
deschidă uşa stonerului cu seria SSSF-4138B, 
apoi să meargă la Duncan, să-l ridice, să-l care 
în cilindru, să-l introducă şi să închidă uşa. Asta 
trebuia să se întâmpla la ora 6:30 p.m., 
miercurea următoare. La 7:00 p.m. 

cronometrul cutiei avea să pornească energia 
de destonare. lar el urma să iasă din cilindru şi 
să înceapă să-i destoneze pe ceilalţi. 

După ce robotul îl aşezase pe Duncan în 
locul potrivit, ridică cutia, plină de praf, de pe 
platforma din faţa lui şi împrăştie praf peste 
Duncan şi peste urmele pe care le lăsase. 
Continuă să facă asta până intră în clădirea 
nouă, unde nu exista praf observabil. Inainte 
să se alăture celorlalţi roboţi, în locul lor de 
depozitare, puse cutia cu praf pe un raft, într-o 
altă cameră. 

Duncan nu realiză că energia revenise şi că 
fusese inconştient timp de şase zile. Se uită cu 
ochii mari la robotul aflat la câţiva paşi în faţa 
uşii. Corpul verde al acestuia, cu un cap rotund 
cu mulţi ochi şi o antenă ce se învârtea în vârf, 
începu să înainteze. Întinse braţul şi deschise 
uşa. Duncan ieşi, murmurând: 

— Fie e OK, fie robotul s-a stricat. ZY, i se 
adresă acestuia. Ce dată este şi ce oră? 

Pe „burta” robotului se aprinse un display: 
MIERCURI Z7-S1 LUNA VAR 7 p. 

Miercuri, Ziua 7, Săptămâna 1, Luna 
Varietăţii, 7:00 p.m. 

Deci, fie organicii nu ajunseseră acolo încă, 
caz în care puteau intra în orice clipă, fie 
trecuseră şi plecaseră. Aruncă o privire 
urmelor de paşi de pe podea şi înţelese că 
poliţiştii trecuseră pe acolo. 

Ignoră praful de pe el - robotul pusese prea 
mult - şi verifică rapid dacă ceilalţi din grup 
fuseseră lăsaţi în pace. Se aştepta ca să fie 
aşa, căci dacă ar fi fost găsit unul, ar fi fost 
descoperiţi toţi. Dar trebuia să se asigure. 
După ce constată că toţi se aflau la locurile lor, 
traversă depozitul şi apoi alte două, până la 
clădirea nouă. Acolo intră cu prudenţă pentru 
că era posibil ca organicii să descarce un alt 
transport de stonaţi chiar în clipa aceea. 
Totuşi, peste tot era linişte şi după o cercetare 
scurtă a birourilor constată că nu era nimeni în 
ele; 

In drumul de întoarcere spre depozitul cel 
mai vechi, se opri în faţa femeii stonate numită 
Snick. De ce naiba îl preocupa atât de mult? Ce 
îi ridica curiozitatea ca pe un nod în gât? 
Răspunsul era că o cunoscuse, şi nu de 
departe. Logica îi cerea să o revitalizeze şi să 
afle ce râcâia la una din uşile minţii lui. 

Nu acum. Avea multe de făcut, şi nu prea 
mult timp. 

Capitolul 10 


— Au astupat-o, spuse Padre Cob. 

El, Duncan şi Locks stăteau lângă trapa ce 
se deschidea spre puț. Gaura era plină cu o 
substanţă solidă albicioasă. 

— Ce facem acum? spuse gigantul. Proviziile 

noastre de mâncare au dispărut, şi la fel şi 
drumul de ieşire. 
___— In debara avem suficientă mâncare, spuse 
Inţeleptul. Dar dacă vor face o reverificare, nu 
avem unde să ne ascundem. Oricum, pentru o 
vreme nu va conta. Plecăm la noapte. 

— Te-ai răzgândit? întrebă Padre. 

— Da. Nu putem sta blocaţi aici. Toată 
lumea a devenit nervoasă. 

Locks trimise patru oameni să destoneze 
cantitatea de mâncare şi medicamente de care 
aveau nevoie pentru zece zile. Când se 
întoarseră, le explică la ce se gândise. Unii 
obiectară pentru că se expuneau şi puteau fi 
capturați. 

— Sigur, spuse Locks. Dar când nu există 
pericolul ăsta? Imediat ce vor găsi corpul lui 
Duncan - adică duplicatul lui - se vor întoarce 
la rutina normală. Până atunci, noi vom fi în 
altă parte şi vom putea să ieşim, să respirăm 
aer curat, să ne plimbăm pădure, să împuşcăm 


146 


căprioarele statului, să ne bucurăm de fiecare 
zi, aşa cum a vrut Dumnezeu. 

— Până ce vom fi prinşi, murmură cineva. 

— Asta este garnitura la salata vieţii, spuse 
Padre Cob. Caracterul picant al pericolului. 
Unde îl poţi simţi, dacă nu în sălbăticie? 

Mai târziu, când Duncan şi Locks se aflau în 
biroul băncii de date, acesta din urmă spuse: 

— Cred că timpul ne grăbeşte. In curând, 
unul dintre noi se va sătura de acest mod de 
viaţă. Nu suntem atât de fericiţi cât pretindem, 
ştii, aşa că nici ceilalţi nu vor mai rezista mult. 
Cea mai rea parte este că atunci poliţiştii vor 
şti totul despre tine. Vânătoarea va reîncepe. 

— Ştiu, zise Duncan. Dar ce altceva putem 
face? 

Locks oprise computerul, după ce primise 
ultimele instrucţiuni de la informatorul său. Se 
ridică de pe scaun şi spuse: 

— Vremea este aproape aşa cum am dorit-o. 
Hai să ne asigurăm că toată lumea e pregătită 
şi că nu vom lăsa nici o dovadă că am fost aici. 

În două ore, cei şapte care făcuseră primul 
raid în laboratorul biologic îl făcură şi pe al 
doilea. Având puţin timp liber, Duncan se duse 
în noua facilitate şi rămase o vreme în faţa lui 
Panthea Snick. Faţa ei mişca ceva în el, o 
plăcere vagă. Era sigur că în spatele acesteia 
era un sentiment mai puternic. Care? Orice ar 
fi fost, nu putea afla decât trezind-o. Incă se 
gândea la asta, când grupul părăsi clădirea 

nouă. Urgenţa misiunii înlătură orice gând 
legat de Snick. Mergea cu capul în jos, printr- 
un vânt puternic. Ca şi la primul raid, singurele 
lumini erau cele de la ferestrele clădirilor. Cei 
şapte urmară aceeaşi rută şi intrară în 
laborator, unde lăsară aceleaşi gărzi ca înainte. 
Locks şterse datele referitoare la creşterea 
Produsului HBD-10X-TS-7* şi introduse ordinele 
pentru îndepărtarea lor până miercuri. Astfel, 
când se trezeau cei de joi, aveau să găsească 
acele date în banca de schimburi zilnice. 
Aceasta era limitată la transferurile de 
informaţii extrem de importante. 

Miercuri putea obţine un ordin separat, 
spunând că joi luase duplicatul. Pericolul era ca 
cineva să investigheze şi să expună intrările 
duble, dar era puţin probabil să se întâmple 
asta. Ce om dintr-o zi era interesat de ce 
făcuse unul din altă zi, atâta timp cât părea 
ceva legal şi nu influenţa operaţiunea din 
propria lui zi? 

Când Locks termină cu computerul, 
duplicatul încă viu, dar inconştient, fusese 
ridicat din cuvă de o macara, aşezat sub duş, 
ca să fie spălate toate fluidele, uscat, îmbrăcat 
şi pus într-un sac. Acesta fusese adus din 
clădirea cealaltă, pentru că lipsa unui sac în 
depozitul unui laborator biologic putea duce la 
investigaţii. 

Când se uită la faţa lui nu chiar moartă, 
Duncan se simţi ciudat, ca şi cum el şi corpul 
acela nu făceau parte din realitate. 

— Nu asta e faţa pe care o văd în oglindă, 
murmură el. Nu seamănă deloc cu mine. 

Cu toate acestea, se simţi uşurat când sacul 
fu închis până la nasul duplicatului. 

După ce şterseră fluidul care picurase pe jos, 
doi oameni cărară corpul pe o targă ce fusese 
adusă din depozit. Duncan ieşi primul pe uşa 
spre exterior pentru că se simţea personal 
responsabil pentru duplicat. Era ca şi cum şi-ar 
fi condus propriul suflet spre iad. Exact când 
deschise uşa în afară, văzu pe geam o siluetă 
înaintând spre el. Era la câţiva paşi depărtare, 
luminată de lumina de interior, neclară în 
întuneric şi ploaie. In spatele ei se vedeau nişte 
lumini roşii şi portocalii clipitoare. 

Omul purta un impermeabil transparent care 
era atât de subţire că putea fi împăturit şi 
băgat cu uşurinţă în buzunar. Putea fi deschis 
foarte rapid, trăgând de ambele părţi, pentru a 
desface prinderea magnetică slabă. Asta nu 
dură decât o secundă, dar Duncan se izbise de 
uşă ca să o deschidă şi fugise, până când omul 
reuşi să-şi desfacă impermeabilul. Organicul 
trebuia să-şi desfacă şi tocul, înainte să poată 
scoate arma cu protoni. Tocmai o ridica, când 
capul lui Duncan îl izbi în bărbie. Căzură, 
Duncan fiind deasupra. Se rostogoliră şi 
Duncan îl izbi pe individ în gât cu muchia 

palmei. A doua lovitură probabil că nu mai 
fusese necesară. Omul era moale şi liniştit. 

Locks ajunse lângă ei. Se aplecă şi spuse: 

— Ce naiba caută aici? 

Duncan se ridică, simțind o uşoară durere de 
cap. 

— Este un organic. 

Arătă spre avionul de doi oameni, în formă 
de canoe, care plutea la treizeci de centimetri 
deasupra pământului, cu luminile clipind. 

— Nu ştiu ce căuta aici, dar probabil că se 
întorcea dintr-o patrulă târzie. A văzut luminile 
şi a venit să investigheze. Dar nu era prea 
bănuitor, altfel ar fi avut pistolul pregătit. 

Ceilalţi ajunseră şi ei. Cei doi bărbaţi lăsară 
targa la pământ. 

— Ce facem acum? întrebă Sinn. Asta strică 
totul! 

Înțeleptul stătea în ploaie, muşcându-şi 
buzele şi privind în întuneric, ca şi cum 
răspunsul se apropia de el din noapte. 

Duncan se lăsă într-un genunchi şi pipăi 
pulsul omului. Când se ridică, zise: 

— E încă în viaţă. 

| se adresă lui Locks. 

— Putem să-l punem într-un stoner. Nu va 
putea să-şi spună povestea înainte de 
miercurea viitoare. Până atunci... Nu, asta n-ar 
merge. Va spune ce a văzut, iar ei vor 
investiga. Vor descoperi ce am făcut. 

— Trebuie redus la tăcere, spuse Sinn. 
Permanent. 

— Să-l ucidem? întrebă Duncan. 

— Sau să-l stonăm şi să-l ascundem. 

Duncan vedea problemele ridicate de acea 
idee. Spuse încet: 

— Nu. Trebuie ucis. 

Se lăsă tăcerea. 

Duncan vorbi primul. 

— Trebuie. Totodată trebuie să facem să 
pară că m-a văzut pe mine, duplicatul, şi că a 
venit după mine şi ne-am ucis unul pe celălalt, 
în luptă. lar asta trebuie să o facem la câţiva 
kilometri de aici. 

— Ei bine, spuse Locks, nu-mi place, dar, aşa 
cum ai spus, nu avem de ales. Totuşi, cum se 
va explica totul? Ce căuta atât de departe? 
Sunt sigur că a raportat că terminase ce avea 
de făcut şi se îndrepta spre casă. 

Asta era uşor de verificat, derulând banda 
de la echipamentul lui radio. Sinn deschise 
cupola de deasupra scaunului din faţă al 
avionului, căută înăuntru, atinse comenzile şi 
porni înregistrarea. Era aşa cum spusese 
Locks. Organicul, poliţist de patrulă clasa a l-a 
Lu, raportase la Cartierul general că se 
îndrepta spre casă. Căutările lui nocturne nu 
găsiseră nici un semn al fugarului Duncan. 

Până se termină înregistrarea, mâinile şi 
picioarele organicului erau legate şi i se puse 
un căluş în gură. 

— Din fericire, nu a raportat luminile văzute 
în laborator, spuse Duncan. Verifică din nou 
coordonatele de unde a făcut ultimul apel, 
Sinn. Avionul trebuie să fie găsit aproape de 
acel loc. 

Locks îl întrebă pe Duncan ce avea de gând, 
cu o voce aspră. Evident, era deranjat de 
faptul că Duncan prelua comanda. 
Incapacitatea lui de a găsi un mod de ieşire din 
acea situaţie probabil că îl enerva la fel de 
mult. 

— Va trebui să zbor cu avionul în acea zonă, 
zise Duncan. Voi lua cu mine duplicatul şi pe 
Lu. Şi va trebui să aranjez totul încât să pară 
că eu - duplicatul - am sărit pe el. Va trebui să- 
i ucid pe amândoi. 

Se opri şi apoi adăugă: 

— Asta dacă nu se oferă altcineva voluntar. 

Aşa cum se aşteptase, nu se oferi nimeni. 
Mai aşteptă câteva secunde şi spuse: 

— Eşti de acord cu asta, şefule? 

— Este cel mai bun lucru pe care-l putem 
face, zise Locks. Într-un fel, avem noroc. Nu va 
trebui să mai cărăm duplicatul zece kilometri 
prin întuneric şi ploaie, şi apoi să ne întoarcem 
pe jos. Îți sugerez să aranjezi... această 
problemă... în apropierea drumului. Apoi poţi 
să te întorci pe el. Ştii să ajungi. Noi ne vom 
întoarce în clădire. Cu cât suntem mai puţini 
afară, cu atât mai bine. 

Padre tăcuse până în clipa aceea. 


152 


— Nu există nici un mod de a evita crima? 
zise el. Este împotriva principiilor mele... 

— Atunci când ai devenit fugar, ai acceptat 
să ucizi, dacă este necesar, spuse Duncan. 
Dacă nu o faci, îi pui în pericol pe toţi. Da, 
trebuie să o facem. 

— Foarte bine, zise uriaşul. Dar insist să-i 
acord ultima slujbă lui Lu înainte să-l duci de 
aici. Şi... celuilalt, la fel. 

— lisuse Christoase, omule! izbucni Locks. 
Cu fiecare secundă pe care o petrecem afară, 
pericolul e mai mare! În plus, chestia asta nu 
are suflet! 

— Nu ai de unde să ştii asta, spuse Padre 
Cob. Insist. N-ai decât să intri, dacă vrei. 

Deschise săculeţul negru pe care-l căra după 
el şi scoase un crucifix şi nişte obiecte ale 
căror denumiri şi utilitate Duncan nu le 
cunoştea. 

În timp ce aştepta ca preotul să termine 
ritualul, Duncan verifică instrumentele din 
carlingă. Era iritat, dar nu vroia să piardă 
timpul certându-se cu Cabtab. Ştia cât de 
încăpățânat putea fi acesta. Ceea ce-l irita cel 
mai mult era că polițistul Lu nu era catolic sau 
de altă religie. Toţi cei care practicau o religie 
aveau în mod automat accesul interzis la 
înscrierea în forţele poliţieneşti sau în orice 
altă slujbă guvernamentală. Nu conta. Padre 
Cob ar fi spus rugăciunile chiar şi diavolului, 
dacă acesta ar fi fost inconştient. Duncan nu s- 

ar fi mirat ca preotul să-l pocnească pe diavol, 
ca să-l oprească să protesteze. 

Se uită la ceasul de pe bord. Oamenii de 
miercuri intraseră în cilindri. Peste zece 
minute, se trezeau cei de joi. 

După un timp parcă interminabil, faţa 
serioasă a preotului apăru lângă Duncan. 

— Gata. Fie să-şi găsească luminarea, când 
vor ajunge în Marele Dincolo. 

Duncan nu întrebă unde era acel Dincolo. 

— Ne vedem mai târziu, Padre, zise el. Ar fi 
bine să pleci dracului de aici. 

— Ai grijă să-ți  mărturiseşti păcatul 
îngrozitor, la întoarcere! strigă preotul, în timp 
ce avionul se înălța. Nu-ţi pot acorda iertarea 
decât dacă te căieşti cu adevărat. Dar cine îmi 
va acorda mie iertarea păcatelor? 

Duncan abia auzi cuvintele lui. Avionul 
pornise spre pădure. 

— Pentru Dumnezeu! murmură Duncan, apoi 
îşi spuse că preotul ar fi fost de acord cu 
cuvintele tocmai rostite, deşi nu în sensul în 
care le folosise Duncan. 

Ţinu avionul foarte aproape de vârfurile 
copacilor, dar aşa încât să nu piardă drumul 
din vedere, şi înaintă vreo zece kilometri. 
Cobori aparatul de zbor între doi copaci mari, 
unde nu se vedea nici o lumină din oraş, de la 
vreo casă sau vreun vehicul. Ateriză, după care 
cobori şi trase afară corpul organicului. 
Luminile de semnalizare erau suficient de 

puternice ca să vadă că ochii lui Lu erau 
deschişi. Chiar dacă era speriat, faţa lui nu 
trăda asta. Acest lucru făcea ca totul să fie şi 
mai greu pentru Duncan. Nu-i plăcea să ucidă 
un om curajos. Dacă se gândea bine, nu-i 
plăcea să ucidă pe nimeni, laş sau viteaz. Dar, 
oricare ar fi fost caracterul, sau caracterele lui 
înainte să devină William St-George Duncan, 
acum era un om care avea să facă tot ce 
trebuia făcut. În anumite limite. Nu ar fi ucis 
niciodată un copil. 

Duncan luă arma cu protoni a organicului şi 
îl împuşcă în centrul pieptului. Lu căzu într-o 
parte. Duncan îl rostogoli şi  îndepărtă 
legăturile de la mâini şi picioare şi căluşul. Le 
puse într-un buzunar, apoi arse lateralul 
piciorului drept al lui Lu, ca să simuleze un foc 
ce ratase cu puţin. Se urcă în carlingă şi 
manevră avionul prin pădure. După aproape un 
kilometru parcurs încet, se ridică deasupra 
copacilor şi luă viteză. La trei kilometri de 
corpul lui Lu, ateriză din nou. Aşeză corpul 
neînsufleţit al duplicatului pe iarbă, se ridică 
deasupra lui şi ţinti cu arma cu protoni în 
genunchiul stâng. Protuberanţa de la capătul 
ţevii trimise o rază purpurie. Hainele şi carnea 
explodară. În ciuda ploii puternice, simţi 
mirosul de carne incinerată. 

Îngenunche lângă duplicat. Faţa acestuia era 
senină. Nervii lui simţiseră durerea, dar nu şi 
creierul. 

Scoase de la curea cuțitul lung de vânătoare 
al organicului şi înfipse lama în stomacul 
duplicatului. Rana nu era imediat fatală, dar 
duplicatul avea să sângereze până la moarte. 
Scoase cuțitul şi îl aruncă în carlingă. 

Când organicii aveau să găsească cadavrul 
duplicatului, dimineaţă, urmau să-l caute pe 
polițistul Lu. Nu va dura prea mult înainte să-l 
găsească. Apoi vor încerca să înţeleagă ce se 
întâmplase. Scenariul pe care spera Duncan că 
şi-l vor imagina era următorul: imediat după ce 
raportase că se întorcea acasă, Lu fusese 
surprins de fugar, Duncan. Sau Lu îl luase prin 
surprindere pe Duncan. In ambele cazuri, cei 
doi se luptaseră. Lu trăsese în Duncan, dar 
fugarul reuşise să se agaţe de el. In timpul 
luptei, arma lui Lu fusese smulsă din mâna 
acestuia. Lu fusese nevoit să-şi folosească 
cuțitul ca să-l înjunghie pe Duncan. Dar 
Duncan pusese mâna pe armă şi-l împuşcase 
pe Lu. După aceea, Duncan plecase cu avionul. 
Işi scosese cuțitul din rană, dar, simțind că 
leşina, aterizase. Inainte să poată face mai 
mult de câţiva paşi, se prăbuşise şi murise. 

Dacă poliţiştii acceptau acest scenariu, 
vânătoarea înceta. 

Duncan porni prin ploaie. Pe iarbă nu 
rămâneau urme, iar nămolul de pe pantofii lui 
era curăţat imediat. Dacă nu apărea nici un 
vehicul guvernamental, avea să scape 
neobservat. La ora aceea matinală, era puţin 

probabil să treacă cineva. Aşa cum spera, nu 
apăru nici o maşină. Când ajunse la un 
kilometru de sat, intră în pădure. Inainta mai 
încet pe acolo, dar era necesar, ca să rămână 
ascuns. În cele din urmă, înainte de răsărit, 
intră în depozitul nou. Locks şi Cabtab îl 
aşteptau chiar dincolo de uşă. Duncan le 
descrise pe un ton monoton ceea ce făcuse. 
Locks  tresări, când  menţionă uciderea 
organicului. Cabtab îşi făcu cruce şi începu să 
cânte în japoneză. 

— Este război, spuse Duncan. El era soldat, 
şi a murit. 

— Vrei să te spovedeşti acum? întrebă 
Cabtab. 

— Nu fi ridicol, spuse Duncan şi se 
îndepărtă. 

Capitolul 11 


— Dacă sentimentele mele ar fi uşor de 
rănit, în clipa asta ar geme de durere, spuse 
Duncan. 

— De ce? întrebă Locks. 

Padre răspunse în locul lui. 

— Pentru că el este ocolit de toţi, cu 
excepţia ta, a mea şi poate a lui Wilde, dragul 
meu conducător. A ucis un om şi nu a făcut-o 
în legitimă apărare. Deşi, dacă stai să te 
gândeşti la toate implicaţiile şi ramificaţiile, 
într-un sens - un sens foarte puternic - ela 
omorât organicul ca să se apere nu numai pe 
sine, ci întregul grup. A spus foarte clar că s-ar 
putea să fie posibil să-l ucidă pe individ, şi că e 
foarte probabil să o facă. Şi totuşi nici unul 
dintre noi nu l-a oprit. Aşa că suntem cu toţii 
vinovaţi. Dar ei nu se vor gândi la asta. Numai 
el este cel vinovat, Cain care şi-a ucis fratele, 
deşi... 

— Aşa că se feresc de mine. Nu spun ceea 
ce au în minte, nu mă critică pe faţă, dar mă 
privesc ca pe un fel de monstru, zise Duncan, 
ridicând din umeri. 

— Dacă ar fi dat un copil peste noi, aşa cum 
a făcut-o organicul, l-ai fi ucis? întrebă Padre 
Cob. 

— Nu, spuse Duncan. Nu aş fi putut să o fac. 

— De ce nu? Şi un copil ar fi putut să ne dea 
de gol. De aceea l-ai ucis pe organic, nu? 
Pentru că nu-i puteam permite să dezvăluie că 
ne aflăm aici. Dacă ai fi lăsat copilul în viaţă, 
de ce nu şi pe adult? 

Duncan se foi stingherit pe scaun. 

— Din fericire, nu am fost supus acestui test. 
În realitate... 

— În realitate, Duncan nu putea face 
altceva, interveni Locks nervos. L-a sacrificat 
pe acel om ca să ne salveze pe ceilalţi. Sunteţi 
jalnici. Dezgustător. 

Padre îl ignoră pe Locks. 

— Nu te deranjează deloc? întrebă el. Nici o 
mustrare de conştiinţă? 

— Am avut câteva coşmaruri, zise Duncan. 
Un preţ mic de plătit. 

— Haide să ieşim din ipotetic şi filozofic, 
spuse Locks. Avem destule probleme reale. 

— Ipoteticul, filozoficul, eticul, fantasticul, 
imaginrul, toate acestea sunt părţi ale 
realităţii, spuse tare Padre, apoi se bătu cu 
palma peste stomacul enorm, ca şi cum acesta 
simboliza realul, pentru el. Această sumă este 
constituită din părţi. lpoteticul, filozoficul, 
eticul... 

— Hai să ne ocupăm de problema actuală, 
mârâi Locks. Deci, vrei să te duci cu Duncan în 
LA. Asta va presupune o schimbare serioasă a 
planurilor. Trebuie să comunic cu informatorul, 

să obţin permisiunea lui şi, dacă reuşesc asta, 
să pregătesc un set nou de cărţi de identitate 
pentru tine, să fac rost de permise de trecere 
şi vize, şi toate celelalte. Eşti sigur că vrei să 
ne părăseşti, Padre? O mulţime de oameni se 
bazează pe îndrumarea ta spirituală. 

— Aşa cum ţi-am spus, şefule, am avut o 
viziune despre noaptea trecută. Mi-a apărut un 
înger, înconjurat de lumină, şi mi-a spus să mă 
duc, să părăsesc acest loc şi turma mea şi să 
merg mai departe. Să-mi şterg praful acestui 
pustiu de pe tălpi şi să merg printre oamenii 
marilor oraşe. Misiunea mea... 

— Ştiu, ştiu, zise Locks obosit. Mi-ai mai spus 
de cel puţin trei ori. Foarte bine. Dacă primeşti 
permisiunea, poţi să te duci. Dar ştii ce va 
spune turma ta. Că eşti un şobolan care 
părăseşte corabia ce se scufundă. 

— Nici ei nu sunt obligaţi să rămână aici, 
spuse Padre Cob. 

Locks se învârti pe scaun şi începu să 
tasteze la computer. Duncan se ridică în 
picioare şi zise: 

— Eu mă duc să mă plimb. 

Ajunse din nou în faţa figurii cenușii a lui 
Panthea Snick. Ce trebuia să facă în legătură 
cu ea? Logica şi circumstanţele spuneau să o 
lase acolo, în starea în care o găsise. 
Destonarea ei ca să-şi potolească curiozitatea 
şi apoi re-stonarea ei ar fi fost o cruzime. Dacă 
ea ar fi avut o boală incurabilă, atunci el ar fi 

putut să facă asta, iar Snick ar fi crezut că 
fusese re-stonată pentru că boala ei nu era 
vindecabilă. Totuşi, ea nu arăta bolnavă. 
Probabil că se afla acolo pentru că comisese 
vreo crimă. Caz în care putea fi recrutată în 
bandă. 

Pe de altă parte, un membru în plus ar fi 
reprezentat alte probleme pentru Locks. ŞI 
acesta avea şi aşa destule. Duncan se îndoia 
că Locks i-ar fi acordat permisiunea să o 
destoneze pe Snick. 

— Trebuie să aflu de ce mă preocupă atât de 
mult, murmură Duncan. 

„Trebuie” învinse în faţa lui „n-ar trebui”. 

Se duse în secţiunea transportoarelor de 
roboţi, activă şi programă unul, după care 
merse în spatele lui, în timp ce transporta 
corpul greu la un stoner şi îl plasă înăuntru. 
Dură foarte puţin să închidă uşa, să alimenteze 
şi apoi să deschidă uşa. Femeia ieşi din 
cilindru, cu o faţă palidă şi mirată. Duncan 
spuse încet: 

— Nu fi speriată, Panthea Snick. Eşti printre 
prieteni. 

Aceasta era o minciună, bineînţeles. Nu 
exista nici o garanţie că altcineva avea să mai 
fie prietenos cu ea. Duncan nu era sigur nici 
dacă pe sine se putea numi prieten. 

Expresia ei uluită dispăru şi fata zâmbi. 

— Jeff Caird! 

Era unul dintre numele lui, cel despre care 
psihologul spusese că era persoana lui de 
bază. Senzaţia lui că o cunoştea de undeva era 
bazată pe fapte. 

O conduse la o masă, îi spuse să se aşeze şi 
îi oferi un pahar cu apă. 

— Sunt amnezic, zise el. Poate vrei să-mi 
spui cine este Jeff Caird, cine eşti tu şi cum de 
ne cunoaştem. 

Snick bău tot paharul cu apă şi apoi zise: 

— Mai întâi, spune-mi unde ne aflăm şi cum 
ai reuşit să mă destonezi? 

Acum era pe deplin stăpână pe sine. 
Dispăruse expresia confuză, iar culoarea îi 
revenise în obraji. Vocea ei era dură şi 
autoritară. 

Duncan îi spuse unde era localizat depozitul, 
dar apoi zise: 

— Insist ca mai întâi să răspunzi la 
întrebările mele. 

Era clar că ea ar fi vrut să se opună. Cu 
toate acestea, probabil că decisese că, cel 
puţin pentru moment, el era şeful. li zâmbi şi 
se lansă într-o poveste lungă, pe care Duncan 
nu o întrerupse. Când termină, el rămase tăcut 
pentru o vreme. 

— Deci, eşti un organic, spuse el după 
aceea. Un fost organic, vreau să spun. Şi te afli 
aici pentru că anumiţi oficiali ai guvernului s-au 
gândit că ştii prea multe. Te-au amuţit 


162 


acuzându-te de o crimă pe care nu ai comis-o, 
ţi-au înscenat dovezi false şi te-au stonat. 

— Asta am spus şi eu, zise ea, neliniştită. 

Jefferson Cervantes Caird fusese un cetăţean 
al statului Manhattan, un ofiţer organic, corect 
şi devotat, loial guvernului şi un luptător 
recunoscut împotriva crimei. Asta la suprafaţă. 
Pe ascuns, el aparţinea unei organizaţii ilegale. 
Originea ei era Gilbert Ching Immerman, un 
biolog care descoperise mijloacele de 
prelungire a vițeii mult dincolo de durata 
normală. In loc să le dezvăluie întregii 
umanităţi, el le păstrase pentru sine şi anumiţi 
membri ai familiei lui. Cum familia crescuse 
de-a lungul câtorva generaţii, se formase o 
organizaţie secretă,  immerii. Mai târziu, 
începuseră să primească membri care nu 
făceau parte din familie, deşi aceştia erau 
relativ puţini. După două sute de sub-ani, 
familia câştigase multe poziţii puternice. La 
naşterea lui Caird, existau membri în multe ţări 
şi unii chiar în consiliul mondial. 

Când Caird ajunsese adult, devenise şi el un 
spărgător de zi. In loc să se ducă în stoner la 
sfârşitul zilei de marţi, şi să iasă din el în 
dimineaţa următoare de marţi, el devenise 
cetăţean de miercuri, cu un nume diferit, alte 
acte de identitate şi altă profesie. În fiecare zi 
din restul săptămânii avea o altă personalitate 
şi o altă identitate. Modul în care adaptase 
aceste personalităţi fusese atât de reuşit, încât 

el devenise fiecare dintre acele persoane, în 
ziua lor particulară, reţinând doar o amintire 
vagă a celorlalte. Ca să poată duce până la 
capăt înşelătoria, trebuia să menţină anumite 
legături cu celelalte personalităţi ale lui. În 
definitiv, ca să fie eficient în îndeplinirea 
sarcinilor lui de curier din cadrul organizaţiei, 
trebuia să ştie câte ceva din cele şapte 
personalităţi ale lui şi trebuia să ştie ce se 
întâmpla în fiecare zi. 

Dar depăşise măsura. Păstrase acele suflete 
distincte prea separate unul de celălalt. 

Rezultatul acestei situaţii fusese faptul că 
fiecare personalitate încercase să preia 
controlul asupra celorlalte, aşa încât acestea 
să poată fi dizolvate. 

Lupta începuse cu puţin timp înainte ca Jeff 
Caird să fie prins, după o fugă palpitantă din 
faţa organicilor. 

Înainte de asta, un om de ştiinţă immer, 
numit Castor, înnebunise şi fusese închis în 
instituţia de reabilitare Manhattan. Immerii, 
temându-se că acest Castor ar fi putut dezvălui 
existenţa organizaţiei lor, se asiguraseră că el 
nu o va face, după intrarea în acea instituţie. 
Aranjaseră ca singurii care aveau contact cu el 
să fie membri ai organizaţiei lor. Dar Castor îşi 
ucisese temnicerul şef, evadase şi apoi o 
ucisese pe nevasta de marţi a lui Caird. Castor 
vroia să-l ucidă şi pe Caird, pentru că acesta 
era ofiţerul care-l arestase. 

În timpul în care era cetăţean de miercuri, 
Caird primise de la un immer ordinul să-l 
găsească şi să-l ucidă pe Castor, înainte ca 
acesta să fie prins de organici care nu erau 
immeri. Lui Castor nu trebuia să i se permită să 
dea de gol organizaţia. In acest timp, un 
organic de duminică, Panthea Pao Snick, îi 
pusese întrebări lui Caird. De fapt, ea căuta 
membri ai unei alte organizaţii de nelegiuiţi, 
dar Caird crezuse că era pe urmele lui. Apoi 
descoperise că chiar şi oamenii lui îl 
considerau acum periculos pentru ei, pentru că 
Snick părea gata să-l prindă. 

Ca Bob Tingle din Lumea de miercuri, Caird 
îl ucisese pe Castor, în timp ce nebunul încerca 
să-l ucidă pe el. Cel puţin asta zisese 
psihologul că spusese Caird, în timpul unei 
şedinţe sub ceața adevărului. Caird avea o 
amintire foarte vagă a acelei întâmplări. 

Snick stătea pe scaun şi bea un alt pahar cu 
apă, când Duncan o întrebă dacă ştia ceva 
despre salvare. 

— Nimic. 

Fata părea să-şi revină din şoc şi din starea 
de dezorientare. Ochii ei mari şi căprui erau 
limpezi acum. Şi frumoşi. Lui i se păreau 
atrăgători, dar desigur asta era o impresie 
subiectivă. Ceea ce se întâmpla în spatele 
acelor ochi putea fi total diferit. 

— Mi s-a spus că te-am găsit într-un cilindru, 
stonată, în care te pusese Castor. Se pare că te 

păstra ca să te tortureze şi să te mutileze, 
înainte să te ucidă. 

Femeia se cutremură. 

— Dar şi immerii te-au găsit. Te-au destonat, 
te-au drogat şi apoi au folosit ceața adevărului. 
Când au terminat cu tine, te-au stonat din nou. 
Tot timpul ai fost inconştientă. De aceea nu-ți 
aminteşti nimic din ce s-a întâmplat în acea 
perioadă. 

— Eu căutam un fugar numit Morning Rose 
Doubleday, spuse ea. Atunci am dat peste 
existenţa unui alt grup, al vostru. Am fost 
informată despre Castor şi mi s-a spus să mă 
feresc de el. Nu ştiam atunci că el era un 
immer. De fapt, nici măcar nu ştiam că există 
un astfel de grup subversiv. 

— Eu credeam că mă suspectezi de ceva, 
atunci când m-ai interogat, zise Duncan. Nu 
ştiam că tu vroiai să mă foloseşti în urmărirea 
lui Doubleday, pentru că era bancher de date. 
Un immer numit Gaunt, şeful unei celule, a 
condus interogatoriul tău. Vroia să te ucidă şi 
să te mutileze, pentru ca organicii să creadă că 
a făcut-o Castor. Asta avea să îndepărteze 
suspiciunile legate de noi. Eu m-am opus. Dar 
nu s-a ţinut cont de părerea mea. Atunci a 
apărut Castor şi după ce el a fost ucis, au sosit 
organicii. A trebuit să fug. A doua zi, joi, ca 
Charlie Ohm, am fost convocat la Turnul 
Evoluţiei. 

Rămase tăcut câteva secunde. Apoi, 
clătinând din cap, spuse încet. 

— Nu ştiu ce naiba am făcut în Turn. 
Psihologul a sărit peste această parte. Dar mi-a 
vorbit despre fuga şi capturarea mea. 

Snick zâmbi şi zise: 

— Oh, pot eu să-ţi spun câte ceva din ce s-a 
întâmplat acolo! Asta pentru că mi-au spus-o 
cei care m-au interogat, deşi ceea ce ştiau ei 
se baza doar pe speculaţii. Cel puţin aşa mi-au 
spus. Ar fi fost mai bine, totuşi... 

— Ce anume? 

— Să nu-mi fi spus. Dacă ar fi tăcut, nu aş fi 
ştiut atât de multe şi atunci nu aş fi fost un 
pericol pentru ei! Nu s-ar fi hotărât că e mai 
bine să mă acuze de o crimă falsă, aşa încât să 
mă poată stona şi da la o parte din drum. 

— Care a fost acuzaţia? 

— M-au acuzat că eram membră a 
immerilor! 

Se ridică indignată de pe scaun, cu ochii şi 
mai mari, cu faţa schimonosită de furie. 

— Eu! Un immer! 

— Cum au putut face asta? spuse Duncan. 
Ceaţa putea dovedi că nu erai. 

— Ştiu! Am cerut să-mi arate înregistrările 
interogatoriului. Au făcut-o şi m-am văzut, 
inconştientă şi recunoscând că eram immer şi 
că lucram în taină pentru ei de mult! 

Duncan era şi mai derutat. Ceva îi bâzâia în 
cap, ca şi cum ar fi vrut ca el să deschidă o 
uşă! 

— Dar ai spus... 

— Da, am spus că eram nevinovată! Eram! 
Sunt! Introduseseră în înregistrare o simulare 
pe computer. 

— O simulare în care mărturiseai sub efectul 
ceţei? 

— Exact! 

— Dar o examinare a înregistrării de către 
specialişti ar fi dovedit că dovada era trucată! 
Nu ai cerut asta! 

— Bineînţeles că am cerut! Dar mi s-a 
refuzat! 

Duncan nu era atât de şocat cât se 
aşteptase. Poate că într-una din personalităţile 
lui, probabil în cea a lui Caird, organicul, auzise 
de astfel de duplicităţi. Sau fusese implicat în 
aşa ceva - dar spera că nu era cazul. 

— Bine, spuse el. Ce le-ai spus de au decis 
că nu pot avea încredere în tine, că trebuie să 
fii înlăturată? 

— Am fost întrebată, fără să fiu sub efectul 
ceţei - deşi probabil că m-au întrebat şi în timp 
ce eram sub efectul ei - dacă am auzit 
vreodată de factorul longevităţii. 

Băâzâitul din capul lui Duncan încetă. Uşa 
fusese deschisă. Dar imaginile fantomatice 
care intrau pe ea erau prea vagi şi lipsite de 

formă, ca el să-şi poată da seama ce 
însemnau. 

— Factorul longevităţii? 

— Nu ştiu încă ce înseamnă, ce implicaţii 
are. Trebuie să fie ceva important. Femeia care 
mi-a pus întrebarea a primit imediat ordinul să 
tacă. S-a albit la faţă. Nu s-a înroşit, ca şi cum 
ar fi fost stânjenită, ci a devenit palidă, 
îngrozită. | s-a spus să plece din cameră. Nu 
erau prea inteligenţi. Dacă ar fi fost calmi şi nu 
ar fi spus nimic, nu m-aş fi gândit că e 
important. Am răspuns că nu auzisem 
niciodată de aşa ceva. Ştiau că nu minţeam. 
Cu toate acesta, este singurul lucru care îmi 
vine în minte ca motiv al stonării mele. Ei au 
crezut că simplul fapt că menţionaseră factorul 
longevităţii mă făcuse periculoasă. 

În timp ce vorbea, se uita în jur, la figurile 
stonate. Se opri, se ridică de pe scaun şi spuse: 

— Dumnezeule! Ea este femeia care m-a 
întrebat despre asta. 

Duncan se uită la figura pe care o arăta ea. 

— Şi cei doi de lângă ea! Şi ei erau în 
cameră! 

— Cred că ştiau prea multe, spuse Duncan. 
Probabil că nu se bucurau de prea multă 
încredere. Orice ar fi, haide să aflăm. 

Totuşi, nu era prea nerăbadător să-i 
destoneze. Şi aducerea lui Panthea Snick la 
viaţă avea să cauzeze destule probleme. lar 
alte destonări neautorizate aveau să-l supere 

şi mai mult pe Locks. Dar asta era. Cu atât mai 
rău. N-avea decât să ia foc. El, Duncan, era 
azbestul. lar dacă nu era, categoric avea să o 
afle. 

— Care dintre ei părea să fie conducătorul? 
întrebă Duncan. 

Snick o arătă pe femeie, o blondă înaltă, cu 
o faţă dură. 

— Asta înseamnă că s-ar putea ca ea să ştie 
mai multe. 

Duncan puse un robot în acţiune. Câteva 
minute mai târziu, femeia ieşi din cilindru. 
Snick o ţinu din spate, iar Duncan îi pulveriză 
în faţă ceața adevărului. Femeia se zbătu să se 
elibereze şi în acelaşi timp să-şi ţină respiraţia. 
Duncan o ajută pe Snick s-o ţină, până când 
femeia se lăsă moale, cu capul aplecat în faţă. 
După ce o aşezară pe o masă, Duncan o 
interogă rapid. Ea răspunse ascultătoare, cu 
acea voce joasă şi neclară, aproape lipsită de 
emoţii, pe care o au oamenii sub influenţa 
drogului. Totuşi,  căpitanul-detectiv Sandra 
Johns Bu raportă numai că superiorul ei, 
maiorul-detectiv Theodore Elizabeth Scarlatti, îi 
ordonase să o întrebe pe Snick ce ştia despre 
FL, sau „factorul longevităţii”. Scarlatti nu-i 
explicase ce însemna acel termen. Cu toate 
acestea, Bu plătise din greu pentru scăparea 
ei. La scurt timp după ce i se ordonase să iasă 
din cameră, fusese luată ea la întrebări. Total 
tulburată, înspăimântată şi totuşi furioasă 

pentru că se ştia inocentă, negase orice 
cunoştinţă despre FL. Apoi îi fusese 
administrată ceața adevărului. Se trezise brusc 
în cilindru, unde fusese destonată de Snick şi 
Duncan. 

— Şi acum, înapoi la stonare, spuse Duncan. 

Câteva minute mai târziu, Bu stătea din nou 
în rândurile tăcute. 

— Nu ştim mai multe decât înainte, zise 
Duncan. 

— Nu e chiar aşa, spuse Snick. Acum ştim că 
tu ştii, sau cel puţin ai ştiut, ceva despre 
prelungirea vieţii. Nu ai fost om de ştiinţă în 
nici una dintre cele şapte personalităţi ale tale. 
În consecinţă, probabil că ţi s-a spus acest 
lucru. Poate că îl ştiu şi ceilalţi membri ai 
organizaţiei tale. Oricum... guvernul nu a făcut 
publică existenţa grupului tău sau a factorului 
longevităţii. Şi doreşte cu disperare să 
păstreze totul secret. La fel de mult vor să 
pună mâna pe tine, şi asta în mod sigur pentru 
că tu ştii ceva ce guvernul nu vrea să afle şi 
publicul. 

— Am înţeles deja asta, spuse Duncan. 
Întrebare. Cum aflu ceea ce ştiu, şi totuşi nu 
ştiu? 

Capitolul 12 


Duncan nu se înşelase. Ragnar Locks era 
furios. 

— Nu aveai nici un drept să o aduci în 
bandă! Mai ales acum, când tu vrei să... 

Se opri, pentru că Snick era în apropiere şi 
ar fi putut să audă. Nu vroia ca ea să ştie că 
Duncan pleca în Los Angeles, cu o nouă 
identitate. 

— Ea era singurul mod în care puteam afla 
de ce mă vrea atât de mult guvernul, spuse 
Duncan. Acest motiv este foarte important. 
Oricum, ea nu reprezintă un pericol. Nu se 
poate duce la organici, să le spună despre noi. 
Adică nu ar face-o. Acum îi urăşte. 

— A fost inutil, zise Locks. Tot nu ştii de ce 
te caută. 

— Am totuşi o idee, ceea ce nu era cazul 
înainte. Ascultă. Ea este foarte bine pregătită, 
un organic extrem de competent, care ştie 
toate dedesubturile meseriei ei. Cred că ar 
trebui să primească şi ea o nouă identitate. Ar 
putea merge cu mine în Los Angeles. 

Faţa lui Locks se înroşi şi mai mult, dar îşi 
reţinu  răbufnirea.  Ridică mâinile în sus, 
exasperat, şi se îndepărtă. Duncan îi făcu cu 
ochiul lui Snick. Ea era palidă, dar reuşi să-i 

zâmbească slab. La scurt timp după aceea, 
Locks se întoarse, mai calm. 

— Aş fi foarte fericit să scap de voi amândoi, 
spuse el. OK. Dacă se poate rezolva, o să 
meargă cu tine. 

Două ob-zile mai târziu, se rezolvase. Marţi 
dimineaţă, la ora opt, Duncan, Snick şi Cabtab 
erau în oraşul New Ark, New Jersey. Acesta se 
afla în apropierea vechiului oraş Newark, care 
dispăruse de mult, acoperit de pământ şi de 
pădurea deasă. Chiar şi acele clădiri care 
supravieţuiseră asediului vegetației şi 
îngropării şi fuseseră păstrate ca monumente, 
fuseseră şi ele acoperite în două mii de ob-ani. 
O placă de pe zidul gării comemora locul ca 
fiind lagărul de prizonieri pentru criminalii din 
New York şi New Jersey, după ce forţele lui 
Wang Shen cuceriseră partea estică a Statelor 
Unite ale Americii. În apropiere de acel loc 
fuseseră executaţi cei douăzeci şi trei de mii 
de criminali, inclusiv binecunoscuta Mafie. Aşa 
cum spunea placa, acest lucru se întâmplase 
înainte de începutul Erei Noi şi a tehnicilor de 
stonare. Pedeapsa capitală fusese abolită de 
mult. Cel puţin în teorie, după cum le sublinie 
Cabtab colegilor lui. 

— Wang Shen nu poate fi acuzat de 
discriminare rasială sau naţională. Toți 
criminalii acuzaţi de crimă, furt, viol sau trafic 
de droguri au fost executaţi în întreaga lume. 
Marea Curăţenie Generală, cum a numit-o 

Wang Shen. Cu toate acestea... Ho! Ho! Ho!... 
In generaţia următoare au fost la fel de mulţi 
criminali. Bineînţeles, acesta era începutul Erei 
Noi. In a treia generaţie, propaganda 
guvernului, o puteţi numi condiţionare, dacă 
vreţi, redusese numărul criminalilor descoperiţi 
cu trei sferturi. Apoi numărul criminalilor 
descoperiţi a crescut în timpul generaţiei 
următoare, pentru că invenţia ceţei adevărului 
făcea imposibil ca un răufăcător să mintă. 
După aceasta, ei bine, nu a mai existat 
niciodată o societate atât de lipsită de 
fărădelegi. Dar încă mai există. Uită-te la noi, 
de exemplu. Ho! Ho! Ho! 

Duncan se uită în jur, neliniştit. Râsul 
zgomotos al lui Cabtab, precum şi cele trei 
bărbii ale lui şi burta uriaşă atrăgeau atenţia. 
Nimeni nu se uita fix la ei. Cetăţenii erau prea 
politicoşi ca să facă asta. Cu toate acestea, îi 
aruncau priviri piezişe lui Cabtab şi se 
îndepărtau. Deşi gara era aglomerată, în jurul 
celor trei se formase o zonă liberă de vreo trei 
metri diametru. 

— Cred că ar trebui să vorbim mai încet, 
spuse Duncan. 

— Cum? întrebă Cabtab şi se uită în jur. Oh, 
da, înţeleg. 

— Ar fi de ajutor şi dacă ai începe să ţii 
regim, zise Snick. 

—Am făcut destul  lăsându-mi acolo 
obiectele religioase, spuse încet Cabtab, 

înroşindu-se. A fost un sacrificiu imens, deşi se 
pare că nimeni nu apreciază asta. 

— Nu mai eşti preot, spuse cu asprime 
Snick. 

— Nu, dacă te uiţi la cartea mea de 
identitate. Dar nu poţi lua un preot din 
biserică, nu poţi scoate biserica din preot. 
Biserica mea este oriunde mă aflu. 

— Atunci încearcă să vorbeşti mai încet 
despre asta, spuse Snick. 

Cabtab o împunse în coaste cu degetul lui 
uriaş şi râse zgomotos. Snick se strâmbă. 

— Hei, hei. Hai să nu devenim prea 
„organici”. Nu mai eşti investită cu autoritate. 
Nu sunt obligat să-ţi execut comenzile. 

— Eu cred că ar trebui să nu mai avem deloc 
astfel de discuţii, spuse încet Duncan. Nu 
uitaţi, nu suntem cine suntem. Conform 
actelor. 

— Foarte adevărat, aprobă tunător Cabtab. 
De-acum înainte, o să mă străduiesc să fiu 
băiat cuminte. 

Se aflau lângă intrarea nordică a clădirii. Era 
o clădire înaltă, care semăna cu o încrucişare 
între o pagodă şi un templu gotic. Zidurile albe, 
atât la interior, cât şi la exterior, erau 
încrustate cu  altoreliefuri  purpurii cu 
douăsprezece laturi, pe care se aflau globuri 
verzi strălucitoare. Cele patru intrări principale 
erau sub forma unor arcade de două etaje 
înălţime, deschise în acel moment pentru că 

cele trei uşi fuseseră retrase în nişele lor din 
zid. Sub acoperiş erau cam o sută de oameni, 
stând pe bănci, plimbându-se de colo-colo sau 
stând în grupuri. Ilnevitabilele ecrane TV uriaşe 
erau plasate din loc în loc pe pereţi, aşa încât 
călătorii să poată urmări ştirile de marţi, orarul 
trenului sau spectacolele de divertisment. 

Cei trei se duseră şi se aşezară pe o bancă. 
La scurt timp după aceea, zona se golea din 
nou în jurul lor. Duncan îşi muşcă buzele. 
Pentru moment, Cabtab nu era un avantaj 
pentru el şi Snick. Totuşi, el nu era singura 
persoană excesiv de obeză de acolo. lar faptul 
că era gras nu era o crimă, deşi părerea 
majorităţii oamenilor şi a guvernului era că se 
afla la limita legalităţii. Obezii erau deseori 
urmăriţi de agenţi ai Biroului de Sănătate şi 
Standarde. Sloganul oficial era A PIERDE 
GREUTATE ÎNSEAMNĂ A CÂŞTIGA.  Pierzi 
grăsime şi câştigi sănătate, respect şi o viaţă 
mai lungă, asta vroia să spună statul. PENTRU 
MAI BINELE OAMENILOR, SLĂBEŞTE! 

Noua identitate a lui Cabtab era Jeremiah 
Scanderbeg Ward, iar dosarul fals din banca de 
date era împestriţat cu mustrări frecvente şi 
mici amenzi ale Biroului de Sănătate şi 
Standarde. Ceea ce probabil că dăduse mult de 
lucru celui care făcuse dosarul, îşi spuse 
Duncan. 

Noua identitate a lui Snick era Jenny Ko 
Chandler. A lui Duncan fusese schimbată, din 

cine ştie ce motiv, de la David Ember Grim la 
Andrew Vishnu Beewolf. El ar fi preferat Smith, 
Wang sau chiar şi Grim, dar necunoscutul 
bancher de date care trecuse identitatea în 
dosare avusese probabil un motiv convingător 
ca să aleagă Beewolf. 

— Vine trenul, spuse Cabtab-Ward. 

De fapt era la opt kilometri distanţă, aşa 
cum indica ecranul de pe un perete. 
Monitoarele TV plasate pe traseu arătau 
trecerea rapidă a vagoanelor în formă de glonţ. 
Timpul estimat de sosire la New Ark: 2,5 
minute. Hamalii mutau deja transportoare- 
roboţi mari, platforme pline cu oameni stonaţi. 
Aceia erau pasageri care preferau să 
călătorească în siguranţă, invulnerabili la cele 
mai multe accidente îngrozitoare. Scăpau de 
asemenea de plictiseala, neliniştea şi 
inconvenientele călătoriei. Pe de altă parte, nu 
puteau să se bucure de imaginile peisajului 
rural sau al oraşelor necunoscute prin care 
trecea trenul. 

Ecranele de pe perete anunţară că timpul de 
urcare la bord avea să fie de zece minute. 
Călătorii îşi luară bagajele şi merseră în zona 
deschisă dintre gară şi „şine”. Duncan se opri 
în spatele balustradei de siguranţă de lângă 
ele. Şinele erau de fapt o platformă îngustă din 
metal sintetic, plasată pe pământ, şi nişte inele 
verticale enorme de metal, aşezate la intervale 
de doisprezece metri, deasupra acestui drum. 

Trenul apăru de după deal, mişcându-se încet. 
Dură ceva înainte să apară capătul şirului lung 
de peste un kilometru de vagoane de câte 
cincisprezece metri lungime. Vagonul din faţă, 
cu antena radar rotindu-se deasupra lui, plutea 
la un metru şi jumătate deasupra drumului 
cenuşiu strălucitor. Când se opri trenul, ultimul 
vagon era la trei sute de metri de gară. Apoi 
şirul de vagoane se lăsă încet pe suprafaţa 
drumului. 

Se  auziră fluiere. Vocile răguşite ale 
hamalilor. Pe ecranele de pe stâlpii de lângă 
balustrada de siguranţă apărură instrucţiuni. 
Duncan şi însoțitorii lui intrară în şir. Uşile 
vagonului lui se  deschiseră şi  coborâră 
conductorii. Purtau uniforme Lincoln verzi, 
tunici care le ajungeau până la jumătatea 
coapselor şi şepci al căror aspect nu se 
schimbase de două mii de ob-ani. Un petic de 
pânză purpuriu lat de pe piept avea pe el o 
insignă cu două locomotive cu aburi 
intersectate. Exact deasupra cozorocului şepcii 
era un cerc de metal auriu, pe care se afla un 
glob verde. 

Conductorul de la intrarea lui Duncan, o 
femeie înaltă cu un piept mare, matern, şi o 
faţă de mamă vitregă rea, spuse cu voce 
puternică: 

— Urcaţi!  Mişcaţi-vă! Avem un orar de 
respectat! Fără tândăleli! 

Duncan îşi băgă cartea de identitate în fantă 
şi degetul mare de la mâna dreaptă într-o 
gaură. Conductorul se uită la ecranul pe care 
apărură datele vitale şi destinaţia lui. Apăru un 
cod scurt, care însemna că datele corecte şi 
amprenta erau ale lui Andrew Vishnu Beewolf. 
Trei fluierături scurte ale maşinăriei, după care 
pe ecran apăru: Identitate certificată. 

Duncan îşi scoase cartea de identitate şi 
intră repede în vagon. Informaţia fusese 
transmisă de la scaner la diverse bănci de date 
din întreaga lume, fusese verificată cu 
informaţiile existente şi nu apăruse nimic în 
neregulă. Snick şi Cabtab trecură şi ei testul. 
Primul dintr-un şir lung, îşi spuse Duncan, 
aşezându-se la fereastră. Panthea era în 
stânga lui, Cabtab vizavi. Al patrulea pasager 
era un bărbat între două vârste, de numai un 
metru optzeci înălţime, slab, cu ochi mari şi o 
faţă lungă. Purta o pălărie foarte la modă, cu 
două antene galbene. Tunica lui de culoarea 
curcubeului era de asemenea modernă, până 
la genunchi, cu o cravată ce-i ajungea aproape 
până la buric. Purta la gât un lănţişor, de care 
era prinsă o reproducere metalică mare a unei 
furnici. Omul se prezentă, cu o voce piţigăiată, 
înainte de pornirea trenului. 

— Doctor Herman Trophallaxis Carebara, 
absolvent al Universităţii Queens. Imigrant în 
Statul Los Angeles, Divizia Californiei de Jos. lar 
dumneavoastră, dacă sunteţi amabili? 

Duncan se prezentă pe sine şi apoi pe 
ceilalţi. Carebara îşi împreună mâinile şi se 
înclină uşor, de fiecare dată când Duncan 
spunea numele. Snick îi răspunse la fel. Cei doi 
bărbaţi făcură semn cu mâna, indicând că 
acceptaseră prezentarea. Pe faţa lui Carebara 
trecu o expresie subtilă. Duncan o interpretă 
ca dezgust faţă de lipsa lor de formalism. 

— Eu sunt profesor de entomologie, 
specialitatea  formicologie, zise  Carebara. 
Dumneavoastră? 

— Entomologie? Formicologie? întrebă 
Cabtab. 

— Studiul insectelor. Specialitatea mea este 
studiul acelor insecte cunoscute de profani sub 
numele de furnici. 

— Eu sunt genul teologic, din specia 
predicatorilor de stradă, zise Cabtab, zâmbind. 
Profesiunile mele civile sunt de gunoier, 
chelner şi barman. Sora mea întru credinţă 
este tehnolog medical, iar fratele meu este 
bancher de date. Suntem născuţi cu toţii în 
New Jersey şi nu am ieşit niciodată din statul 
nostru. 

— Foarte interesant, spuse Carebara. 

După închiderea uşilor, pasagerii fură 
anunţaţi prin difuzor că trenul pleca conform 
orarului, ceea ce ei ştiau deja, iar un conductor 
îşi conducea aparatul pe roţi pe coridor. Cerea 
pasagerilor actele de identitate, pentru a le 
verifica din nou în dispozitivul lui. După 

părerea lui Duncan asta era inutil, redundant, o 
pierdere de timp, în plus şi enervantă. Dar aşa 
cereau regulamentele şi exista o şansă foarte 
redusă ca cineva neautorizat să se fi strecurat 
în vagon. 

Se uită pe geam. Trenul era acum la un 
metru şi jumătate deasupra drumului şi 
accelera rapid. Inelele uriaşe treceau în viteză 
pe lângă ei, iar pajiştile, fermele şi pădurea 
fulgerau dincolo de inele. l-ar fi plăcut ca 
vagonul să nu fi mers atât de repede. Îi plăcea 
să privească peisajul şi orăşelele în detaliu. O 
astfel de grabă nu era necesară. Trenul era 
obligat să oprească oricum, la graniţa Zonei 
Temporale Standard Centrale. Nu s-ar fi 
pierdut timp dacă ar fi mers mai încet. 

— Principalele mele studii se referă la 
codurile de comunicare ale furnicilor, spunea 
Carebara. Adică la formele de recunoaştere şi 
schimbare a informațiilor, ocular, fizic şi 
chimic. Semne şi mirosuri. Specialitatea mea 
specială, dacă o pot numi aşa, este 
mimetismul. Este vorba despre acele non- 
furnici, acele insecte ce se dau drept furnici. 
Gândaci care arată ca furnicile, se poartă ca 
furnicile şi trăiesc chiar în mijlocul lor. 

Zâmbi şi adăugă: 

— Gândaci care sunt nişte milogi, nişte 
paraziți. Nu dau nimic şi iau tot ce pot apuca. 

Cabtab îşi ridică ochii spre tavan şi începu să 
bată darabana în rezemătoarea de braţ. Snick 
oftă. Cu toate acestea, Duncan era intrigat. 

— Cum fac asta? întrebă el. 

Carebara zâmbi, încântat că avea măcar o 
audienţă redusă. 

— Principala formă de comunicare într-o 
colonie de furnici este mirosul. Membrii 
coloniei elimină feromoni, arome care îi 
indentifică ca aparținând acelei colonii. 
Paraziții au evoluat, de-a lungul a milioane de 
ani, şi-au adaptat organismul aşa încât să 
elimine feronomi suficient de asemănători cu 
cei ai furnicilor, ca să-şi păcălească gazdele. Ei 
cerşesc mâncare de la furnici, atingând corpul 
gazdelor cu antenele şi mângâind gura 
furnicilor cu picioarele. Orice poate determina 
furnica să-şi lase jos hrana. Cerşetorii mai 
mănâncă şi larvele şi ouăle gazdelor lor. Cel 
puţin unele dintre ele. 

Se lăsă pe spate, închise ochii pentru o clipă 
şi zâmbi. Era încântat de sine. Când deschise 
ochii, spuse: 

— In esenţă, paraziţii au evoluat până la 
punctul în care au spart codurile furnicilor. 
Codurile senzoriale şi olfactive folosite de 
furnici ca să muncească, să se apere sau să 
coopereze în atacarea altor furnici sau 
atacatori. Gândacii se infiltrează, se stabilesc 
printre gazdele lor şi trăiesc ca nişte belferi. 
Prin asta, ei diferă de corespondenţii lor umani, 

revoluționarii, subversivii, nemulţumiţii, care 
vor să dărâme guvernul, ca să poată conduce 
ei. Nici o furnică nu s-a revoltat vreodată. lar 
gândacii... ei nu sunt interesaţi de schimbarea 
sistemului coloniei. De ce ar face-o? Ei sunt cei 
care profită, scuzaţi expresia. 

Cabtab, care devenise interesat, fără să 
vrea, se uită la Duncan şi îi făcu cu ochiul. 

— Poate că există o lecţie pentru noi în 
discursul eruditului nostru prieten, spuse el. 

Duncan îl ignoră şi i se adresă lui Carebara. 

— Deci, în principiu, esenţială este 
spargerea codului. 

Carebara aprobă din cap şi spuse: 

— Da. Formicologii ştiu acum exact cum 
mirosurile gândacilor mimetici se potrivesc cu 
cele ale gazdelor. Noi, formicologii, am lucrat 
mult timp asupra acestui subiect împreună cu 
chimiştii. Poate că aţi văzut documentare la 
televizor sau aţi citit benzi despre munca 
noastră de fabricare a speciilor sintetice, care 
însă, din păcate, majoritatea au o viaţă scurtă, 
chiar şi cele de factură entomologică. Da? 

Snick şi Duncan aprobară din cap. 

— Două din trei nu sunt rele. Colegii mei de 
la Universitatea din California de Jos, Los 
Angeles, au făcut o treabă minunată cu 
gândaci paraziți mimetici atât naturali, cât şi 
sintetici. Ei m-au invitat la LA ca să colaborez 
la cercetarea lor. Cum emigrarea aduce 
întotdeauna cu ea credite suplimentare, o 

cazare mai bună şi indemnizaţii speciale, aşa 
cum ştiţi foarte bine, fără îndoială că acestea 
constituie motivul principal al emigrării, altfel 
de ce ţi-ai rupe rădăcinile? Ah, aşa cum 
spuneam, acestea sunt motivele pentru care 
am plecat din Queens pentru prima dată în 
viaţa mea. 

— Da, şi noi dorim o viaţă mai bună, spuse 
Duncan. În acelaşi timp, viaţa noastră a fost 
oarecum rurală. Ne-ar plăcea să încercăm să 
trăim într-o metropolă. Deci, aceste produse 
mimetice sintetice...? 

— Furnicile roşii, cum le spun profanii, au 
devenit o ameninţare, recent. Munca mea, a 
mea şi a colegilor mei, va fi de a crea gândaci 
mimetici care să realizeze rolul paraziţilor 
naturali, dacă pot folosi această expresie. Vor 
fi programaţi genetic să mănânce ouăle şi 
larvele gazdelor lor. Dar nu pe faţă, căci 
gazdele lor s-ar alarma şi i-ar mânca. Astfel, 
sperăm să eliminăm sau măcar să reducem 
numărul furnicilor roşii. Totuşi, proiectul s-ar 
putea să dureze destul de mult. Implicaţiile lui 
pe termen lung sunt acelea că entomologii, 
împreună cu chimiştii, vor reuşi să creeze 
multe specii care pot controla toate acele 
insecte dăunătoare omului. S-ar putea ca 
acestea să meargă mult mai bine decât 
mutanţii fabricaţi în laborator, pe care-i folosim 
în prezent. 

Conductorul îl întrerupse, iar după plecarea 
lui, cei trei fugari deviară conversaţia asupra 
altui subiect. Când Carebara, după câteva 
eforturi inutile de a se întoarce la furnicile lui, 
plecă spre camera de odihnă, Duncan vorbi 
încet, aşa încât să poată fi auzit numai de 
tovarăşii lui de călătorie. 

— Credeţi că este ţăcânit? Sau este un 
provocator organic? 

— Poate provoca oricât vrea, spuse Snick. 
Va trebui să pretindem că suntem cetăţeni 
obişnuiţi, foarte  satisfăcuţi de politica 
guvernului, aderând la filozofia oficială în toate 
privinţele. 

— Nu ne poate suspecta, mormăi Cabtab. 
Dacă este un organic, vreau să spun. Eu cred 
că este un simplu profesor, aşa cum a spus. 
Dacă ar fi avut vreo suspiciune că suntem 
altceva decât spun cărţile noastre de 
identitate, copoii ar fi deja grămadă peste noi. 

— Ştiu asta, zise Duncan. De fapt, singurul 
lucru de care mi-e teamă e că ne va plictisi de 
moarte. Este un monomaniac. 

— De un tip mortal, vrei să spui, zise Snick, 
râzând. 

— Totuşi, mi-a dat ceva la care să mă 
gândesc, spuse Duncan. 

Se lăsă pe spate şi închise ochii. După 
câteva minute, îi deschise şi se uită pe geam. 
Priveliştea era acum neclară şi aşa avea să fie 
încă mult timp. Dar era filmată şi pasagerii 

puteau să coboare un ecran suspendat şi să 
vadă peisajul redat cu încetinitorul. Astfel, 
chiar dacă abia puteau să vadă unde erau, 
puteau să vadă în detaliu unde fuseseră. 

Capitolul 13 


Cu o viteză medie de trei sute de kilometri 
pe oră, trenul ajunse în Chicago, Statul Illinois, 
Departamentul Americii de Nord, la 1:30 p.m., 
Timpul Standard Central. Aici pasagerii 
coborâră şi îşi luară camere la Hotelul Pilgrim's 
Progress, administrat de guvern. Mai târziu 
făcură turul oraşului cu un autobuz. Vocea 
înregistrată îi informă pe privitori că oraşul 
Chicago era acum redus la o zonă orizontală 
de treizeci de kilometri pătraţi, dar se extindea 
pe un kilometru şi jumătate pe verticală, din 
loc în loc. Lakeshore Drive era acum la opt 
kilometri faţă de poziţia iniţială, deoarece 
nivelul Lacului Michigan crescuse cu aproape 
doi metri. De fapt, întregul oraş era încercuit 
de un dig de douăzeci de metri înălţime. 

Pe ecranul din partea din faţă a autobuzului 
se vedea o hartă a limitelor vechi ale oraşului, 
o suprafaţă şocant de mare, şi limitele actuale. 
Acolo unde înainte fuseseră kilometri întregi de 
fabrici urâte şi case sau blocuri şi mai urâte, 
acum erau ferme, rezervaţii forestiere, lacuri 
artificiale şi centre de recreere. 

Duncan şi însoțitorii lor se culcară devreme, 
se sculară la 11:30, intrară în cilindrii hotelului 
şi ieşiră din ele în marţea următoare, la zece 

minute după miezul nopţii. După ce dormiră 
din nou, se sculară la şase dimineaţa, luară 
micul dejun şi se urcară într-un alt expres la 
7:30 a.m. 

Douăsprezece ore mai târziu, după ce 
fuseseră traşi pe o linie laterală timp de trei 
ore, din motive neexplicate, trenul opri în 
Amarillo, Statul West Texas, la 7:30 p.m., 
Timpul Standard Central, 8:30 p.m., Timpul 
Standard Montan. 

— Ar fi trebuit să luăm trenul pentru stonaţi, 
spuse Snick. M-a obosit călătoria. 

— Cum? Şi să nu vedem peisajul acesta 
grozav? zise Duncan. 

— În schimb, nu mi-ar mai fi paralizat fundul. 

— Există un dezavantaj în orice, replică el. 
Avantajele acestei situaţii contrabalansează 
dezavantajele. Cel puţin în ceea ce mă 
priveşte. 

Mergeau spre intrarea în gară, când ea se 
opri şi arătă prin întuneric, spre o reţea de 
lumini clipitoare, în aer. Reflexia luminilor 
oraşului înconjura o formă întunecată lungă. 

— Ar fi fost mai amuzant dacă mergeam cu 
avionul. 

— Numai câţiva privilegiați au dreptul să 
meargă cu el nestonaţi, zise el. Dacă am fi luat 
avionul, am fi fost doar o parte a încărcăturii. 
Oricum, călătoria cu dirijabilul durează şi mai 
mult. 

— Mda, ştiu. Dar sunt obosită şi vreau să 
ajungem în LA, spuse Panthea. 

Terenul din jurul lui Amarillo era încins, 
umed şi plin de ferme sau zone mari de junglă. 
Dar oraşul era acoperit cu o cupolă, iar aerul 
din interior era proaspăt şi plăcut. Duncan fu 
încântat de îmbrăcămintea cetățenilor. 
Păstraseră tradiţia Vestului. Toţi arătau ca 
nişte cowboy. Se îndoia, totuşi, că texanii 
originali ar fi admirat buzunarele frontale 
enorme, în culori strălucitoare, ale bărbaţilor, 
sau pe femeile ai căror sâni erau mai des 
descoperiţi decât acoperiţi de vestele de piele 
cu bijuterii încrustate. 

Marţea următoare, trenul sosi în Statul Los 
Angeles. Ultimele patru ore le parcurseră pe 
întuneric, dar pe ecrane peisajul apărea ca şi 
cum ar fi fost văzut la lumina soarelui. Din 
cauza întârzierilor neexplicate şi a unei opriri 
de o oră în care pasagerii să-şi poată dezmorţi 
picioarele la marginea Marelui Canion, trenul 
sosi la staţia terminală, Pasadena, la 7:30 p.m. 
Cei trei petrecură o oră la coada de aşteptare, 
pentru a-şi căpăta cărţi de identitate noi, din 
cauza unei defecţiuni a computerului. Acestea 
erau exact ca cele vechi, doar că acum 
conţineau date referitoare la statutul lor de 
cetăţeni ai Statului Los Angeles, Divizia 
Californiei de Jos, Departamentul Americii de 
Nord. După aceea, pasagerii fură duşi cu 
autobuzul la Hotelul Departamentului de 

Imigrare, unde, după ce le-au fost explicate 
procedurile pentru imigranţi, fură liberi să se 
plimbe prin zonă, până cu o jumătate de oră 
înainte de miezul nopţii. 

Cu toate acestea, Duncan se duse la culcare 
la ora nouă. Deşi obosit, nu reuşi să adoarmă. 
Camera îngustă era prea mică, iar Cabtab, pe 
patul învecinat cu al lui, sforăia zgomotos. 
Refuza să folosească aparatul de somn, fără să 
ştie exact motivul. Poate că simţea că 
devenise prea dependent de el. Prin minte îi 
treceau fulgerător viziuni ale călătoriei, mai 
ales cele din Arizona şi New Mexico. Cel puţin 
un sfert din suprafaţa acelor state era 
acoperită cu panouri solare enorme, a căror 
putere asigura energia pentru lumina şi 
căldura a douăsprezece state. Printre 
structurile sclipitoare gigantice era intercalate 
păduri. Sud-vestul avusese întotdeauna un 
climat fierbinte, dar ploile din urmă cu 
douăsprezece mii de ob-ani reveniseră. Solul, 
în locurile în care nu era umbrit de panouri, 
dăduse naştere unei vegetaţii încâlcite şi înalte 
care semăna cu teritoriile din America 
Centrală. 

Norii de ploaie care ajutaseră vegetaţia să 
crească făcuseră şi ca sud-vestul să fie mai 
puţin însorit, dar cerul senin era încă suficient 
de frecvent ca să justifice folosirea panourilor 
solare - cel puţin până atunci. 

Phoenix-ul era o grupare de cupole uriaşe, 
conectate prin pasaje transparente. Domurile 
erau polarizate împotriva luminii soarelui, când 
era necesar, iar munţii din jurul lor fuseseră 
nivelaţi de mult. Resturile fuseseră stivuite la 
treizeci de kilometri depărtare, formând un nou 
punct de reper, Muntele Reziduurilor. 

În cele din urmă, Duncan alunecă într-un 
somn plin de vise, intercalate cu coşmaruri. 
Acestea nu erau atât „personale”, cât 
„istorice”. Păreau să pornească din amintirile 
lui vechi, care, bineînţeles, nu existau. Cu 
toate acestea, nu găsea o altă explicaţie, ceea 
ce nu însemna că nu exista nici una. Poate că 
fuseseră evocate de documentarele pe care le 
urmărise în tren, deşi motivul ar fi putut fi 
altul. Oricare ar fi fost cauza lor, şi nimeni nu 
ştia câte mii de elemente individuale alcătuiau 
complexul fulgurant ce altera visele, ele 
formau un spectacol grandios, derulat rapid. 

Poate că acea călătorie în care traversaseră 
continentul era cea care apăsase butonul de 
redare. 

Trecutul era un coşmar, iar coşmarul lui era 
istoria. 

Cine ar fi putut prezice că, la începutul 
secolului XXI, praful de puşcă şi combustibilul 
de rachetă nu vor putea fi folosite în război? 
Sau că în al treilea război mondial, motoarele 
cu combustie internă aveau să devină 
neoperabile? Sau că în fazele iniţiale ale 


192 


războiului, armele principale aveau să fie 
săbiile, suliţele, arcurile, armele cu gaz, 
laserele, mitralierele acţionate cu aburi? Că 
aeroplanele nu puteau fi folosite, iar planoarele 
mai uşoare ca aerul aveau să fie prea 
vulnerabile? Că tancurile vor putea funcţiona 
numai cu combustibil nuclear sau cărbune? 

Cine ar fi putut să prevadă că preşedintele 
Partidului Comunist din China, Wang Shen, 
avea să vadă potenţialul acestei schimbări în 
transporturi şi armament şi va declara război 
URSS-ului? Sau că în doisprezece ani, folosind 
armatele ţărilor cucerite, Wang Shen avea să 
cucerească lumea şi să instaureze un guvern 
mondial? Sau că fiul lui, Sin Tzu, va forma Era 
Nouă, o eră care renunţa la ideologiile 
comunismului şi capitalismului, cu excepţia 
celor ce se potriveau bravei lui lumi noi? Sau 
că, înainte să moară, va folosi inventarea 
„stonării”, pentru a construi ceva absolut unic 
în istorie. Lumea celor şapte zile. 

Aerul, apa şi pământul erau acum curate. 
Fuseseră plantate păduri imense pentru 
refacerea conţinutului de oxigen/dioxid de 
carbon din atmosferă, deşi asta durase o mie 
de ani, iar oceanele continuau să crească. 
Zonele de păduri tropicale de la tropice erau 
mai mari decât fuseseră la începutul secolului 
al XIX-lea. 

Acum nimeni nu mai era flămând sau fără 
adăpost, iar educaţia era accesibilă oricui. 

Nimeni nu era nevoit să trăiască fără 
medicamente, doctori sau îngrijire în spitale, 
care erau toate de cea mai înaltă calitate. 
Armata, marina şi forţele aeriene dispăruseră, 
asemenea dinozaurilor. Ultimul război avusese 
loc cu două mii de ani ob-ani în urmă. Crimele, 
atacurile, violurile şi maltratarea copiilor încă 
mai existau, dar rata lor era cea mai mică din 
istoria umanităţii. 

Dar toate acestea fuseseră realizate cu un 
preţ. Pe care îl plătiseră majoritatea celor care 
participaseră la al treilea război mondial şi la 
formarea Erei Noi. Însă şi cei care trăiau acum 
considerau că plăteau un preţ. Nici unul dintre 
beneficiile Noii Ere nu putea exista fără 
sistemul de şapte zile şi fără supravegherea 
sufocantă a sateliților, senzorilor şi poliţiştilor, 
ultimii fiind numiţi în mod eufemistic organici. 

Sau cel puţin aşa pretindea guvernul. Dar 
oamenii ca Duncan credeau altceva. Lumea de 
şapte zile extrem de artificială exista de atâta 
timp încât părea naturală majorităţii 
cetăţenilor. Aceştia credeau cu adevărat că era 
absolut necesar pentru binele societăţii ca 
fiecare persoană să fie urmărită îndeaproape, 
aşa încât nimeni să nu poată scăpa de 
pedeapsa pentru crime împotriva societăţii. 
Supravegherea intensă era uneori neplăcută şi 
sufocantă, dar siguranţa care rezulta din ea şi 
liniştea mentală o făceau mai mult decât 
suportabilă. lar dacă ceața adevărului făcea 

imposibil ca cineva să scape minţind, asta nu 
însemna că era ceva bun? 

Oficialii guvernului trebuiau şi ei să fie 
supuşi ceţei adevărului, înainte să fie angajaţi 
sau dacă comportamentul lor era pus la 
îndoială. Dar dacă cei care făceau testele 
minţeau în privinţa rezultatelor? 

Imaginile explodau din întuneric, iar din 
întunericul de la baza gândurilor apăreau feţe, 
din acel vid întunecat ce dă cumva naştere 
plenitudinii. Feţe ale strămoşilor lui care 
luptaseră în marile bătălii ale Canadei şi 
Statelor Unite ale Americii. Toate erau 
deformate de fierbinţeală, roşii de frică şi curaj 
şi din cauza bătăliei, şi toate erau apoi văzute 
cu paloarea morţii. Unii erau albi nord- 
americani, alţii asiatici, africani, europeni şi 
sud-americani. Duncan era descendentul celor 
care-şi vărsaseră sângele pentru Wang Shen, 
dar şi pentru Statele Unite, strămoşi care 
încercaseră să se ucidă unii pe ceilalţi. 

Apoi războiul final care pusese capăt tuturor 
războaielor se încheiase şi supraviețuitorii se 
zbătuseră să trăiască, să aibă copii şi să-i 
menţină în viaţă. Copiii plângeau, cu feţele 
trase şi pline de teamă, întinzând mâinile după 
mâncare, când Duncan fu smuls din coşmar de 
alarma ecranului de perete. 

— Oh, Dumnezeule! mărâi Cabtab în patul 
de sub al lui Duncan. Incă o zi! Inainte de 

sfârşitul ei vom ajunge în LA. Şi apoi? Altele la 
fel? 
Padre avusese şi el coşmaruri. 


Capitolul 14 


Cu toate acestea, în acea dimineaţă Los 
Angeles-ul semăna cu un vis plăcut, şi în 
anumite privinţe chiar erotic. 

Duncan şi însoțitorii lui trecuseră prin alte 
proceduri de primire, de data aceasta la 
Departamentul de lmigrare din LA, iar apoi 
luaseră ascensorul spre ultimul etaj. Acesta se 
găsea la acelaşi nivel cu vârful Muntelui 
Wilson, unde se aflase pe vremuri un 
observator. Acum, acolo locuia guvernatorul 
Los Angeles-ului, într-o vilă. Cei trei aveau o 
vedere splendidă asupra Oceanului Pacific, 
care umplea portul mare. Vechea metropolă 
dispăruse sub valuri, cea mai mare parte a ei 
fiind îngropată în noroi sau luată de ape. Era al 
treilea oraş construit acolo - primul fusese 
distrus de incendiu în al treilea război mondial, 
iar al doilea se prăbuşise în timpul Marelui 
Cutremur şi apoi arsese. 

Acum, pe pilonii înfipţi adânc în pământ se 
înălţau multe turnuri de diverse culori, care 

sclipeau în aerul curat şi în lumina strălucitoare 
a soarelui. Acestea erau interconectate prin 
poduri la diverse nivele, iar un pod la nivelul 
patru conducea, printr-o intrare mare, în 
Hollywood Hills, la valea de dincolo de aceştia. 
Podurile erau pline de pietoni, biciclişti, 
triciclişti, autobuze electrice şi câteva 
automobile electrice. 

Spre vest, marea şi portul sclipeau datorită 
miilor de vase de marfă automate şi a 
ambarcaţiunilor manevrate de oameni. La est, 
turnurile înconjurate de ape şi podurile de 
interconectare cedau locul în cele din urmă 
poalelor munţilor. Spre sud, turnurile mărginite 
de apă se întindeau pe douăzeci şi cinci de 
kilometri. Baldwin Hills dispăruseră de o mie de 
ani, fiind folosite ca să umple şanţurile care 
împiedicaseră oceanul să se reverse, până la al 
doilea mare cutremur. Spre nord, numai patru 
turnuri apăreau de dincolo de Hollywood Hills. 

— Frumos, murmură Snicks. Cred că o să-mi 
placă aici. 

— Locuitorii sunt cei care fac un oraş 
frumos, zise Duncan. Locuitori urâţi, oraş urât, 
indiferent cât de fabuloasă ar fi arhitectura sau 
cât de curate străzile. lar unii dintre localnici 
vor fi foarte urâţi, dacă vor descoperi cine 
suntem cu adevărat. 

În clipa aceea, veni spre ei o femeie care 
stătuse în apropiere, deşi nu atât de aproape 
încât să-i poată auzi. Avea cam treizeci de sub- 

ani, greutate medie, era drăguță, cu pielea 
măslinie, părul blond şi nişte ochi albaştri care 
probabil fuseseră negri, înainte de 
depigmentare. Purta o bluză şi o fustă strâmte, 
albastre, nimic pe dedesubt, şi pantofi galbeni, 
cu tocuri foarte înalte. Geanta ei, galbenă cu 
pete negre, avea forma unui leopard. Pe frunte 
avea tatuată o zvastică mică neagră de 
dreapta, care o identifica drept budistă din 
secta Originală Gautama. 

Duncan o privi, pentru că era clar că femeia 
vroia să le vorbească. Ea trecu însă pe lângă 
ei, dar îi strecură ceva în mână. Duncan îşi 
înfrână impulsul de a striga după ea, se 
întoarse cu spatele la ceilalţi trecători şi se uită 
la cartelă. 

NE ÎNTÂLNIM CU VOI TREI LA 9:00 P.M. LA 
„SNORTER”. ŞTERGEŢI MESAJUL. 

Duncan îl citi de trei ori, apoi îşi trecu palma 
peste  cartelă. Cuvintele  dispărură. Băgă 
cartela albă în buzunar şi apoi le spuse în 
şoaptă colegilor lui ceea ce citise. 

— Unde naiba este Snorter ăsta? întrebă 
Cabtab. 

Se duseră la o cabină de orientare de după 
colţ şi, după ce Duncan întrebă maşinăria, pe 
ecranul ei apăru răspunsul. 

—E o tavernă în apropiere de graniţa 
vestică, în cartierul de vest al Complexului La 
Brea. 

— Ştim şi noi să citim, spuse Snick. 

— Dumnezeu să ne apere de repeziţi, 
murmură Cabtab. 

Panthea îl ignoră. 

— Ei bine, am fost contactaţi. Hai să 
mergem la complex şi să ne cazăm. Mâine vom 
fi ocupați cu acomodarea cu slujba. 

Ecranul cu indicaţii le spuse ce autobuze să 
ia şi unde să le schimbe. Trecură peste poduri 
care probabil că se legănau în vânt, dar cei de 
pe ele nu simțeau asta. Podurile mergeau de la 
o clădire la alta, uneori treceau prin ele, alteori 
le ocoleau. Spectacolul grandios al traficului 
stradal şi al ambarcaţiunilor frumoase din 
portul de dedesubt le-ar fi atras atenţia, în mod 
normal. Dar acum ei erau preocupaţi de mesaj. 

Cabtab, care se aşezase pe o bancă liberă 
din preajma lor, îşi aplecă capul spre ei şi 
şopti: 

— Sper că ne vor comunica scopul lor 
principal, ceea ce vor ei să realizeze. Nu-mi 
place să lucrez în întuneric. 

— Nu fi prea curios, spuse Duncan. E 
periculos. 

— La naiba! zise Snick, muşcându-şi buza de 
jos şi încruntându-se. E atât de nedrept! Eu n- 
am vrut decât să fiu un organic foarte bun, cât 
de bun puteam. Şi nu vreau să fiu o fugară! 

— Şi acestea sunt nişte sentimente 
periculoase, spuse Duncan. Ar fi mai bine să le 
ţii pentru tine. Nu ştiu nimic despre oamenii cu 
care vom lucra. Dar sunt sigur că ei vor 


199 


entuziasm, poate chiar fanatism. Dacă te arăţi 
fără tragere de inimă, reţinută, s-ar putea să fii 
iar stonată şi să ajungi pe fundul oceanului, 
unde nu vei mai fi găsită niciodată. 

— Ştiu asta, dar urăsc nedreptatea! Eu 
doar... oh, bine! 

Rămase tăcută tot restul drumului. 

Duncan nu vorbi mult şi nici nu admiră 
priveliştile splendide de pe podurile înalte. Se 
concentra asupra sentimentelor lui faţă de 
Panthea  Snicks. Acea femeie micuță şi 
drăguță, cu o personalitate uneori aspră, nu 
era o persoană de care ar fi fost normal să se 
simtă atât de puternic atras. Şi totuşi asta 
simţea. Aşa că ce trebuia să facă în privinţa 
asta? 

În acel moment, nu ştia ce simţea ea pentru 
el. Probabil că ea nu se simţea deloc atrasă de 
el. Dar de ce să nu o întrebe asta? 

Nu. Asta ar fi putut să o îndepărteze. Trebuia 
să aştepte. Să lase sentimentele ei pentru el - 
dacă erau cât de cât favorabile - să se 
dezvolte. 

Problema acelei atitudini era faptul că nu era 
atât de răbdător cât ar fi vrut. De exemplu, în 
clipa aceea. Ar fi vrut să se aplece spre ea, să 
o cuprindă cu braţul şi să o sărute. 

Se uită în altă parte şi spuse încet: 

— Ah! 

— Ce este? întrebă Cabtab. 

— Nimic. 

Autobuzul opri la etajul al zecelea al Turnului 
Complexului La Brea. Cei trei coborâră, cu 
bagajele în mâini. Merseră pe zona exterioară 
uşor curbată, prin mulţimea de oameni cu 
haine viu colorate, până ajunseră la un hol 
public. In interiorul acelei camere enorme, cu 
numeroase magazine, luară liftul spre etaj. 
Coborâră din lift şi se îndreptară spre una din 
numeroasele benzi mobile care mergeau spre 
centrul cercului ce forma acel nivel. După 
aproape un kilometru trecură peste benzi, spre 
un trotuar staționar de la marginea acestora. 
Intrară într-o altă cameră uriaşă, care era 
parţial alocată  recepţiei imigranților. Se 
aşezară la coadă în faţa unui birou şi în cele 
din urmă fură intervievaţi de o funcţionară. 
După ce îi răspunseră la toate întrebările, luară 
un autobuz spre apartamentele care le 
fuseseră repartizate. Al lui Duncan era mare şi 
se afla pe peretele exterior al turnului, 
oferindu-i o privelişte magnifică. În cei şapte 
cilindri din apartamentul lui erau ocupanţii de 
sâmbătă până luni. Celelalte erau goale. 
Evident, imigranții de miercuri, joi şi vineri nu 
sosiseră. Plăcile de identitate ale cilindrilor 
arătau că doi erau din Ţara Galilor, unul din 
Indonezia şi altul din Albania. Acest fapt era în 
concordanţă cu puţinul pe care-l ştia Duncan 
despre componenţa naţională a noilor chiriaşi 
din blocul vestic superior. Cea mai mare parte 
a imigranţilor veniseră din acele naţiuni, dar 

feţele lor erau la fel cu cele pe care ştia din 
Manhattan şi New Jersey. Majoritatea 
locuitorilor de pe Pământ aveau strămoşi 
chinezi sau indieni, şi se spunea că fețele 
cetățenilor congolezi arătau exact ca ale celor 
suedezi. Asta era o exagerare clară, dar era 
suficient de apropiată de realitate ca să fie 
crezută de toată lumea. 

Amestecul mondial început de Wang Shen 
era aproape de a da în foc. Naționalismul şi 
rasismul fuseseră eliminate, deşi unii 
considerau că prețul plătit fusese varietatea. 
Imigranții aduşi acolo, majoritatea necăsătoriți 
sau copii, urmau să se căsătorească şi să aibă 
copii a căror naţionalitate să fie şi mai 
complexă decât a părinţilor lor. Nivelul 
amestecului produs deja era evident după 
limbile pe care le vorbeau majoritatea noilor 
sosiți. Galeza dispăruse de mult. Majoritatea 
oamenilor din Ţara Galilor vorbeau Bengali, o 
limbă care avea să moară şi ea în două 
generaţii, sau chiar mai puţin. Albanezii 
vorbeau o variantă a cantonezei. Ambele 
grupuri, ca şi toţi ceilalţi, puteau să vorbească 
Loglan, un limbaj sintetic răspândit în toate 
lumea. Il foloseau însă numai atunci când erau 
obligaţi şi toţi învăţaseră engleza la şcoală. 
Cuceritorul, Wang Shen, şi fiul lui avuseseră o 
mare dragoste şi admiraţie pentru acea limbă. 
Rezultatul era că un sfert din întreaga lume se 
născuse  vorbind-o. Din nefericire, engleza 

indoneziană, de exemplu, nu era întotdeauna 
total inteligibilă pentru cei care vorbeau 
engleza norvegiană, dar mass media din 
întreaga lume folosea engleza standard. 

VARIETATE ÎN UNITATE 

Acesta era unul dintre cele mai afişate 
sloganuri ale guvernului, un slogan pe care 
şcolarii îl auzeau încă de la grădiniţă. Problema 
era că guvernul obținuse, încă de la începutul 
Erei Noi, mai multă varietate decât se dorea. 
lar varietățile nu fuseseră întotdeauna dorite - 
din punctul de vedere al statului. Aşa cum 
spusese Padre Cob odată, „Sloganul fugarilor 
este: ABSTINENŢA ESTE PRIMA CA 
IMPORTANŢA DUPA DIVINITATE. Cei care îi 
lovesc pe netrebnici, îi rănesc pe birocraţi. Fie 
ca cel care neagă asta să cadă într-o latrină”. 

Duncan ieşi singur să cumpere nişte haine la 
cel mai apropiat magazin. Se întoarse cu 
douăsprezece costume, le împachetă şi le puse 
pe un raft, în dulapul lui personal. Ocupau un 
spaţiu de cincisprezece centimetri pătraţi şi 
puţin peste un centimetru înălţime. După 
aceea luă masa împreună cu Snick şi Cabtab la 
cea mai apropiată cantină, o încăpere suficient 
de mare ca să încapă două mii de oameni. Era 
aproape plină, nu pentru că mâncarea ar fi fost 
excelentă, ci pentru că localnicilor le plăcea să 
se strângă acolo, să fie împreună. Privind în 
jur, Duncan observă cel puţin zece persoane 
pe care le bănuia a fi organici. Deşi erau 

îmbrăcate în civil, aveau acea expresie puţin 
retrasă, dispreţuitoare şi plictisită a celor din 
poliţie. Actori proşti, îşi spuse el. El şi Snick nu 
aveau acea atitudine care răbufnea din sufletul 
organicilor şi le ieşea prin piele. 

Nu era adevărată zicala: „Cine a fost poliţist, 
rămâne poliţist pe viaţă”. Sau se păcălea 
singur? Nu. În definitiv, deşi unele dintre 
personalităţile lui anterioare fuseseră loiale 
statului, altele fuseseră împotriva acestuia. În 
încarnarea lui actuală - ultima, spera el - era 
categoric împotriva guvernului. 

La ora unu se duse la biroul conducătorului 
blocului superior, Francisco Tupper Min. După 
ce aşteptă timp de o oră, simțind cum gâtul i 
se încingea cu fiecare minut care trecea, fu 
primit de augustul personaj. Min, un bărbat 
solid, extrem de musculos şi ras în cap, se 
ridică din spatele biroului şi îl întâmpină pe 
Duncan cu o scuză. |ntinse mâna lui uriaşă şi 
Duncan avu nevoie de câteva secunde ca să 
realizeze că omul vroia să-i strângă mâna. 

Min râse şi spuse, cu o voce foarte înaltă: 

— Obiceiurile sunt diferite în LA, cetăţene 
Beewolf. Ne mândrim cu faptul că suntem 
progresişti, pionieri, întotdeauna în primele 
rânduri în ceea ce priveşte noul. Dar ne-am şi 
întors la unele dintre obiceiurile vechi. De ce 
să-ţi mai faci griji acum pentru răspândirea 
bolilor prin strângerea mâinii, când nu mai 
există boli care să fie răspândite? Aceste 


204 


plecăciuni şi împreunări ale palmelor ca la 
rugăciune sunt prea protocolare. Strânge 
mâna, atinge, simte căldura umană! 

Duncan îi prinse mâna şi simţi o presiune 
puternică. Îl intimida faptul că Min ar fi putut 
să-i zdrobească oasele, dacă ar fi vrut-o. Dar 
Min era un politician prea bun ca să umilească 
vreun alegător. 

Deşi Duncan nu era aşa ceva acum, după 
cum sublinie Min. Trebuia să aştepte şase sub- 
luni şi să treacă de examinarea rezervată 
potenţialilor alegători, înainte să-şi poată 
trimite votul prin computer. 

— Întotdeauna am un orar strâns, dar mă ţin 
de el, spuse Min. la loc. Serveşte o băutură. 
Nu? Bun, deci eşti un om înţelegător. Realizezi 
cât de ocupat sunt şi nu vrei să-mi iroseşti 
timpul... şi nici pe al tău, de altfel. iți 
mulţumesc pentru asta. Aşa cum spuneam, în 
timpuri normale aş avea destul timp ca să fac 
cunoştinţă cu tine şi am de gând să fac asta, 
după ce scap de toate aceste probleme 
presante. Îmi place să-i cunosc pe toţi cei care 
locuiesc în blocul meu, nu numai din dosare, ci 
printr-o întâlnire faţă în faţă. Vreau ca ei să fie 
pentru mine mai mult decât nişte simple date 
pe un ecran. 

„Prostii”, îşi spuse Duncan. „Nu ai cum să 
cunoşti personal două sute de mii de 
persoane.” 

— Oricum, aşa cum spuneam, e vorba de 
această revărsare de imigranţi, de alegerile 
actuale pentru conducătorii de bloc, şi mai este 
şi acest mare experiment care se apropie. 
Articolele speciale ale experimentului vor fi 
votate peste două zile, adică sub-zile. Este... 

— Un mare experiment? întrebă Duncan. 

Min se holbă la el, de-a dreptul şocat de 
atâta ignoranță. 

— Vrei să spui că nu ai auzit de el? 

Duncan clătină din cap. 

— Este pe toate canalele, zi şi noapte. 

— Nici măcar la ştiri nu m-am uitat, spuse 
Duncan. Era ceva pe ecranele din cantină, dar 
zgomotul era atât de mare încât nu am putut 
auzi nimic. Oricum, abia am venit aici. 

— Este pe toată canalele de miercuri, de o 
vreme încoace, zise Min. De fapt, este un 
experiment atât de important, în cazul în care 
va fi votat, încât nu am nici o îndoială că va fi 
transmis în toate celelalte zile. 

— Despre ce este vorba? 

— Guvernele naţionale şi cel mondial sunt 
de mult timp preocupate de plângerile 
referitoare la supravegherea spațială a 
oamenilor. Mulţi oameni din lume au organizat 
grupuri de protest. lar guvernul, aşa cum ştii, 
este foarte sensibil la drepturile civile. 

Duncan observă că Min nici măcar nu 
zâmbise când spusese asta. 

— Pe de altă parte, cetăţene Beewoff, 
guvernul trebuie să respecte prima lui regulă, 
cea mai importantă şi omniprezentă, binele 
oamenilor. Şi el nu crede că o relaxare a 
supravegherii ar fi în beneficiul cetăţenilor. 

„Discursul înregistrat numărul 10A”, se 
gândi Duncan. 

— Cu toate acestea, cum au fost atât de 
multe obiecții, chiar dacă le consideră 
nefondate şi chiar josnice, guvernul a decis să 
facă un test şi să afle ce se va întâmpla dacă 
supravegherea este redusă într-o anumită 
măsură. Acesta este un simplu experiment, 
aşa că nu se va desfăşura pe întreaga 
suprafaţă a globului. Au fost alese numai 
câteva oraşe pentru acest experiment. Los 
Angeles-ul este unul dintre ele. 

— Există vreun motiv special pentru 
alegerea LA-ului? 

Min zâmbi şi gesticulă agitat. 

— Pentru că suntem unul dintre cele mai 
progresiste oraşe din lume, bineînţeles! 

Duncan se întrebă dacă asta era motivaţia 
adevărată. După părerea lui, guvernul ar fi 
trebuit să aleagă pentru acel experiment 
metropolele mai puţin liberale. 

— Cu toate acestea, nu s-a hotărât încă dacă 
se va efectua experimentul. Azi este ziua 
votării, şi dacă majoritatea alegătorilor sunt 
împotrivă, experimentul nu va avea loc. 

— Ah! zise Duncan. 

— Ce vrei să spui prin asta? 

— O simplă exclamaţie. 

— Sunt surprins că nu ştiai nimic despre 
asta. 

— De ce? întrebă Duncan. Eu vin din New 
Jersey. Mă îndoiesc că vreun oraş de acolo este 
suficient de mare ca să fie inclus în 
experiment. 

— Asta nu contează. Ştirea a fost difuzată în 
toată zona de miercuri. Ar fi trebuit să o vezi 
măcar pe ecranele din tren, dacă nu în altă 
parte. 

— Nu am văzut-o. 

Min nu mai zâmbea. Îşi întinse capul ca o 
minge în faţă, pe gâtul lui masiv, ţinând ochii 
întredeschişi. 

— Nu eşti unul dintre cei care ignoră 
televizorul, nu? Toţi cetăţenii ar trebui să se 
ţină la curent cu evenimentele. 

— M-am uitat la peisaj, zise Duncan. Este 
prima dată când am ieşit din New Jersey. De 
fapt, n-am trecut mai departe de cincisprezece 
kilometri de New Ark. 

Dacă Min vroia să verifice asta, putea să 
consulte datele de pe cartea de identitate a lui 
Duncan. Probabil că şi făcuse asta, înainte de 
intrarea acestuia în birou. 

— Bine ai venit în lumea largă, Beewolf. Pot 
să-ţi spun Andrew? Numele de familie sunt atât 
de protocolare. Îmi place să cred că sunt 

amicul tuturor celor din blocul meu. Chiar un 
fel de părinte. 

— Poţi să-mi spui Andy. 

— Cum se pare că nu ştii nimic despre 
votare, Andy, îţi sugerez să te informezi. Nu 
poţi vota încă pentru alegerea conducătorului 
de bloc, dar ai dreptul să votezi în problema 
supravegherii. 

— O să fac asta, bineînţeles, spuse Duncan. 
Până atunci, mai am multe de făcut, înainte să 
mă duc la slujbă, mâine. 

— Da, aşa este, zise Min, întinzând mâna. 
Mult noroc, Andy, şi multă fericire aici. Dacă ai 
vreo problemă, ecranul meu e întotdeauna 
deschis. 

Capitolul 15 


Barul Snorter era la o distanţă de opt sute 
de metri de apartamentele lui Duncan 
(Beewolf), Cabtab (Ward) şi Snick (Chandler), 
deşi cei trei nu locuiau la mai puţin de cinci 
sute de metri unul de celălalt. Se întâlniră în 
tunelul larg de zece metri lăţime şi tot atât de 
înalt, aproape de intrarea în tavernă. Era opt 
seara, iar rezultatele votării fuseseră afişate pe 
ecranele de ştiri. 7 300 111 oameni fuseseră în 
favoarea reducerii supravegherii, aproximativ 
trei milioane se opuseseră acelei măsuri, iar 3 
200 001 oameni nu participaseră la vot. Se 
părea că votarea plăcuse tuturor celor din 
cartier. Păreau cu toţii beţi de bucurie. lar 
acum se duceau la tavernă, ca să se îmbete cu 
adevărat. 

Cei trei păşiră prin intrarea largă într-o 
cameră imensă, împărţită în patru 
compartimente de pereţi ce ajungeau până la 
jumătatea distanţei până la tavan. În centrul 
fiecăreia era un bar uriaş, în formă de trifoi cu 
patru foi, înconjurat de un ring de dans şi de 
alte grupuri circulare de mese şi separeuri. Din 
loc în loc erau ghivece mari, în care se vedeau 
pimalia frumoşi, nişte arbori sintetici. Pereţii 
erau plini cu ecrane ce afişau ştirile şi diverse 

spectacole. Deşi sunetul lor nu putea fi auzit 
din cauza gălăgiei, nimănui nu-i păsa de asta. 

— Îi înnebuneşte gustul libertăţii, spuse 
Snick. O libertate pe care nici măcar nu ştiau 
că nu o au, înainte să le atragă atenţia unii 
radicali asupra acestui fapt. 

Mergeau prin aglomeraţie spre o masă de la 
perete. 

Cabtab păru să nu o audă. Duncan era 
suficient de aproape ca să înţeleagă ce 
spusese. 

— Vorbeşti ca un copoi, zise el. 

— Nu. Sunt doar raţională. Mă face asta să 
fiu un copoi? 

Se aşezară, şi Cabtab spuse: 

— Pare să fie ultima masă liberă. 

Duncan se uită la un ecran de pe perete. 

— Mai sunt douăzeci de minute. 

Padre se aplecă în faţă, aşa încât buzele lui 
să fie cât mai aproape de urechile lor. 

— Credeţi vă vor veni? Este un loc tare 
ciudat pentru discuţii subversive. Trebuie să 
strigi ca să te faci auzit. 

— E cel mai bun loc, spuse Duncan. Cine 
naiba ne-ar putea auzi? 

După zece minute apăru o chelneriţă 
transpirată şi epuizată. N 

— Îmi pare rău, zise ea. În noaptea asta e ca 
la nebuni aici. 

Snick comandă un ceai, Cabtab o bere iar 
Duncan un bourbon. Chelneriţa dispăru din nou 

în vârtej. Când apăru, douăsprezece minute 
mai târziu, ţâşnind din aglomeraţie ca o 
sămânță de grapefruit, părea şi mai tracasată. 
Exact când ajunse la ei, fu împinsă spre masă 
şi scăpă tava. Băuturile îi stropiră pe Snick şi 
Cabtab. Chelneriţa ridică tava, mârâind, se 
întoarse şi îl lovi cu ea în cap pe bărbatul din 
spatele ei. Acesta protestă susţinând că era 
nevinovat şi o lovi cu pumnul în stomac. 
Urlând, Cabtab ţâşni de pe scaun şi se aruncă 
spre individ. O femeie căzu ţipând peste 
chelneriţă, care era acum în patru labe, 
încercând să-şi recapete respiraţia. 

Duncan nu reuşi să urmărească clar 
evenimentele ulterioare. Întreaga tavernă păru 
să explodeze într-o luptă cu pumnii, urlete şi 
chiote de război sau strigăte de ajutor. El, ca 
orice persoană raţională - se părea că nu 
existau prea multe de acest gen acolo - se lăsă 
în patru labe şi se tări spre perete. Ajuns acolo, 
trase masa răsturnată spre el, ca pe un scut. 
Se aştepta ca Snick să vină lângă el. Privind pe 
după masă, o văzu cu uimire cum lovea cu 
muchia palmei la baza gâtului unui bărbat. 
Apoi căzu, sub greutatea unei femei care îi 
sărise în spate. Un bărbat se retrase cu 
spatele, împleticindu-se, şi se izbi de masă, 
împingându-l pentru o clipă pe Duncan în 
perete. Când reuşi să împingă masa şi corpul 
de pe el şi se uită din nou, nu-i mai zări pe nici 
unul dintre însoțitorii săi. Padre se auzea totuşi 

urlând tunător ameninţări, de undeva din acel 
vacarm. 

Ce ar fi făcut Henric al V-lea într-o astfel de 
situaţie? se întrebă Duncan. S-ar fi aruncat în 
faţă şi s-ar fi ales cu un ochi vânăt, nasul 
însângerat, bărbia fracturată, o comoţie şi 
posibil spatele rănit şi rinichii distruşi. 

Ce ar fi făcut Falstaff? Ar fi stat în spatele 
mesei şi şi-ar fi analizat laşitatea, pe care el ar 
fi numit-o discreţie. 

Duncan făcu un compromis, părăsind 
adăpostul oferit de masă, dar se târî aproape 
de perete, obiectivul lui fiind ieşirea. Dacă 
Snick şi Cabtab gândeau cât de cât, la fel ar fi 
trebuit să facă şi ei. Organicii urmau să apară 
foarte curând acolo şi apoi, separând oile de 
berbeci, aveau să administreze suspecţilor 
ceața adevărului. Deşi copoii erau obligaţi de 
lege să-şi limiteze întrebările la situaţia 
particulară în care fusese arestat suspectul, ei 
nu făceau asta întotdeauna. Oricum, atunci 
când Snick şi Cabtab aveau să fie interogaţi, ei 
urmau să-şi spună numele reale. Acestea 
puteau fi verificate în câteva secunde într-o 
bancă de date a organicilor, constatându-se că 
nu corespundeau. Urmarea - stonarea. 

lar poveştile lor aveau să-l expună şi pe 
Duncan. 

— Nebuni blestemaţi! murmură el. 

Se opri, când capul unei femei în cădere îl 
izbi în coaste. Gemu de durere şi se depărtă 
cât de repede putu. 

— Nu scapi! urlă un bărbat şi îl lovi cu 
piciorul. 

Duncan se aruncă în faţă, îl prinse de gleznă 
şi trase. Omul căzu, dar fu oprit la jumătatea 
drumului de impactul cu alţi doi bărbaţi 
încleştaţi. Duncan îi dădu drumul la gleznă şi îl 
strânse de testicule. Genunchiul bărbatului izbi 
cu putere bărbia lui Duncan. Pentru câteva 
secunde acesta nu mai ştiu unde era şi cine 
era. Dar îşi reveni suficient ca să reînceapă să 
se târască. Auzea în depărtare fluiere. Veneau 
poliţiştii. 

Se ridică, împinse un cuplu de bărbaţi care 
urlau înlănţuiţi şi se aruncă cu capul înainte 
prin mulţime. Căzu prin uşă, sângerând şi 
gâfâind, se ridică şi alergă într-un magazin de 
peste drum. Ecranul de deasupra uşii anunţa 
că era magazinul de Droguri Legale şi Dulciuri 
al lui Ibrahim lzimoff. El şi proprietarul sau 
funcţionarul erau singurii oameni din magazin. 
Bărbatul înalt şi durduliu, între două vârste, cu 
piele albă şi nişte favoriţi vopsiți în purpuriu, 
spuse: 

— Ce naiba se întâmplă acolo? 

— O încăierare stupidă, zise Duncan. Există 
vreo ieşire în spate? 

— Sigur. Mai multe. O clipă numai. Închid 
magazinul şi merg cu tine. 

Un alt Falstaff, îşi spuse Duncan. Nu vroia să 
se afle în apropiere, când poliţiştii începeau 
arestările. Putea fi luat ca martor. 

— Tu eşti lzimoff? întrebă Duncan. 

— Da. Tu eşti Beewolf? 

— Pentru Dumnezeu! exclamă Duncan. Cu 
tine trebuia să ne întâlnim? 

— Nu tocmai. Eu urma să vă transmit 
ordinele. Haide! 

— Colegii mei sunt încă acolo. Dacă sunt 
arestaţi... 

Duncan ieşi pe uşă şi se uită într-o parte şi în 
cealaltă a drumului. Se apropiau bărbaţi şi 
femei în verde, alergând şi suflând în fluiere. 
Dar erau numai cinci. În curând aveau să apară 
mai mulţi. 

Chiar înainte ca primul să ajungă la intrare, 
Cabtab ieşi pe uşă, trăgând-o pe Snick după el, 
cu o mână. Corpul lui uriaş se izbi de o 
polițistă, dărâmând-o. Al doilea care sosi, un 
bărbat solid, fu măturat cu un pumn uriaş. 
Cabtab, urlând ca un leu, traversă în fugă 
drumul. Snick era trasă acum de braţ ca un sac 
de grăunţe, tocurile ei râcâind podeaua. Al 
treilea poliţist care ajunse acolo, o femeie 
înaltă, bine clădită, încercă să pulverizeze 
ceața adevărului în faţa lui Cabtab. Acesta se 
opri din urlat, ca să-şi ţină respiraţia. Pumnul 
lui ţâşni în faţă, smulse tubul din mâna 
poliţistei şi, încă încleştat, o izbi pe aceasta în 
bărbie. 

Alţi oameni se revărsară din tavernă şi 
formară o barieră neaşteptată între Padre şi cei 
doi ofiţeri rămaşi. Dar din dreapta şi stânga 
alerga spre ei o hoardă de uniforme verzi. 

Izimoff stinsese deja toate luminile din 
magazin. Duncan ţinu uşa deschisă până când 
intrară Cabtab şi Snick. Apoi o închise, dar cum 
era un magazin neguvernamental, nu putea să 
o încuie. 

— Să plecăm de aici, pentru Dumnezeul! 
spuse lzimof şi alergă spre uşa din spate. 

De pe drum venea suficientă lumină ca 
Duncan să vadă buzele umflate, ochii vineţi şi 
zgârieturile lui Cabtab şi Snick. 

— În ce belea frumoasă ne-ai băgat, spuse 
Duncan. 

— La naiba cu ea! A fost amuzant! zise 
Padre. 

— Îmi pare rău acum, spuse Snick gâfâind, 
dar am eliminat o parte din furia din mine. Aş fi 
preferat totuşi să o fac împotriva poliţiştilor. 

Traversară repede magazinul pe urmele lui 
Izimoff, atrăgând câteva priviri mirate ale 
clienţilor şi funcţionarilor, apoi ieşiră pe 10AB3 
Courseway, cunoscută şi sub numele de 
Welcomewagon Courseway. O parte dintre 
ecranele de perete dintre magazine prezentau 
deja lupta, căci reporterii sosiseră imediat 
după poliţişti. 

Izimoff îi conduse repede vreo sută de metri 
pe drum, pufăind şi transpirând de parcă era 

într-o saună. Intră într-un alt magazin, merse la 
cel din spatele acestuia şi ieşi pe o stradă care 
era parţial comercială, parţial rezidenţială. 
După ce merseră vreo sută de metri, se opri în 
faţa unei uşi filigranate şi vopsită în culorile 
curcubeului, care se asorta cu hainele lui 
înzorzonate. Introduse cartela de identitate 
într-o fantă şi uşa se deschise spre interior. 
Când păşi înăuntru, se aprinseră luminile. 

În timp ce-i conducea pe un hol, Izimoff 
spuse: 

— Mai întâi să scăpăm de vânătăi şi 
zgârieturi. 

Rezolvă rapid problema cu nişte 
medicamente din dulăpiorul din baie. In 
douăzeci de minute, fețele zgâriate erau pe 
jumătate vindecate. 

— Ştiinţa medicală modernă, spuse lzimoff, 
conducându-i în camera de zi. 

Oftă şi continuă: 

— Ce bine ar fi dacă am putea vindeca toate 
bolile sociale cu ceva dintr-o sticluţă. 

Se opri şi le făcu semn cu mâna. 

— Luaţi loc. Făceţi-vă comozi. V-aş oferi 
ceva de băut, dar mă îndoiesc că vă mai 
trebuie aşa ceva. 

— Poate mirosim a băutură, dar nu am 
apucat să bem nici măcar o înghiţitură, zise 
Snick cu asprime. 

— Oricum, eu nu ţin băuturi alcoolice, spuse 
Izimoff, cu oarecare infatuare. Şi nu am de 

gând să sparg dulapurile personale ale 
celorlalte zile. Nu cred că ar trebui să rămâneţi 
prea mult aici. Nu aveam de gând să vă aduc 
aici. Vroiam doar să intru în acel bârlog al 
păcatului atât cât să vă transmit datele pe care 
primisem ordin să vi le comunic. Şi trebuie să 
mă întorc la magazin. Ar trebui să închid abia 
la zece. S-ar putea să fiu amendat, dacă 
poliţiştii observă că e închis. Pot argumenta că 
m-a speriat încăierarea, că n-am vrut ca beţivii 
să intre în magazinul meu şi să-l răvăşească. 
Totodată... 

— Asta e lipsit de importanţă, îl întrerupse 
Snick. Dacă vrei să plecăm repede, ar fi mai 
bine să ne transmiţi informaţiile. 

— Oh, da, bineînţeles, spuse lzimoff puţin 
cam înţepat. Deşi, nu ştiu. Situaţia s-a 
schimbat. Nu avem de unde să ştim ce 
consecinţe va avea această încăierare 
nefericită. Poate ar trebui să aştept veşti de la 
omul meu de legătură. S-ar putea ca el să 
regândească planul, să găsească o abordare 
diferită, acum când situaţia se va fi schimbat. 
Poate că nu va dori să mai primiţi datele. 
Dumnezeu ştie, suntem cu toţii în pericol 
acum, după ce aţi atras atenţia poliţiştilor. 

Scoase un şerveţel de hârtie dintr-un 
buzunar şi îşi şterse fruntea. 

— Totul s-a întâmplat atât de repede, încât 
mă îndoiesc că poliţiştii ne pot identifica, spuse 
Duncan. Pentru Dumnezeu, omule! Am fost 

lăsat şi aşa prea mult timp în întuneric. Suntem 
însetaţi de măcar câteva informaţii şi suntem 
nerăbdători să facem ceva pentru organizaţie. 
Oricum, dacă îţi încalci ordinele, s-ar putea să 
pici prost în faţa superiorilor tăi. Haide. Spune. 
Apoi plecăm, imediat ce  vânătăile şi 
zgârieturile au dispărut. 

— Nu ştiu despre ce e vorba, zise Izimoff. 

— Cum? spuseră toţi trei într-un glas. 

— Totul este pe o cartelă. Eu trebuia să o 
dau unui tânăr care lucrează pentru mine, cu 
program redus. El urma să o dea mai departe 
unei chelneriţe, să o plătească pentru asta, iar 
ea să v-o dea, în timp ce vă servea băuturile. 
Voi urma să o citiţi şi apoi să o ştergeţi, pentru 
ca datele să fie distruse. Lupta a început exact 
în clipa în care vroiam să-i dau cartela 
tânărului. l-am spus să dispară şi... 

— Ai lăsat cartela în mâinile unor persoane 
care nu sunt membri? spuse Snick. Nu-mi vine 
să cred. Şi dacă lupta începea când tânărul era 
în tavernă, dar înainte să-i dea cartela 
chelneriţei? Ar fi plutit pe acolo şi poţi paria pe 
fundul tău gras că ar fi ajuns în mâinile 
poliţiştilor. 

— Nu e nevoie să mă insulţi, spuse Izimoff, 
ştergându-şi din nou fruntea. Mi s-a ordonat să 
vă transmit cartela printr-un circuit. Nu să o 
dau personal. Acum, s-a dus dracului totul. 
Acum mă cunoaşteţi. De aceea nu prea vreau 
să v-o dau. Ştiu că voi fi blamat pentru asta, 

chiar dacă este o situaţie pe care nu aveam 
cum să o evit. 

— Ce pot să-ţi facă? întrebă Duncan. Să te 
ucidă? 

Izimoff făcu ochii mari, îi învărti în cap şi nu 
spuse nimic. 

— Ce fel de organizaţie e asta? spuse 
Duncan. 

— Oh, nu! Nu m-ar ucide, şi nimic de genul 
acesta, pentru Dumnezeu! strigă lzimoff. Dar 
aş putea fi certat, poate chiar pedepsit cumva. 
Nu ştiu. Ce ştiu eu despre cum îşi pedepsesc ei 
membrii? Eu sunt izolat, doar o celulă care 
contactează o altă celulă, din când în când. 
Nici măcar nu cunosc identitatea celulelor cu 
care mă întâlnesc. Şi nici ei nu mă cunosc pe 
mine, bineînţeles. Nu m-am întâlnit cu nimeni 
în apartamentul meu sau la magazin. Dacă nu 
ar fi apărut încăierarea asta! 

— Dar ai fost abordat de cineva, spuse 
Snick. Ai fost la întruniri, nu? Ai fost 
îndoctrinat, desigur. 

— Da, dar în camere slab luminate. Toţi 
purtau măşti, iar vocile erau transmise prin 
sintetizatoare acustice. Până acum am fost la 
două întruniri. Amândouă s-au ţinut în nişte săli 
de sport folosite şi pentru întruniri ale bisericii 
şi sinagogii. Fiecare întrunire a durat jumătate 
de oră. Am depus un jurământ... 

Scoase un alt şerveţel de hârtie. 

— Vorbesc prea mult. Stresul. Credeam că o 
să mă descurc mai bine. Nu o să mă raportați, 
nu-i aşa? 

— Nu, dacă ne dai cartela, zise Duncan. 

Îi aruncă lui Snick o privire care spunea: 
Sper că ceilalţi membri sunt făcuţi dintr-un 
material mai bun. 

Izimoff scoase un dreptunghi cenuşiu dur din 
buzunar. 

— lat-o. 

Duncan luă cartela. Snick şi Cabtab se 
ridicară şi veniră în spatele lui, ca să o 
citească. Duncan îşi frecă degetul pe colţul 
marcat cu o linie neagră subţire înclinată. Pe 
suprafaţa albă apăru o secvenţă de cuvinte în 
engleză. 

VEŢI FI CONTACTAŢI CURÂND 

— Ce e tâmpenia asta? spuse Duncan. 
Bineînţeles că ne aşteptăm să fim contactaţi 
curând. Ştiam asta. 

Se încruntă la Izimoff. 

— Pentru asta ne-am riscat vieţile? 

— Nu ştiu, spuse lzimoff, retrăgându-se. Nu 
vreau să ştiu ce scrie. Vă rog să o frecaţi din 
nou şi să mi-o înapoiaţi. 

Duncan făcu ceea ce i se ceruse. Izimoff îşi 
trecu degetul peste cartelă, ca pentru a se 
asigura că mesajul fusese distrus. Aruncă o 
privire spre ceasul de pe perete şi gemu încet. 
Mai erau cincisprezece minute până ce feţele 

oaspeţilor lui neinvitaţi aveau să se vindece şi 
până ce ei puteau să plece. 

— Este o prostie! spuse Snick. Organizaţia ta 
e o tâmpenie! 

— Nu spune asta! zise lzimoff, ridicând 
palma în sus, ca pentru a-i para cuvintele, ca 
pe o minge de tenis. Sunt foarte prudenti, dar 
au vrut să vă încurajeze, să vă anunţe că nu 
sunteţi ignoraţi. Cel puţin aşa cred. Nu am citit 
cartela, dar din ceea ce aţi spus este evident 
ce scria pe ea. 

Cabtab îşi atinse cu prudenţă zona din jurul 
ochiului stâng. Umflătura şi roşeaţa aproape 
dispăruseră. 

— Faptul că prietenul nostru de aici este 
foarte nervos, iar cel care a trimis cartela nu 
este prea deştept nu înseamnă că toată 
organizaţia este o bandă de fricoşi şi proşti, 
zise el. Ce altceva am putea face decât să ne 
menţinem pe direcţia deja stabilită? Nu putem 
demisiona, şi gata. Oricine ar fi ei, nu ar 
permite asta. 

— Poţi fi sigur de asta! exclamă Izimoff. 

Nu mai discutară altceva, cu excepţia 
câtorva comentarii în timp ce priveau ştirile. 
Văzură cum  organicii  cărau corpurile 
inconştiente ale celor arestaţi în furgonete. 
Apoi îi văzură pe o parte dintre bătăuşi într-o 
secţie de poliţie, în timp ce erau acuzaţi. 
Interogatoriile nu erau arătate. Acestea erau 
întotdeauna ascunse de ochii publicului. Faptul 

că mass-media primise permisiunea să filmeze 
încăierarea era o dovadă că poliţiştii priveau 
toată întâmplarea ca pe un incident de beţie şi 
deranjare a ordinii publice. Reporterilor li se 
permise să intervieveze câţiva dintre cei 
eliberaţi, la ieşirea din secţie. 

Reporterul 1 (R1): - O clipă, cetăţene. Pot să 
vă întreb cum vă numiţi şi de ce sunteţi 
acuzat? 

Cetăţeanul: Şterge-o. 

R1 (adresându-se altcuiva): - Păreţi un 
cetăţean cooperant. Vreţi să  descrieţi 
spectatorilor noştri ce s-a întâmplat la Snorter? 
__ Cetăţenul zâmbi, cu buzele umflate: - 
inscenare. Înscenare. 

R1: - Perfect adevărat, cetăţene. Am înţeles. 
(Se adresează unei a treia persoane, o femeie 
înaltă, lată în umeri, cu părul lung răvăşit şi 
obrazul zgâriat): - Cetăţeană, vreţi să spuneţi 
ceva pentru telespectatori? Sunt dornici să afle 
detalii despre încăierarea de la Snorter. 

Cetăţeana: - Eu nu am fost acolo. Poliţiştii 
m-au luat pentru că eu şi soţul meu aveam o 
mică discuţie. Dacă vreţi să auziţi ce am de 
spus despre ticălosul acela... 

R1: - Mulţumesc. Oh, iată un om care pare 
să aibă ceva interesant de spus. Cetăţene, 
vreţi să... 

Duncan arătă spre un alt om, care se 
strecura pe lângă camera de luat vederi, cu 
capul în piept şi pălăria trasă peste ochi. 

— Hei, acela nu e profesorul Herman 
Trophallaxis Carebara? Tipul cu furnicile pe 
care l-am întâlnit în tren. 

Snick se aplecă în faţă, cu ochii mari. 

— Da, el este. Dar ce caută acolo? L-ai văzut 
în Snorter? 

— Nu, şi nici n-avea ce să caute acolo. A 
spus că va locui în Turnul Universităţii. 

Snick clătină din cap. 

— Crezi că e poliţist şi e pe urmele noastre? 

— Nu putem bănui pe toată lumea, zise 
Duncan. 

Capitolul 16 


Întâlnirea cu conducătorul celulei nu decurse 
aşa cum prevestise lzimoff. 

Erau prezenţi numai Duncan şi bărbatul 
care-l chemase acolo. Cel puţin presupunea că 
era un bărbat. Camera mică şi goală era 
luminată foarte slab, iar persoana purta o 
mască, o pălărie cu boruri mari şi o mantie 
care-i ascundea corpul. In acelaşi timp, 
dispozitivul rotund pe care-l avea legat peste 
gură nu numai că-i distorsiona vocea, dar o şi 
făcea mult mai gravă. Dispozitivul lui Duncan îl 
făcea să vorbească piţigăiat, ca şi cum ar fi 
respirat mult heliu. 

Cum camera fusese curățată de microfoane, 
întunericul şi distorsionarea i se păreau inutile 
lui Duncan. Şi de ce Cabtab şi Snick nu erau 
acolo? 

Intrebă asta. 

— Avem motivele noastre, spuse vocea din 
fundul puţului. 

Mantia se umflă, persoana se ridică de pe 
scaun cu agilitate şi începu să se plimbe într-o 
parte şi în cealaltă, cu mâinile la spate. 
Pantalonii largi îl împiedicau pe Duncan să 
observe dacă picioarele erau de bărbat sau de 
femeie. 

— Nu vreau să spun că nu poţi pune 
întrebări, zise omul. Dacă nu ai pune, ai fi un 
prost, prea prost ca să te vrem printre noi. Dar 
trebuie să înţelegi că multe dintre întrebările 
tale vor rămâne fără răspuns. In aceste cazuri, 
nu insista. Ai înţeles? 

— Da. 

— Când ţinem întruniri colective - adică cu 
cel mult patru, cinci oameni - tratăm probleme 
generale. La aceste întruniri nu vorbim 
niciodată despre proiectele particulare ale 
membrilor. Bineînţeles, doar dacă nu e vorba 
de un proiect la care trebuie să participe un 
număr mai mare de oameni, care să se ajute 
unul pe celălalt, caz în care este nevoie de o 
sincronizare precisă. Dar asta nu se întâmplă 
prea des. În clipa aceasta, avem un proiect 
special pentru tine. Dar mai întâi, asta. 

Mâna care ieşi de sub mantie ţinea un tub 
pulverizator albastru. 

— O administrăm la toate primele întruniri, 
şi apoi la întâmplare, din când în când. 
Niciodată nu poţi fi prea prudent. Inţelegi? 

— Desigur, spuse Duncan. 

Se întrebă fără să vrea dacă tubul conţinea 
şi altceva în afară de ceața adevărului. Dacă 
organizaţia decisese că el reprezenta un 
pericol? Cât de uşor ar fi fost să-i pulverizeze 
otravă, în locul substanţei pe care se aştepta el 
să o respire. Dar nu putea face nimic ca să-i 

oprească. Dacă refuza, ar fi fost oricum 
terminat. 

Tubul fâsâi. Simţi umezeală pe buze, nas şi 
ochi şi inspiră norul cu miros dulceag. Cel puţin 
avea parfumul de violete al ceţei. Nu avea nici 
un rost să încerce să-şi ţină respiraţia până se 
disipa substanţa. Aceasta intra în sânge prin 
piele. Era suficient ca să producă o semi- 
inconştienţă care să-l facă să respire natural. 

Când se trezi, văzu silueta întunecată stând 
aproape, deasupra lui. 

— Deci... este adevărat. 

— Ce anume? întrebă Duncan. 

Simţurile nu-i reveniseră încă total. 

— Faptul că poţi minţi sub efectul ceţei. Mi s- 
a spus că poţi, dar nu am crezut. Toate 
încercările mele nu au putut scoate de la tine 
decât că eşti într-adevăr Andrew Vishnu 
Beewolf şi tot ce mi-ai spus se potriveşte cu 
cartea ta de identitate. Părţile care nu se află 
pe ea, probleme personale despre care ar fi 
posibil să te întrebe organicii, toate acestea au 
ieşit ca şi cum ai fi chiar Beewolf. 

Omul începu din nou să se învârtească prin 
încăpere, cu mâinile la spate. 

— Nu înţeleg, dar este ceva real. Este un 
talent unic. De neînțeles! Genetic? Sau un 
talent pe care l-ai deprins singur? Nu contează. 
Sau, de fapt, contează. Dacă pot fi învăţaţi şi 
alţii cum să o facă, am avea un avantaj 
extraordinar! 

Omul se învârti şi îndreptă un deget spre el, 
ca şi cum ar putut să tragă o rază care să-l 
străpungă şi să facă adevărul să curgă prin 
gaură. 

— Ai învăţat cum să o faci? Sau este ceva ce 
a venit natural? 

— Am învăţat singur, prin experimentare, 
zise Duncan. Dar se pare că abilitatea mi-a 
venit, cum ai spus, natural. Aşa că nu pot 
răspunde la această întrebare. 

— Din nefericire, tu poţi minţi, aşa că nu ştiu 
dacă spui adevărul. Nu ar avea nici un rost să 
te pun iarăşi în ceaţă şi să te întreb. 

Duncan era sigur că acel om îi pusese deja 
întrebarea. De ce mințţea atunci? Oare din 
cauză că membrii organizaţiei erau atât de 
obişnuiţi cu înşelăciunea, încât minţeau şi când 
nu era necesar? Sau avea un alt motiv, mai 
bun, să o facă? 

„M-am întrebat şi eu asta înainte”, gândi 
Duncan. „Probabil că o făceam destul de des, 
pe când eram Caird şi ceilalţi şase.” 

Talentul lui singular avea şi dezavantaje, din 
punctul de vedere al asociaţiei. Dacă putea să-i 
mintă pe organici, putea să-i mintă şi pe ei. 
Ceea ce însemna că putea fi un spion infiltrat. 
Nu se putea avea încredere deplină în el, dar 
nu puteau nici refuza să-l folosească. Era o 
unealtă pe care nici organicii, nici cei din 
organizaţia subversivă nu o mai avuseseră 
vreodată. 

— Grupul acesta are un nume? întrebă brusc 
Duncan. M-am săturat să mă tot gândesc la el 
sub numele generic de organizaţia sau 
subversivii. E greu să te identifici cu ceva fără 
nume. 

— Ah, da, homo sapiens cer nume, etichete, 
titluri. Altfel, se simt pierduţi. Chiar trebuie să 
ştii un nume? 

— M-aş simţi mai bine. 

— Foarte bine. În această sub-lună se 
numeşte RAT. 

— Luna aceasta? Îl schimbaţi la fiecare 
douăzeci şi opt de zile? 

— Asta poate duce la confuzia organicilor. 

„Nu este aşa”, se gândi Duncan. „Orice 
membru prins şi interogat ar spune toate 
numele care fuseseră folosite.” 

— RAT? 

— Rebelii împotriva tiraniei*. 

— Înţeleg. 

— Mie nu-mi place, pentru că sugerează 
numai distrugere. Noi facem asta, dar suntem 
şi constructori. Reconstructori. Oricum, nu asta 
contează acum, ci proiectul tău. Ascultă cu 
atenţie. 

Treizeci de minute mai târziu, persoana îi 
spuse noapte bună lui Duncan şi ieşi pe o uşă, 
după ce luase ambele dispozitive de 
distorsionare. Duncan îşi rupse masca fâşii, aşa 
cum i se spusese, şi o băgă în buzunar. leşi pe 
o altă uşă şi ajunse într-un hol care ducea într- 

o sală de sport zgomotoasă. Coti la stânga şi 
ieşi pe o uşă laterală, pe stradă. Se duse la un 
coş de gunoi public şi aruncă fâşiile înăuntru. 
La 10:00 p.m. se urcă într-un autobuz. Zece 
minute mai târziu, cobori la colţul de lângă 
apartamentul lui. Incercase să detecteze vreun 
eventual urmăritor, dar nu reuşise. 

Era sigur că sarcina care i se încredinţase 
era doar o mică parte dintr-un plan mare. El nu 
trebuia să ştie cum se combina cu sarcinile 
executate de alţii. Era doar o rotiţă într-o 
maşinărie subterană imensă, care, spera el, nu 
era una gen Rube Goldberg. Bun cunoscător al 
istoriei, deşi nu ştia de ce, ştia că revoluționarii 
se pricepeau mult mai bine la distrus, decât la 
refăcut. Nu întotdeauna, şi asta era adevărat. 
Dar se părea că în general fuseseră mai 
motivaţi de setea de putere, decât de dorinţa 
de a crea o societate mai bună, deşi cu toţii ar 
fi negat asta, cu siguranţă. Reconstrucţia reală 
fusese aproape întotdeauna făcută de cei care 
înlăturaseră sau lichidaseră prima generaţie de 
militanţi. 

El lucra pentru un grup care nu-l lămurise 
cum avea să-şi atingă scopul final. Poate că 
după ce îşi „dovedea” loialitatea, urmau să i se 
spună mai multe. Dacă nu, i-ar fi venit greu să 
lucreze cu entuziasm. Din nefericire, nu putea 
părăsi RAT, dacă îşi pierdea zelul. Odată intrat, 
rămânea pentru totdeauna. 

Poate. 

Ca bancher de date, avea să aibă 
posibilitatea să-şi stabilească o identitate 
nouă, dacă dorea. Pericolul era că RAT ştia 
asta, dacă erau suficient de inteligenţi. Şi 
puteau aranja un sistem de alarmare, care să-i 
avertizeze dacă el încerca aşa ceva. Pe de altă 
parte, el putea aranja un sistem de urmărire 
care să detecteze aparatele lor. Dar poate că 
ei anticipau asta şi montau un sistem care să 
urmărească sistemul lui de urmărire. 

Asta putea merge la infinit şi să aibă ca 
rezultat un hol al oglinzilor electronic. 

Râse, deşi nu se simţea amuzat şi nici nu era 
exuberant. Cu toate acestea, exista o trăsătură 
absurdă în situaţia pe care şi-o imaginase. 
Dacă exista Dumnezeu, probabil că El râdea de 
cei făcuţi după imaginea Lui. Sau poate era 
atât de dezgustat, încât plecase de mult din 
acest univers. Sau poate, fiind atotputernic, se 
anulase singur şi nu mai exista. Contradicţia în 
asta era faptul că El era mereu şi pentru 
totdeauna infinit şi etern. Dar aceste atribute 
puteau fi şterse, dacă El o vroia. 

Duncan intră pe uşă, dincolo de care se afla 
un hol, pe care erau  înşiruite uşile 
apartamentelor. Cartela lui de identitate, 
introdusă într-o fantă a uşii, descuie zăvorul. 
Luminile se aprindeau pe rând, cînd trecea 
dintr-o cameră în alta. Rămase pentru o vreme 
privind priveliştea prin ferestrele înalte până la 
tavan. Los Angeles-ul era splendid, cu lumini 

radiind din fiecare turn şi pod, de pe vase şi 
bărci pe apa de dedesubt, şi de pe pistele de 
avioane şi aeroplane. Era o imagine feerică, 
care nu ar fi trebuit pătată de griji şi 
nehotărâri. Metropola strălucea ca şi cum era 
un far pentru frumuseţe, speranţă şi dragoste. 
Acestea ar fi trebuit să vină în zbor, ca nişte 
fluturi. Dar... muştele şi ţânţarii erau şi ele 
atrase de lumină. Cetăţenii acelui loc magnific 
aveau tot ce le trebuia ca să fie mulţumiţi şi 
fericiţi. Teoretic. Realitatea era alta. 

— Întotdeauna a fost aşa, murmură pentru 
sine. Totuşi, dacă am putea exprima cantitativ 
durerea, foamea, durerea, nebunia, nevrozele, 
bolile fizice şi frustrarea, nu ar fi adevărat că 
acestea sunt mult mai puţine acum decât 
oricând? Societăţile trecute ar privi-o pe a 
noastră ca pe o cvasi-Utopie. 

Homo sapiens nu erau niciodată satisfăcuţi. 
Cel puţin unii dintre ei. 

Categoric, singurătatea era la fel de 
permanentă ca întotdeauna - judecând după 
propriile experienţe şi după ce auzise de la 
alţii. În acel moment, el stătea sub un duş de 
singurătate, deşi se considerase extraordinar 
de imun la astfel de sentimente. Singur... 

Ceea ce îl făcu să se gândească la Panthea 
Pao Snick. l-ar fi plăcut foarte mult ca ea să 
locuiască în acelaşi apartament cu el. O dorea 
şi îşi imagina cu plăcere ce ar fi însemnat să 
trăiască mai mult timp cu ea. Spus mai simplu, 


232 


era îndrăgostit de ea. Atunci de ce nu i-o 
spusese? La asta era uşor de răspuns. Ea nu 
dăduse nici un semn că ar fi avut pentru el 
vreun alt gen de sentiment decât cel simţit 
pentru un coleg apropiat. Nu era sigur nici că 
ea simţea măcar asta. Trebuia să afle ce 
credea sau ce simţea ea pentru el. Poate că 
era la fel de îndrăgostită ca şi el. In definitiv, 
ea era - fusese - un organic, şi astfel de 
oameni aveau tendinţa de a fi foarte prudenţi 
în privinţa dezvăluirii sentimentelor personale. 
În plus, nu avuseseră prea mult timp pentru 
exprimarea unor sentimente de genul iubirii. 

— Trebuie să fi simţit aşa ceva pentru ea 
atunci când eram cealaltă persoană, spuse cu 
voce tare. De ce să simt aşa ceva pentru ea 
acum? Totul a fost prea brusc. Sunt sigur că a 
izvorât din experienţele anterioare, pe care, 
din nefericire, nu mi le amintesc. 

Îşi prepară o băutură, apoi porni un ecran de 
perete pentru mesaje. Faptul că ecranul era 
gol îl făcu şi pe el să se simtă gol. Oftă şi îşi 
pregăti cina, apoi începu să facă curăţenie, 
pentru ca locatarul de miercuri să nu aibă de 
ce se plânge. Ascultă parţial ştirile, în timp ce 
trecea din cameră în cameră. Detaliile 
problemelor care aveau să fie puse în faţa 
oamenilor în cadrul referendumului erau 
tipărite şi apoi repetate de crainici. Articolele 
trebuiau votate separat, apoi rezultatul final 
avea să fie prezentat cetăţenilor. Intre timp, 

cei care votau împotrivă sau pentru făceau 
pronosticuri. 

După ce termină curăţenia, care nu dură 
mult, pentru că stătea prea puţin acasă ca să 
murdărească ceva, Duncan intră în stoner. 

Capitolul 17 


Duncan stătea în centrul camerei lui de lucru 
din Boda Lab, Biroul Asimilări Date, Secţia Los 
Angeles. Camera avea un diametru de şase 
metri şi pereţii ei erau plini de ecrane de trei 
metri pătraţi. Biroul lui era circular şi pe el se 
aflau douăzeci de computere mai mici şi 
monitoarele lor. Scaunul alimentat electric se 
deplasa pe o şină pe perimetrul interior al O- 
ului mare. Stătea acolo patru ore în fiecare zi 
de lucru. Restul zilei îl avea liber. Putea merge 
acasă, sau la cumpărături, să se plimbe cu 
barca sa să meargă la bowling, să caute o 
amantă sau să facă două ore de muncă 
voluntară pentru un proiect al biroului sau 
pentru un proiect de cercetare propriu. 

În clipa aceea, strângea informaţii legate de 
sarcina principală primită de la superiorul lui 
direct. Aceasta era o parte mică a unui 
program foarte mare, care se desfăşura de 
câţiva sub-ani. Duncan nu credea că era ceva 
important, deşi supraveghetorul lui subliniase 
că însemna foarte mult pentru guvern. Lui 
Duncan nu-i făcea plăcere pentru că era un 
nou amestec al guvernului în viaţa personală a 
cetăţenilor. Nu ştia de ce era necesar şi nici 
care era scopul final. Supraveghetorul lui nu 

cunoştea nici el obiectivul final, dar asta nu 
conta, aşa cum spusese chiar el. 

— Un stat perfect nu poate fi obţinut decât 
atunci când avem toate informaţiile, îi spusese 
Porfirio Samuels Phylactery lui Duncan. 

Ochii lui verzi depigmentaţi păreau să 
strălucească, când flutură o mâna care fusese 
depigmentată în dungi pale şi întunecate. 
„Efectul zebră” era foarte la modă în rândurile 
celor care aveau creditele necesare acelui 
tratament. 

— Este adevărat că multe dintre datele pe 
care le acumulăm s-ar putea să nu fie utile 
încă mult timp de acum încolo. Dar când va fi 
nevoie de ele, vor exista. Îţi spun eu, Andrew, 
am văzut cum date înmagazinate de mult şi 
nesolicitate niciodată au devenit brusc 
necesare pentru un anumit proiect. Şi erau 
acolo, aşteptând să se trezească la viaţă şi să 
devină vitale, chemate într-o microsecundă, 
ţâşnind în existenţă şi în serviciu, potrivindu-se 
în program. Nu trebuie să fie o muncă 
laborioasă şi consumatoare de timp, în timp ce 
alte părţi ale programului se blochează din 
cauză că datele nu sunt disponibile. Este o 
comoară ascunsă şi o simplă apăsare pe buton 
sau rostirea unei fraze o aduce aici, ca pe un 
duh dintr-o sticlă. Este de-a dreptul fabulos! 
Aşa că să nu te gândeşti niciodată că ai o 
slujbă inutilă. Eşti foarte util. Dacă nu pentru 

această generaţie, atunci pentru următoarea. 
Dar probabil pentru această generaţie! 

Această ultimă afirmaţie nu prea putea fi 
combătută. Cum durata de viaţă medie în sub- 
ani era de optzeci şi cinci, majoritatea celor din 
acea generaţie aveau să trăiască aproximativ 
595  ob-ani. Restul celor spuse de 
supraveghetor erau însă 50 la sută tâmpenii şi 
25 la sută vrăjeală. 

Şi 24 la sută îndoielnice. 

— Ai dreptate,  şefule, spuse Duncan, 
aprobând din cap şi zâmbind. 

Şi astfel, îşi spuse el, m-am aşezat la rând, 
în fruntea celor zece mii de generaţii de 
„lingăi”. Dar el nu făcea asta ca să obţină o 
favoare sau ca să avanseze, pentru un câştig 
material. El doar juca un rol. 

Ce altceva era nou? 

Phylactery ieşi din cameră, cu un mers 
foarte vioi, grăbindu-se să-i încurajeze pe alţii 
care aveau îndoieli, erau descurajaţi sau prost 
îndrumați. Duncan făcu un semn obscen în 
direcţia spatelui lat şi dungat, gest care îşi 
avea probabil originea în Epoca de Piatră, dacă 
nu chiar înaintea ei. Apoi se apucă de muncă, 
simțindu-se oarecum ruşinat de acel gest 
copilăresc. Sarcina lui în acele momente era să 
seteze complexul de computere aşa încât să 
stabilească  PEl-ul (indicele elementului 
personalitate) pentru cetăţenii subclasificaţi ca 
având o rată mare de EC (egocentrism) în 

raport cu alte trăsături de caracter. Un EC 
mare era definit ca imaturitate caracterizată 
de faptul că posesorul se aştepta ca ceilalţi să- 
şi aranjeze programul şi interesele conform 
dorințelor POS-ului (posesorului) şi N-POS-ilor 
(non-posesorii, adică cei care aveau legături 
sociale POS), astfel încât să facă mai multe 
lucruri pentru POS decât acesta era capabil să 
facă pentru sine. Existau, bineînţeles, multe 
alte subelemente integrate în HI EC POS. 

Toţi oamenii, cu excepţia sfinţilor a căror 
existenţă statul o nega, erau egocentrici într-o 
oarecare măsură. Dar cei HI EC POS credeau 
cu convingere că ei erau axa în jurul căreia se 
învârtea întregul univers. 

Sumarul datelor deja colectate de Duncan 
referitor la această superclasă arăta că nici 
măcar unul din cele trei miliarde de oameni 
aflaţi sub studiu nu credea că el sau ea erau 
exagerat de egocentrici. (Termenul normal nu 
era încă definit clar în catalogul oficial al 
doctorilor). 

De la fondarea Erei Noi, guvernul subliniase 
în toate modurile posibile necesitatea 
cooperării şi a sacrificiului de sine. Rezultatele 
apăreau acum, arătând că cetăţenii Erei Noi 
erau mult mai cooperanţi şi conştienţi din 
punct de vedere social decât cetăţenii 
societăţilor anterioare (deşi nu se efectuaseră 
studii ştiinţifice amănunțite legate de aceste 

caracteristici asupra cetăţenilor dinaintea Erei 
Noi). 

Cu toate acestea, 20 la sută din generaţia 
actuală erau totuşi HI EC POS. Conform 
proiecţiilor realizate de guvern cu o sută de ob- 
ani în urmă, acum ar fi trebuit să existe numai 
1 la sută „incorigibili”. 

În consecinţă, eşecul de a răspunde la 
educaţia şi propaganda statului îşi avea origini 
în tiparele genetice. 

Cum COM CR-ul (complexul cromozomial) 
fiecărui cetăţean era înscris în banca de date, 
era destul de uşor, deşi nu întotdeauna 
mergea rapid, să se compare COM CR-ul 
individului cu indexul HI EC POS. În cele din 
urmă, când vor fi fost studiaţi suficienţi 
subiecţi ca studiul să devină semnificativ (în 
sens statistic), se puteau determina (sau cel 
puţin se spera asta) anumite configurații 
cromozomiale care să fie responsabile pentru 
egocentrism. 

Pasul următor? 

Guvernul nu-l spusese. 

Pentru Duncan, ca şi pentru mulţi alţii, era 
clar că cercetarea aceea referitoare la 
modificarea configuraţiilor cromozomiale 
înainte de naştere ar fi fost un pas mare 
înainte. Scop: schimbarea  configuraţiilor 
nedorite cu unele bune. 

Duncan nu ştia cum se putea face asta la 
mai mult de 4 sau 5 la sută dintre nou-născuţi. 

Pur şi simplu nu existau destui doctori şi 
tehnicieni care să lucreze asupra unui 
procentaj mai mare de atât. Până atunci însă, 
studiile nu fuseseră încă încheiate şi era 
probabil să mai dureze încă 20 de sub-ani, 
adică 140 de ob-ani. 

In clipa aceea, erau afişate rezultatele 
prelucrate ale studiului despre rata de HI EC 
din rândul jucătorilor de bridge împătimiţi, a 
masculilor homosexuali şi a  chirurgilor. 
Implicaţiile acestor cifre ar fi putut fi lăsate pe 
seama computerului, dar creierul uman era 
încă mai bun decât maşina în sesizarea 
subtilităţilor şi implicaţiilor. Unele creiere. 

Duncan comandă computerului să comprime 
rezultatele şi mai mult şi, rotindu-şi scaunul, 
citi ecranele de pe birou şi pereţi. Apoi puse 
fiecare ecran să vorbească. În timp ce asculta 
examinarea verbală, se gândea la ce să facă 
după orele de lucru. Dar după scurt timp se 
concentră asupra sarcinii curente. 

Dintre cele optzeci de milioane de jucători 
de bridge pasionaţi, şaizeci şi cinci de milioane 
aveau un ECI (indice de egocentrism) ridicat. În 
grupul comparativ, din optzeci de milioane de 
cetăţeni aleşi la întâmplare, eliminând jucătorii 
de bridge, numai douăzeci şi nouă de milioane 
aveau un ECI de o intensitate similară. Din 
grupul comparativ mai fuseseră excluşi 
homosexualii, chirurgii, politicienii, preoții, 
rabinii, călugării şi mullahii. Duncan nu avea 

idee de ce fuseseră scoase ultimele patru 
grupuri. Poate că ideologia guvernului elimina 
ideea că „oamenii sfinţi” puteau fi ne- 
egocentrici. Sau poate că fuseseră excluşi 
pentru că erau iraţionali şi prin asta nu erau 
subiecte potrivite pentru acel gen de studiu. 
Dacă acesta era motivul, atunci studiul nu era 
valabil. 

Era posibil ca întregul proiect să fie bazat pe 
premise lipsite de valabilitate sau neştiinţifice. 
În definitiv, concluziile oamenilor din birou care 
puneau întrebările şi care spunea că indivizii 
intervievaţi şi  studiaţi erau extrem de 
egocentrici, se bazau pe nişte judecăţi 
subiective. 

Duncan ridică din umeri. El avea o treabă de 
făcut, şi orice comentarii făcea referitor la lipsa 
de eficienţă nu i-ar fi adus decât o atenţie 
nedorită. 

Comută  display-urile pentru a afişa 
rezultatele obţinute pentru 100 de milioane de 
homosexuali. ECl-ul era şi mai ridicat, 820 de 
milioane fiind estimaţi ca având un nivel 
superior „negativ”. Dar raportul „cooperării 
sociale”, apărut pe ecrane la comanda lui, 
arătă că numai 50 de milioane din aceştia erau 
încadraţi în categoria  „antisocial”. Şi din 
aceştia numai o optime erau etichetaţi drept 
„periculoşi”. lar din această fracțiune, numai o 
treime era marcați ca „extrem de periculoși”. 
Dar când se gândi că acea clasificare „extrem 

de periculos” putea rezulta din delicte minore, 
de genul scuipatului pe asfaltul public de mai 
mult de trei ori sau a unei încăierări într-o 
tavernă, nu se mai simţi prea sigur de 
valabilitatea ei. 

De asemenea, cauza ŞI originea 
homosexualității fusese de mult stabilită ca 
fiind pur genetică, cu excepţia a 3% din 
cazurile stabilite - trei miliarde, pe durata a 
două  sub-secole. Cele nouă complexuri 
cromozomiale responsabile fuseseră 
identificaţi şi ei puteau fi alteraţi cu succes 
înainte de naşterea indivizilor, în nouă din zece 
cazuri. Totuşi, doi factori  împiedicaseră 
guvernul să dea o lege prin care acea 
modificare să fie declarată obligatorie, în ciuda 
insistenţei puternice a unor diverse organizaţii 
heterosexuale. În primul rând, homosexualii 
protestaseră viguros. În pofida tuturor probelor 
contrare, grupul de homosexuali insista că 
sexualitatea lor nu era hotărâtă genetic, ci 
rezulta ca o alegere a lor, ca un exerciţiu al 
propriei lor voințe. În al doilea rând, un motiv 
mult mai puternic, guvernul vroia să păstreze 
nivelul de creştere al populaţiei la zero. Cu cât 
erau mai mulţi homosexuali, cu atât populaţia 
creştea mai greu. 

Cu toate acestea, guvernul decretase că era 
ilegal ca homosexualii să primească copiii prin 
partogeneză sau prin mame-surogat. Motivul 
oficial al acestei hotărâri era că, dacă 

homosexualii nu puteau să aibă copii, atunci şi 
ei aveau să moară. Grupările de homosexuali 
furioşi nu fuseseră în stare să clintească 
guvernul de pe această poziţie. Ei arătaseră că 
majoritatea copiilor născuţi din homosexuali 
înainte de acea  restricţionare fuseseră 
heterosexuali şi că mai puţin de 10% din copiii 
născuţi de heterosexuali erau homosexuali. 

Guvernul nu acordase nici o atenţie acelui 
argument şi nici discrepanţelor din propria lui 
logică. 

Duncan îşi spuse că nu era nimic nou în 
acest gen de logică a guvernului, trecut sau 
actual. 

Făcu o comparație a  complexurilor 
cromozomiale considerate de majoritatea 
geneticienilor ca fiind responsabile pentru ECI- 
ul înalt al homosexualilor şi zonele echivalente 
ale pasionaţilor de bridge. Acest lucru mai 
fusese făcut şi de alţii, dar vroia să studieze 
singur rezultatele. Poate că el reuşea să 
detecteze ceva ce ceilalţi nu observaseră. 
După o vreme, se sătură de asta şi îşi luă ora 
de pauză de masă. Aceasta era petrecută de 
obicei în sala de gimnastică a biroului, 
douăzeci de minute greutăţi şi cincisprezece 
alergări. După ce făcea un duş şi mânca puţin, 
se întorcea ca să lucreze încă o oră, iar apoi 
pleca acasă. 

In seara aceea se întoarse la birou. Paznicul 
notă ora intrării lui. Cum supraveghetorul avea 

să verifice şi registrul celor care lucrau peste 
program, Duncan trebui să petreacă ceva 
vreme cu continuarea cercetării. Asta avea să 
justifice prezenţa lui acolo. Dar după o oră de 


muncă - suficientă ca să-l convingă pe 
Phylactery că Duncan nu trecuse pe acolo doar 
ca să piardă timpul - Duncan introduse 


codurile, asigurându-se că acele cercetări 
ilegale urmau să se şteargă singure la prima 
alarmă de monitorizare sau la prima încercare 
de cercetare executată de altcineva. Apoi, 
folosind codurile primite de la individul nevăzut 
de la întâlnire, introduse un nume. MARIA 
TUAN BOLEBROKE. 

Omul acela spusese: 

— Sunt într-o poziţie din care am acces la 
coduri, dar nu le pot folosi singur. M-aş expune 
prea mult. Foloseşte-le tu, apoi fă ceea ce-ţi 
voi spune eu, după ce vei obţine datele. Totuşi, 
ştiu anumite date. lată puţinul pe care-l ştiu 
referitor la acest subiect. 

Nici un cod nu era indestructibil, deşi era 
periculos să încerci să-l spargi. Existau prea 
multe măsuri de protecţie. Cu toate acestea, 
codurile erau stabilite de nişte fiinţe umane, iar 
unii oameni, spre deosebire de coduri, erau 
accesibili. Aceasta era teoria, care uneori se 
regăsea şi în practică. 

Duncan ceru dosarul lui Maria Tuan 
Bolebroke. La cererea computerului, Duncan 
introduse al doilea cod de acces. Dar i se ceru 

încă unul. După ce rosti şi al treilea cod, i se 
permise accesul la dosar. Studie informaţiile de 
pe ecran până când memoră tot ceea ce îi era 
necesar. Era împotriva procedurii RAT să 
tipărească acele informaţii. 

După ce se asigură că reţinuse toate datele, 
spuse codul care ştergea din banca de date 
toate înregistrările procedurii. Şi pe acesta Îl 
primise tot de la persoana mascată din sala de 
gimnastică. Faptul că poseda toate acele 
coduri însemna că persoana respectivă avea o 
poziţie înaltă în birou şi că era, probabil, un 
organic de la nivel înalt, un „trădător”. Deşi era 
curios în legătură cu identitatea personajului, 
Duncan rezistă impulsului de a-l căuta. Ar fi 
putut să ceară numele tuturor ofiţerilor 
importanţi din biroul local, dar chiar dacă prin 
asta nu ar fi declanşat nici o alarmă, tot nu ar 
fi putut recunoaşte faţa sau vocea superiorului 
lui. 

— Las-o baltă, murmură el. 

Totuşi, acea siluetă gesticulase destul de 
mult şi probabil într-un stil ce putea fi 
recunoscut. Dacă ar fi putut face rost de 
înregistrări video ale oficialităților în timp ce 
vorbeau, poate că ar fi reuşit să-l identifice pe 
respectivul. Dar după aceea ce ar fi făcut? 

— Oricum, o să rețin ideea, îşi spuse. 

Şi se întrebă de ce vorbea atât de des cu 
sine. Nu era o trăsătură lăudabilă. Când îşi 
formase personalitatea lui William St-George 


245 


Duncan, nu îşi alesese şi acest obicei de a 
vorbi singur, cu voce tare. Oare exista vreo 
scurgere acolo, vreo urmă a uneia dintre 
personalităţile îngropate? Vorbăria ieşea la 
suprafaţă ca vinul dintr-un burduf scufundat de 
mult într-o galerie veche? 

Oricine ar fi fost acele personalităţi vechi, 
ele nu fuseseră izolate total. Ceea ce era şi un 
lucru bun. Altfel nu ar fi fost capabil să 
muncească la o bancă de date. Beewolf nu ştia 
nimic despre acea profesiune. De fapt, ştia. 
Acele scurgeri de la ceilalţi făceau la fel de 
mult parte din Beewolf ca şi corpul lui, deşi nu 
se aflau trecute în cartea lui de identitate sau 
în banca de date a guvernului. 

— Am o personalitate plină de scurgeri, dar 
sunt nişte scurgeri bune, pentru că am foarte 
multă nevoie de ele. 

Se concentră din nou asupra lui Maria Tuan 
Bolebroke. Primise ordin să afle cât mai multe 
despre ea. Apoi trebuia să facă cunoştinţă cu 
ea, să devină prieteni sau, dacă se putea, chiar 
iubitul ei. Asta probabil că nu avea să fie prea 
dificil, pentru că femeia avusese doisprezece în 
ultimii doi sub-ani, iar Duncan era tipul de 
bărbat preferat de ea. Odată ce-i câştiga 
încrederea, trebuia să încerce s-o convingă să-i 
spună anumite coduri. Cum reuşea asta era 
problema lui. 

Duncan considera că, chiar dacă ajungea în 
termeni intimi cu ea, nu avea să reziste 

suficient ca iubit al ei cât să scoată de la 
femeie ceea ce vroiau să afle cei din RAT. Rata 
ei de schimb a partenerilor era prea mare. lar 
pierderea a atât de mult timp ca să obţină 
ceva ce era probabil ca ea să nu-i dezvăluie i 
se părea ceva ridicol. 

Ceruse şi primise informaţii despre 
obiceiurile ei. Nu primise nici un avertisment 
de blocare a accesului. Citi raportul şi zâmbi. 
De ce să nu facă totul aşa cum vroia el, printr- 
o acţiune mult mai rapidă? 

Marţea următoare, la ora prânzului, se afla 
la câţiva paşi în urma lui Maria Bolebroke, 
BODA LAB, Supraveghetor Clasa 3-M, în timp 
ce ea se îndrepta spre un restaurant din 
apropiere de birou. Lumina soarelui, trecută 
prin fibre optice, făcea şoseaua mare şi 
curbată să strălucească. Mulțimea era 
îmbrăcată în haine multicolore, cu excepţia 
nudiştilor, mulți dintre aceştia având pielea 
dungată în diverse culori stridente. Toată 
lumea era veselă, din cauza apropierii 
perioadei fără supraveghere. Când se încheia 
votul asupra punctelor exacte de libertate 
cerute, începea eliberarea. Totuşi, mai era cel 
puțin o sub-săptămână până atunci. 

Dispoziţia veselă a populaţiei ar fi trebuit să 
transmită un mesaj guvernului, îşi spuse 
Duncan. Deşi existau puţine plângeri oficiale 
din partea cetăţenilor, atitudinea lor din acele 
momente arăta că ei resimţiseră, chiar 

inconştient, privirile indiscrete ale stăpânilor 
lor. Duncan nu ştia ce aveau de gând să facă 
toţi acei locuitori din LA, când supravegherea 
avea să înceteze. Oare credeau că vor putea 
face orice? 

Maria Bolebroke era singură şi Duncan spera 
că nu avea să se întâlnească cu nimeni la 
masă, în restaurant. Dacă se întâmpla asta, 
femeia ar fi fost în siguranţă pentru acea zi. 
Scoase un suspin uşurat, când Bolebroke se 
aşeză într-un separeu micuţ, de o persoană, 
dintr-un colţ al restaurantului. El se aşeză la o 
masă reţinută deja de Cabtab, în partea 
cealaltă a camerei. Snick stătea la o masă din 
apropiere, cu cinci dintre colegele ei de lucru. 
Ea îi aruncă o privire rapidă lui Duncan, după 
care nu se mai uită în direcţia lui. 

— Mai aşteptaţi pe cineva, cetăţenilor? 
întrebă chelnerul. 

— Nu, spuse Duncan. 

Chelnerul apăsă un buton de la capătul unui 
scaun, şi scaunele se pliară. Zona mesei se 
micşoră şi ea, capătul îndepărtat lăsându-se în 
jos şi alunecând sub cealaltă parte. La semnul 
ospătarului, un ajutor aduse o masă pliantă şi 
scaune şi le aşeză aşa încât să ocupe spaţiul 
liber astfel creat. 

Duncan şi Cabtab comandară. Sprâncenele 
lui Duncan se înălţară când îl auzi pe uriaş 
comandând doar o salată mică şi brânză. 

— Şeful meu mi-a cerut să slăbesc treizeci 
de kilograme în şase luni, mârâi Cabtab. Altfel 
o să pierd nişte credite şi indemnizaţii 
suplimentare. 

— Nu trişa, spuse Duncan. 

— Nu o voi face. Dar ieri am văzut la TV că 
va apărea un produs nou. Este foarte gustos şi 
are foarte puţine calorii. Aş putea să mă 
îmbuib cu aşa ceva. Singura problemă este că 
anumiţi oameni au suferit efecte secundare, 
după ce au mâncat. Ameţeală şi diaree, după 
spusele raportului. Cred că aş avea ghinionul 
să fiu unul dintre cei afectaţi. 

— Roagă-te lui Dumnezeu să-ţi dea voinţa să 
te ţii de dietă. 

— Da? Căruia dintre Ei? 

— Tuturor. N 

— Nu ştiu, spuse Cabtab cam morocănos. In 
ultima vreme m-am gândit mult. Asta atunci 
când colega mea de cameră nu pălăvrăgeşte. 
Marea Cicălitoare, cum îi spun eu, deşi are 
suficiente calități care să compenseze 
vorbăria. Oricum, aşa cum am spus, m-am 
gândit. Divinizarea tuturor zeilor ar trebui să 
aibă ca efect cumularea cantității de 
binefaceri. Dar Jahweh, Allah şi Buddha - care, 
apropo, nu este un zeu, dar şi lui îi place ca 
oamenii să se roage la el şi, într-un fel, este un 
agent al Echilibrului Universal - Wodem, Thor 
şi Zeus, Ceres, Ishtar şi Mantra Vie, Jumala şi 
Vishnu, şi... 


249 


— Scuteşte-mă de restul listei, îl întrerupse 
Duncan. Am înţeles ce vrei să spui. 

— Da? Eu nu. Să revenim. Deci, teoria este 
că rugându-te la toţi aceştia, ar trebui să se 
producă multiplicarea puterilor rugăciunilor şi 
să forţeze creşterea interesului divin al 
capitalului divin, rezultatul celest, ai putea 
spune. Dar... dacă o rugăciune la o zeitate 
anulează rugăciunea la o alta? Dacă toate 
rugăciunile mele se amestecă, rezultând un 
mare zero? Atunci eu unde mă aflu? Poate că 
am greşit toţi aceşti ani şi mi-am irosit viaţa, 
ca să nu mai vorbesc de vieţile discipolilor mei. 
S-ar putea ca... 

Se opri, când chelnerul puse pe masă apa şi 
mâncarea. 

— Mai doriţi ceva, cetăţeni? 

— Nu, mulţumesc. 

După plecarea chelnerului, Duncan se 
aplecă peste masă şi vorbi încet. Era puţin 
probabil să fie auziţi în acel amestec de discuţii 
şi râsete, dar era posibil ca cei doi care stăteau 
la masa de lângă ei să aibă detectoare audio 
de bandă îngustă. Păreau inofensivi şi îşi spuse 
că el putea repera organicii după expresia 
feţei, după acea aură de putere care strălucea 
pe feţele lor. Totuşi, se putea şi înşela. De ce 
să rişte? 

— Nu ştiam că ai o iubită. 

— N-aş numi-o chiar iubită, spuse Cabtab. 
Este atrăgătoare şi foarte interesată de teoriile 

mele şi de practica acoperirii teologice a 
tuturor pariurilor şi bazelor. Dar cred că de fapt 
este mai atrasă de apartamentul meu mare şi 
de creditele suplimentare, ca să nu mai 
vorbesc de dotarea sexuală aproape 
samsoniană. 

— Ce s-a întâmplat cu tine? întrebă Duncan. 
Fără supărare, dar mă aşteptam ca ego-ul tău 
imens să evite astfel de autorepoşuri şi îndoieli 
de sine. 

— Eu nu am un ego imens! spuse Cabtab. 
Sunt doar realist. Văd lucrurile aşa cum sunt. 
Dar sunt şi eu om, mă bazez pe mediu ca să 
mă menţin sănătos fizic. O minte sănătoasă 
într-un corp sănătos, cum se spune. Atâta timp 
cât mănânc cât am nevoie, sufletul meu 
înfloreşte. Dar atunci când sunt forţat de 
această societate de pigmei să ţin dietă, să 
pierd platoşa şi armura care-mi sunt necesare 
precum o scoică unui crab, atunci sufăr. 
Totodată mă ofilesc, mă sting, mă micşorez. 
Corpul îşi pierde substanţa şi la fel şi sufletul. 
Mâncarea este soarele meu. Fără soare, cum 
pot avea umbră? Umbra este sufletul meu şi... 

Cabtab vorbea prea tare, în ciuda gesturilor 
şi strâmbăturilor lui Duncan. Cuplul de lângă ei 
îl asculta, fără îndoială. Deşi Cabtab nu spunea 
nimic subversiv, era evident că exprima nişte 
idei excentrice. Asta nu era împotriva legii, la 
fel cum nu era nici exprimarea nemulțumirii 
faţă de guvern. Dar organicii raportau tot ce 

putea indica un potenţial pentru excentricitate 
sau nemulţumire. Cabtab nu era într-o situaţie 
în care să poată suporta un interogatoriu. Şi 
nici el, Duncan. 

Prinse mâna uriaşului şi spuse încet: 

— Mănâncă. S-ar putea să nu avem prea 
mult timp. 

Cabtab clătină din cap. 

— Trebuie să învăţ să fiu umil. Poate că 
atunci Zeii vor fi într-o dispoziţie mai bună şi 
mă vor asculta. A 

„lisuse!” îşi spuse Duncan. „In această eră, 
un politeist primitiv!” 

Cabtab continuă, cu gura plină de brânză: 

— Mi-aş cere scuze, dacă aş crede că este 
cu adevărat necesar. Dar eu sunt în primul 
rând un predicator. Mi se pare foarte greu - nu 
ai idee cât de greu - să mă înfrânez şi să-mi 
stăvilesc dorinţa natală, dată de Dumnezeu, de 
a spune oamenilor Adevărul şi de a încerca să-i 
întorc spre el. 

— E timpul să plec, spuse Duncan. 

Îşi plimbase privirea de la Panthea Snick - îl 
durea pieptul când se uita la ea - la Bolebroke 
şi înapoi. 

— Femeia merge la toaletă. 

Snick pălăvrăgise cu însoţitoarele ei, dar o 
ţinuse sub supraveghere pe Bolebroke. Se 
ridică de la masă în acelaşi timp cu Duncan. 
Merseră spre toaletă în pas domol. Inainte să 
ajungă la intrare, părul roşu-Tizian al prăzii lor, 

aranjat într-o coafură stil Turnul Babel, 
dispăruse. Duncan merse pe holul curbat şi 
intră în camera mare. Lângă pisoare stăteau 
doi bărbaţi. Aruncă o privire rapidă pe sub uşile 
batante ale cabinelor şi văzu că numai în 
spatele uneia se vedeau o pereche de picioare 
de femeie. Uşile pe care intrase Bolebroke se 
legănau încă. 

Duncan se aşeză în faţa pisoarului şi făcu 
câteva comentarii referitoare la alegerile care 
se apropiau, pentru a distrage atenţia celor doi 
bărbaţi. Snick, fără să ezite, scoase tubul 
pulverizator din geantă şi intră în cabina lui 
Bolebroke. Chiar dacă aceasta obiectă, Duncan 
nu auzi nimic. Cei doi bărbaţi plecară, dar intră 
un al treilea. Duncan rămase hotărât lângă 
pisoar, spunând ceva despre problemele cu 
prostata pe care le poate avea un bărbat. 
Trebuia să aibă o scuză ca să zăbovească 
acolo. 

Snick nu pierdu prea mult timp. leşi din 
cabină şaizeci de secunde mai târziu. Duncan 
încuie şi o urmă afară. 

— Cum a mers? întrebă el. 

— Am pulverizat ceața chiar când 
deschisese gura. A leşinat imediat. Am 
întrebat-o care sunt codurile şi mi-a răspuns ca 
la un examen. 

— l-ai făcut sugestia hipnotică de a uita tot 
incidentul? 

— Bineînţeles! Nu-şi va aminti nimic. Va 
crede că a adormit, dacă va observa trecerea 
timpului. l-am spus să nu o observe. 

— A fost doar o întrebare retorică, zise 
Duncan. Nu trebuie să fii atât de tăioasă. 

— Sunt nervoasă. Dar mă simt bine, incitată. 

— Sigur, la fel şi eu. 

Încheiară discuţia. Snick se întoarse la 
însoţitoarele ei. Duncan se duse la masa lui. 

— A mers bine? îl întrebă Cabtab. 

— Ca uns. 

Terminară de mâncat, se duseră la casă, 
introduseră cartelele în fantă şi plecară. In 
acea seară, Duncan se opri la Snorter, se aşeză 
pe un scaun lângă Snick şi îi ceru codurile pe 
care le aflase de la Bolebroke. După câteva 
minute, se prefăcu că nu reuşise în încercarea 
de a o agăța pe Snick şi plecă. Ar fi preferat să 
petreacă seara cu ea, şi ceva timp în pat 
împreună, înaintea orei de stonare. Nu putea 
face asta, întrucât, fără a mai vorbi şi de 
ceilalţi factori, nu trebuia să pară că are o 
relaţie mai mult decât întâmplătoare cu ea. 

La ora zece, puţin înaintea orei de închidere, 
se duse în magazinul lui Izimoff. Ultimul client 
tocmai pleca. Duncan se duse la tejghea şi 
ceru medicamentul fără prescripţie medicală 
Wild Dreams. lzimoff, care transpira mai 
puternic ca de obicei, îi întinse sticla, iar 
Duncan îi dădu codurile. Probabil că acestea 
urmau să fie înregistrate în vreun dispozitiv pe 

care lzimoff îl purta ca decorație. Poate că era 
ascuns în Buddha zâmbăreţul care atârna de 
un lanţ la gâtul lui. 

Izimoff păru surprins. 

— Mi s-a spus că e probabil să nu afli datele 
până la sfârşitul lunii, poate nici atunci. 

— Am lucrat rapid, spuse Duncan. 

— Mda, presupun că aşa e. Te vei întâlni cu 
supraveghetorul tău la Wetmore Gymnasium, 
în blocul de est, mâine, la ora 7:00 p.m. 
Supraveghetorul a spus să-i predau astea 
imediat ce îmi dai datele. Va fi şi el surprins. 

— Spune-i că a mers fără probleme. Nu are 
de ce să-şi facă griji. Ea - ştie el despre cine e 
vorba - nici măcar nu ştie că am obţinut 
datele. 

— Aş vrea să ştiu ce se întâmplă! zise 
Izimoff. 

— Şi eu la fel, spuse Duncan şi luă sticla. Ne 
mai vedem. 

— Oh, stai o clipă. Ai mai folosit vreodată 
aşa ceva? întrebă el, arătând spre sticlă. 

— Nu. 

— Ar fi bine să citeşti avertismentul de pe 
etichetă. Uneori, foarte rar, dar se întâmplă, ai 
coşmaruri, în loc de vise plăcute. Dacă se 
întâmplă asta, nu mai lua şi anunţă-mă. 
Trebuie să raportez astfel de evenimente la 
Biroul Medicamentelor. Ei au nevoie de date 
pentru analizele lor statistice. 

— Pentru Dumnezeu, spuse Duncan. Am 
cumpărat-o doar ca să am un motiv să-ți 
transmit datele. Nu iau medicamente fără 
recomandare. 

Izimoff îşi şterse sudoarea de pe frunte cu 
dosul palmei. 

— Sigur. Sunt cam nervos. 

— Este periculos să fii nervos. Şi nu mă refer 
numai la pericolul din partea organicilor. 

Plecă, lăsându-l pe Izimoff să se holbeze în 
urma lui. Fără îndoială, cuvintele lui Duncan îl 
neliniştiseră şi mai mult. Totuşi, Duncan 
încercase doar să-l avertizeze, nu să-l supere. 
li părea rău pentru lzimoff, dar în acelaşi timp 
simţea că acesta era un potenţial pericol. 

In drum spre casă, alergă într-un ritm 
moderat, trecând pe lângă alţi oameni. 
Ultimele autobuze erau pe străzi ca să-i ducă 
pe oameni la apartamentele lor, aşa încât să 
aibă suficient timp să se pregătească de 
stonare. O maşină de patrulare organică, un 
vehicul electric mic şi verde, cu trei roţi şi fără 
capotă, trecu încet pe lângă el. Bărbatul şi 
femeia dinăuntru îi aruncară o privire rapidă. 
Nu era nimic deosebit. Organicii făceau asta cu 
toată lumea. 

Exact când se apropia de uşa 
apartamentului lui şi trecea pe lângă un 
magazin luminat puternic, auzi o femeie 
strigând de pe partea cealaltă a străzii. 

— Caird! Jeff Caird! 

Pentru două secunde, nu recunoscu numele. 
Apoi acesta năvăli asupra lui ca o maşină peste 
o barieră. Acela era numele uneia dintre 
personalităţile lui, numele personalităţii de 
bază care fusese el. 

Işi coborî capul în piept şi se chinui să nu o 
ia la fugă. Se opri în faţa uşii şi introduse 
cartela în fantă. 

— Caird! strigă femeia şi mai tare. 

Duncan se întoarse. Femeia traversa strada. 
Era în haine civile, dar ţinuta şi expresia ei îi 
spuseră că era poliţist. Era aproape la fel de 
înaltă ca el, zvealtă şi avea o faţă lungă, dar 
destul de drăguță. Ţinea o mână în pliurile 
robei ei purpurii, cu paiete argintii. 

— Caird! spuse ea din nou. Nu mă recunoşti? 
Manhattan? Caporal de patrulă Hatşepsut 
Andrews Ruiz? Hattie? 

Capitolul 18 


Chipul ei îi apărea în minte ca o ţintă la un 
poligon de tir. Se înălța, cădea, se înălța, 
cădea. Fulgerări în care o vedea în diverse 
locuri, ca un holograf aprins aleatoriu. Deşi nu- 
şi amintea prea multe despre ea, îşi amintea 
totuşi că ea îl cunoscuse bine. Ce căuta ea 
acolo? În vizită? Imigrase? Dar asta nu conta. 

Se forţă să zâmbească. 

— Îmi pare rău. Vă înşelaţi. Eu sunt Andrew 
Vishnu Beewolf. Semăn cu acest... Caird? 

Ruiz nu mai părea la fel de sigură. Se opri la 
câţiva paşi de el, îl privi cu ochii întredeschişi şi 
spuse: 

— O clonă perfectă. Am fost şocată când te- 
am văzut. Pentru o clipă am crezut... darnu e 
posibil! Caird e mort! 

— Imi pare rău să aud asta. 

Inima lui Duncan bătea foarte tare şi avea 
senzaţia că întregul corp era cu vreo treizeci 
de kilograme mai uşor. Dacă starea asta 
continua, avea să se trezească plutind 
deasupra trotuarului. 

— Nu e cazul. Era un trădător, un fugar. El... 

Ruiz se opri, probabil pentru că spunea mai 
multe decât ar fi trebuit. 

Încetă să mai zâmbească şi zise: 

— Actele de identitate, te rog. 

Duncan privi într-o parte şi în cealaltă, pe 
stradă. Nu se mai vedea nimeni. 

— Sigur. Sunteţi organic? 

Ea aprobă din cap şi băgă cealaltă mână în 
buzunarul interior. Duncan nu-i lăsă timp să 
scoată legitimaţia. O izbi în bărbie cu pumnul, 
şi femeia făcu câţiva paşi poticniţi în spate. Se 
întinse după ea şi o izbi cu muchia palmei la 
baza gâtului. Ruiz căzu greoi, lovindu-se cu 
capul de pavajul moale şi primăvăratic. 

Avu nevoie de trei secunde ca să care corpul 
moale în apartament. După ce îi luă cartea de 
identitate şi revolverul accelerator de protoni, 
se duse la dulapul lui personal. Se întoarse cu 
un tub ilegal de ceaţă a adevărului şi pulveriză 
un nor spre faţa ei. Astfel era sigur că femeia 
avea să rămână inconştientă încă 
cincisprezece minute. Dar nu avea mai mult de 
o oră ca să decidă ce să facă cu ea. 

— Aş fi putut merge la cacealma, murmură 
Duncan. Numai că ea nu s-ar fi declarat 
satisfăcută. Ar fi verificat cartea mea de 
identitate, comparând-o cu dosarul lui Caird. Şi 
asta ar fi fost totul. La naiba! De ce a trebuit să 
dau peste ea? 

De fapt, dacă întâlnirea trebuia să se 
producă, era mai bine că se întâmplase aşa. 
Dacă ea l-ar fi văzut în altă parte, nu ar fi putut 
să o atace fără să atragă atenţia publicului. 

Se gândi să realizeze o sugestie 
posthipnotică prin care să-i ordone să uite 
întregul incident. Dar ea avea să se trezească 
cu o bărbie învineţită şi dureri la gât, ceea ce 
ar fi făcut-o extrem de bănuitoare. S-ar fi dus 
la un psihiatru, care ar fi reluat pasajul de timp 
dinainte, din timpul şi imediat după amnezia 
inexplicabilă. Doctorul ar fi avut grijă ca ea să- 
şi amintească totul, inclusiv datele tactile şi 
audio pe care le înregistrase în timp ce era 
leşinată şi sub efectul ceţei. Nu putea risca să 
se întâmple asta. Ce trebuia să facă cu ea? 

Dacă femeia dispărea, organicii aveau să 
investigheze. Fără îndoială, Ruiz raporta la 
fiecare jumătate de oră şi cartierul general ştia 
zona în care fusese văzută ultima dată. lar 
marţea următoare toată zona s-ar fi 
transformat într-un viespar. Toţi cetăţenii ar fi 
fost interogaţi. Dacă organicii suspectau pe 
cineva de „comportament dubios”, puteau 
supune acea persoană efectului ceţei. El putea 
minţi, dar dacă ei îi cercetau serios cartea de 
identitate, mergând înapoi până la naştere - şi 
ticăloşii făceau uneori asta - atunci era posibil 
să găsească ceva putred. Şi acea investigare şi 
mai minuțioasă care ar fi urmat ar fi avut un 
singur rezultat posibil. 

Era prea târziu să mai încerce să transmită 
un mesaj supraveghetorului său. In plus, el 
intrase în acea belea şi trebuia să iasă singur 
din ea. În primul rând, să afle unde şi când îl 

cunoscuse ea. Apoi, să afle dacă ea ştia despre 
el mai multe decât ştia el însuşi. Adică despre 
personalitatea lui din Manhattan. 

Ruiz, care era acum întinsă pe canapea, cu 
ochii închişi, răspunse docilă la întrebările lui. 
Lucrase sub ordinele lui, pe vremea când 
Duncan era căpitan-detectiv Jefferson 
Cervantes Caird. Nu ştia cărei organizaţii 
subterane aparținuse el, dar fusese implicată 
în urmărire, înainte ca el să fie demascat şi 
închis. Luase parte la urmărire şi după 
evadarea lui. Ştia despre găsirea cadavrului lui 
în New Jersey. Datele fuseseră transmise 
oficialilor organici din Manhattan. Ea aflase 
asta numai pentru că fusese amanta maiorului- 
detectiv Wallenquist, pentru o vreme. 

Wallenquist. În faţa lui apăru plutind o faţă 
lată. Wallenquist fusese şi superiorul lui. Dar 
asta era tot ce-şi putea aminti Duncan despre 
el. 

Ce altceva îi spusese ei maiorul? După 
câteva întrebări foarte precise, destinate să 
obţină informaţia pas cu pas - o persoană 
aflată sub efectul ceţei răspunde cu minimum 
de date şi trebuie interogată cu multă atenţie - 
Duncan află tot ce ştia ea. Asta dacă nu cumva 
ratase să pună întrebările corecte. Wallenquist 
îi spusese odată ceva femeii despre 
longevitatea lui Caird. Când Ruiz îl întrebase la 
ce se referea, maiorul îi spusese să 

abandoneze acel subiect. Să uite spusele lui, 
dacă îşi cunoştea interesul. 

— Wallenquist era speriat când ţi-a vorbit 
despre longevitatea lui Caird? întrebă Duncan. 

Ce legătură avea durata lui de viaţă cu 
organicii? 

— A fost supărat, replică ea cu o voce 
indiferentă. 

— În ce fel supărat? Înspăimântat? Ca şi cum 
ar fi spus ceva ce nu trebuia spus? 

— Da. 

— Wallenquist nu a mai făcut nici o altă 
referire la longevitatea lui Caird? 

— Niciodată. 

— Ce ai crezut despre acea remarcă şi 
despre comportamentul lui? 

— Nimic. Nu ştiam despre ce vorbea. 

— Ai mai auzit pe altcineva spunând ceva 
despre asta? A mai făcut cineva vreun 
comentariu care ţi-a amintit de remarca lui 
Wallenquist? 

— Nu. 

Asta era tot. Acum, ce trebuia să facă cu ea? 

Mai erau cincisprezece minute până la 
miezul nopţii. Ecranele de pe pereţi clipeau în 
portocaliu şi scoteau un bâăzâit slab. li 
avertizau pe oamenii de marţi că era vremea 
să intre în cilindri. Unii aranjaseră deja 
comenzile, aşa încât să fie stonaţi înainte de 
momentul limită. Astfel, dacă el activa energia 
propriului cilindru, acest lucru avea să apară 

într-o bancă de date. Dar asta nu ar fi atras 
atenţia. 

Putea să o stoneze, să deschidă o fereastră 
şi să o arunce afară. Probabil că nimeni nu ar fi 
observat, la acea oră târzie. Ea avea să zacă în 
nămolul de sub apele din jurul turnului pentru 
multă vreme. Poate pentru totdeauna, deşi se 
îndoia. Fundul apei era dragat periodic. Când? 
Trebuia să afle asta. 

Când mai erau numai cinci minute, decise să 
amâne problema până săptămâna viitoare. O 
trase pe Ruiz în cilindru alături de el, o 
îngrămădi la picioarele lui şi aşteptă activarea 
energiei. După un timp care păru foarte lung, 
veni starea de inconştienţă. Abia închisese 
ochii, când îi deschise iar, sau cel puţin aşa i se 
păru lui. Se uită prin fereastra cilindrului, ca să 
se asigure că nu mai era nimeni în cameră. 
Deşi nu ar fi trebuit să fie, avea întotdeauna 
grijă să se asigure. Satisfăcut că lucrurile 
păreau în regulă, deschise uşa. Păşi afară, 
peste corpul lui Ruiz, încă adormită, şi se duse 
la un ecran de perete. Spuse numărul lui Snick, 
după ce ordonase automatului să închidă 
imaginea video. 

Snick răspunse imediat, cu o faţă 
somnoroasă. 

— A.B., spuse Duncan. Eşti singură? 

— Nu, răspunse ea. Dar el este în baie. Ce s- 
a întâmplat? 

Duncan nu putu răspunde, pentru câteva 
secunde. Era copleşit de furie, care-l împiedica 
să-şi găsească cuvintelel. Apoi îşi imagină o 
mână îmbrăcată în gheaţă, care-i înhăţa 
creierul şi inima, şi se calmă efectiv. 

— Am nevoie de tine, imediat, spuse el. 
Urgenţă. Poţi să pleci fără să trezeşti 
suspiciuni? 

Somnolenţa dispăruse de pe faţa ei ca o 
peliculă de apă, la căldură intensă. 

— Îmi pare rău, nu pot, zise ea. 

— Atunci voi... Nu contează. Ne vedem mai 
târziu. 

Întrerupse legătura, respirând mai greu 
decât ar fi vrut, şi îl sună pe Padre. Cabtab 
urlă: 

— Cine naiba este? Cine trezeşte un om din 
somnul lui vital? 

Ceea ce însemna că preotul trecuse din 
cilindru direct în pat. 

— Mare E, spuse Duncan. Poţi veni la mine 
imediat? 

— Sigur, omule, zise părintele, cu o voce mai 
blândă. Poţi să-mi spui... 

— Nu pot, spuse Duncan şi întrerupse 
legătura. 

Zece minute mai târziu, Padre apăru, ud şi 
din nou furios. 

— Ale naibii stropitori automate, tună el. De 
ce nu curăţă străzile la miezul nopţii, când nu e 
nimeni pe ele, în loc să aştepte până începe 

ziua? Nu ai cum să scapi de stropitori. Trag de 
pe părţi, din tavan, de la sol! 

— Corpul sanitar trebuie să aibă şi el parte 
de distracţie, spuse Duncan. OK, uite care e 
situaţia. Am nevoie de ajutorul muşchilor tăi, 
nu al creierului. 

Deja o restonase pe Ruiz, sperând că 
activarea stonerului nu avea să fie remarcată 
de departamentul de înregistrare a consumului 
de energie din oraş. Bineînţeles, consumul 
avea să fie înregistrat, dar apoi trecut cu 
vederea. Sau, dacă era văzut, poate că 
observatorul era prea leneş sau prea ocupat ca 
să determine locaţia unde se produsese şi să 
trimită pe cineva să investigheze. Era riscant, 
dar nu avea ce face altceva. 

Oh, ba da, avea. 

Putea să o taie pe Ruiz bucăţi şi să o arunce 
la gunoi. Dar asta nu avea să o facă. 

Cabtab şi Duncan traseră împreună corpul 
foarte greu în dulapul personal al celui din 
urmă. După ce îndepărtară câteva materiale şi 
alte lucruri de pe rafturi şi le stivuiră într-un 
colţ, scoaseră rafturile şi le puseră unul peste 
altul peste lucruri. Apoi, gâfâind şi transpirând, 
chiar şi înjurând puţin, o urcară pe Ruiz în 
spaţiul pe care-l creaseră. 

— Asta e doar ceva temporar, spuse 
Duncan. Dacă vor începe să o caute, şi o vor 
face, nu putem să o lăsăm aici. Trebuie să 
scăpăm de ea foarte curând. 

Cabtap îşi şterse sudoarea de pe frunte. 

— Cât de curând? 

— În următoarele zece minute ar fi perfect. 

— Atunci putem să o aruncăm pe fereastră. 
Dar pericolul să o vadă cineva căzând e destul 
de mare. Oricum, cred că poliţiştii ar draga 
fundul, în jurul turnului, ca o problemă de 
rutină. 

— Nu le va face plăcere, dar va trebui să 
contactăm RAT, zise Duncan. Ei au oamenii şi 
mijloacele ca să o facă să dispară. 

— Izimoff e singurul nostru contact şi sunt 
sigur că lui nu-i va plăcea, fricosul. 

— Cu atât mai rău, spuse Duncan. 

Activă un ecran de perete şi ceru legătura cu 
adresa apartamentului lui Izimoff. 

— De unde o ştii? întrebă Cabtab. Credeam 
că trebuie să îl căutăm numai la magazin. 

— Am întrebat la registrul oraşului. M-am 
gândit că s-ar putea să apară vreo urgenţă. 

După un minut, Duncan renunţă. 

— Ori nu e acasă, ori foloseşte o maşină de 
dormit. 

Ezită câteva secunde şi apoi îl sună din nou 
pe lzimoff. Deşi nu-i plăcea ideea, îi lăsă un 
mesaj acestuia să sune la apartamentul lui. 
Cum el şi Padre trebuiau să aştepte apelul, 
decise să pregătească micul dejun pentru 
amândoi. Mâncară, se spălară şi apoi discutară 
despre diverse moduri de a o transporta pe 
Ruiz departe de acea zonă. Nici una dintre 

variante nu părea să aibă prea multe şanse de 
realizare. 

— Poliţiştii nu se vor obosi să ia mandate 
individuale pentru percheziţionarea locuinţelor. 
Vor lua un mandat în alb. Vor aplica codul de 
deblocare a tuturor încuietorilor uşilor dintr-o 
anumită zonă şi vor răscoli totul. Această 
secţiune s-ar putea să fie prima în care vor 
veni. 

— Mai avem timp până la nouă, când îşi vor 
da seama că ea nu s-a prezentat la birou, zise 
Cabtab. S-ar putea ca după aceea să avem 
încă o oră sau două, în care vor încerca să afle 
de ce nu s-a prezentat. 

— Eu aş spune mai curând douăzeci de 
minute. Oamenii aceia nu pierd vremea. 

Duncan se gândi cu intensitate timp de un 
minut, după care zise: 

— Nu-mi place să fac asta, dar va trebui să-l 
vizităm pe Izimoff. În definitiv, nu există nici un 
motiv ca cineva care ne vede acolo să facă 
vreo legătură între noi şi Ruiz. Oricum, trebuie 
să o facem. 

Autobuzele circulau, chiar şi la acea oră 
foarte matinală. Luară unul până la patru 
blocuri de casa lui lzimoff şi merseră pe jos 
restul drumului. Numărul 566, pe Fong Avenue, 
era o uşă cu dungi purpurii şi verzi, într-un şir 
lung de apartamente. Duncan apăsă butonul 
soneriei şi încercă să pară indiferent, în timp ce 
trecătorii treceau pe lângă ei. Până în clipa 

aceea, văzuse zece oameni pe stradă. Din 
punct de vedere statistic, unul dintre ei era 
poliţist în haine civile. Unul din zece. 

Duncan tinu degetul apăsat pe buton. După 
şaizeci de secunde, spuse: 

— Fie e plecat, fie e stins ca o lumânare în 
furtună. Sau ne-a văzut şi nu vrea să ne 
deschidă. 

Cabtab se uită într-o parte şi în alta pe 
stradă, asigurându-se că nu-l vedea nimeni. 
Apoi, stând într-un loc din care putea fi văzut 
de monitorul lui Izimoff, începu să gesticuleze 
frenetic. Dacă omul îi privea, avea să-şi dea 
seama că vizitatorii lui nu se aflau acolo doar 
ca să piardă timpul. 

— Să mergem, spuse Cabtab. Poate e mort. 

Se întoarseră la apartamentul lui Duncan. 

In timp ce beau cafeaua, Duncan zise: 

— Trebuie să ne descurcăm singuri. Trebuie 
să existe o cale. 

Se auzi soneria de la uşă. Duncan porni 
monitorul şi văzu în faţa uşii o femeie cu o 
coafură înaltă şi o mantie purpurie. Avea faţa 
lungă şi îngustă, dar frumoasă. Rujul ei de 
buze era negru. 

— Cine este? întrebă Duncan. 

— Este un Mare E, zise ea. Deschide. 

Duncan comandă uşii să se descuie. O 
întâmpină pe femeie înainte ca ea să facă 
câţiva paşi în camera din faţă. 

— Cine eşti? 

Ea zâmbi şi zise: 

— E mai bine să nu ştii. 

Scoase o cartelă din buzunarul mantiei, se 
uită la ea şi spuse: 

— Tu eşti Beewolf. lar el e Jeremiah 
Scanderbeg Ward, corect? 

— De unde ştii? 

— Lasă asta. Nu pot sta prea mult. Am fost 
trimisă să-ţi spun că mesajul tău către Izimoff a 
fost şters, aşa că nu-ți face probleme în 
legătură cu asta. Şi... 

Işi umezi buzele, oprindu-se. 

— ŞI...? 

— Izimoff e mort. 

Asta îl luă prin surprindere. 

— Dumnezeule! exclamă Cabtab. 

—A murit azi dimineaţă, devreme. 
Autorităţile nu au aflat încă. Am fost trimisă să 
te informez din cauza mesajului tău către el. Ai 
ceva ce ar trebui transmis superiorilor tăi? 

— Poţi fi sigură! izbucni Cabtab. Doar că... 
cum a murit? 

— Nu mi s-a spus nimic despre asta. Care 
este mesajul? 

— Va fi un adevărat iad, zise Duncan. Doi 
oameni dispăruţi în aceeaşi zi... poliţiştii or să 
facă spume. 

— Doi? întrebă femeia. Ce vrei să spui? ŞI 
cum adică dispăruţi? 

— Nu sunt dobitoc, zise Duncan. RAT l-a ucis 
pe Ilzomoff, nu? Nu mai aveau încredere în el, 
omul devenise nervos şi era şi prea instabil. 

— Tragi concluzii pripite, Andrew, spuse 
Cabtab. Cum...? 

— Poate, zise Duncan. Dar am ceva 
experienţă în organizaţii subversive. Izimoff se 
purta ca şi cum se temea şi nu era în 
siguranţă. Era o verigă salbă, dacă e să ne 
luăm după aparente. 

— Eşti paranoic, spuse femeia. 

— Poate că sunt! strigă Duncan. Dar 
pariez...! 

— la-o încet, interveni Cabtab cu blândete, 
dar îl prinse pe Duncan din spate cu nişte 
mâini ca de robot. O să-i faci să creadă că nici 
în tine nu pot avea încredere. 

Duncan inspiră de câteva ori adânc şi îşi 
imagină pajişti însorite şi verzi, pe care se 
zbenguiau fauni şi nimfe. Când culoarea roşie 
dispăru de pe faţa lui şi respiraţia reveni la 
normal, spuse: 

— Mda. OK. Poate că sunt prea suspicios. Va 
trebui să recunoşti că în genul de viaţă pe 
care-l ducem, suspiciunea creşte precum 
ciupercile după ploaie. 

— Foarte poetic, prietene, zise Cabtab, 
luându-şi mâinile de pe el. Care este mesajul, 
femeie? 

— Sunt autorizată să i-l transmit numai lui 
Beewolf. Tu va trebui să treci în camera 

cealaltă, iar tu, Beewolf, trebuie să promiţi că 
nu i-l vei dezvălui. 

— Promit, spuse Duncan, gândindu-se că 
asta depindea de ce i se spunea. 

Şi totodată dacă astfel îl punea sau nu pe 
Cabtab în pericol. 

Padre ieşi din apartament, cu o faţă 
indignată şi mişcându-şi buzele fără să scoată 
vreun sunet. 

— lată ce mi s-a spus să-ţi transmit, zise 
femeia. 

Vorbi aproximativ un minut. Ochii lui Duncan 
se măriră în timp ce asculta. În rest, nu oferi 
nici un semn al efectelor cuvintelor ei asupra 
lui. 

— Repetă, zise femeia. 

Duncan repetă totul, cuvânt cu cuvânt. 

— Bun, zise ea. Şi acum, care e urgenţa? 

Ochii ei se măriră şi deveni mai palidă sub 
pielea ei întunecată. Când Duncan termină, 
femeia spuse: 

— Dumnezeule! Nu ştiu! Este o decizie pe 
care trebuie să o ia superiorul meu! Nu sunt 
autorizată să acţionez într-o astfel de situaţie. 
De altfel, n-am nici cea mai mică idee ce se 
poate face! 

— Atunci ar fi mai bine să-ţi pui dosul la 
treabă, şi repede, zise Duncan. Poţi lua imediat 
legătura cu superiorul tău? Nu mai avem timp 
de amânări. 

— Cred că pot. 

Femeia porni spre uşă, apoi se opri şi se 
întoarse spre el. 

— La ce oră pleci la muncă? 

— Peste două ore şi cinci minute. 

— Aşteaptă aici. Dacă nu ai nici o veste de la 
noi, găseşte un motiv ca să nu mergi la lucru. 

Capitolul 19 


Cabtab intră în cameră ca un leu furios, în 
căutarea unei lupte. 

— A plecat căţeaua? 

— Îşi făcea doar datoria, deşi mă îndoiesc că 
ştia cu adevărat despre ce e vorba, spuse 
Duncan. Dar nici eu nu ştiu, de fapt. 

— Poate că am fost prea dur cu ea, nedrept, 
zise Padre. Îmi voi cerceta sufletul şi voi afla 
dacă am fost aşa. Dacă da, va trebui să găsesc 
nişte mijloace ca să mă pot ierta. Şi să o iert pe 
ea pentru că m-a provocat. 

— Există lucruri mai importante la care să ne 
gândim. 

— Nimic nu este mai important decât starea 
sufletului. 

— Poate cu excepţia stării stomacului, spuse 
Duncan, uitându-se la burta uriaşă al lui 
Cabtab. 

— Sufletul şi stomacul sunt legate strâns 
între ele, zise Cabtab. Cel care le separă este 
liber. 

— De ce? spuse Duncan, gesticulând 
nerăbdător. Ascultă. A spus că o echipă de la 
Biroul de Transport şi Mutări va veni aici 
curând. Cel puţin, se pare că sunt muncitori la 
BTM. Poate că şi sunt. Nu asta contează. Va 

trebui să o pregătim pe Ruiz pentru ei. Nu vor 
să piardă aici mai mult timp decât este strict 
necesar. 

— Ce trebuie să facem? 

Duncan îi spuse şi se apucară de treabă. O 
destonară pe Ruiz şi îi aplecară corpul, aşa 
încât acum era într-o poziţie fetală. O legară 
aşa încât să nu se poată întinde, dacă îşi 
recăpăta brusc cunoştinţa, o aşezară în cilindru 
şi porniră alimentarea cu energie. Apoi o 
traseră afară, o înfăşurară într-un cearceaf şi 
înfăşurară cearceaful cu bandă. 

În timpul celor cincisprezece minute 
tensionate care urmară, Duncan văzu o maşină 
de patrulare a organicilor trecând încet pe 
stradă. Camera TV din vârful axului vertical 
plasat în partea din spate a vehiculului se 
rotea precum capul unei bufniţe cu un singur 
ochi. Şoferul şi camaradul lui vorbeau animați 
despre ceva. 

Duncan era fericit că legea permitea camere 
de supraveghere ale guvernului numai la 
intersecțiile străzilor şi în maşinile de patrulare. 
Dacă fiecare bloc ar fi avut o cameră de 
supraveghere, aşa cum vroia guvernul, atunci 
incidentul cu Ruiz şi vizita agentului RAT ar fi 
fost înregistrate. Prezenţa echipei BTM avea 
însă să fie văzută la diverse intersecţii şi 
posibil observată de camerele maşinii de 
patrulare. Totuşi, era sigur că datele de 
autorizare ale echipei aveau să fie transmise în 

banca de date a poliţiştilor. Nu ştia sigur cât de 
meticuloasă era investigația pe care ar fi 
putut-o suporta acea autorizaţie. Trebuia să 
aibă încredere că avea să pară autentică. 
Bineînţeles, era extrem de posibil ca nici un 
poliţist să nu se obosească s-o verifice. 

— Nu mergem pe o sfoară întinsă, murmură 
el. Alergăm pe ea. 

— Poftim? întrebă Cabtab. 

Duncan nu avu timp să repete. Se auzi 
soneria. După ce se uită la ecranul de perete, 
Duncan rosti codul de primire a echipei. Era 
formată din doi bărbaţi şi două femei în 
salopetele portocalii cu negru ale Biroului de 
Transport şi Mutări. Sosiseră cu o furgonetă cu 
dungi în zig-zag portocalii cu negru, şi doi 
dintre ei cărau o ladă mare de lemn. Fură 
nevoiţi să se aplece ca să treacă partea de sus 
a cutiei pe sub tocul de sus al uşii. Unul dintre 
ei manevra un transportor semirobotizat cu 
patru roţi. După ce intrară, Duncan închise uşa. 

Fu nevoie de câteva secunde ca să încarce 
în ladă corpul învelit în cearceaf. Duncan nu 
rosti nici un cuvânt. Se pare că echipa primise 
instrucţiuni referitoare la sarcina lor, înainte să 
plece de la cartierul general. Nu ştia dacă li se 
spusese şi să nu vorbească sau erau doar 
morocănoşi din cauza orei matinale. Şefa 
echipei rămase tăcută chiar şi când întinse 
mâna după cartea de identitate a lui Duncan. 
El i-o întinse, tot fără să spună nimic. Ea 

introduse cartela într-o cutie plată agăţată de 
un lanţ la gât, o ţinu înăuntru câteva secunde 
şi i-o înapoie. 

Duncan se uită la ecranul uşii, în timp ce 
lada în care se afla Ruiz era ridicată pe 
platformă până la nivelul podelei furgonetei. 
Aceasta fusese trasă atât de aproape încât 
vedea parţial interiorul ei. Văzu înăuntru un alt 
obiect, acoperit cu un cearceaf. Era sigur că 
acela era lzimoff, tot într-o poziţie fetală. Când 
furgoneta se întorcea la baza BTM - dacă acolo 
mergea - lzimoff avea să fie pus în aceeaşi 
ladă cu Ruiz. Nu vroia să ştie unde mergea 
cutia după aceea. Avea şi aşa destule griji. 
Puteau să mai treacă câteva ore înainte ca 
poliţiştii să afle de dispariţia lui Ruiz şi Izimoff. 
După aceea, turnul şi mai ales acel nivel, 
aveau să fie pline de organici. Acum, când se 
gândise mai bine, i se părea inevitabil ca ei să 
se întrebe ce era în cutie. Şi să îl cheme ca să-l 
întrebe ce expediase într-o cutie atât de mare. 

Introduse cartela într-o fantă de pe panoul 
de control din perete. La instrucţiunile rostite 
de el, ecranul afişă datele înregistrate în timpul 
tranzacţiei BTM. Scria ceea ce se aşteptase şi 
el, şi mai spunea şi faptul că superiorul lui se 
aşteptase să fie suficient de inteligent ca să 
afle instrucţiunile chiar de pe cartelă. Cineva 
din organizaţie folosise o cartelă identică cu a 
lui pentru a cere un apartament mai aproape 
de muncă. Conform cartelei, cererea fusese 

aprobată şi el urma să se mute în noul 
apartament, înainte să plece la muncă. 

Cineva dintr-o poziţie înaltă în guvern se 
mişcase foarte rapid în acea dimineaţă. 
Probabil că avusese la îndemână un duplicat al 
cărţii de identitate a lui Duncan. Probabil avea 
duplicate după actele tuturor celor din RAT. 
Antedatând cererea, făcuse să pară că Duncan 
o depusese în martea precedentă şi că aceasta 
fusese examinată şi aprobată în aceeaşi zi. 

Astfel că, îi plăcea sau nu, cetăţeanul 
Andrew Vishnu Beewolf trebuia să se mute. 
Imediat. Bunurile lui personale se presupunea 
că se aflau în lada pusă la dispoziţie de BTM. 
Echipa o luase ca să o ducă la noul lui 
apartament. Acolo, aveau să aştepte suficient 
ca presupusele bunuri personale să fie scoase 
din cutie şi puse pe podea. Apoi, cu lzimoff şi 
Ruiz încă înăuntru, echipa urma să ducă lada la 
vreun depozit guvernamental. Mai avea o 
problemă. Bunurile lui personale trebuiau 
mutate. 

Cabtab se pregătea să plece, dar Duncan îi 
spuse ce trebuia să facă. Incepură să scoată 
lucrurile din dulap şi din dulăpiorul de la baie. 
Le puseră în doi saci mari, spălară ceştile şi 
tacâmurile, le aşezară într-un din bucătărie şi 
ieşiră. Acum, străzile începuseră să se umple 
de oameni în drum spre muncă. Cei doi urcară 
într-un autobuz, merseră la noul apartament şi 
intrară. Pe cartela lui Duncan era înscris noul 

cod. Cel vechi fusese şters în banca de date 
chiar în acea zi. 

Cabtab lăsă sacul să cadă pe podea. 

— Ar fi bine să arunci o privire în jur, zise 
Duncan. S-ar putea să-ţi fie de folos, într-o zi, 
să fii familiarizat cu locurile. Nu se ştie 
niciodată. 

Cabtab bombăni dar trecu încet prin camere. 
Duncan îşi puse lucrurile personale în dulap. 
Avea să le aranjeze pe rafturi mai târziu. 
Lambriurile şi mobila erau galbene, culoare 
preferată de locatarul de luni. Duncan putea 
activa comenzile pentru a selecta culorile pe 
care le dorea. Pereţii erau albi. Putea afişa pe 
ecrane orice dorea el. Putea alege desene sau 
scene de pe benzi sau să-şi creeze propriile 
picturi statice sau animate. Podelele fără 
covoare erau din stejar clonat, dar o simplă 
apăsare a butonului putea să-i dea nuanţa de 
lemn preferată. Decorarea era simplă şi rapidă, 
cu excepţia cazului în care decoratorul se 
hotăra greu. 

Scaunele, mesele şi canapelele puteau fi 
modificate rapid ca material şi culoare, deşi 
refacerea tuturor ar fi durat cel puţin jumătate 
de oră. Şi trebuiau readuse la forma 
convenţională, înaintea orei de  stonare. 
Duncan nu acordă prea mult timp acestor 
lucruri. Îi plăcea aspectul fragil şi delicat la 
mobilei neo-albaneze. 

Camera de zi avea ferestre-uşi, care se 
deschideau spre o terasă. Vederea de acolo 
era la fel de frumoasă ca şi cea a 
apartamentului precedent, şi nu era diferită de 
cea nouă decât printr-o diferenţă foarte mică a 
unghiului de vedere. Faptul că acel loc era mai 
aproape de serviciul lui era singurul avantaj. 
Dacă ar fi încercat să obţină singur un transfer, 
ar fi trebuit să aştepte un sub-an sau mai mult. 
Faptul că îl obținuse atât de repede, chiar dacă 
nu îl dorise, dovedea că în societate trebuia să 
ai relaţii ca să obţii ceva în mod normal de 
neobţinut. Aşa fusese întotdeauna, indiferent 
de societate sau eră. 

— La revedere, spuse Cabtab. Fii 
binecuvântat, fiule. 

— Mulţumesc, padre. Ne întâlnim la Snorter, 
doar dacă nu intervine altceva. 

— Fie-ţi binecuvântată şi viaţa sexuală, 
spuse Cabtab şi ieşi. 

Duncan zăbovi o clipă ca să se uite la feţele 
celor cu care împărțea acel apartament, 
oameni cu care nu avea să vorbească 
niciodată. Apoi porni grăbit spre birou. 
Următoarea fază a sarcinii lui era corelarea 
indicilor de egocentrism ai jucătorilor de şah, 
actorilor de televiziune şi inginerilor 
electronişti. În timp ce se ocupa de asta, 
arunca priviri dese spre ecranul pe care era 
difuzat canalul de ştiri. Până la ora plecării nu 
văzu nimic referitor la Izimoff sau Ruiz. Asta nu 

însemna însă nimic, lucru pe care-l ştia foarte 
bine, deşi nu ştia de unde îl ştia. Probabil că 
poliţiştii trăgeau de timp înainte de a face 
ştirea publică. Probabil. Din momentul în care 
evadase din Institutul Takahashi, viaţa lui 
fusese un drum cu obstacole plin de probabil, 
poate şi dacă, toate apărând brusc din 
întuneric. Nu ştia aproape nimic despre 
organizaţia pentru care se aştepta să-şi dea 
viaţa, dacă era necesar. Puteau să-l ucidă, 
dacă nu-şi îndeplinea în mod satisfăcător 
ordinele. Situaţia lui putea fi descrisă prin 
cuvintele: dificilă şi nesigură. 

Se încordă. Se apropia o nouă incertitudine, 
una periculoasă. Omul care vorbise cu un coleg 
al lui de muncă se îndrepta acum spre el. Deşi 
Duncan nu ştia ce gândea sau ce avea să facă 
acel om, era sigur că era un organic. Deşi era 
în haine civile, avea acel nimb rece, de duritate 
şi reticenţă. Era un nor fin pe care numai vechii 
delincvenţi sau alți organici puteau să-l 
sesizeze. 

Ar trebui să fiu corect, îşi spuse Duncan. 
Acest aspect apare în primul rând datorită 
instinctului de auto-apărare. Polițistul clasic 
este tot timpul prudent, suspicios, cinic şi 
mereu pregătit să riposteze la un atac. Deşi, 
statistic, foarte puţini erau atacați verbal sau 
fizic. Cei mai mulţi cetăţeni se temeau de ei. 
Pe bună dreptate. 

Duncan se ridică de la birou, la apropierea 
bărbatului, care era mai scund decât el, dar 
mai musculos. Omul se opri la marginea 
biroului circular şi spuse, cu o voce adâncă: 

— Cetăţeanul Andrew Vishnu Beewolf? 

Duncan aprobă din cap, spunând: 

— Da. 

Omul ridică cartea de identitate agăţată de 
un lănţişor purpuriu în jurul gâtului lui gros. 

— Ofiţer Rhodes Terence  Everchuck, 
sergent-detecitv clasa l, Biroul de lmigrări 
Locale. Vreţi să vedeţi datele pentru verificare? 

— Nu este nevoie, zise Duncan şi zâmbi, dar 
faţa roşie a lui Everchuck rămase neclintită. 

— Am câteva întrebări să-ţi pun. 

Duncan jucă rolul cetăţeanului neliniştit. 

— Despre ce e vorba? 

Nu se aştepta la un răspuns şi nici nu primi 
vreunul. 

Everchuck scoase o foaie din buzunarul de la 
piept al robei lui purpurii cu auriu. Se uită la ea 
ŞI spuse: 

— Am aici o copie a unei cereri, trimisă de 
tine la Biroul de Transporturi şi Mutări, cerând 
o ladă pentru transportarea bunurilor 
personale de la vechiul apartament la noua 
adresă. Am şi cererea şi autorizaţia pentru 
mutarea la noua adresă. Am şi înregistrările de 
verificare ale transferului la noua adresă şi ale 
livrării lăzii cu bunuri personale la acea adresă. 

Această livrare a avut loc la momentul stipulat 
sau la o altă oră, sau nu a fost realizată? 

— A fost livrată conform orarului şi m-am 
mutat la noua adresă, care este Everhopeful 
Courseway nr. 421, spuse Duncan. Este vreo 
problemă, sergent-detectiv? 

— In cazul acesta, continuă Everchuck, 
privindu-l încruntat, ce ai cărat în doi saci, 
împreună cu  camaradul tău, cetăţeanul 
jeremiah Scanderbeg Ward, de la vechea 
adresă, la cea nouă? 

Duncan se aşteptase să fie interogat în 
legătură cu conţinutul lăzii. Dar ştia şi că era 
posibil ca polițistul să-i pună o întrebare 
neaşteptată şi aparent lipsită de relevanţă. 
Zâmbi şi spuse: 

— Lada nu era suficient de mare pentru 
toate bunurile mele. Pe cele care nu au încăput 
le-am pus în cei doi saci. 

— De ce nu ai cerut să fie transportaţi tot de 
BTM? 

— Am greşit. Am cerut transportarea unei 
singure lăzi. Am crezut că îmi vor intra toate 
bunurile în aceasta. Dacă aş fi cerut echipei 
BTM să care şi sacii, ar fi trebuit să fac o altă 
cerere. Până la aprobarea ei, trecea ziua. Ştiţi 
cum lucrează birocraţii aceştia. Toate hârtiile 
acelea... 

— Critici guvernul? 

— Oh, sigur, spuse cu indiferenţă Duncan. 
Este dreptul şi datoria mea. Asta este 
democraţia. Îmi negi acest drept şi datorie? 

— Bineînţeles că nu, zise Everchuck. Nu am 
avut această intenţie. De ce ai considerat 
necesar să ceri ajutorul cetăţeanului Ward ca 
să cari sacii? 

— Doi erau prea grei ca să fie căraţi de un 
singur om. 

— Nu m-ai înţeles, spuse organicul. De ce l- 
ai ales pe cetăţeanul Ward ca să te ajute? De 
ce tocmai pe el? 

— Este un bun prieten. Nu ar fi fost uşor să 
găsesc pe cineva care să vină la acea oră ca să 
mă ajute. 

— Ştii că cetăţeanul Ward este credincios? 

Duncan ridică din umeri şi spuse: 

— Sigur. Dar el nu lucrează pentru guvern. 
Are dreptul să fie credincios. 

— Şi totuşi te asociezi cu el, pe baze intime 
şi amicale? 

— Eu nu sunt credincios, spuse Duncan. Ştii 
asta. Mi-ai verificat cartea de identitate. 

— L-ai cunoscut în New Jersey? 

— Ştii că da. 

„Acum e momentul pentru întrebarea total 
neaşteptată,  deconcertantă, care să mă 
dezechilibreze”, îşi spuse Duncan. „Capcana.” 

— Ce s-a întâmplat cu Ruiz şi Izimoff? 

Duncan se strădui să pară surprins. 

— Cu cine? 

— Sergentul detectiv Hatşepsut Andrews 
Ruiz şi cetăţeanul Ibrahim Omar Izimoff! spuse 
cu asprime Everchuck. 

— Nu ştiu, zise Duncan. Ai spus... s-a 
întâmplat? Nu ştiu despre ce vorbeşti. Nu am 
auzit niciodată de această Ruiz. Izimoff... ştiu 
că un Ibrahim lzimoff este operatorul unui 
magazin aflat peste drum de Snorter. 

Se opri şi apoi adăugă: 

— Snorter este o tavernă-restaurant. 

Ca şi cum Evcerchuck nu ar fi ştiut asta. 

— Negi că ştii ce s-a întâmplat cu ei? 

— Ţi-am spus că nici măcar nu ştiam că s-a 
întâmplat ceva! Haide, sergent! Ce e cu toate 
astea? 

— Eşti de acord să fii supus unui test al 
adevărului? 

— Sigur, zise Duncan. 

Îşi întinse mâinile, cu palmele în sus. 

— Nu am nimic de ascuns. Nu ştiu de ce te 
iei de mine, dar dacă crezi că sunt vinovat de 
ceva, pulverizează ceața, dacă vrei. Putem să 
o facem aici, chiar acum. Renunţ la dreptul la 
interogare în clădirea secţiei, în prezenţa unui 
avocat şi a oficialilor autorizaţi. 

Everchuck nu-i ceru să repete cuvintele într- 
un reportofon. Fără îndoială, organicul avea 
toate cele necesare pentru înregistrare într-un 
buzunar. 

Acum era momentul critic, cel puţin pentru 
Everchuck. Dacă organicul credea că mergea 

la cacealma, avea să folosească ceața. Dacă 
doar încercase apa şi nu avea nici o bănuială 
întemeiată legată de Duncan, Everchuck nu 
avea să se mai obosească să folosească ceața. 

— Este doar o investigaţie de rutină, zise 
organicul. 

— Sigur, dar aş vrea să mă supui testului, 
totuşi, spuse Duncan. Nu vreau să fiu nici 
măcar un suspect posibil. Am terminat pe ziua 
de azi, avem destul timp. Hai să o facem 
acum. Nu va dura mult. 

— lată o atitudine de lăudat, cetăţene 
Beewolf. Dar eu nu am timp de pierdut. 

— Ce s-a întâmplat, de fapt, cu ei? întrebă 
Duncan. 

Everchuck se întoarse pe loc şi plecă. 

Capitolul 20 


Duncan intră în Snorter la 5:00 p.m. Trecu 
printre mesele micuţe, până când îi zări pe 
Cabtab şi Snick într-un separeu. Aceştia 
ridicară privirea spre el, îl salutară şi apoi îşi 
continuară discuţia în contradictoriu. Duncan 
apăsă un buton al mesei, ca să comunice că în 
separeu se afla un client care nu fusese servit. 

Padre luă o sorbitură adâncă dintr-o cană 
uriaşă de piatră, o puse jos şi zise: 

— Nu, draga mea Jenny, mă opun cu tărie, 
deşi sunt un credincios devotat şi prin asta mă 
pun într-o poziţie ciudată. Dar este ciudată 
doar la prima vedere. Eu susţin că politica 
actuală a guvernului împotriva religiilor nu este 
suficient de aspră. O represiune crâncenă şi 
persecutarea populaţiei credincioase ar duce la 
epurarea ipocriţilor, a oamenilor care cred în 
anumite religii numai pentru că au fost crescuţi 
astfel sau pentru că simt nevoia să aparţină 
unui grup social. Represiunea şi persecuția 
separă grâul de pleavă. Singurii care ar 
rămâne după aplicarea acestor măsuri, grâul, 
aurul rămas în sită, cei cu adevărat devotați, 
vor fi pregătiţi să plătească preţul pentru 
credinţa lor. Ei vor avea ocazia să devină 

martiri şi astfel să-şi exprime credinţa în 
Dumnezeu. 

— Nu te prea văd nerăbdător să fii crucificat, 
spuse Snick morocânoasă. 

— Asta pentru că guvernul nu acordă cu 
adevărat şansa de a deveni martir. Este perfid. 
Nu interzice practica religioasă. Doar o 
înfierează ca pe o superstiție, în aceeaşi clasă 
cu astrologia, cu credinţa că Pământul e plat 
sau cu farmecele aducătoare de noroc. Poţi să 
te închini, dar nu te poţi aduna într-o biserică 
pentru asta. Singurele biserici care mai există 
sunt muzee sau au fost convertite pentru uzul 
profanilor. Membrii credinţei, de orice fel ar fi 
ea, creştină, iudee, budistă, trebuie să se 
adune în săli de gimnastică sau în orice clădire 
potrivită, care nu este folosită pentru scopuri 
laice în acel moment. Un predicator de stradă 
poate să-şi ţină predicile în afara clădirilor, dar 
nu poate predica decât în zone publice 
desemnate şi nu poate sta într-o zonă mai mult 
de cincisprezece minute. 

— Ştiu asta, zise Snick. Te depărtezi de 
subiectul principal. Insistenţa ta că guvernul ar 
trebui să interzică orice practică religioasă este 
totuşi absurdă. Dacă guvernul ar face asta, nu 
ar mai putea pretinde că este cu adevărat 
democratic şi liberal. Aşa că nu interzice 
credinţa. Doar se încruntă în direcţia ei, şi pe 
bună dreptate. O face dificilă, nu o încurajează, 

dacă vrei. Şi, bineînţeles, copiii învaţă la şcoală 
ce absurdă şi iraţională este religia. 

Cabtab bău din nou din bere şi râgâi. 

— Tu ce zici, Andrew? 

Duncan îi asculta cu o jumătate de ureche, 
privirea lui fiind îndreptată spre afişarea 
rezultatelor referendumului. Un număr 
copleşitor de oameni  votaseră pentru 
eliminarea pe perioada testului a tuturor 
mijloacelor de supraveghere, cu excepția celor 
absolut necesare pentru asigurarea siguranței 
publice. Duncan era surprins de asta. Dacă 
teoria lui că guvernul furniza date false ale 
votului popular era corectă, atunci nu ar fi 
trebuit să fie înregistrată acea majoritate 
împotriva supravegherii. 

— Nu ştiu şi nu-mi pasă, spuse el. Sistemul 
prezent mi se pare bun. Nimeni nu este rănit şi 
religia organizată nu poate obţine putere în 
guvern. Există o separare strictă între biserică 
şi stat. Gata cu asta. Am ceva important 
pentru voi. 

Când termină de povestit despre vizita lui 
Everchuck, Panthea Snick zise: 

— Pare ceva de rutină. Dar nu se ştie 
niciodată. Oricum, nu avem ce face în privinţa 
asta. Doar să fim şi mai atenţi de acum înainte. 

— Atenţi să nu o dăm în bară din cauza 
poliţiei? întrebă Duncan. Sau a RAT? Nu vezi 
implicaţiile celor ce s-au întâmplat cu lzimoff? 
Dacă devenim un pericol pentru RAT sau dacă 

ei ne consideră periculoşi, chiar dacă nu 
suntem, ne vor elimina la fel de repede cum şi- 
ar scutura nişte firimituri de pe haine. 

— Aşa trebuie să fie, zise Panthea. Este 
singura cale logică. Se află într-o poziţie foarte 
fragilă. Nu pot risca cu persoane slabe sau 
nesigure. 

— lisuse, Thea, şi asta nu te nelinişteşte? 

Ea sorbi din sherry şi apoi zise: 

— Ba da. Dar ştiam în ce intru, atunci când 
am depus jurământul. La fel şi tu. 

Duncan bău din bourbon-ul lui. 

— De fapt nu ai ştiut. Nici unul dintre noi nu 
a ştiut, spuse el. Nu avem nici cea mai mică 
idee ce este RAT, cu excepţia faptului că este 
antiguvernamentală. Asta este destul de vag. 
Care sunt ţelurile lor finale? Ce gen de guvern 
vor să instaureze? Ce şanse au să dărâme 
guvernul actual? Cât de mare este organizaţia? 
Este doar un grup mic de ţânci care se joacă 
de-a rebelii? Sau e vorba de ceva cu adevărat 
mare şi puternic? 

Sorbi din nou din băutură, puse paharul jos 
ŞI zise: 

— M-am săturat să tot bâjbâi prin întuneric. 

Snick nu răspunse din cauza gălăgiei tot mai 
puternice din tavernă. Toată lumea era în 
picioare, aclamând, ţipând, bătând din palme. 
Duncan văzu că se uitau cu toţii la noile date 
afişate pe ecrane. Pe acestea rulau noile reguli 
şi regulamente. Capetele crainicilor, inserate în 

colţul din dreapta sus, repetau verbal textul de 
pe ecran. Cel puţin aşa presupuse Duncan. 
Vocile lor nu puteau fi auzite din cauza 
strigătelor clienţilor. 

Duncan se aplecă peste masă, cu capul 
aproape de Snick şi Cabtab, şi le spuse, tare: 

— Nu ştiu de ce naiba sunt atât de fericiţi! 
Sateliții nu-i pot supraveghea decât atunci 
când sunt afară din turnuri, pe poduri sau în 
bărci! Şi nu există monitoare montate peste tot 
în turnuri! De ce nu renunţă la supraveghere în 
oraşe ca Manhattan-ul? Asta ar însemna ceva! 
Acolo şi străzile sunt observate de sateliți! 

— Poate că guvernul este doar prudent, şi 
dacă experimentul decurge bine, oraşele 
deschise vor fi şi ele testate, zise Snick. 

Duncan se încruntă. 

— Ei nu vor ca experimentul să reuşească. 

Snick îşi aruncă braţele în sus. 

— Ce s-ar putea întâmpla? Doar nu or să 
devină toţi cetăţenii nişte maimuțe. 

— Nu sunt departe de asta, mârâi Cabtab. 

Ceea ce era o afirmaţie ciudată din partea 
sa. Poate că era iritat în acel moment de 
tipetele şi de salturile ca de maimuţă ale 
clienţilor. Duncan se uită din nou la ecran. Toţi 
cetăţenii trebuiau să facă rost de regulamentul 
tipărit al „noii ordini” şi să-l studieze, aşa încât 
să se poată comporta în consecinţă. Îşi făcu o 
notiţă mentală să facă asta atunci când 
ajungea acasă. Bineînţeles, cam 13% din 

populaţie urma să nu se supună. Cei două mii 
de ob-ani de campanie guvernamentală pentru 
condiţionarea adulţilor ca să devină conştienţi 
din punct de vedere politic şi participanţi activi 
nu avuseseră succes niciodată. Şi aveau să 
continue să nu reuşească, din cauza numerelor 
determinate statistic ale celor născuţi non- 
politici. O mică parte a acestora erau apolitici 
din motive psihologice. Restul erau genetic 
indiferenți. Pe ascuns, probabil că guvernul era 
încântat de asta, deşi pe faţă încuraja şi 
stimula electoratul să fie activ. Numeroasele 
persoane apolitice uşurau sarcina statului de a- 
şi impune programele. 

— Nu ar fi trebuit să spun şi nici măcar să 
mă gândesc la o categorie atât de neplăcută şi 
jignitoare, spuse Cabtab. 

Bău cu sete şi continuă: 

— Nimeni nu trebuie să generalizeze, nici 
măcar unul născut ca să generalizeze, ca mine. 
A fost nedemn de mine, deşi ceea ce am spus 
conţinea destul de mult adevăr. Totuşi, chiar 
dacă ar fi fost întru totul adevărat, nu ar fi 
trebuit să o spun. Ar trebui să mă rog pentru 
masele nelegitime, pentru oamenii grosolani 
obişnuiţi, pentru proştii care se pretind homo 
sapiens. In definitiv, sunt eu în vreun fel mai 
bun decât ei? Nu trebuie să arunc cu pietre. 
Pot arunca cu noroi, asta da, căci noroiul nu 
răneşte şi poate fi spălat cu uşurinţă. Eu... 

— Cred că o să plec acasă, spuse Snick, 
ridicându-se. Acest gen de vorbărie nu ne duce 
nicăieri. Mă plictiseşte. Mă doare capul şi sunt 
obosită. Vorbeai de nămol, Padre. Eu mă simt 
ca şi cum aş fi blocată în el. Mai rău, ca şi cum 
m-aş scufunda până la gât. 

— Păcat, zise Duncan. Speram să-l cunosc 
pe noul tău iubit. 

Regretă imediat că spusese asta, dar era 
prea târziu. 

Panthea Snick îl privi surprinsă. 

— Nu am nici un iubit, nou sau vechi. 
Oricum, asta nu e treaba ta. 

— Dar ai spus... 

— Am spus? Oh, înţeleg la ce te referi. Am 
spus că era cineva la mine în apartament. Nu 
era iubitul meu, doar un vizitator. 

Zâmbi şi adăugă: 

— Eşti gelos? 

Duncan deschise gura, dar îşi reţinu impulsul 
de a respinge acuzaţia ei. Acum nu era 
momentul să ascundă ceea ce simţea pentru 
ea. Era momentul să treacă peste asta, să 
mărturisească. 

— Da, sunt, zise el. 

— Doar nu eşti îndrăgostit de mine! zise ea. 

Nu părea surprinsă, ci o spusese ca şi cum 
gândul i-ar fi trecut prin minte, înainte să-l 
ajute să intre în uitare, cu un brânci mental. 

— Ba da, sunt. 

Snick înghiţi în sec, înainte să spună: 

— Nu am ştiut... nu ai arătat niciodată 
nimic... nici un semn de... 

— Acum ştii. 

— Pentru Dumnezeu! spuse tare Cabtab. Ce 
fel de declaraţie e asta? Aici... în hărmălaia 
asta... mulţimea... este o scenă romantică, un 
loc în care să-ţi declari dragostea? 

— Nu fi stânjenit, Padre, spuse Snick. S-a 
întâmplat. Oricum, mă bucur că s-a întâmplat 
aici, şi nu într-un moment în care eram singuri. 

— De ce asta? întrebă Duncan. 

Snick se aplecă în faţă, cu mâinile pe masă 
şi faţa aproape de a lui Duncan. 

— Pentru că îmi vine mai uşor să spun ceea 
ce trebuie să spun. Îmi pare rău, Andrew, dar... 
îmi placi, de fapt, te admir. In anumite privinţe, 
eşti eroul meu. M-ai salvat din depozit. M-ai 
readus la viaţă. Dar... 

— Nu mă iubeşti. 

— Am o anumită afecţiune pentru tine, 
spuse ea şi se îndreptă. Asta e tot. Nu te 
iubesc. Nu te doresc. Nu vreau nici să-ţi rănesc 
sentimentele, deşi se pare că nu pot evita 
asta. lată. Un răspuns cinstit. 

— Mulţumesc, zise el. 

Vocea i se păru destul de fermă. Slavă 
Domnului, nu trăda tremurul din sufletul lui. 

— Asta aduce vreo schimbare? întrebă ea. 
Mă refer la modul în care lucrăm împreună, 
în... Nu mă urăşti, nu? 

— Sunt puţin confuz, zise el. Nu ştiu ce simt. 
Este un şoc, deşi nu ar fi trebuit să fie. Nu 
aveam nici un drept să mă aştept să simţi 
acelaşi lucru faţă de mine. Nu te-am văzut 
niciodată făcând, spunând sau comportându-te 
în vreun fel care să mă facă să cred că ai putea 
simţi ca şi mine. Nu, nu te urăsc. Şi îmi pare 
rău, nici nu ştii cât de rău, că ţi-am spus. Ar fi 
trebuit să aştept un moment mai potrivit. 

— Nu ar fi existat un astfel de moment. Îmi 
pare rău. 

Panthea îl bătu pe mână, se întoarse şi 
plecă. Duncan nu privi în urma ei. Privirea lui 
era fixată spre masă. 

— Pot face ceva să te ajut? întrebă Cabtab 
încet. 

— Da, răspunse Duncan şi mai încet. Lasă- 
mă singur. 

— Nu o să te îmbeţi şi să intri în vreun 
necaz, nu? Nu uita, nu ne putem permite să 
atragem atenţia poliţiştilor. 

Duncan se ridică în picioare. 

— Nu. Mă duc acasă. Nu ştiu ce voi face 
acolo. Dar orice aş face, nu o să mă vadă 
nimeni. 

Padre păru alarmat. 

— Doar nu te gândeşti să te sinucizi? 

Duncan râse şi apoi îşi înfrână un suspin. 

— Nu. lisuse! Ce prostie! Cine s-ar fi gândit 
că se va întâmpla asta? 

— Este noaptea întunecată a sufletului. 
Crede-mă. Am trecut şi eu prin asta. Dacă aş 
putea să te ajut... 

— Ne vedem mâine, zise Duncan, se ridică şi 
se îndepărtă. 

Padre se înşelase. Sufletul lui nu era într-o 
noapte întunecată. Totul strălucea puternic, 
dar deformat, ca şi cum razele de lumină se 
înclinau în multe unghiuri diferite în jurul lui. 
Lumina nu era numai orbitor de sclipitoare. Era 
şi rece, foarte rece. 

Capitolul 21 


În dimineaţa următoarei zile de marţi, 
Duncan stătea în bucătărie. Se ocupa de o 
ceaşcă mare de cafea fierbinte şi de o rană 
emoţională şi mai mare, şi mai fierbinte. Îi 
durea sufletul. Îl podideau lacrimile. Prin minte 
îi treceau rapid imaginile uriaşului elefant care 
trăgea cu trompa, cu agonie şi furie, de sulița 
înfiptă în coaste, a leului lingându-şi sângele 
de pe laba zdrobită de un glonte, a balenei 
împunsă de harpoane, ridicându-se sub 
balenieră şi aruncând-o în sus. 

Apoi, în timp ce bea a treia ceaşcă de cafea 
- de două ori mai mult decât era sănătos, 
conform spuselor Biroului de Medicină şi 
Sănătate - începu să râdă. Era un râs răguşit, 
plin de durere. Dar era plin şi de plăcerea auto- 
ironiei. Imaginile erau ale unor animale nobile 
şi impresionante, suferind din cauza unor răni. 
De ce nu-şi imagina un gândac şchiopătând, cu 
măruntaiele ieşind afară, după ce fusese 
zdrobit parţial de piciorul unui om? De ce nu o 
muscă bâzâind disperată şi chinuindu-se să se 
elibereze dintr-o pânză de păianjen? De ce nu 
un gândac a cărui coadă fusese smulsă de 
închiderea unei uşi? Sau un şobolan care 
mâncase brânză otrăvită? 

Râse din nou. Întâmplările şi sentimentele 
erau reclasificate şi în felul acesta se aşezau 
din nou la locurile lor corecte. El nu era 
singurul om care fusese respins şi nici nu era 
prima dată când i se întâmpla asta. 

Satisfacţia lui filozofică era uriaşă, iar 
perspectiva istorică - el fiind un subiect al 
istoriei - era aliniată corect. Cu toate acestea, 
câteva secunde mai târziu suferea la fel de 
rău. 

Ah, la naiba. Va scăpa el de asta. Timpul nu 
vindecă toate rănile, dar le face să fie mai 
puţin dureroase şi de obicei reuşeşte să le 
îngroape adânc. După ce mâncă puţin, îşi făcu 
de lucru cu curăţenia apartamentului. Când 
ieşi din casă, se trezi în mijlocul unei mulţimi 
de pietoni entuziasmați. Deşi nu era 
sărbătoare, aceasta era senzaţia pe care o 
avea. Toată lumea, cu excepţia lui, trăncănea 
şi zâmbea, oamenii fiind fericiţi, probabil 
pentru că în acea zi erau eliberaţi de 
monitoare. Ochii sateliților fuseseră închişi, iar 
poliţiştii rămăseseră în secţiile lor. Fusese 
ridicată o povară uriaşă, de care cetăţenii nu 
fuseseră conştienţi. Sau aşa credeau, îşi spuse 
Duncan. Oare credeau cu adevărat că aveau 
dreptul să se poarte ca nişte copii? 

Poate că da. Când ajunse la birou, văzu că 
nimeni nu muncea, iar supraveghetorii păreau 
să nu-i bage în seamă. De fapt, ei erau la fel de 
înnebuniţi ca şi subalternii lor. Stăteau prin 

birouri, vorbind cu alţi supraveghetori, nu cu 
muncitorii, şi beau cafele, spuneau glume şi 
râdeau. Duncan intră în biroul lui, clătinând din 
cap şi se aşeză. Işi activă echipamentul, deşi 
nimeni altcineva nu mai pornise computerele. 
Şi acum, ce trebuia să facă? 

Acest gând îl făcu să se încrunte. Îndatoririle 
lui erau înconjurate de ceaţă, undeva în mintea 
lui, dar parcă fugind de colo-colo, nefiind 
pregătite să se înhame la treabă. Înjură. 
Fusese cumva contaminat de euforia 
exagerată şi veselia celorlalţi. Hotări să ignore 
acea stare. Dar, deşi se uita fix la monitoare, 
nu reuşea să se concentreze deloc. lar când 
câţiva colegi sugerară să iasă împreună şi să 
bea ceva, spuse: 

— Sigur! E o idee grozavă! 

Ce naiba fac? se întrebă, în timp ce trecea 
cu restul grupului pe lângă câțiva 
supraveghetori. Aceştia parcă nici nu 
observară că funcţionarii de la băncile de date 
îşi părăsiseră posturile şi că mulţi dintre ei 
plecau din birouri. Duncan trecu împreună cu 
colegii lui pe lângă maşinăria în care ar fi 
trebuit să-şi introducă cartela dacă părăsea 
clădirea în timpul orelor de lucru. 

Afară, grupul se opri o clipă, încercând să 
decidă care era locul cel mai potrivit ca să 
sărbătorească. Abia reuşeau să se audă, peste 
strigătele şi  râsetele celorlalţi pietoni, ai 
pasagerilor din autobuze şi ai cicliştilor de pe 

stradă. Până ce colegii lui ajunseră la concluzia 
că Snorter-ul era cea mai apropiată cârciumă, 
şi deci cea mai potrivită, Duncan înţelese de ce 
era strada atât de aglomerată. Magazinele 
erau goale. Funcţionarii şi clienţii care ar fi 
trebuit să le umple erau cu toţii afară. In clipa 
aceea, asta nu i se păru ciudat. Bineînţeles, 
nici acei oameni nu aveau chef de lucru, ca şi 
el. Şi cum cumprătorii erau cu toţii pe stradă, 
în mulţime, de ce să nu iasă şi ei? 

Ajunseră destul de greu la Snorter, făcându- 
şi loc cu forţa prin mulţime. Nu le-ar fi fost de 
folos să ia un autobuz. Acestea erau acum 
oprite. Chiar dacă vehiculele ar fi putut să se 
mişte, şoferii îşi părăsiseră şi ei posturile. 

— Ce se înâmplă? îi strigă Duncan lui Wark 
Zoong Cobledence, o femeie care lucra în 
biroul de lângă al lui. 

— Ce vrei să spui? urlă ea. 

— Ah, las-o baltă! strigă Duncan. 

Ceea ce făcu şi el, într-o clipă. 

Când grupul ajunse la Snorter, mai erau 
numai cinci, din zece câţi fuseseră la început. 
Intrară în cârciumă, chicotind şi hohotind, după 
care îşi pierdură parţial din elan. Locul era plin 
de clienţi, dar chelnerii nu veniseră la lucru, 
sau plecaseră la scurt timp după ce veniseră. 
Pentru moment, mulţimea se simţi frustrată. 
Stăteau acolo, discutând sau strigând, ca şi 
cum vocile lor i-ar fi făcut pe chelneri să apară. 
Apoi, o femeie merse în spatele celui mai 

apropiat bar, luă un pahar de sub bar şi îl 
umplu cu whisky dintr-un robinet de pe perete. 
Dădu pe gât băutura, se înecă şi apoi, cu ochii 
plini de lacrimi, spuse tare: 

— Fac eu cinste! 

Ceilalţi i se alăturară, acţionând ca nişte 
barmani, clienţii fiind tot ei. Unii încercau să-şi 
plătească băuturile, introducându-şi cartelele 
în fantele respective, dar fură împinşi la o 
parte şi batjocoriţi. 

— Azi e Ziua Libertăţii! urlă Padre Cob. Totul 
este pe gratis! Sau, dacă vreţi, consideraţi că 
fac eu cinste! Dar nu mă întrebaţi cum mă 
cheamă! 

Mulțimea din cameră se mai rări puţin, când 
ceilalţi trecură în celelalte încăperi, unde se 
întâmpla cam acelaşi lucru. Acum, toţi erau 
mai mult sau mai puţin beţi, majoritatea mai 
mult, şi se distrau grozav. Duncan şi Cabtab, 
cu nişte halbe de brandy uriaşe în mâini, găsiră 
un separeu. Lângă ei se aşezară alţi doi clienţi, 
neinvitaţi. Unul dintre ei era o femeie frumoasă 
şi cu pielea foarte întunecată, care purta 
numai un halat roz-purpuriu. Ea spuse că 
locuia puţin mai jos, pe aceeaşi stradă, că nu 
servise nici măcar micul dejun, când scosese 
capul pe stradă, ca să vadă ce se întâmpla. 
Apoi, într-un impuls de moment, ieşise în 
stradă şi se amestecase în gloată. 

— Aşa că iată-mă aici, gata să fac orice! 
strigă ea, în timp ce atingea uşor cu degetele 
vintrele lui Duncan. 

Surprinzător, gestul nici nu-l surprinse, nici 
nu-l deranjă. 

Cu toate acestea, bărbatul care stătea lângă 
ea îl surprinse pe Duncan. Era bărbatul slab cu 
ochi mari şi pălărie verde cu antenă pe care îl 
cunoscuse în trenul cu care veniseră din New 
Jersey. Profesorul Carebara. Pe care îl văzuse 
apoi la televizor, după marea încăierare de la 
Snorter, îşi aminti Duncan, cu o tresărire. Faţa 
lui Carebara părea şi mai lungă şi mai îngustă, 
iar ochii lui mari semănau cu ai unei insecte. 
Purta nişte cizme galbene înalte până sub 
genunchi, pantaloni scurţi roşii, un frac 
albastru, o cămaşă albă plisată cu dantelă 
verde la capătul mânecilor şi o pălărie verde, 
ca a unui vechi puritan. Pălăria avea două 
antene lungi şi roşii. 

— Ce faci aici, profesore? spuse tare Cabtab. 
Te îmbeţi? 

Carebara sorbi din vin, şi zise: 

— Sigur că nu. Vin aici câteodată ca să 
studiez furnicile. 

— Furnicile? întrebă Cabtab. Care furnici? 

— Nu ai văzut nici una? Sunt surprins. La 
birou s-au primit o groază de plângeri. Sunt 
peste tot, trăiesc în spaţiile dintre ziduri, în 
depozite, în orice loc nu sunt deranjate. Există 
o mutație recentă a unor specii al căror nume 

ştiinţific nu v-ar spune nimic. E suficient să ştiţi 
că sunt ceea ce profanii numesc furnici de 
grădină. Se pare că s-au adaptat minunat la 
ceea ce ar fi trebuit să reprezinte un mediu 
ostil pentru ele. Mănâncă orice poate susţine 
viaţa omului şi mai mănâncă şi alte insecte, 
inclusiv gândaci. Ele... 

— Gândaci? întrebă Padre. Ce gândaci? 

— Sunt o mulţime în LA, deşi au tendinţa să 
stea mai mult în locuinţele din blocurile ieftine. 
Sărăntocii sunt foarte neglijenţi cu curăţenia, în 
ciuda celor făcute de guvern pentru educarea 
lor în privinţa necesităţii absolute a unei vieţii 
igienice. De fapt, eu cred că ei acţionează 
intenţionat ca nişte nespălaţi, tocmai ca să 
sfideze guvernul. Oricum, nu mă interesează 
de fapt furnicile, ci paraziţii mimetici care s-au 
mutat aici cu ele. Aceştia sunt şi ei nişte 
mutații recente şi... 

Duncan nu mai asculta. Femeia care stătuse 
lângă Carebara se strecurase sub masă şi 
făcea ceva ce scosese total furnicile 
profesorului din gândurile lui Duncan. Cabtab 
se aplecă peste masă, ignorând prelegerea lui 
Carebara, şi zise: 

— Ce face ea acolo jos? 

— Nu vreau să vorbesc, zise Duncan. 

Faţa i se încordă, icni... se terminase. Apoi 
veni rândul lui Cabtab să se prindă cu mâinile 
de marginea mesei, să-şi rostogolească ochii, 
să geamă, să icnească. Câteva secunde mai 

târziu, profesorul se opri din vorbit şi faţa lui, 
de obicei lipsită de expresie, se strâmbă, se 
contorsionă ca pielea unui animal care vroia să 
scape de muşte şi omul scose un aahh lung. 
După care ochii lui se micşorară şi îşi reluă 
prelegerea, deşi nu din acelaşi loc în care se 
întrerupsese. 

— Cine e femeia? întrebă Duncan. 

Carebara nu răspunse. Duncan îl strânse de 
umăr pe profesor. 

— Cine e? 

— Nu ştiu, zise Carabera, cu o faţă furioasă. 
De ce n-o întrebi pe ea? 

Femeia ieşi de sub masă, întinse mâna, luă 
halba lui Cabtab, bău şi intră în patru labe în 
separeul următor. Duncan se ridică pe 
jumătate şi se uită la expresia de pe faţa 
femeii ce stătea la margine. Însoţitorii ei, o 
femeie şi doi bărbaţi, păreau să-şi dea seama 
ce se întâmpla. Râdeau strident şi făceau 
remarci cărora femeia nu le acorda nici o 
atenţie. In clipa aceea, strângea cu mâinile 
marginea mesei, cu capul lăsat pe spate, ochii 
închişi, gemând. Duncan se aşeză şi îşi 
întoarse privirea în altă parte. 

— Nimeni nu se opune, spuse el. 

— De ce ar face-o? zise Cabtab. 

Duncan nu ştiu ce să răspundă. 

— O femeie foarte generoasă ŞI 
democratică, spuse Padre. Beau în cinstea ei. 

Ridică halba, văzu că era goală şi lovi cu ea 
în masă. 

— Chelner! Chelner! 

— Ai uitat că nu e nici unul pe aici? zise 
Duncan. Aduc eu de băut. 

Se ridică de la masă şi nu se putu abţine să 
nu se uite în separeul alăturat. Femeia fără 
nume se ocupa acum de bărbatul de lângă 
femeia pe care o servise prima. Duncan clătină 
din cap, cu admiraţie sau dezgust, nici el nu 
ştia prea bine, după care începu să-şi facă loc 
prin mulţimea din jurul barului. Oamenii se 
dădeau la o parte fără să protesteze, până 
când încercă să se strecoare printre un bărbat 
şi o femeie. 

— Pe cine crezi tu că împingi? spuse 
bărbatul. 

Purta o pălărie portocalie în formă de castel 
şi avea o barbă lungă, separată în mai multe 
codițe legate cu panglici galbene. 

— Încercam să iau ceva de băut, spuse 
Duncan împăciuitor. 

Scăpase de cea mai mare parte a tensiunii, 
iritării şi neliniştii care se adunaseră în ultimele 
trei zile. lar whisky-ul contribuise şi el la acea 
stare de linişte. 

— Nu accepta nici o porcărie din partea lui, 
Milo! strigă femeia cu un glas ascuţit. 

Ridică braţul deasupra mulţimii şi turnă 
vodca din paharul ei în capul lui Duncan. 

— Ce risipă de băutură bună! mâărâi omul şi 
lovi, dar nu pe Duncan, care crezuse că va 
primi pumnul, ci pe femeie. 

Duncan ridică pumnul aproape de piept - nu 
avea loc să întindă braţul - şi îl izbi pe bărbat 
în bărbie. Apoi se întoarse pe jumătate şi lovi 
cu cotul în plexul solar al femeii. Aceasta se 
opri din râs, se încovoie şi căzu pe podea. 
Bărbatul lovit de Duncan se dădu în spate, 
poticnindu-se, dar nu prea mult, din cauza 
presiunii celorlalţi. Urlă şi se aruncă spre 
Duncan, care se feri. Bărbatul căzu peste 
femeie, care tocmai încerca să se ridice, iar 
Duncan izbi cu pumnul în obrazul individului. 
Toată liniştea lui interioară dispăruse. 

Camera explodă. Lupta nu se întinse din 
locul unde se aflau Duncan şi cei doi loviți de 
ei. Se părea că nu contactul pumnilor porni 
încăierarea, ci chiar ideea de încăierare. 
Aceasta se răspândi fulgerător în toată 
camera, cu viteza gândului, iar conceptul 
filozofic deveni realitate. Intr-o secundă, toţi 
încercau să lovească, să zgârie sau să izbească 
cu piciorul pe cineva, încercând să iasă din 
luptă luptându-se. Duncan nu avu prea mult 
timp la dispoziţie ca să contemple viteza cu 
care taverna se transformă într-o arenă de 
gladiatori. Ceva foarte tare, probabil fundul 
unei căni mari, îl izbi în ceafă. Căzu în 
genunchi, ameţit. Părea o ideea bună să se 
lase jos. Sau, oricum, irezistibilă. Căzu pe 

burtă, gemând, impactul fiind atenuat de 
piciorul unei femei. Un bărbat căzu greoi în 
spatele lui, se rostogoli, dar nu se ridică. 
Duncan se holbă la faţa plină de sânge de 
lângă a lui şi hotărî că nu avea nici un rost să 
rămână pe podea. Vederea i se limpezi, dar 
durerea din ceafă deveni şi mai puternică. In 
acest timp, era lovit de picioarele celorlalţi, dar 
nu prea tare. Nimeni nu încerca să-l lovească. 
Izbiturile erau accidentale. Cu toate acestea, şi 
o lovitură neintenţionată cu piciorul provoacă 
durere. 

Luă o altă hotărâre. Trebuia să iasă de acolo 
şi să se ducă acasă, ca să încerce să-şi trateze 
rănile. Nu putea face asta fără alte vânătăi şi 
zgârieturi. Dar dacă rămânea pe loc, avea să 
fie lovit şi mai tare. 

Unde erau organicii? De ce nu veniseră în 
goană, pulverizând din spravyurile cu gaz 
tranchilizant, liniştind zarva? Vechea zicală că 
organicii nu erau niciodată aproape când aveai 
nevoie de ei era perfect îndreptăţită acum. 

Abia se ridicase în coate şi genunchi, când o 
femeie căzu cu spatele peste el, în dreapta, iar 
un bărbat se împiedică de picioarele lui. Cei doi 
înjurau, ţipau, loveau - inclusiv două lovituri în 
spatele lui Duncan - şi în general se distrau de 
minune, după care se îndepărtară. Numai ca să 
se întoarcă şi să cadă din nou peste el. Duncan 
încercă să se ridice. Un genunchi îl izbi în nas. 
Sângele ţâşni pe podea. Se lăsă din nou jos, se 

rostogoli într-o parte, scoase un şerveţel de 
hârtie şi îl duse la nas. 

— La naiba! O să stau aici până se termină 
cu loviturile! 

Nu se putu abţine şi izbi cu piciorul un 
bărbat care se lupta cu un altul, chiar în faţa 
lui. Călcâiul lui atinse vintrele omului. Acesta 
urlă şi se încovoie, ţinându-se cu mâinile de 
testicule, după care adversarul lui îl lovi în 
ceafă cu mâinile împreunate. Adversarul se 
împiedică apoi de Duncan şi căzu în spaţiul mic 
dintre picioarele altor doi bărbaţi ce se băteau. 
Genunchii acestora îl izbiră în urechi şi îl lăsară 
pentru câteva clipe inconştient. Duncan, în 
ciuda deciziei anterioare, se ridică din nou în 
patru labe. Acum, spaţiul liber de la vreo 
cincisprezece centimetri deasupra podelei era 
puţin mai mare. Mulţi oameni erau întinşi la 
pământ, din proprie voinţă sau nu. Chiar şi 
zgomotul mai scăzuse în intensitate, deşi 
cineva care ar fi intrat în clipa aceea în Snorter 
ar fi avut impresia că păşise în anticamera 
ladului. 

Deasupra zgomotului general se auzi urletul 
lui Padre Cob. Duncan îl zări ridicând mult 
deasupra capului o femeie care lovea cu 
picioarele. Braţele se îndoiră şi femeia zbură în 
faţă, corpul ei doborând alţi trei oameni. 
Duncan se ridică din nou, se aruncă prin 
mulţime spre preot, fu nevoit să se apere mai 
întâi împotriva unui bărbat şi apoi a unei femei, 

trecu de ei cu câteva vânătăi şi zgârieturi, 
după care se trezi brusc în zona relativ mai 
liberă din jurul lui Cabtab. Padre tocmai îşi 
crease puţin loc aruncând un bărbat peste alţi 
doi şi doborându-i astfel la pământ pe toţi trei. 

— Glorie zeilor războiului, Jahweh şi Woden! 
urlă Padre. 

Faţa lui era o imagine a bucuriei, mânjită cu 
sânge. 

— Asta e o terapie excelentă, spirituală şi 
fizică! 

— Hai să ieşim de aici, să-i lăsăm pe ei să se 
bucure, zise Duncan. 

In clipa aceea o văzu pe Panthea Snick, 
despre care nu ştia că se afla în Snorter. 
Rochia îi fusese ruptă şi rămăsese în chiloţi şi 
pantofii cu toc înalt. De fapt, un singur pantof. 
Tocmai lovea o femeie în cap cu tocul 
pantofului stâng. Amândouă sângerau din mai 
multe răni, şi Snick avea o vânătaie mare şi 
albastră la unul dintre ochi. 

— După mine! strigă răguşit Duncan. 

Se repezi spre cele două femei şi o trase pe 
Snick într-o parte. Cealaltă femeie fugi, 
ţinându-se de cap cu amândouă mâinile. 

— Eu sunt, Dunc, spuse el, în timp ce Snick 
se zbătea în mâinile lui. 

işi îngropase capul în ceafa ei, care mirosea 
a parfum, whisky şi sânge. 

— Să mergem! 

Femeia care fugise se întoarse însoţită de 
doi bărbaţi. Aceştia înaintară, depărtând-se 
unul de celălalt aşa încât să-i poată ataca pe 
Snick şi Duncan din trei părţi. Dar Cabtab ţâşni 
spre ei, sărind peste corpuri şi se izbi într-unul 
dintre bărbaţi, care se rostogoli peste celălalt. 
Căzură toţi trei. Numai Cabtab se ridică. 
Femeia fugi din nou, ţipând. 

— Să ieşim, spuse Duncan. 

Se răsuci şi o trase pe Snick pe uşă, în timp 
ce ea ţipa şi dădea din mâini şi picioare. 
Cabtab îi urmă afară. 

Afară era şi mai rău şi Duncan se întrebă 
pentru o clipă dacă n-ar fi fost mai bine să se 
întoarcă în tavernă. În stradă se desfăşurau 
zeci de lupte şi pe drumul plin de pete negre şi 
roşii erau o mulţime de corpuri, unele 
mişcându-se, altele nu. Necombatanţii fie 
făceau dragoste în diverse moduri, fie pariau 
înnebuniţi pe cei care se luptau. 

Brusc, Snick se potoli. 

— Lasă-mă jos, zise ea. O să-mi revin, după 
ce fac rost de nişte haine. 

Duncan îi dădu drumul. 

— Cred că ar trebui să plecăm de pe drum. 
Apartamentul meu e cel mai apropiat. 

Se uită în jur. Unde era poliţiştii? Unde erau 
ambulanţele şi doctorii? Probabil că erau 
ocupați în altă parte. Nu erau suficienţi ca să 
facă faţă unui oraş revoltat. Plus încăierarea. 
Plus orgiile. 

Îi făcu semn lui Padre, care stătea lângă uşa 
tavernei Snorter. Cabtab păru să nu observe 
gestul. El se uita în sus, la cupola străzii, care 
era un amestec de cer albastru şi câţiva nori 
subţiri fugăriţi de vânt. Duncan îl strigă pe 
nume, dar Cabtab tot nu-l băgă în seamă. Avea 
ochii largi, iar faţa lui exprima cea mai mare 
bucurie pe care Duncan o văzuse vreodată. 
Duncan se simţi neliniştit. Nu. Chiar speriat. 

Cabtab îşi cobori brusc privirea. Gura lui se 
mişca furioasă, dar pe faţă avea aceeaşi 
expresie „pierdută”. Ridică mâinile şi rupse 
lanţul de la gât, pe care se aflau vreo zece 
simboluri religioase. Crucifixul, crucea lui 
David, semiluna, ciocanul lui Thor, idolul 
voodoo şi alte figurine zburară, căzând în 
mulțime. Padre le urmă imediat, căzând şi el. 
Se clătină, cu corpul ţeapăn, ca un copac tăiat 
la bază, şi se prăbuşi, izbindu-se cu forţă de 
pământ. Duncan alergă spre el, împingând la o 
parte câţiva spectatori şi sărind peste corpuri. 
Când ajunse la Cabtab, acesta îşi pierduse 
rigiditatea şi se zgâlţâia din toate încheieturile. 
Nu avea un atac de epilepsie. Avea ochii mari 
şi strălucitori şi vorbea rapid. Cu toate acestea, 
era o limbă pe care Duncan nu o auzise 
niciodată, deşi cunoştea sunetele celor 
douăzeci de limbi ce se vorbeau încă pe 
Pământ. 

O clipă mai târziu, Snick ajunse lângă ei, 
încheindu-se la o rochie pe care o luase 
probabil de la vreo femeie inconştientă. 

— Ce se întâmplă cu el? întrebă ea, 
răsuflând greu. Parcă ar fi avut o viziune. 

— Cred că nu eşti prea departe de adevăr. 

Duncan sări într-o parte, ca să nu fie doborât 
de Cabtab, care se ridică brusc de pe trotuar. 
Padre pierduse orice urmă din acea expresie 
fascinată, dar continua să radieze. Moleculele 
feţei lui se rearanjaseră parcă în nişte trăsături 
noi. Dacă Duncan nu ar fi ştiut că acel om era 
Padre, nu l-ar fi recunoscut. 

— Gata cu vechii zei! urlă Cabtab. Au plecat 
şi nu se vor mai întoarce! Asta dacă au existat 
cu adevărat vreodată! Nu! Da! Adunaţi-vă în 
jurul meu! Aduc veşti bune, poate primele pe 
care le-aţi auzit! Muzică pentru urechi! Hrană 
pentru suflet! Strângeţi-vă în jurul meu şi 
ascultaţi-mă! Vă vorbesc nu ca Padre Cob, ci 
ca megafon al Domnului Nou-Născut! Sunt 
ecranul Divinului! 

— Padre! Padre! strigă Duncan. Nu mă 
recunoşti? 

ÎI trase de robă, dar gigantul îi împinse mâna 
la o parte, de parcă ar fi fost o muscă iritantă. 

— Eu îi cunosc pe toţi bărbaţii, pe toate 
femeile şi pe toţi copiii! strigă el. Ascultaţi-mă, 
voi, cei pe care eu vă ştiu şi pe care Dumnezeu 
Nou-Născutul vă ştie de dincolo de cunoaştere! 
Ascultaţi-mă! Ascultaţi! Sorbiţi adevărul! Apoi 

acţionaţi! Faceţi ceea ce Nou-Născutul vă cere 
să faceţi prin mine! 

— E nebun! spuse Snick. 

Duncan văzu cum câţiva oameni se 
apropiaseră ca să-l asculte pe Cabtab. Ceilalţi 
nu-l auziseră sau îl ignorau. Dacă şi el ar fi 
făcut ceea ce făceau cei mai mulţi dintre ei, 
nici el nu s-ar fi oprit ca să asculte spusele unui 
predicator. 

— Nebun sau nu, poliţiştii or să-l înhaţe 
atunci când vor veni, îi spuse Duncan lui Snick. 
Ştii ce înseamnă asta. Îi vor administra ceața şi 
vor afla despre noi. 

Duncan ar fi preferat o acţiune mai puţin 
violentă şi nu atât de publică. Dar se părea că 
pentru moment nu putea face altceva. Se 
apropie de Cabtab, cu braţele ridicate, cu 
mâna pregătită să lovească cu latul palmei în 
gâtul ca de leu al lui Padre. Dar Cabtab, ca 
avertizat de o voce auzită numai de el, se 
întoarse. Continua să boscorodească incoerent, 
dar ochii lui arătau că era perfect conştient de 
ceea ce vroia să facă Duncan. Pumnul lui ţâşni 
spre bărbia lui Duncan. Acesta se dezechilibră, 
dădu din mâini în căutarea unui sprijin care nu 
exista şi zări brusc o negreală imensă, în 
mijlocul căreia ardea un soare mic, dar care 
creştea încet. Următorul lucru de care fu 
conştient era că se afla cu faţa în jos, pe 
pământ, iar Snick, îngenuncheată lângă el, îl 
întreba dacă se simţea bine. 

Se ridică în picioare, ajutat de Snick. Îşi 
scutură capul, încercând să-şi limpezească 
gândurile, deşi mintea nu îi era înnourată, şi 
apoi spuse: 

— Nu putem face altceva decât să plecăm 
de aici. 

Snick, palidă sub pielea ei măslinie, întrebă: 

— Cum adică nu putem face nimic? 

— Aş vrea şi eu să ştiu ce am vrut să spun. 
Crede-mă pe cuvânt. Nu putem face nimic, 
decât dacă vrem să-l ucidem. 

Snick era prea uimită ca să poată spune 
ceva. Incă nu-şi găsise cuvintele, când Duncan 
o trase de mână, prin mulţime. 

Capitolul 22 


După ce se spălară în apartamentul lui 
Duncan, merseră în sufragerie şi băură nişte 
vin. Duncan se schimbase cu haine curate. Ea 
spălase rochia pe care o luase de la femeia 
inconştientă. Rămaseră tăcuţi pentru o vreme. 
Panthea se uita la ecranul aflat pe peretele din 
faţa ei, o scenă din marele roman chinezesc 
„Toţi oamenii sunt fraţi”. Reda o piaţă din 
China veche. Soldaţi cu sulițe şi săbii se 
deplasau prin mulţime, căutându-l pe erou, 
Ling Ch'ung, care era deghizat în ţăran bătrân. 
După expresia de pe faţa ei, era clar că Snick 
nu vedea acele imagini. 

In cele din urmă, după ce mai bău nişte vin, 
spuse: 

— Ce crezi că s-a întâmplat acolo? 

— Poliţiştii au aruncat nişte gaz dezinhibator 
de emoţii şi mental, în sistemul de condiţionare 
a aerului din turn, zise el. Nu ştiu dacă asta e 
adevărat, dar e singura explicaţie pe care o pot 
găsi. 

— Cum pot face asta fără să fie prinşi? 

Era evident că ea nu îl credea. 

— Ei vor conduce investigația. Vor acţiona şi 
alte departamente. Care ar fi diferenţa? 
Guvernul este în spatele dezordinii. El a 

produs-o şi tot el va furniza rezultatele 
investigaţiei. Nu se va face nici o menţiune la 
vreun gaz sau orice altceva a fost folosit 
pentru drogarea acelor oameni, inclusiv a 
noastră. Guvernul va da vina pe nebunia 
provocată de lipsa supravegherii. Va trage 
concluzia că prea multă libertate este 
periculoasă şi îşi va susţine concluzia cu 
statistici asupra pagubelor, răniților şi morţilor 
din LA. Ca să nu mai vorbim şi de celelalte 
oraşe în care s-a desfăşurat experimentul. 
Guvernul va umple încă mult timp posturile de 
ştiri cu rapoarte referitoare la asta. Nu va 
permite cetăţenilor să uite. Nu mă îndoiesc că 
vor face chiar presiuni pentru întărirea 
supravegherii. 

— S-ar putea să te înşeli, zise ea încet. Poate 
că oamenii trebuie urmăriţi îndeaproape, 
pentru propriul lor bine. Este posibil ca ideea 
că prea multă libertate li se ridică la cap şi se 
dezlănţuie... nu, nu acesta este cuvântul exact, 
ci explozie. Au devenit nişte locuitori ai epocii 
de dinaintea Erei Noi. Ştii cât de multe crime 
erau în acele vremuri. 

— Pentru Dumnezeu! spuse Duncan. Ai fost 
polițistă. La fel şi eu. Amândoi suntem foarte 
disciplinaţi. Crezi că simpla idee că nu eram 
observați ne-ar fi afectat astfel? Am făcut 
lucruri pe care nu le-am fi făcut în mod normal. 
La fel şi majoritatea celorlalţi oameni. Sunt 
sigur că am fost drogaţi. Nu există altă 

explicaţie. De ce crezi că au fost făcut 
experimentele în oraşe închise, ca LA-ul? 
Pentru că sunt singurele în care gazul putea 
acţiona eficient! Gazul nu ar fi avut nici un 
efect în oraşe deschise, cum este Manhattan- 
ul. S-ar fi disipat prea rapid în aerul exterior, 
iar clădirile au propriul lor sistem de 
condiţionare a aerului. 

Snick începu să plângă. Duncan înţelese 
motivul acelor lacrimi. În ciuda celor suferite 
din partea guvernului, ea crezuse că totul 
fusese o greşeală datorată oficialilor. Aceştia o 
judecaseră greşit. Nu o condamnaseră din 
cauza necesităţii păstrării secretului. Ea fusese 
o slujbaşă credincioasă şi nu făcuse nimic rău. 
Ei se înşelaseră, considerând-o un pericol 
pentru stat şi, în mod sigur, aveau să-şi dea 
seama de greşeală şi să îndrepte răul făcut. Se 
alăturase nelegiuiţilor pentru că era singurul 
mod în care putea rămâne nestonată şi putea 
face ceva ca să-i ajute pe oficiali să înţeleagă 
adevărul. Nu ştia exact cum avea să facă asta. 
Dar atâta timp cât trăia şi acţiona, cât timp nu 
era o simplă statuie îngheţată, avea încă 
speranţe. 

Duncan aşteptă ca suspinele să înceteze, 
înainte să-i spună părerea lui. Snick nu zise 
nimic, ci doar aprobă din cap de câteva ori. 

— lţi dai seama ce vei păţi, dacă RAT află 
ceea ce crezi cu adevărat? zise el. Ai fi stonată 
sau ucisă. 

Ea îl privi cu ochii mari şi spuse: 

— Tu...? 

Duncan clătină din cap. 

— Eu nu te voi trăda. De altfel... 

Panthea aşteptă câteva secunde, după care 
întrebă: 

— De altfel... ce? 

— Sunt sigur că tu nu mai crezi asta. Acum 
cred că eşti convinsă că guvernul nu reflectă 
voinţa poporului. Cu excepţia cazurilor în care 
guvernul a spălat creierul oamenilor aşa încât 
voinţa lor să fie conformă cu ceea ce guvernul 
vrea ca ei să creadă. 

Ea îşi şterse lacrimile şi machiajul de pe faţă. 
Îşi suflă nasul şi spuse: 

— Aşa e. Dar... 

— Dar ce? 

— RAT doreşte un minim de supraveghere. 
Totodată vrea să se asigure că toate 
informaţiile, datele, statisticile, totul, se află la 
dispoziţia publicului. Vrea să se asigure că nu 
există modificări ale datelor, că totul este spus 
pe faţă, că nu există minciuni sau jumătăţi de 
adevăr, că rezultatele voturilor sunt redate 
corect, că... 

— Cine ţi-a spus toate astea? întrebă 
Duncan. Mie nu mi le-a spus nimeni. 

— Nu mi s-a spus asta în mod direct. Am 
prins această idee din spusele lor, în timp ce 
eram interogată. Era ceva implicit. Tu nu eşti 

de părere că asta este ceea ce doreşte 
organizaţia? 

— Nu pot decât să bănuiesc. Dar până acum 
s-au spus foarte puţine în mod explicit referitor 
la scopurile RAT. Înotăm în întuneric, fără să 
ştim unde se află portul sau cât de adâncă e 
apa. Părerea mea este că ne aflăm într-o 
situaţie groaznică. Necesitatea păstrării 
secretului este atât de mare, organizația este 
atât de vulnerabilă şi de fragilă, iar sistemul 
celulelor este dus până la nişte extreme 
ridicole, încât noi doi nici măcar nu ştim dacă 
ne aflăm cu adevărat într-o organizaţie 
revoluţionară. Ai putea spune că suntem 
organe detaşate ale unui corp. Ficaţi desprinşi, 
care plutesc liberi. Rinichi care încearcă 
orbeşte să-şi găsească locul într-un corp 
despre care nici nu ştim sigur că există. Poate 
că e o masă de protoplasmă care încearcă să 
găsească o structură. Nu ştiu nimic. Este foarte 
frustrant! 

Duncan se opri şi se uită la ecranul de 
deasupra uşii din faţă. 

— Sunt aici. 

Snick întoarse capul, zicând: 

— Oh! 

Capătul din faţă al unei maşini verzi de 
patrulare apăruse în partea dreaptă a 
ecranului. In faţa ei, trei poliţişti cu măşti de 
gaze sprayau feţele a patru cetăţeni. Aceştia 
se prăbuşiră încet pe pământul curţii. Apoi, un 

bărbat şi o femeie săriră în spatele a doi dintre 
poliţişti şi îi doborâră la pământ. Ceilalţi doi 
ofiţeri pulverizară gazul din tuburile lor spre 
cele două cupluri care se luptau. Cetăţenii 
rămaseră nemişcaţi. 

Duncan râse şi spuse: 

— Cred că gazul are efecte secundare. Altfel, 
acei oameni s-ar fi supus imediat. Poliţiştii vor 
să li se opună rezistenţă. 

— Oh, Dumnezeule, ce nebunie! 

Duncan comandă ecranului de pe perete să 
comute pe ştirile locale. Se aşeză împreună cu 
Snick,  sorbind în continuare din vin, şi 
ascultară reporterul, privind scenele transmise 
din toate colţurile oraşului. Din când în când 
erau arătate scene din alte oraşe în care se 
desfăşurase experimentul. Acelaşi lucru se 
întâmplase şi acolo. Organicii din San Francisco 
şi din oraşele Oregon şi Washington erau 
trimişi ca să sprijine forţele din LA. 

— Vor avea al naibii de mult de lucru ca să 
curețe toată mizeria până la miezul nopţii, zise 
Duncan. Cei de miercuri vor fi foarte nervoşi. 
Oh, efectele ale acestei zile vor continua la 
nesfârşit. 

— lar guvernul va obţine ceea ce vroia, 
spuse Snick. Totuşi... 

— Da? 

— Încă nu sunt sigură că este nevoie deo 
revoluţie. Nu crezi că este suficientă o 
reformă? Dacă ar exista un mod prin care să se 


319 


garanteze că votarea este corectă, şi că sunt 
aleşi oficialii pe care-i vor oamenii, de ce ar 
mai fi nevoie să se schimbe şi altceva? 

Duncan clătină din nou din cap. 

— Ar fi mai bine să păstrezi pentru tine 
aceste idei. Şi să speri din tot sufletul că 
superiorul tău din RAT nu te va întreba ce 
părerea ai de fapt faţă de idealurile 
organizaţiei, data viitoare când îţi va fi 
administrat sprayul adevărului. 

— Dacă va mai exista o dată viitoare. 

Duncan nu avea nevoie să o întrebe ce vroia 
să spună prin asta. Organicii aveau să profite 
de acea ocazie ca să-i interogheze pe toţi cei 
arestaţi. Intrebarea nr. 3 avea să fie: Faci parte 
din vreo organizaţie subversivă? Dacă era 
prins vreun membru al RAT, şi în mod sigur 
asta avea să se întâmple - de exemplu Padre 
Cob - Duncan şi Snick urmau să fie expuşi. Ei 
nu puteau spune nimic despre nivelul superior 
al RAT. Cei de acolo aveau să se afle în 
siguranţă, cel puţin pentru o vreme. Dar ei trei 
în mod sigur aveau să fie prinşi. 

— Doar dacă... murmură el. 

— Ce anume? 

Duncan îi spuse ceea ce se gândise şi 
adăugă: 

— Singura noastră şansă, foarte mică, este 
ca RAT să aibă pe cineva în guvern, la un nivel 
înalt, şi ca acea persoană să ascundă cumva 
informaţia. RAT ar trebui să fie prezent în 

timpul interogatoriului, de fapt, ei ar trebui să 
pună întrebările. Dacă o face altcineva, atunci 
totul ar fi raportat, şi membrul meu ipotetic din 
RAT nu ar putea face nimic. Şansele împotriva 
noastră sunt foarte mari. Trebuie să facem 
ceva acum. Ce anume? Asta aş vrea să ştiu, la 
naiba! 

În clipa aceea, reporterul de la ştiri anunţă 
că în LA fusese instaurată legea marţială. Toţi 
cetăţenii trebuiau să rămână în apartamentele 
lor, dacă se aflau deja acolo. Toţi cei care nu 
erau acasă trebuiau să se ducă rapid acolo. 
Singurii scutiţi de asta erau funcţionarii publici 
ale căror poziţii erau vitale. In timp ce pe o 
parte a ecranului se derulau aceste hotărâri, 
crainicul le citea. În timpul orei următoare, 
canalul repetă informaţiile, cu excepţia câtorva 
ştiri referitoare la procesul de curăţire. Duncan 
comută pe alte canale şi constată că pe toate 
se transmitea acelaşi lucru. 

— Se pare că va trebui să rămâi aici până 
martea următoare, îi spuse el lui Snick. 

— Să nu-ți vină vreo idee. 

— Adică să mă culc cu tine? 

Ea aprobă din cap, se ridică de pe scaun şi 
se îndreptă spre bucătărie. Duncan strigă în 
urma ei: 

— Am alte lucruri mai importante la care să 
mă gândesc. 

Ceea ce era adevărat, dar dacă ea l-ar fi 
invitat să facă dragoste cu ea, el nu ar fi ezitat 
să lase deoparte acele lucruri „importante”. 

„Prins în capcană”, îşi spuse Duncan. 
„Înlănţuit de dragoste şi de către guvern. 
Diferenţa dintre cele două este că pasiunea 
mea pentru ea nu mă va ucide. In clipa asta 
am senzaţia că nu voi înceta niciodată să o 
iubesc, dar ştiu din proprie experienţă şi din 
experienţa altora că asta se va întâmpla. S-ar 
putea ca durerea să rămână în mine, ca o 
bacterie de tuberculoză închistată, dar voi 
putea să funcţionez la potenţial maxim şi 
sănătos. Mai mult sau mai puţin. Dar în clipa 
asta, şi probabil toată viaţa, nu pot face nimic 
în privinţa ei. Ea este doar un om, dar eu sunt 
incapabil să-mi rezolv problema cu ea. Pe de 
altă parte, guvernul este o entitate şi are mii 
de oameni împotriva mea, numai în această 
zonă. Dar în privinţa lor s-ar putea să reuşesc 
să fac ceva.” 

Urmări ştirile de pe ecran, examinând 
mental toate posibilităţile de scăpare. Nu 
putea să iasă pe stradă în acea zi şi nici nu se 
gândi prea mult la ideea fantastică de a cobori 
pe fereastră pe o frânghie sau alunecând - 
cumva - spre apele portului. Trebuia să 
rămână în apartament până la miezul nopţii, 
care nu reprezenta ora fantomelor, ci ora de 
stonare. În acel moment putea alege să intre în 
cilindru sau să rămână afară din el. 

Dacă hotăra a doua variantă, ce urma după 
aceea? 

Indiferent ce hotăra, trebuia să o convingă 
pe Snick să facă acelaşi lucru. Dacă ea era 
prinsă şi  interogată, avea să-l trădeze, 
împotriva propriei voințe. Acela era un 
raţionament logic. Dar el ştia că majoritatea 
oamenilor nu urmau logica clasică, sau a 
simbolurilor, ci un sistem de neanalizat şi lipsit 
de valabilitate al logicii, care deriva din 
propriile lor sentimente. Mai întâi sentimentele 
şi apoi raţiunea. Se ridică şi se îndreptă spre 
bucătărie. Se părea că Snick avea să rămână 
acolo. În clipa aceea văzu imaginea de pe 
ecran schimbându-se. Acum aparatul de filmat 
era în faţa Nivelului 20, Secţia 3 Organică. 
Poliţiştii munceau din greu şi rapid ca să 
descarce şi să care fluxul continuu de corpuri, 
în secție. Erau oamenii care fuseseră 
imobilizaţi cu ajutorul spravului şi aduşi ca să 
fie interogaţi ulterior, probabil în marţea 
următoare. Reporterul spunea că numărul 
„reţinuţilor” era mult prea mare ca interogarea 
lor să se facă rapid. Majoritatea urmau să fie 
stonaţi în secţie, cărţile lor de identitate 
scanate, după care ei urmau să fie transportaţi 
într-un depozit. Cu toate acestea, fiind prea 
mulţi ca secţia să poată face faţă, erau folosite 
şi staţiile de stonare de urgenţă din oraş. 
Spitalele erau deja pline, aşa încât toţi cei 
răniţi sau morţi, fie că erau arestaţi sau 

neacuzaţi, urmau să fie puşi în „aşteptare” 
până le venea rândul să fie destonaţi. Asta 
putea să se întâmple abia în marţea de după 
cea care urma, după spusele reporterului. Sau 
poate chiar în a treia zi de marţi. 

— Această metropolă nu a mai cunoscut 
niciodată o astfel de catastrofă, zise reporterul. 
De la ultimul mare cutremur de pământ... 

— Oh, la naiba! zise Duncan. 

Acolo, printre corpuri, îl văzuse pe cel al lui 
Padre Cabtab. Un robot îşi introdusese braţele 
mari sub Padre, care era întins cu faţa în sus 
pe un transportor lung, cu multe roţi, alături de 
alţi oameni inconştienţi. Acum, robotul ridica 
corpul inert, ale cărui braţe bălăngăneau peste 
braţele robotului. Maşinăria se întoarse pe 
roţile ei şi se îndreptă spre intrarea de şase 
metri lăţime. Aparatul de filmat prinse în prim 
plan profilul lui Cabtab, arătând în detaliu gura 
căscată şi ochii larg deschişi. 

— Aşa cum spuneam, continuă reporterul 
Henry Kung Horrig, nu am reuşit să aflăm prea 
multe amănunte despre cei aduşi pentru 
interogare. Am avut totuşi norocul să primesc 
câteva date despre reţinutul pe care îl vedeţi 
acum. După spusele unui oficial organic la 
nivel înalt, reţinutul, a cărui carte de identitate 
nu a fost verificată încă, dar a cărui robusteţe 
este vizibilă, s-a opus celor care l-au arestat. A 
doborât doi ofiţeri, a rupt braţul unui al treilea 
şi a bătut alţi doi, înainte să fie doborât. 

Deţinutul se pare că predica pe stradă, ceea ce 
reprezintă în sine o infracţiune de gradul doi, 
dacă este vorba de prima abatere, şi una de 
gradul trei, dacă este a doua abatere. 
Respirația lui mirosea puternic a băutură şi, 
cum se afla în apropiere de Snorter, o tavernă, 
este posibil ca el să fie unul dintre cei care au 
furat băutură de acolo. Caz în care... 

Duncan nu aşteptă să audă mai mult. Se 
îndreptă spre bucătărie, strigând: 

— Panthea! Panthea! 

Ea stătea la masă, lângă o fereastră mare, şi 
se uita spre port. Când îl auzi, ridică privirea, 
alarmată. 

— Ce s-a întâmplat? 

El îi povesti, după care spuse: 

— Am încurcat-o, cu excepţia cazului în care 
suntem foarte norocoşi. Trebuie să facem 
ceva, şi rapid. 

Observă că ea nu mai bea vin. Pe masă, în 
faţa ei, era o cană cu cafea aburindă. Era o 
idee bună. Nu era momentul să-şi moleşească 
simţurile cu alcool. 

— Să nu facem vreo prostie, zise Panthea. 

Duncan se aşeză pe cealaltă latură a mesei, 
aruncând o privire pe fereastră. Acolo, jos, 
erau nişte şlepuri mari şi multe vase, ale căror 
pânze sclipeau în lumina soarelui la apus. 
Navele păreau să menţină orarele de trafic 
stabilite. Cum de sentimentul exploziv de 
libertate, despre care organicii pretindeau că-i 

cuprinsese pe toţi locuitorii oraşului, nu-i 
afectase şi pe cei din afara oraşului? Cum 
aveau să explice oficialii asta? 

Uşor. Marinarii erau puţini şi izolaţi. Ei nu 
fuseseră atinşi de isteria generală din oraş. 

— Nu acţionez în pripă. M-am gândit bine. 
Singura cale pe care o putem urma, singura 
care ne oferă o şansă, este să sărim ziua. 

— Şi să fim prinşi miercuri, zise ea. 

— Eu sunt un spărgător de zi experimentat. 
Nu cred că mai ştie cineva să o facă atât de 
bine ca mine. 

„De fapt, nu e vorba de mine”, îşi spuse el. 
„Ci de ceilalţi oameni, cei care îmi oferă tot 
timpul fragmente din amintirile lor - ei ştiu să o 
facă.” 

Panthea Snick nu se mai uita la el. Privea 
afară, spre oceanul de dincolo de port. Pe faţă 
avea o expresie foarte gânditoare. Duncan avu 
impresia că desluşeşte o dorinţă arzătoare de 
libertate, combinată cu lipsa de speranţă. Şi el 
simţea dorinţa arzătoare de a o săruta şi de a-i 
spune că el îi putea oferi speranţă. Orice dorea 
ea. 

Urmă o tăcere pe care Duncan nu ştia cum 
să o întrerupă fără să producă durere. Şi totuşi 
era la fel de plictisitor ca şi cum ar fi aşteptat 
ieşirea sevei dintr-un pom. Se simţea agitat şi 
ardea de nerăbdare. Vroia cu disperare să 
vorbească, dar ştia că dacă ar fi făcut asta, 
cuvintele lui ar fi trecut pe lângă ea. 

Într-un târziu, Panthea întoarse capul spre 
el, oftă şi spuse: 

— Nu are nici un rost. La fel de bine am 
putea să ne predăm singuri şi să terminăm cu 
agonia asta. 

— Cum naiba am putut iubi o fiinţă jalnică, 
ca tine? zise el. Ai coloana vertebrală a unui 
burete, spiritul unei sticle de whisky goală! 
Chiar dacă ştii că nu poţi învinge, niciodată nu 
trebuie să te predai! 

— Prostii, zise ea cu indiferenţă. 

— Oricum, sunt mai bune decât tâmpeniile 
pe care le spui tu! Nu se poate să cedezi! Eu n- 
am făcut-o şi nici nu o voi face! Unde aş fi 
acum, dacă aş fi făcut asta! Intr-un depozit, 
stonat de mult! 

— Aşa că mai bine amâni inevitabilul? Ce 
mai contează câteva zile în plus de viaţă? Care 
este câştigul? O dată ce vei fi stonat, nu-ți vei 
mai aminti timpul suplimentar pentru care ai 
luptat. Oare merită cu adevărat? 

Rămaseră din nou tăcuţi. Dar dacă furia lui 
Duncan ar fi putut fi exprimată în căldură, el ar 
fi ars tot, ar fi pârjolit-o şi pe ea. 

După alte câteva momente de tăcere, ea 
zise: 

— Nu ştiu! Problema este că eu cred, de 
fapt, că sunt pe un drum greşit! Că merit să fiu 
stonată! Nu există nimic esenţial rău în 
societatea noastră. Dacă guvernul minte sau 
face câteva lucruri pe care nu ar trebui să le 

facă, deoarece sunt ilegale, le face pentru 
binele oamenilor. 

— Eşti un poliţist înnăscut, spuse Duncan. Şi 
eu îmi pierd timpul certându-mă cu tine, când 
de fapt ar trebui să mă gândesc la planul meu. 

— Ce plan? 

— Să ţi-l spun ca să ai ce povesti poliţiştilor, 
când te vei preda singură? 

— Ai într-adevăr în minte ceva ce ne-ar oferi 
o şansă, cât de mică? 

Faţa ei era în continuare ursuză, dar vocea 
se înviorase puţin. 

— Da, dar trebuie să-mi promiţi că vei 
rămâne alături de mine şi vei face tot ce vei 
putea ca să mă ajuţi. 

— Şi dacă nu fac asta? 

„Atunci te stonez, spuse în gând Duncan, şi 
îmi continui viaţa, cum o fi ea, rea sau bună.” 

Capitolul 23 


La ora zece, în aceeaşi seară, Duncan şi 
Snick erau aproape gata să înceapă prima fază 
a planului lor. Dacă putea fi numită „plan” 
speranţa că vor putea să se gândească la 
acţiunea corectă, atunci când situaţiile se 
schimbau. Aceste situaţii nu puteau fi 
prevăzute şi era foarte probabil că aveau să se 
repeadă cu capul înainte într-una din care să 
nu mai poată ieşi. 

Paşii iniţiali erau uşori. Chiriaşii de miercuri, 
un bărbat şi o femeie, aveau să rămână 
stonaţi. Deşi energia de destonare se aplica 
automat, cilindrii aveau comenzi manuale. 
Dacă le plasau pe OFF, Sebertink şi Makasuma 
nu mai reveneau la viaţă. El şi Snick urmau să 
pretindă că erau cei doi şi să sune la locurile 
de muncă de miercuri ale acestora, ca să se 
scuze că rămâneau acasă. Din fericire, 
Sebertink şi Makasuma nu lucrau în aceeaşi 
meserie sau în acelaşi loc. Dacă ar fi fost aşa, 
superiorii lor ar fi putut considera ciudat faptul 
că se îmbolnăviseră amândoi. 

Duncan pregătise deja simulări audio-video 
ale bărbatului şi femeii, aşa încât persoanele 
care preluau mesajele să vadă ceva ce vor 
crede că erau Sebertink şi Makasuma. Tot din 

fericire, Duncan se pricepea foarte bine la 
simulări. Cel puţin avea aceste cunoştinţe în 
memorie. Mai bine zis, în memoria uneia dintre 
personalităţile lui anterioare. In acel schimb de 
comunicaţii, pe care-l sperau scurt, ei urmau 
să controleze poziţiile, expresiile şi vocile 
simulatoarelor. Duncan trebuia să o înveţe pe 
Snick acele tehnici. 

— Ar fi bine să exersăm pentru o vreme, 
spuse el. Mai întâi tu vei fi persoana de la 
lucru. Eu voi manipula simulatoarele, în timp 
ce tu vei pune întrebările normale în aceste 
cazuri. Apoi eu voi fi persoana de la lucru, în 
timp ce tu vei opera simulatorul lui Makasuma. 
Asta doar ca să înveţi cum să lucrezi cu 
comenzile. Mâine vom îmbunătăţi imaginile 
simulatoarelor şi vom face câteva repetiţii, 
înainte să sunăm. Va trebui să ne sculăm 
devreme. 

Noaptea, introducând pur şi simplu cartelele 
în fantele din perete şi cerând apariţia 
imaginilor tridimensionale ale chiriaşilor de 
miercuri, văzură pe ecrane tot ceea ce ceruse 
Duncan pentru ca să înceapă să „construiască” 
simulatoarele. Primele fraze erau Sibertink şi 
Makasuma  salutându-şi şefii. După aceea, 
Duncan şi Snick trebuiau să improvizeze şi să o 
facă repede şi bine. 

— Ce bine ar fi fost dacă aveam costume de 
simulare, spuse el. Aşa ar fi fost mai uşor. Ne 
puneam pe faţă şi pe corp traductoarele, 

setam interfaţa ca să înregistreze mişcările 
noastre, expresiile şi vocile, iar acestea erau 
translatate în timp real de către simulatoare. 
Cel aflat la celălalt capăt al legăturii ar vedea 
simulatoarele ca pe nişte persoane reale. Nu ar 
exista nimic ciudat la ele, nici o ezitare, nici o 
tresărire. 

Snick arătă spre comenzile aparatului, plasat 
pe masa din hol. 

— Acesta nu este folosit de obicei pentru 
simulări. Nu este construit pentru acest gen de 
operaţiuni, chiar poate să-i păcălească pe cei 
care se uită? 

— Da, dacă transmisiunea este suficient de 
scurtă şi cel care o priveşte este încă puţin 
confuz, după somn. Sau confuz în mod natural 
şi neinteresat. Dacă respectivul începe să pună 
întrebări despre îndatoririle lui Sebertink sau 
Makasuma, ceva probleme specifice, ne-am 
ars. 

— Va trebui să fim scurţi, să ne prefacem că 
suntem cu adevărat bolnavi. 

— Mda. Şi apoi vom avea numai aproximativ 
o oră ca să plecăm de aici, înainte să vină 
medicul să ne verifice. 

— Eu cred totuşi că ar trebui să evităm toate 
astea şi să plecăm la scurt timp după miezul 
nopţii, zise Panthea. Aşa cum ai spus, atunci 
sunt foarte puţini oameni pe stradă şi s-ar 
putea ca poliţiştii să ne observe. Dar şansele 
să ne oprească şi să ne pună întrebări sunt 

destul de mici. Probabil că vor crede că suntem 
lucrători în primul schimb, în drum spre 
muncă. Nu ne va lua mai mult de zece minute 
să ajungem la baza turnului, să furăm o barcă 
şi să plecăm. 

Duncan nu răspunse. Ea îi auzise 
argumentul că acea miercuri nu avea să fie ca 
celelalte din trecut. Guvernul de marţi lăsase 
un mesaj prin care îi informa pe cei de miercuri 
de evenimentele neobişnuite din acea zi. Deşi 
miercuri nu avea nevoie de asta ca să afle că 
moştenise o adevărată porcărie. Conform 
spuselor reporterilor, cei de marţi abia 
reuşiseră să-i stoneze pe toţi cei răniţi sau 
arestaţi. Echipele de întreţinere a străzii 
fuseseră solicitate să-i ajute pe organici şi 
personalul spitalelor la această sarcină. 
Străzile erau pline de murdărie şi pete, iar în 
magazine şi taverne fuseseră produse pagube 
considerabile. Ca să curețe, miercuri avea să 
cheme voluntari. Dacă computerele raportau 
că nu răspunseseră destui, tot cetăţenii care 
nu aveau slujbe vitale aveau să fie recrutaţi. 
Sebertink era funcţionar într-un magazin cu 
articole sportive, iar Makasuma era medic 
patolog la spital. Amândoi aveau să fie 
recrutaţi probabil pentru curăţenie. Asta se 
putea întâmpla după ce se prezentau la 
muncă, dar Duncan şi Snick nu se puteau 
prezenta în locul celorlalţi doi. Dacă plecau la 
scurt timp după ce erau destonaţi oamenii de 

miercuri, puteau fi luaţi de poliţişti şi trimişi să 
se alăture echipelor de lucru. Poliţiştii nu aveau 
să aştepte să se completeze numărul de 
voluntari. Oricine se afla pe stradă devreme 
avea să fie chestionat ce slujbă avea şi, dacă 
aceasta era non-vitală, să fie numit temporar 
la departamentul sanitar şi de întreţinere. 
Totuşi, înainte să se întâmple asta, li s-ar fi 
verificat cărţile de identitate. 

Singura variantă rezonabil de sigură era să 
iasă atunci când străzile erau pline de echipe 
sanitare şi de la întreţinere. Atunci puteau să 
meargă liniştiţi, sau poate grăbiţi, ca şi cum ar 
fi avut de îndeplinit un ordin, şi astfel să treacă 
de poliţişti. Dar orice organic putea să-i 
oprească şi să-i întrebe ce făceau. 

Duncan nu aştepta cu nerăbdare fuga, dar 
avea să dureze numai vreo zece minute, dacă 
totul mergea bine. El ar fi preferat să coboare 
pe scări de la nivel la nivel, până ajungeau la 
baza turnului. Scările erau rareori folosite, căci 
majoritatea oamenilor preferau lifturile şi 
ascensoarele. Totuşi, scările erau sub 
supraveghere video.  Organicii  instalaseră 
camerele sub pretextul că oamenii puteau 
cădea accidental pe scări, şi dacă se întâmpla 
asta, medicii trebuiau anunţaţi rapid. Era o 
explicaţie raţională pentru public, care votase 
în favoarea amplasării camerelor video. 
Duncan era sigur că în acest caz rezultatele 
votării fuseseră raportate corect. 

Dacă el şi cu Snick o luau pe scări, era 
posibil să scape neobservaţi. Era extrem de 
posibil totuşi să fie opriţi şi să li se ceară să-şi 
introducă actele de identitate într-una dintre 
fantele aflate la fiecare cinci metri, pe pereţii 
casei scărilor. Copoii ar fi crezut că el şi Snick 
încercau să scape de curăţenie. 

Se uită la ecranul de perete, pe care se 
vedea strada. Luminile strălucitoare revelau o 
stradă plină de gunoi, dar goală de oameni. La 
scurt timp după miezul nopţii, stropitorile din 
nişa din cupolă, de pe laterale şi de pe 
podeaua străzii aveau să împroaşte apă timp 
de două minute. Apa, gunoiul şi obiectele 
uşoare de pe stradă şi trotuare erau cărate 
spre canale. Apoi din duzele de pe lateralul 
străzii era suflat aer cald şi două minute mai 
târziu rămânea numai o peliculă subţire de 
apă, care se usca rapid. 

Pe secţiunea de stradă pe care putea să o 
vadă Duncan, apa avea să ia totul, cu excepţia 
genţii din faţa uşii apartamentului de peste 
drum şi a unei pete întunecate de pe trotuar. 
In clipa aceea îi veni ideea cum puteau să 
ajungă la baza turnului într-un moment în care 
el şi Snick nu ar fi fost observați. 

— Thea! spuse el. 

Obosită din cauza lipsei de somn şi a orelor 
dure de simulări, ea aţipise. Acum îşi îndreptă 
spatele pe scaun, cu ochii mari şi spuse: 

— Ce e? 

— Vom cobori pe scări, în timpul perioadei 
de udare. Camerele video vor fi acoperite cu 
apă, şi nici chiar copoii nu vor fi atenţi la 
monitoarele lor în clipele acelea. Nu se vor 
aştepta să fie oameni pe scări atunci. 

— Ne vom uda până la piele. 

— Foarte bine, nu va mai trebui să facem 
duş. 

— Nu putem ajunge la baza turnului în două 
minute. 

— Vom alerga cât vom putea de repede. 
Coborâm, nu urcăm. 

— Tot nu va fi destul timp. 

— Atunci ne dăm cu grăsime pe dosuri şi 
alunecăm pe balustrade. Acestea nu au stâlpi 
care să blocheze capetele fiecărui palier. 
Putem cobori în spirală, fără oprire, până jos. 

Ea râse atât de tare, încât căzu de pe scaun. 
Duncan era oarecum furios şi poate stânjenit, 
dar totodată bucuros că ea râdea. Măcar nu 
mai era posomorâtă. 

Snick rămase pe podea, cu spatele lipit de 
scaun, deşi acum nu mai hohotea. După ce îşi 
şterse lacrimile cu dosul palmei, spuse: 

— Eşti nebun! Să ne dăm pe balustrade 
douăzeci de etaje! Ce înseamnă asta! Cel puţin 
o sută de metri pe înălţime? Adică vreo o sută 
optzeci pe balustradă, dacă ne gândim la 
unghiul cu verticala? 

— Patru minute. Patru minute înainte ca apa 
să usuce lentilele camerelor de filmat. Primele 

două minute apa ne va proteja împotriva 
frecării. Mai mult, ţinând cont de timpul de 
care au nevoie balustradele ca să se usuce. 
Trei minute. Grăsimea nu se va arde rapid, cât 
timp pe balustrade va fi apă. Am putea ajunge 
la bază în patru minute. Cel puţin există o 
şansă. 

— Şi dacă ne pierdem echilibrul? Mâinile 
trebuie şi ele unse, iar presiunea apei e foarte 
puternică. Dacă o să cădem... 

Se întrerupse şi se cutremură. 

— La naiba! O s-o fac, cu sau fără tine! 

Snick se ridică în picioare şi se uită la el. 
Zâmbea în colţul gurii. Batjocoritor? 

— Cert e că nu-ţi lipseşte imaginaţia. Totuşi, 
este îngrozitor de periculos. 

— Nu ne aflăm acum într-un pericol şi mai 
mare? 

Ea aprobă din cap şi spuse: 

— Merg şi eu. 

Duncan o prinse de umeri, o trase aproape şi 
o îmbrăţişă. 

— Grozav. 

Apoi îi dădu drumul repede, spunând: 

— Îmi pare rău. N-am vrut să te îmbrăţişez. 
Eram doar fericit. 

— Pentru Dumnezeu! spuse ea. Chiar dacă 
poate nu sunt îndrăgostită de tine, nu te 
consider respingător şi cred că eşti de admirat. 
Mi-a plăcut îmbrăţişarea. 

Duncan se întoarse cu spatele, nevrând ca 
ea să ştie că acea apropiere scurtă îi 
provocase o erecţie. Se duse la ecranul de 
perete, dădu instrucţiunile verbale şi se uită la 
harta zonei. Cea mai apropiată intrare în casa 
scărilor era la trei sute de metri la stânga, faţă 
de uşa apartamentului. 

Pe ecran apăru un bărbat stând în faţa uşii. 
Acesta întinse mâna şi se auzi soneria. 

Duncan simţi un tremur. 

— Carebara! Ce naiba caută aici, acum? Sau 
în general? 

Îşi înlătură din minte primul gând care 
apăruse, acela că profesorul era poliţist. Dacă 
ar fi fost, ar fi avut cel puţin alţi doi oameni cu 
el şi în faţa uşii ar fi fost parcată o maşină de 
patrulare. Organicii încercau întotdeauna să 
copleşească vizual pe potenţialul arestat, 
înainte să efectueze arestarea fizică. 

Carebara părea că fusese şi el afectat de 
acea zi. Cineva îi legase antenele de la pălărie 
într-un nod atât de strâns, că nu reuşise să-l 
desfacă. Avea ochiul stâng învineţit şi 
strălucea de alifie. Cu toate acestea, părea 
agitat. Mai mult de atât. Neliniştit. Işi întorcea 
mereu capul în dreapta şi în stânga. 

Duncan spuse ecranului să deschidă uşa şi 
porni în direcţia aceea. Uşa se deschise, cu 
Carebara atât de aproape de ea încât aproape 
o atingea cu nasul. Işi scoase pălăria, dând la 

iveală părul scurt şi ţepos, şaten închis şi la fel 
de aspru ca o cochilie de gândac. 

— Fără îndoială, te întrebi ce caut aici, spuse 
el. 

Se opri din mers, cu gura deschisă. Arătă 
spre Snick cu pălăria, protestând: 

— Ea ce caută aici? 

Apoi continuă. 

— Am încercat să ajung mai întâi la tine. Nu 
erai acasă. 

— Doi iepuri dintr-o lovitură, zise Snick. 

— Ce cauţi tu aici? întrebă Duncan. 

— Prietenul vostru, Ward, a fost arestat şi 
stonat! 

— Cabtab, murmură Duncan şi apoi spuse, 
tare: Da, ştim. 

— Atunci nu e nevoie să vă vorbesc despre 
implicaţii, posibilități şi repercusiuni, zise 
profesorul, privind în jur. Pot să mă aşez? A 
fost o zi grea şi nu s-a terminat încă. 

Aruncă o privire spre ecranul de perete. 

— Patruzeci şi cinci de minute până la 
miezul nopţii. Avem multe de făcut. 

Modul în care pronunţa cuvintele părea 
ciudat. Era ca şi cum ar fi căpătat un defect de 
vorbire, de ultima dată când îl văzuseră. 

Duncan făcu semn spre un scaun. Carebara 
se aşeză, dar se ridică aproape imediat. 

— Nu avem timp să ne relaxăm. De fapt, 
este imperativ şi vital, problemă de viaţă şi de 
moarte, să plecăm imediat. Vă explic pe drum. 

Duncan nu se mişcă. 

— Nu mergem, până nu primim nişte 
explicaţii. În primul rând, faci parte din RAT? 

Ochi mari ai lui Carebara deveniră şi mai 
mari. 

— Desigur, altfel cum? Totuşi, trebuie să-ţi 
admir prudenţa. Este cea mai bună politică să 
nu consideri nimic sigur. Numai că... azi nu e 
RAT. E Pooper. 

— Pooper? 

Faţa profesorului se strâmbă, a iritare. 

— Nu. E din cauza accentului meu de 
Georgia. 

Spuse pe litere: 

— P-U-P-A. 

— Pupa. Forma de dezvoltare a insectei 
înainte să ajungă matură. 

— Da. 

Duncan nu avea timp să-l întrebe ce 
însemnau inițialele şi nici nu era sigur că-l 
interesa. 

— Hai să mergem, spuse Carebara. Luaţi-vă 
ce vă trebuie în saci. Şi cărţile de identitate, 
bineînţeles. 

— Nu, zise Duncan. Nu ne mişcăm înainte să 
avem idee ce ai în minte. 

Carebara se uită din nou la afişajul ceasului. 

— Tot ce pot să vă spun este că Ward a fost 
arestat şi că este improbabil ca situaţia să fie 
rectificată. In consecinţă, voi doi trebuie să vă 
ascundeţi. Vă voi duce într-un loc în care veţi fi 

în siguranţă. Nu vă pot spune mai multe pentru 
că asta este tot ce ştiu. Haideţi! 

— Ştii mai mult de atât, zise Duncan. De 
exemplu, este evident că ai un loc destul de 
mare în RAT. Adică în PUPA. Ai fost desemnat 
să ne urmăreşti din momentul în care ne-am 
urcat în trenul spre LA? Să mergi cu noi? 

— Vă povestesc asta pe drum. Dacă pierdem 
timp aici, s-ar putea să nu mai reuşim să 
ajungem... acolo unde vă duc. 

Ca şi cum atunci şi-ar fi amintit, căută în 
sacul de umăr, spunând: 

— Oh, da. Câte unul pentru fiecare. Pe al 
meu l-am fixat deja. 

Scoase mâna din sac şi o deschise. În palmă 
avea doi cilindri negri, cu capăt conic. Fiecare 
avea şase milimetri lungime şi aproape doi 
lăţime. Cu cealaltă mână luă unul şi îl ridică. 
Duncan se apropie să se uite la el. Văzu că 
cilindrul avea două laturi turtite. 

— Presează o parte plată pe piele, exact 
deasupra gingiei, spuse profesorul. Se va lipi 
acolo, nu se va desprinde decât dacă tragi de 
el cu degetul. Atunci partea plată se va 
desprinde şi vei înghiţi pulberea care iese din 
container. Nu contează dacă ai timp să o 
înghiţi pe toată sau vreun pic din ea. Îşi atinge 
scopul chiar dacă nu ajunge mai departe de 
limbă. Uite. la unul, dar ai grijă să foloseşti 
degetul mare şi arătătorul numai la capetele 
conului. Nu atinge corpul principal. 

Duncan luă una dintre capsule şi o ridică la 
câţiva centimetri de ochiul stâng. 

— Să-şi atingă scopul? Adică să ne ucidă, 
spuse Snick. 

— Am şi eu una în gură. Aici. Bagă-ţi degetul 
în gura mea, dacă nu mă crezi. 

— Oh, te cred că ai o capsulă acolo, spuse 
ea. Dar de unde să ştiu că şi a ta e plină cu 
otravă? 

— Pentru Dumnezeu! zise Carebara. Eşti 
nesănătos de bănuitoare! De ce aş încerca să 
vă păcălesc? 

— Asta este ceva ce nu ştim, spuse Duncan. 
Nu poţi să ne condamni că nu avem încredere 
în oricine. Nu avem nici un motiv să facem 
asta, după toate câte ni s-au întâmplat. Sune- 
mi, cum scoţi capsula din gură fără să se 
deschidă, atunci când nu mai eşti în pericol să 
fii arestat? Al naibii să fiu dacă am de gând să 
o ţin acolo tot restul vieţii! 

— Îţi umpli gura cu un lichid care îţi va fi dat. 
Acesta slăbeşte adezivul de pe partea plată. Ţii 
lichidul în gură timp de un minut, după care 
pilula se desprinde. 

— De ce m-aş sinucide dacă ne prind copoii 
înainte să ajungem în ascunzătoarea noastră? 
întrebă Duncan. Ei îl au deja pe Ward. Dacă 
află că el e RA - PUPA, adică... 

Vocea i se stinse, apoi reluă: 

— Înţeleg problema. Ward nu ştie că tu eşti 
PUPA. El ne va da de gol pe noi, dar nu şi pe 

tine. Şi dacă noi trei suntem morţi, poliţiştii nu 
pot trece mai departe de noi şi Ward. Dar îi vor 
investiga pe toţi asociaţii tăi cunoscuţi. Cel 
puţin unul dintre ei trebuie să fie PUPA. 

— Şi acela va muri, spuse Carebara. Haideţi! 
Nu mai putem pierde timpul! Veniţi cu mine 
sau nu? 

Probabil că profesorul avea ordin să-i ucidă 
chiar acolo, dacă refuzau să-i asculte ordinele. 
De aceea rămăsese Duncan atât de aproape 
de Carebara încă de la intrarea acestuia în 
apartament. Dacă profesorul băga mâna în 
interiorul robei sau al sacului de umăr, nu ar fi 
reuşit să-şi scoată pistolul. Sau poate că 
profesorul avea ordin să scape de ei şi nu avea 
intenţia să iasă cu ei din apartament. Era 
posibil ca Snick să aibă dreptate. Capsulele se 
puteau dizolva imediat, şi la fel şi vieţile lor. 

Snick se îndreptă spre Carebara şi luă 
cealaltă capsulă din palma lui. Pe a ei o aruncă 
în sacul de umăr. Duncan o puse pe a lui în 
buzunarul de la cămaşă. 

— Mergem cu tine, zise el. Dar... 

— Vi s-a ordonat să le fixaţi în gură! spuse 
Carebara tare şi strident. 

— Nici măcar nu ştiu ce poziţie ai în 
organizaţie, zise Duncan. Poate că eşti 
inferiorul meu în grad. Mergem fără otravă în 
gură sau nu mergem deloc. 

Carebara făcu un pas în spate, cu faţa roşie 
şi cu pleoapele zbătându-se ca aripile unui 

fluture care încerca să zboare. Duncan făcu un 
pas în faţă. Profesorul făcu încă un pas înapoi, 
pentru a păstra distanţa dintre ei. Carebara se 
opri, când simţi uşa în spate. 

— Pleacă de lângă mine! strigă el. 

— Cum preferi? spuse Duncan. 

Profesorul vâri fulgerător mâna în sacul de 
umăr deschis. 

Capitolul 24 


Carebara nu avu timp să scoată ceea ce 
căuta. Duncan îşi înfipse genunchiul în vintrele 
omului, îl prinse de încheietură şi i-o răsuci. 
Făcu un pas în spate şi îl trase pe Carebara 
înspre el. Profesorul căzu pe podea, lovindu-se 
tare. Nu avea nimic în mână şi era prea ocupat 
să tipe şi să se zvârcolească de durere ca să 
încerce să scoată arma din geantă. Cu toate 
acestea, când Duncan trase geanta de pe 
umărul lui Carebara şi se uită în ea, nu 
descoperi acolo pistolul protonic la care se 
aşteptase. Era un tub mic, nemarcat, şi 
presupuse că asta vrusese Carebara să 
folosească. Il îndreptă spre faţa profesorului, 
apăsă butonul şi o ceaţă de culoare violetă 
ţâşni spre faţa lui Carebara. Acesta icni o dată, 
cu ochii închişi, şi încetă să mai ţipe şi să se 
agite. 


Duncan făcuse un pas în spate când apăsase 
pe buton, dar tot fu atins de o boare. 

— Ceaţa adevărului! zise el. 

Era posibil ca profesorul să nu fi vrut să o 
folosească în scopul ei principal. In definitiv, nu 
ar fi avut timp să-i interogheze. Vrusese doar 
să-l imobilizeze pe Duncan. Sau poate să-i 

doboare pe amândoi, atunci când a aflat că ei 
nu vroiau să-şi pună capsulele în gură. 

Duncan se uită la ecranul de afişare a 
timpului de pe perete. Mai erau patruzeci şi 
două de minute până la miezul nopţii. Peste 
douăsprezece minute, primele  clipiri ale 
lămpilor de stradă şi ale becurilor de pe pereţii 
locuinţelor aveau să-i anunţe pe cetăţeni că se 
apropia momentul în care trebuiau să intre în 
cilindrii lor. Sirenele de afară şi alarmele din 
locuinţe aveau să sune şi ele avertismentul. 

— Prinde-l de picioare, îi spuse Duncan lui 
Snick. 

Ea se repezi să îl ajute şi îl urcară repede pe 
Carebara pe o canapea. Comandară canapelei 
să se umfle astfel încât capul profesorului să 
stea ridicat. Snick aşeză braţul drept al lui 
Carebara pe pieptul acestuia, aşa încât să nu 
se bălăngăne şi să se umple cu sânge. 

Duncan trase un scaun lângă canapea şi se 
aşeză. Se aplecă în faţă şi vorbi pe un ton 
potrivit, autoritar. 

— Tu, doctor Herman Trophallaxis Carebara, 
vei răspunde la toate întrebările mele sincer şi 
conform adevărului. Ai înţeles? 

Buzele lui Carebara se mişcară abia 
sesizabil, scoțând un DA foarte slab. 

— Vorbeşte mai tare şi clar, zise Duncan. M- 
ai înţeles? 

De data aceasta răspunsul profesorului fu 
clar. 

— Herman  Trophillaxis  Carebara este 
numele tău natal? 

— Nu. 

— Care este numele tău de origine? 

— Albin Semple Shamir. 

Snick se aplecă lângă urechea dreaptă a lui 
Duncan şi şopti. 

— Sunt necesare toate chestiile astea 
preliminare? Nu avem prea mult timp. De ce 
nu-l întrebi datele esenţiale? 

Duncan se încruntă şi apoi spuse încet: 

— Ai dreptate. Dar mai am câteva întrebări 
despre trecutul lui în organizaţie. 

Duncan puse întrebările şi află că profesorul 
fusese recrutat cu zece ob-ani în urmă. Plecase 
din Atlanta, Statul Georgia, spre Statul New 
Jersey. Deşi predase entomologie încă de când 
îşi luase diploma, în acelaşi timp fusese agent 
secret al organicilor. Acea poziţie îi permisese 
să protejeze organizaţia subversivă şi să ajute 
la realizarea planurilor acesteia. 

Duncan îl întrebă din nou dacă era loial 
organizaţiei. 

— Da. 

— Cine e superiorul tău direct? 

— Nu ştiu. 

În urma altor câteva întrebări aflară că 
persoana care îi dădea ordinele era mascată şi 
vorbea prin intermediul unui dispozitiv de 
distorsionare a vocii. 

— Ce trebuia să faci cu noi? întebă Duncan. 
Unde ţi s-a ordonat să-i duci pe Duncan şi 
Snick? 

— Unde? 

— In ce loc. 

— Nu trebuia. 

— Ah! 

Duncan se lăsă pe spate şi ridică privirea 
spre Snick. 

— Acum aflăm ceva! 

Dar nu era aşa. 

— Ţi se ordonase să-i ucizi pe Duncan şi 
Snick? 

— Nu. 

— Nu ţi s-a spus să-i duci pe Duncan şi Snick 
în alt loc? Să-l întâlnească pe superiorul tău? 

— Nu. 

— Nu ţi s-a spus să-i ucizi pe Duncan şi Snick 
sau să-i aduci în stare de inconştienţă? 

— Nu. 

Panthea Snick spuse încet la urechea lui 
Duncan: 

— Nu uita. Subiectul răspunde exact la 
întrebare. In loc să-l întrebi despre noi 
amândoi, pune-i întrebări referitoare la unul 
singur. Mai întâi la tine. 

— La ce adresă trebuia să-l conduci pe 
Beewolf din apartamentul lui? 

— Trebuia să-l duc la 173A Puşkin Plaza, 
Nivelul 25. 

— La ce adresă trebuia să o conduci pe 
Chandler? 

— Nu mi s-a ordonat să o conduc la vreo 
adresă. 

— Ce ţi s-a ordonat să-i spui ei, când intrai în 
apartamentul ei? 

— Mi s-a ordonat să-i comand să se ducă la 
173A Puşkin Plaza, Nivelul 25. 

— Ea, adică Chandler, trebuia să se ducă 
singură la 173A Puşkin Plaza? 

— Da. 

— lar tu trebuia să mergi acasă la Beewolf şi 
să-l conduci la 173A Puşkin Plaza? 

— Da. 

— Ce trebuia să faci, atunci când ajungeai în 
piaţă, împreună cu Beewolf? 

— Să-l predau pe Beewolf cuiva. 

— Cui? 

— Nu ştiu. 

— Cum urma să se identifice persoana 
respectivă? 

— Era cineva care mă cunoştea. 

— Dar tu nu-l cunoşteai? 

— Nu. 

— După ce te întâlneai cu acel cineva şi 
respectivul îl lua în custodie pe Beewolf, ce 
trebuia să faci? 

— Mi s-a ordonat să mă duc acasă. 

— Care este adresa casei tale? 

— Orange Courseway 358, Nivelul 17, Turnul 
Universităţii. 

— Chandler trebuia să aştepte la Puşkin 
Plaza 173A până ce ajungeaţi tu şi Beewolf 
acolo? 


— Nu ştiu. 
Duncan se uită la Snick, îşi  înălţă 
sprâncenele şi ridică din umeri. | se părea 


ciudat că Snick trebuia să fie trimisă singură în 
piaţă. Dacă ea ar fi fost ridicată de poliţişti pe 
drum, nu ar fi avut nici o scuză că se afla afară. 
Ea ar fi trebuit să meargă cu Carebara acasă la 
Duncan. Cum Carebara era ofiţer organic 
secret, era suficient să-şi arate legitimaţia 
oricărui poliţist curios, şi aceştia l-ar fi lăsat pe 
el şi pe însoțitorii lui să treacă, fără alte 
întrebări. 

Un gând brusc îl făcu să se înfioare. 

Dacă nişte membri PUPA primiseră ordin să 
aştepte ca Snick să iasă din apartamentul ei, 
după ce Carebara îi spusese unde să se ducă? 
Poate că ei aveau ordinul de care Carebara nu 
ştia nimic, şi anume să o ducă într-un anumit 
loc şi să scape de ea. Snick era un pericol 
pentru organizaţie, acum când Cabtab avea să- 
i dezvăluie, probabil, identitatea adevărată. 
„La fel sunt şi eu”, îşi spuse Duncan. „Dar eu 
sunt valoros pentru PUPA. Eu am capacitatea 
de a minţi sub efectul ceţei adevărului şi aş 
putea să-i învăţ această tehnică pe cei din 
PUPA. Totodată, mai este şi celălalt motiv 
pentru care guvernul mă consideră o mare 
ameninţare.” 

Se ridică şi se îndreptă spre uşa din faţă. 

— Ce este? întrebă Snick. 

El nu răspunse. Deschise uşa şi scoase capul 
afară. Se uită în ambele părţi ale străzii şi 
prima dată nu văzu pe nimeni. Apoi, la o a 
doua privire, zări câteva siluete neclare sub 
intrarea acoperită a unui magazin, în partea 
stângă. Se retrase înăuntru, lăsă uşa să se 
închidă şi se întoarse lângă Snick. Ea îl întrebă, 
neliniştită: 

— Ce mai e, acum? 

— Doi PUPA - cred. 

Duncan îi vorbi despre bănuiala lui. 

— Să scape de mine? zise ea. De ce? Nu 
sunt o novice, o amatoare. Şi eu sunt 
valoroasă. 

— Poate nu şi din punctul lor de vedere. 
Oricum, nu am intenţia să rămân alături de ei. 
Sunt prea nemiloşi şi indiferenți când e vorba 
de doborârea propriilor membri. Probabil că 
datorită acestei politici nu au fost detectaţi 
până acum. PUPA este ca o colonie de furnici, 
cum ar spune prietenul nostru Carebara. Binele 
întregului nu mai lasă loc gândurilor legate de 
binele individului. Acesta este sacrificat, pentru 
a se asigura că grupul ca entitate nu are de 
suferit. Dar noi nu suntem furnici. Totuşi... 

— Totuşi ce? g 

Duncan ridică mâna, cerând tăcere. Intors 
cu faţa spre cel mai apropiat ecran de perete, 
ceru afişarea codului de intrare pe uşa 

apartamentului. Apoi comandă introducerea 
unui cod nou. 

— E doar temporar, îi spuse el lui Snick. Cred 
că cei doi au codul de intrare în acest 
apartament. Şi în al tău, la fel. Acum, nu vor 
mai putea intra. 

Se uită la ecranul pe care era afişat ceasul. 

— Probabil vor încerca să intre curând. Nu 
au prea mult timp şi cred că se întreabă de ce 
naiba nu vine Carebara cu noi. 

— De unde să ştie că eu sunt aici? 

— Sunt sigur că ei ştiu că suntem prieteni. 
Atunci când nu te-au găsit în apartamentul tău, 
au dedus că ai venit aici. Sau poate că nu o 
ştiu. Oricum, sunt îngrijoraţi din cauza mea şi a 
profesorului. 

Se îndreptă spre canapea. 

— Hai să-l băgăm într-un cilindru. Am putea 
să-l folosim pe al meu. 

În timp ce îl ridica pe Carebara de picioare, 
Snick spuse: 

— Poliţiştii or să-l găsească, şi el va spune 
totul. 

— Nu-mi pasă! Nu mai am nici o loialitate de 
respectat acum. PUPA merită orice va primi. 
Noi nu vom mai fi în zonă. 

Snick rămase tăcută în timp ce-l plasară pe 
Carebara într-o poziţie aproape fetală în 
cilindru, închiseră uşa şi porniră curentul. 

Pereţii clipiră portocaliu şi soneria telefonului 
începu să sune. Snick şi Duncan tresăriră 

amândoi, surprinşi. Înainte ca Duncan să poată 
întreba cine suna, pe ecranele de pe perete 
apărură litere mari negre: C. Al CINCI MINUTE. 
Literele zăboviră cam cinci secunde, iar apoi 
ecranele reveniră la aspectul normal. 

— Îl aşteaptă pe el, spuse Duncan. Pe el 
împreună cu mine. 

— De ce nu au cerut să vorbească cu el? 

— Probabil că din prudenţă. 

Deşi se aflau într-o situaţie foarte dificilă şi 
periculoasă, Duncan zâmbi. Chiar dacă ar fi 
vrut să meargă la nr. 173A, Puşkin Plaza, 
Nivelul 25, nu ar fi putut să o facă. Cei doi de 
pe stradă aveau desigur ordinul să o prindă pe 
Snick, iar dacă ea ieşea pe uşă, ei urmau să-şi 
îndeplinească ordinele. Ceea ce însemna că el 
ar fi trebuit să o apere. Dar, cum nu avea arme 
ca să facă asta, era mai bine să rămână în 
apartament. N 

— Nu putem decât să aşteptăm, zise el. In 
curând vor fi nevoiți să plece. Chiar dacă sunt 
poliţişti, nu vor avea nici un motiv să rămână 
nestonaţi. 

Se uită la ecranul de perete pe care se 
vedea strada şi zise: 

— Fă rost de nişte untură. Dacă nu găseşti, e 
bun şi untul. Şi ia nişte cârpe, orice am putea 
ţine în mâini ca să le apărăm împotriva 
efectelor frecării. 

— Vorbeşti serios de alunecatul la vale pe 
balustrade? 

— Aş prefera să zbor până jos. Ştii cum am 
putea face asta? 

— N-o face pe deşteptul. 

— Deştept sau nu, încerc să găsesc o 
salvare pentru amândoi. 

Apoi exclamă: 

— Oh, oh! Au hotărât să nu mai aştepte! 
Sunt aici! 

Cei doi bărbaţi erau în faţa uşii, vizibili foarte 
clar în lumina puternică. Aveau înălţime medie, 
dar era musculoşi, purtau amândoi pălării 
conice cu boruri largi, robe largi fără mâneci, 
care atârnau până la glezne, iar în picioare 
purtau mocasini, fără şosete. Unul era măsliniu 
şi avea o faţă largă, cu pomeţi înalţi, şi cu ochi 
negri, cu pleoape puţin epicantice. Părul lui 
negru era ţepos şi părea unsuros. Celălalt avea 
un nas lung, urechi fără lobi, buze groase şi 
ochi rotunzi. Pielea lui era dungată, după 
ultima modă. Deşi avea ochii albaştri, Duncan 
bănui că era depigmentaţi. 

Cel fără dungi întinse mâna şi apăsă pe 
sonerie. 

— Nu răspundem, zise Duncan. 

După ce soneria sună de şapte ori, bărbatul 
fără dungi îi spuse ceva camaradului lui. 
Căutară amândoi în sacii de umăr şi scoaseră 
câte o armă cu protoni. 

— Vor arunca în aer mecanismul încuietorii! 
exclamă Duncan. 

Snick îşi înhăţă sacul de umăr, se învârti pe 
călcâie şi alergă spre partea din spate a 
apartamentului. Duncan nu se gândi că ea 
vroia să-l părăsească. O cunoştea prea bine ca 
să creadă asta. Oricare ar fi fost îndoielile ei 
referitoare la corectitudinea cauzei 
revoluţionarilor sau nehotărârea referitoare la 
modul de evadare, Snick avea să reacționeze 
corect, într-o situaţie periculoasă. Se ducea în 
bucătărie ca să ia cuțite şi orice altceva putea 
să găsească pentru apărarea lor. Era atât de 
sigur de asta, ca şi cum i-ar fi citit gândurile. 

Duncan nu putea să vadă punctul luminos al 
razei laser folosită pentru ochire, dar ştia că 
acum se afla în fanta în care fusese introdusă 
cartela lui de identitate, pentru activarea 
încuietorii. Snick nu avea timp să se întoarcă 
cu cuţitele, şi oricum se îndoia că le-ar fi putut 
folosi eficient la uşă. Comandă canapelei să-şi 
scoată rotiţele. Canapeaua se înălţă şi Duncan 
se duse în spatele ei şi o împinse. Canapeaua 
se izbi de uşă chiar în clipa în care începuse să 
apară fum din zona mediană a uşii şi metalul 
să se topească. 

— Rotile jos! spuse tare Duncan. 

Se întoarse, îşi smulse sacul de pe canapea 
şi alergă spre bucătărie. Canapeaua avea să-i 
întârzie puţin pe cei doi. Acum trebuia să o ia 
pe Snick, înainte ca inamicii să-l vadă suficient 
timp ca să poată trage. Aproape de intrarea în 
bucătărie se aruncă în faţă, pentru că avea 

impresia că ei intraseră deja sau cel puţin 
deschiseseră uşa suficient de mult ca unul 
dintre ei să-l poată zări. Exact în clipa în care 
începu să alunece pe podea, se stinseră 
luminile. Probabil că la comanda lui Snick. 

Se ridică repede. Exista iluminare, dar nu 
prea puternică, de la luminile turnurilor din 
apropiere şi de la nivelurile de deasupra şi de 
sub apartamentul lui. Mai era şi lumina 
puternică de pe stradă. Invadatorii lăsaseră 
uşa deschisă. 

Snick, o siluetă fantomatică, îi întinse un 
cuţit lung şi subţire şi îi şopti: 

— Am comandat ca energia să fie oprită 
până la o contra-comandă a mea. 

Chicoti şi adăugă: 

— Dacă mă vor ucide, vei avea mari 
probleme ca să aprinzi luminile sau să poţi 
telefona. Şi nici nu poţi primi apeluri. 

Iluminarea slabă de pe stradă dispăru brusc. 
Probabil că inamicii realizaseră că siluetele lor 
se  profilau pe acel fond şi astfel aveau 
probleme ca să vadă în bucătărie. 

— Ei nu ştiu dacă avem arme sau nu, spuse 
încet Duncan. Aşa că nu se vor năpusti aici. 

Comandă mesei mari să-şi extindă roţile. 
Aceasta se ridică repede, mecanismul rotind 
silențios roţile în şanţurile din picioare. Se 
lăsară pe podea şi apoi se ridicară la capetele 
picioarelor. Duncan împinse masa într-o parte 
a uşii bucătăriei, o întoarse pe o parte şi o 

împinse în pragul uşii. Invadatorii aveau să 
vadă că intrarea era blocată, la lumina slabă a 
asfinţitului ce intra pe fereastră. Urmau să-şi 
dea seama că erau nevoiţi s-o împingă ca să 
intre în bucătărie, sau să încerce să sară peste 
ea. Duncan se îndoia că aveau să încerce 
vreuna din variante, sau că îşi vor băga 
capetele pe după uşă, mai întâi. 

— Nu vor pierde timpul, zise el. Timpul e la 
fel de important pentru ei ca şi pentru noi. De 
fapt, mai important. 

Se lăsă în patru labe şi se târî în spatele 
scutului oferit de masă, de cealaltă parte a 
intrării. Apoi se ridică în picioare. 

— Beewolf! Chandler! strigă unul dintre 
atacatori. Unde e Carebara? 

Duncan ridică un deget la buze. Snick văzu 
gestul, în ciuda întunericului. 

— Haide, Beewolf! Ştim că sunteţi toţi trei în 
acest apartament! Nu a ieşit nimeni de-aici! 
Carebara nu s-ar ascunde de noi. Ce aţi făcut 
cu el? Unde e? 

Tăcerea era la fel de greoaie ca şi 
întunericul. 

— Nu-i vrem decât pe Carebara şi pe 
Chandler, strigă acelaşi brăbat. Nu avem nici 
un ordin în privinţa ta. Predă-i acum! Acum! 
Sau venim după voi! Vom trage, dacă vom fi 
nevoiţi! 

Cei doi făceau parte dintr-o celulă PUPA şi 
probabil că ştiau la fel de puţine ca el şi Snick. 

Dar celula lor era probabil mai mare, baza lor 
de informaţii mai largă. Altfel, de unde ar fi 
ştiut de Carebara? 

Se întrebă dacă ei ştiau cât de important era 
el pentru PUPA. Oare acea informaţie, dacă o 
ştiau, i-ar fi împiedicat să-l rănească, în afara 
unui caz extrem? 

Se lăsă în mâini şi genunchi şi se retrase 
câţiva paşi, împingându-şi în faţă sacul de 
umăr. Nu vroia să le permită să-şi dea seama 
de unde venea vocea lui. Şi ei nu aveau să-l 
împuşte decât dacă erau obligaţi. 

— Carebara nu poate veni! spuse «el, 
retrăgându-se cu spatele, şi apoi se întinse pe 
podea. 

Avea sacul la îndemână. 

Unul dintre bărbaţi înjură încet. Se auzi un 
alt murmur, două voci în acelaşi timp. 

— Nu avem timp de tâmpenii! spuse cu 
asprime al doilea individ. Predă-i pe Carebara 
şi Chandler, acum! Sau începem să tragem! 
Vorbesc serios! 

— Şi îl veţi ucide şi pe Carebara! strigă 
Duncan. 

Se rostogoli spre centrul bucătăriei, cu sacul 
în braţe. 

— Şi pe mine! Superiorilor voştri nu le-ar 
plăcea asta, tâmpiţilor! Ştiţi ce fac ei cu 
oamenii care o dau în bară! 

Primul bărbat înjură din nou încet. 

— În plus, şi noi avem arme, spuse Duncan. 
Nu vrem să le folosim, dar o vom face! Dacă 
atacați, vă ucidem! 

Duncan se rostogoli spre dreapta, se ridică 
pe jumătate şi îi făcu semn cu mâna lui Snick 
să se retragă. Ea aprobă din cap şi se depărtă 
câţiva paşi de perete. Duncan îi făcu semn să 
se întindă pe jos. Ea se lăsă doar în patru labe. 
El îi făcu semn nervos să se lase jos de tot. 
Snick se întinse pe podea, cu capul întors spre 
intrare. Avea încă cuțitul în mână. 

— Sigur, aveţi arme! spuse tare primul 
bărbat. De ce nu ne-aţi spulberat, când am 
intrat pe uşă? 

— Pentru că sunteţi PUPA, zise Duncan. Am 
vrut o şansă să discutăm raţional. 

— Nu e timp şi noi avem ordinele noastre! 
strigă primul bărbat. Vă dau trei secunde, ţie şi 
lui Chandler, ca să vă predaţi! Ţineţi mâinile 
deasupra capului! Vă putem vedea siluetele! 

— Mai întâi aruncaţi-vă armele, ca să ştim că 
nu puteţi să ne împuşcaţi! zise Duncan. 

— Sigur, exact asta o să facem! spuse al 
doilea bărbat şi râseră amândoi. 

Duncan se târî lângă Snick. Işi apropie gura 
de urechea ei şi zise. 

— Când îţi fac semnalul ăsta... 

Ridică mâna, cu degetele întinse şi apoi o 
mişcă în sus şi în jos. 

— ... Spui ceva tare, apoi te rostogoleşti 
rapid spre celălalt capăt al camerei. Acolo. 
Dacă ei vor trage, să strigi că eşti rănită. 

Ea aprobă din cap. 

— Aşteaptă. Trebuie să mă întorc în cealaltă 
parte a uşii. 

După ce îşi reluă vechiul loc şi poziţia, ridică 
şi cobori mâinile de câteva ori. 

— Duceţi-vă dracului, ticăloşilor! spuse tare 
Snick. 

Aşa cum se aşteptase Duncan, cei doi 
oameni îi ghiciră locul după voce, deşi nu 
puteau şti exact zona, bineînţeles. Două 
pocnituri şi în perete apărură două găuri, care 
făcură alte găuri fumegânde în podea. Snick 
urlă ca o puma rănită. Se rotise imediat ce 
terminase de vorbit, dar raza cea mai 
apropiată trecuse la numai câţiva centimetri 
de ea. Urletul ei se opri. Ca şi cum ar fi fost 
înecată de sânge. Apoi luminile violet apărură 
din nou, de data aceasta la distanţă mai mare 
şi mai sus. Dar ea continuase să se rotească. 

— Miercuri va avea al naibii de multă 
curăţenie de făcut! strigă Duncan. 

Se rostogoli şi el, dar oamenii nu traseră. Era 
evident că nu erau siguri că minţise atunci 
când spusese că era extrem de important 
pentru PUPA. 

— Chandler! strigă încet Duncan, dar nu 
prea încet, spera, ca să nu fie auzit de cei doi 
bărbaţi. Eşti bine? 

Se auziră nişte murmure de pe hol. Apoi, 
primul bărbat strigă: 

— Termină cu prostiile, Beewolf! Nu suntem 
nişte civili grei de cap, pe care să-i poţi păcăli! 

— Aţi ucis-o! strigă Duncan şi se rostogoli 
spre perete până se lipi de el. Cu faţa aproape 
de podea, se târî spre centrul uşii, lângă masă. 
Se întoarse pe spate şi băgă mâna în sacul de 
umăr. Căută pe bâjbâite pulverizatorul de 
ceaţă a adevărului, îl scoase şi îl puse pe 
podea, lângă mâna lui dreaptă. Nu avea 
intenţia să mai vorbească. Cei doi aveau să 
năvălească foarte curând. Nu-şi puteau 
permite să mai piardă timp. 

Cu toate acestea, ei nu veneau. Sau, dacă se 
târau spre el, mocasinii lor nu făceau nici un 
zgomot. Poate că erau nesiguri despre statutul 
lui în PUPA şi nu erau siguri că nu o răniseră pe 
femeia pe care o ştiau drept Chandler. 

O rază violet trecu pe deasupra lui Duncan, 
făcându-l să tresară violent. Totuşi, nu era 
produsă de un pistol cu protoni, ci de o 
lanternă mică. Aceasta trecu peste întunericul 
de lângă masă şi pe fereastra de dincolo de ea, 
apoi se retrase. Dar era posibil ca ei să-l fi 
căutat pe Carebara. Ar fi trebuit să-şi dea 
seama că profesorul nu era în bucătărie, ci 
fusese pus într-un cilindru sau într-un dulap cu 
bunuri personale. 

În timp ce unul căuta, celălalt aştepta, cu 
arma îndreptată spre uşa bucătăriei. 

Snick era ocupată, deşi se mişca foarte 
încet, ca să nu facă nici un zgomot. Ea cără o 
măsuţă lângă uşă şi o plasă astfel încât să nu 
fie văzută din hol. Duncan se întrebă ce vroia 
să facă, dar nu zise nimic şi nu-i făcu nici un 
semn. Snick puse o altă măsuţă, mai mică, 
peste prima. Apoi aşeză un scaun lângă mese. 
Se urcă pe scaun. Păşi pe marginea măsuţei de 
jos. Duncan zări strălucirea pielii. Picioarele ei 
goale sclipeau ca nişte şoricei albi. 

Răsuflă greoi şi îşi şterse lichidul acid de la 
colţul ochilor. Când Snick oprise energia, oprise 
şi aerul condiţionat, dar chiar dacă ar fi fost 
frig, el tot ar fi transpirat. 

Duncan îşi muşcă buzele, sperând că ea nu 
va aluneca şi că nu va face nici un zgomot care 
să-l provoace pe inamic să tragă în direcţia 
aceea. In acelaşi timp, îşi încordă auzul ca să 
prindă sunetul paşilor, dacă se apropiau. Cum 
podeaua era acoperită cu dale şi bărbaţii 
purtau mocasini, încerca să le audă paşii 
numai din instinct. Totuşi, dacă şi ei erau la fel 
de încordaţi ca el, poate că respirau suficient 
de puternic ca să fie detectaţi. 

Snick avea loc să stea în picioare, dar nu 
prea mult. Stătea cu faţa la perete, cu 
coapsele lipite de marginea mesei de sus, cu 
vârfurile picioarelor pe marginea mesei de jos. 
Ridică un picior, îl îndoi şi îl urcă pe masă 
foarte încet. Masa se legănă sub ea. Dar nu 
atât cât să cadă. Acum era în genunchi. După 

aceea ajunse în picioare, pregătită. Cuţitul 
strălucea mult mai puţin decât picioarele ei. 

Probabil că avea de gând să sară pe primul 
care se aventura pe uşă, dar platforma ei era 
foarte instabilă. 

Auzi, foarte slab, cum unul dintre bărbaţi îi 
spunea ceva celuilalt. Se părea că cel care 
vorbea era la o oarecare distanţă. Duncan 
abandonă ideea de a muta masa pe o parte şi 
de a se târî în hol. Erau şanse mult prea mari 
să fie prins în fasciculul lanternelor lor. 

Ceilalţi erau probabil disperaţi deja. Aveau 
ordine să o ucidă pe Snick, dar nici unul dintre 
ei nu ştia cum să o facă. Din câte ştiau ei, era 
posibil ca Duncan şi Snick, sau Beewolf şi 
Chandler, să aibă arme cu protoni. Carebara 
avea să rămână în cilindru, iar atunci când 
corpul lui avea să fie descoperit de oamenii de 
miercuri, sau poate de cei de joi, avea să se 
găsească într-o situaţie foarte proastă. Avea să 
fie arestat, orice poveste le-ar fi spus şi oricât 
ar fi susţinut că era mare în grad. Un fâsâit al 
ceţei adevărului l-ar face să spună totul. 

Miezul nopţii se apropia rapid. Condiţionaţi 
să fie în cilindri înainte de acea oră, probabil că 
cei doi intraseră în panică. Totodată, dacă erau 
găsiţi nestonaţi de cei de miercuri, s-ar fi aflat 
într-o belea la fel de mare ca profesorul. 

In următoarele câteva secunde trebuia fie să 
încerce să încheie o înţelegere cu prada lor, fie 
să atace. 

Duncan se târî cu spatele în cealaltă parte a 
uşii, mişcă masa în spate şi întinse o mână prin 
deschizătură. In mână avea tubul cu ceața 
adevărului. Se aştepta ca ei să audă fâsâitul 
mic, atunci când pulveriza norul, dar să nu 
poată identifica zgomotul. Atunci când 
năvăleau spre bucătărie, nimereau direct în 
nor. Dacă inhalau ceața, deveneau brusc năuci 
şi încetiniţi, deşi Duncan nu credea că vor 
inspira suficient ca să devină total inconştienţi. 
În cazul în care calculase greşit, dacă ei erau 
suficient de departe şi nu atacau chiar atunci, 
ceața avea să se disipe şi să devină inofensivă. 

După ce pulveriză jumătate de tub, îşi 
retrase braţul şi mută masa la loc. In clipa 
aceea auzi şuieratul. Injură. Şi ei făceau acelaşi 
lucru ca şi el! 

Masa alunecă în spate, când un bărbat se 
prăbuşi peste ea. 

— Ţine-ţi respiraţia, Thea! strigă Duncan, 
deşi ştia că era prea târziu şi că, respirând, 
avea să leşine şi el. 

În timp ce simţurile i se diminuau, văzu o 
altă siluetă întunecată strigând şi sărind peste 
omul care căzuse ca o faţă de masă pe 
marginea barierei. El o văzu şi pe Snick sărind, 
strălucirea mată a cuţitului, auzi blatul mesei 
căzând pe podea... 

Capitolul 25 


Se trezi speriat, amorţit şi cu dureri, deşi 
trecură câteva secunde înainte să-şi dea 
seama unde se afla. Era întins pe un pat 
moale. Pe tavan era un ecran uriaş pe care se 
vedea o scenă din filmul Peer Gynt, dar nu-şi 
aducea aminte unde îl văzuse sau cine era el 
pe vremea aceea. Gynt alerga prin noaptea 
înceţoşată, printr-o mlaştină plină de multe 
trunchiuri de copac carbonizate de un incendiu 
în pădure. Fusese urmărit tot timpul de mingi 
de sfoară, gânduri devenite fizice şi animate. 
Apoi se întâlnise cu un bătrân cumplit, Făurarul 
de nasturi, care căra după el o cutie cu scule şi 
o lingură mare de turnare. Bătrânul îi spusese 
lui Gynt că îl căuta şi că avea de gând să-l 
topească pe Gynt în lingura lui. Gynt era un 
nasture defect, o piesă căreia îi lipsea o gaură. 
Gynt protestă, spunând că nu era un om rău, în 
adâncul sufletului. Deşi el fusese multe 
personaje, dintre care foarte puţine admirabile, 
adevăratul Gynt se găsea în centru şi el merita 
să fie salvat de la distrugere. 

Făurarul de nasturi spunea: 

— Dar, dragul meu Gynt, de ce atâta agitaţie 
din cauza unei probleme tehnice ca aceasta? 

Exact tu însuţi nu ai fost niciodată, aşa că ce 
contează dacă vei fi topit? 

Chiar aşa, se gândi Duncan. Şi uită scena, 
simțind din nou durerea şi confuzia cauzată de 
faptul că nu ştia unde se afla. 

Se ridică pe jumătate, gemând din cauza 
durerii puternice de cap, şi se aşeză pe 
marginea patului. Se afla într-o cameră lungă, 
cu o singură fereastră continuă de la zid la zid, 
spre vest. Lumina strălucitoare a zilei 
pătrundea pe acolo, deşi soarele nu se afla în 
câmpul vizual. Mobila splendidă strălucea, 
mobilă care îi spuse că se afla în apartamentul 
unei oficialități înalte. Sau, oricum, într-una 
dintre camerele lui. 

La celălalt capăt al camerei era un alt pat 
mare, pe care era întinsă Snick, cu ochii 
închişi, stând pe o parte şi acoperită până la 
talie cu o pătură electrică. Pe ecranul de 
deasupra ei rula un film pe care nu-l putea 
identifica din acel unghi şi de la acea distanţă. 
Dinspre ecran se auzeau nişte voci liniştite. 

Se ridică şi se îndreptă clătinându-se spre 
fereastră. Un avion organic în formă de canoe 
plutea cam la treizeci de metri depărtare. In 
spatele lui se vedeau vârfurile unor turnuri şi 
părţile superioare ale podurilor. Un dirijabil de 
marfă se mişca maiestuos ceva mai încolo. Se 
apropie de fereastră, care deveni neagră. Când 
făcu un pas în spate, geamul se lumină, dar nu 
suficient cât să vadă prea departe. Alţi doi paşi 

în spate şi fereastra deveni atât de 
transparentă încât părea să nici nu se afle 
acolo. Evident, materialul ei se polariza atunci 
când un corp de o anumită mărime se apropia 
la o anume distanţă de ea. 

Asta confirma faptul că era prizonier, iar 
fereastra îi împiedica pe eventualii pasageri 
aerieni să-l vadă, sau pe el să-i vadă pe ei. 
Oricum, îşi spuse Duncan, era foarte 
improbabil ca cineva care zbura prin apropiere 
să răspundă la semnalele lui de ajutor, chiar 
dacă ar fi fost vizibil. 

Camera avea două uşi, amândouă închise. O 
împinse pe cea mai apropiată - nu se clinti. 
Cealaltă, totuşi, se deschise cu uşurinţă, 
dezvăluind un vas de toaletă, câteva chiuvete 
cu robineţi, săpun, prosoape şi bureţi pe 
rafturi, precum şi o cadă masivă, din marmură, 
cu dungi albe şi verzi. Se uşură stând în 
picioare, deşi era atât de slăbit încât ar fi vrut 
să se aşeze. Apa de la toaletă se trase 
automat, când se depărtă de ea. 

După ce bău un pahar mare cu apă, se uită 
în oglinda din spatele dulapului din onix roşu- 
negru. Văzu un Duncan foarte obosit şi cu ochii 
roşii. Hainele de pe el erau cele pe care le 
purta când îşi pierduse cunoştinţa. Se spălă pe 
faţă şi mâini, le uscă şi tocmai vroia să 
deschidă uşa, când aceasta se deschise 
singură. În prag stătea Snick, cu gura deschisă. 
Femeia închise apoi gura şi spuse: 

— Oh! Slavă Domnului! Tu eşti! 

— Mai mult sau mai puţin, zise el. 

Se gândi că era posibil să nu fi fost o 
coincidenţă faptul că filmul ales era Peer Gynt. 
Poate că cel care-i adusese acolo ştia mai 
multe despre Duncan decât era de dorit. 

Snick era încă în viaţă şi asta putea să 
însemne că cel care-i capturase avea de gând 
s-o ţină în viaţă. Se uită la ea, în timp ce Snick 
trecu pe lângă el, îşi lăsă în jos pantalonii şi se 
uşură. Deşi ar fi vrut să-i vorbească imediat, fu 
alungat din toaletă de miros. Făcu câteva 
genuflexiuni ca să scape de amorţeala din corp 
şi picioare, deşi efortul agravă durerea de cap. 
Işi dădea seama că era privit şi ar fi vrut ca 
observatorul să intre şi să-i spună ce se 
întâmpla. Ar fi vrut ca totul să se lămurească 
mai repede. Dar asta nu avea să se întâmple. 
Din peretele de lângă uşă se auzi o sonerie. Se 
ridică, se întoarse spre sunet şi văzu o secţiune 
de perete rotindu-se în jurul unui ax, exact în 
clipa în care se opri soneria. Pe cealaltă parte, 
care acum se afla spre el, era un raft 
semicircular pe care se aflau două tăvi 
acoperite parţial cu şerveţele. Se duse la 
secţiune şi găsi două porţii de mic dejun, aşa 
cum se aşteptase. Ridică tăvile şi secţiunea se 
roti în poziţia iniţială. Încercă să se uite prin 
deschizătură, dar nu văzu decât întuneric. 

El şi Snick aveau destulă hrană şi băutură. 
Ouă, şuncă, pâine prăjită, cereale şi lapte, suc 

de portocale, cafea şi pilule cu vitamine. 
Bineînţeles, proteinele erau în mare parte fără 
colesterol. O strigă să vină la masă, dar auzind 
duşul, se hotări să înceapă singur. Era evident 
că Snick era destul de calmă în situaţia 
respectivă, în ciuda expresiei ei aparent 
îndurerate din clipa în care intrase în baie. El ar 
fi preferat ca mai întâi să discute despre 
situaţia lor. Deşi asta nu ar fi ajutat cu nimic la 
relaxarea tensiunii. 

Era evident că PUPA, în ciuda pericolului de 
a fi prinşi, trimisese un grup la apartamentul 
lui. Nu avuseseră nici o problemă în 
destonarea lui Carebara după miezul nopţii. 
Ordinele lui Snick ca luminile să rămână stinse 
fuseseră anulate automat de circuitele de 
miercuri. 

Snick ieşi din baie, ţinându-şi hainele şi 
pantofii într-o mână, cu corpul uscat, dar părul 
negru încă ud puţin, strălucind ca o blană de 
focă. Traversă camera spre un dispozitiv 
cilindric cu vârf conic, aflat pe o masă din colţ. 
Pe suprafaţa lui sclipeau culori de la violet la 
albastru. Gargui mici îşi scoteau capetele la 
intervale regulate. Probabil că proprietarul 
plătise o mulţime de credite pentru aşa ceva, 
îşi spuse Duncan. 

Snick băgă înăuntru hainele şi pantofii, 
apăsă un buton, închise uşa, îşi scoase hainele 
şi pantofii şi se îmbrăcă. In timp ce o privea, 
Duncan mânca din ce în ce mai fără poftă. Deşi 

pudorile vechi fusese înlăturate din cauza 
efectelor lor dăunătoare din punct de vedere 
fizic, Duncan bănuia că ea se mişca intenţionat 
goală prin faţa lui, exagerându-şi mişcările, ca 
să îl excite. Să-l frustreze pentru că nu se 
putea atinge de ea. De ce se îndrăgostise de o 
căţea atât de sadică? 

Pe de altă parte, era posibil ca el să acorde 
acţiunilor ei motivații care nu existau. 

Snick se aşeză la masă vizavi de el şi începu 
să mănânce. Apoi îşi încreţi nasul, spunând: 

— Piuuu! Nu te-ai spălat şi nici nu ţi-ai spălat 
hainele. Puţi ca un sconcs. 

— De ce nu stai acolo, atunci? întrebă el, 
îndreptându-şi furculiţa spre canapea. 

Ea îşi luă tava şi se aşeză aproape de 
fereastră. 

— Îmi pare rău, dar îmi stricai pofta de 
mâncare. Nu poţi să mă condamni, nu? Tu nu 
ai fi simţit la fel dacă eu aş fi fost murdară? 

— Am lucruri mai importante la care să mă 
gândesc, zise el. În plus, am transpirat şi m-am 
murdărit încercând să-ţi salvez ţie pielea. 

— Şi pe a ta, zise Snick, după care privi în 
jur, în timp ce mesteca şuncă şi pâine prăjită. 
Te-ai trezit înaintea mea. Ce crezi despre toate 
astea? 

— PUPA ne-a adus aici. Cum, nu ştiu. Vom 
afla destul de curând, când vor fi ei gata. 

— Probabil că ne-au interogat sub efectul 
ceţei adevărului. 

— Pe tine, da. Cu mine nu cred că s-au 
obosit, decât dacă au vrut să determine dacă 
pot cu adevărat să mint. 

— Poate că nu ai vrut să minţi. 

— Poate. Nu ştiu ce spun în acele clipe. Dar 
subconştientul meu lucrează în locul meu. Se 
poartă ca şi cum aş fi conştient. 

— Înseamnă că ai un subconştient al naibii 
de cooperant. 

— Opt, nu unul, zise Duncan. Sunt un om cu 
mai multe părţi. Dar şi eu am făcut o treabă 
bună, atunci când am devenit Duncan. Nu pot 
să-i chem pe ceilalţi în mod conştient. 

După ce termină de mâncat, îşi curăţă 
hainele, în timp ce Snick îi privea corpul gol. Se 
întrebă la ce se gândea ea. După ce făcu duş şi 
se îmbrăcă, ieşi din baie. Snick se juca cu 
fereastra, apropiindu-se de ea ca să o facă să 
se înnegrească şi apoi retrăgându-se ca să 
devină transparentă. 

— Cred că suntem la ultimul etaj sau 
aproape de el, judecând după celelalte turnuri, 
spuse Duncan. 

— Da, şi suntem în acelaşi turn. 

Duncan ceru ecranului de perete să afişeze 
ora şi data. Apăru opt treizeci dimineaţa, 
miercuri. Bănuiala lui că fuseseră stonaţi 
pentru o perioadă lungă nu se adeverise. Asta 
dacă proprietarul nu ordonase, din cine ştie ce 
motiv, să se afişeze o oră şi o zi false. 

„De ce ar fi făcut-o?” se întrebă Duncan. „E 
o tâmpenie. Am ajuns să nu mai cred nimic din 
ceea ce văd sau aud şi să nu mai am încredere 
în nimeni.” 

Se auzi soneria şi secţiunea de perete se roti 
din nou. Snick se ridică şi puse tăvile pe raft. 
Secţiunea se întoarse, luând tăvile cu ea. 
Duncan vru să protesteze ca ea să nu mai facă 
treaba paznicilor lor. Dar, la naiba cu asta. 
Dacă vroiau să mai primească masa 
următoare, trebuiau să predea vasele 
murdare. Cetăţenii erau condiţionaţi să fie 
curaţi şi ordonaţi. Chiar şi el fusese nevoit să-şi 
reprime instinctul de a se debarasa de tăvi. 

Snick tocmai se întorsese cu spatele la 
perete, când uşa apartamentului se deschise 
înăuntru. Snick se opri. Duncan vru să se 
ridice, se răzgândi şi se lăsă înapoi pe scaun. 
Intrară un bărbat şi o femeie, amândoi în haine 
de stradă. Se opriră, se întoarseră parţial, cu 
armele protonice în mâini. Intră un bărbat între 
două vârste, solid, cu piele măslinie. Şi el era 
în haine civile, dar acestea păreau scumpe şi 
era neînarmat. Se opri între cei doi paznici 
înarmaţi. Apoi intră un bărbat masiv, cu burtă 
mare şi guşă multiplă, într-o robă cafenie de 
călugăr. În spatele lui erau alţi doi bărbaţi, cu 
arme în mâini. 

— Padre! strigă Duncan. Padre Cabtab! 

Cabtab ţipă încântat, îşi deschise braţele şi 
spuse: 

— Hai la tata! 

Snick porni spre el, zâmbind, iar Duncan 
începu şi el să se ridice. Bărbatul paznic spuse 
scurt: 

— Rămâneţi pe loc! 

Snick se opri. Duncan se aşeză la loc. 

— Voi trei, spuse omul, făcând semn cu 
arma. Acolo. Pe canapea. 

Duncan ridică din umeri, iar Cabtab îl prinse 
de umeri şi merseră împreună spre canapea. 
Padre îi dădu lui Snick un sărut zgomotos pe 
cap şi îi strânse umerii. 

— Crezusem că ai murit, zise ea. 

— Încă mai e timp pentru asta! spuse el 
tunător. Vom vedea! Gazda noastră m-a tratat 
bine până acum, dar mai ţineţi minte ce i-a 
spus păianjenul musculiţei! 

Bărbatul între două vârste îl privi pe Duncan 
cu ochii lui foarte albaştri, care contrastau 
ciudat cu pielea măslinie. Avea sprâncene 
foarte groase şi negre, pleoape proeminente 
epicantice, un nas mare şi ca de şoim, buze 
destul de subţiri şi o bărbie masivă. Duncan 
avea impresia că-l mai văzuse, dar nu îşi 
amintea nimic de asta. Oricum, se simţi 
neliniştit. În acel om era ceva ce anunţa 
pericolul, iar Duncan credea că senzaţia nu se 
datora numai situaţiei în care se aflau. 

Bărbatul se aşeză pe scaunul pe care 
stătuse Duncan. Işi împreună degetele şi 
spuse: 

— Deci, ne reîntâlnim. 

— Ştii mai multe ca mine, zise Duncan. 

— În mai multe privinţe, spuse celălalt, 
zâmbind. Acum, întrebarea este ce să fac cu 
tine. Şi cu prietenii tăi. 

— Poate că dacă ne spui de ce ne aflăm aici, 
am putea să te ajutăm să găseşti răspunsul, 
zise Duncan. 

— Seamănă cu tine, spuse încet Snick. Ar 
putea fi bunicul tău. 

Camera începu să tremure, ca şi cum 
priveau printr-un aer foarte fierbinte, în deşert. 
O voce îl striga, o voce foarte slabă şi 
îndepărtată. Ceva, nu, mai multe lucruri se 
luptau în interiorul lui, îi agitau stomacul, nu, 
nu stomacul, mintea. Dar îi dădeau o senzaţie 
de greață. 

Bărbatul se încruntă şi întrebă: 

— Îţi aminteşti? 

— Nu, spuse Duncan. Eu... ceva... nu ştiu ce. 
Am fost afectat... mă simt ciudat. Nu ştiu de 
ce. 

— S-ar putea să înnebuneşti, zise bărbatul, 
dar nu continuă. 

Duncan înţelese că nu avea de gând să-şi 
explice afirmaţia. 

— Mizeria din apartamentul tău a fost 
curățată, spuse celălalt. Dar nu a fost timp 
pentru înlocuirea uşii. Chiriaşii de miercuri nu 
s-au prezentat la lucru. Organicii au investigat 
şi i-au găsit încă stonaţi şi încuietoarea de la 

uşă arsă. Cilindrul tău era gol. Misterul nu va fi 
lămurit niciodată, sper, dar miercuri a lăsat un 
mesaj pentru marţi, raportând situaţia. Nu vei 
mai fi Andrew Beewolf. La fel, Snick nu mai 
poate fi Chandler. S-ar putea să treacă mai 
multe zile de marţi înainte ca cineva să 
observe că Padre Cabtab, cunoscut drept 
cetăţeanul Ward marţea, a dispărut din 
depozit. Organicii vor presupune că Chandler şi 
Beewolf au fugit din oraş. Dar îşi vor da seama 
că cineva l-a destonat pe Ward şi l-a luat de 
acolo. Poate că vor face legătura între voi trei. 
Va fi uşor de descoperit că aţi fost împreună în 
Snorter de mai multe ori. Bineînţeles, nu ştiu 
încă unde va duce urma asta. 

— Eşti un PUPA? întrebă Duncan. 

— Într-un sens, fac parte din PUPA, iar în 
altul sunt PUPA. 

— Conducătorul, zise Duncan. Şeful. 

— Da. 

— Trebuie să ai un motiv pentru care ne-ai 
adus aici, în loc să scapi de noi. 

Omul îşi închise ochii pe jumătate. 

„Seamănă cu un şoim somnoros”, îşi spuse 
Duncan. „Sau un om care se gândeşte cu mare 
plăcere la loviturile din trecut. Sau la cele din 
viitor, cu o plăcere şi mai mare.” 

Omul avea două posibilităţi. Putea să 
găsească o utilitate pentru prizonierii lui şi 
aceştia aveau să rămână în viaţă o vreme, 
poate destul de mult. Sau putea să ordone să 

fie stonaţi şi ascunşi sau ucişi şi ascunşi. 
Hotărârea avea să fie determinată de ce se 
întâmpla în acea dimineaţă. 

— Voi fi sincer cu voi. Snick şi Cabtab sunt 
inutili şi pot fi un pericol pentru noi. Nu e vorba 
că nu am încredere în ei - până la un anumit 
punct. Snick şi-a dezvăluit îndoielile faţă de 
moralitatea scopurilor noastre şi asta o face 
nesigură, din punctul nostru de vedere. Totuşi, 
dacă jură că nu ne va trăda, nu o va face. 
Măcar atât am învăţat despre ea. 

Se opri o clipă şi continuă: 

— Cabtab este instabil prin credinţa lui că 
poate comunica cu Dumnezeu. Din partea 
mea, asta poate fi adevărat, dar Dumnezeu are 
scopurile lui, iar noi pe ale noastre. El poate 
jura că nu ne va trăda, şi s-ar putea să fie 
sincer. Dar dacă îi vorbeşte spiritul, Spiritul lui 
Dumnezeu, ar spune el, atunci va asculta 
vocea Domnului, iar dacă Dumnezeu îi spune 
să ne trădeze, o va face. 

Îşi întoarse privirea spre Padre. 

— Nu-i aşa, Cabtab? 

— Ştii deja asta, replică Padre. 

— Aşa că avem ca agenţi un ex-organic 
relativ nesigur şi un predicator de stradă sigur 
din punct de vedere teologic. Nu i-aş putea 
numi nişte agenţi stabili. Şi te mai avem pe 
tine, Beewolf, un om cu mai multe părţi, aşa 
cum ai spus, şi un om care ştie mai multe 
decât îşi dă seama. Un om care poate fi foarte 

valoros pentru noi. El ne poate învăţa tehnica 
de a minţi sub efectul ceţei. Totodată ştie ceva 
ce nu ştie că ştie, dar sper că amintirea 
aceasta va rămâne ascunsă. Oricum, putem 
să-l folosim cu multă eficienţă. Totuşi, nu pe 
teren. Va trebui să stea ascuns şi să ne înveţe 
pe noi, ceilalţi. Nu pe toţi. Câteva personaje 
cheie. Vrea el să facă asta? Poate să o facă? 
Ştie cum a făcut-o? A fost sub efectul ceţei, dar 
a spus că nu ştie cum să predea această 
cunoştinţă. Oare a minţit? Sau el, sau cel care 
vorbea, oricine o fi fost el, spune adevărul 
când e inconştient? 

— Chiar nu ştiu, zise Duncan. 

Omul zâmbi. Ochii lui erau în continuare pe 
jumătate ascunşi. 

— Cineva din tine o ştie. Vom descoperi 
cumva cine este acea personă. Dacă nu... 

— Da? 

Duncan vorbise clar, tare şi destul de 
curajos, dar îşi simţea inima rece. Avea 
senzaţia că un deget cu o gheară ascuţită îl 
râcâia pe creier. 

— Ar putea fi foarte dureros pentru voi, 
spuse bărbatul. Nu mă refer la tortura fizică. 
Dar dacă tu... dacă noi avem succes, atunci vei 
putea să ieşi din ascunzătoare şi să îţi reocupi 
locul în societate. Intr-un loc foarte înalt, îţi 
promit. Între timp, noi îi avem pe prietenii tăi. 
Mă îndoiesc că ai coopera cu noi, dacă ei nu ar 
fi în siguranţă sau păstraţi în viaţă. Aşa că îţi 

promit că nu vor fi ucişi. Însă cred că cel mai 
bine ar fi să-i stonăm pentru o durată mare de 
timp. Nu ne vor mai sta în cale, vor fi ascunși şi 
în siguranţă, iar atunci când va veni vremea, ţi 
se vor alătura în viaţa frumoasă şi liberă de 
care te vei bucura. 

Duncan privi în dreapta şi în stânga, la Snick 
şi Cabtab. Aceştia aveau feţele inexpresive, 
asta dacă nu considerai lipsa de expresie drept 
o expresie. În această situaţie, chiar aşa era. 
Nu vroiau să fie stonaţi, nici chiar în acele 
condiţii. Dacă revoluţia eşua, ar fi rămas 
îngheţaţi pentru totdeauna. Dacă omul minţea, 
se întâmpla acelaşi lucru. Viitorul lor depindea 
de cât de mare era influenţa lui Duncan. 

Capitolul 26 


— Aş vrea să-mi clarific totul în minte, spuse 
Duncan. Vrei să-i învăţ pe oamenii tăi cum să 
mintă sub efectul ceţei. Nu pot garanta că voi 
putea face asta... 

— Ştiu, spuse omul. Vom experimenta. 

— ... dar voi încerca, şi voi coopera pe deplin 
cu tine. Asta dacă îi vei lăsa pe partenerii mei 
să stea cu mine. Măcar pentru ca să-mi ţină 
companie. Voi duce o viaţă plină de frustrări şi 
singuratică, dacă voi fi ţinut într-o cameră sau 
chiar dacă mi se vor aloca restul camerelor 
acestui apartament. Nu voi putea funcţiona la 
capacitate maximă fără ei. Dacă i-ai stonat, îţi 
voi purta pică. Deşi aş şti că vieţile lor depind 
de succesul meu, acest gând ar fi o povară 
pentru mine. Grija pentru ei m-ar stoarce de 
vlagă. Aş avea resentimente faţă de tine, te-aş 
uri, dacă vrei să ştii adevărul. 

Făcu o pauză şi continuă: 

— Trebuie să li se permită să trăiască şi să 
locuiască cu mine. Mi-ar fi de ajutor. Şi vor 
rămâne în viaţă dacă mă vor ajuta să fac ceea 
ce vrei tu. 

Omul zâmbi şi spuse: 

— M-am gândit că o să spui asta. De aceea 
nu i-am eliminat de la început. Foarte bine. Pot 

sta cu tine, dar aştept de la ei o cooperare 
deplină. Dacă vreunul dintre ei, inclusiv tu, 
Jeff... Andrew... veţi încerca ceva, orice 
şmecherie, orice încercare de salvare, toţi trei 
veţi ajunge în cilindri. Primeşti o şansă acum, 
dar nu-ţi voi mai oferi o a doua. Ai înţeles asta? 

Duncan aprobă din cap şi la fel şi ceilalţi doi. 
Snick oftă încet şi mâinile ei le strânseră încet 
pe ale lui Duncan. 

Omul spusese: „Jeff”. lar Duncan fusese 
odată Jefferson Cervantes Caird, un organic de 
marţi. Oare ştia că Snick îi spusese asta lui 
Duncan? Era posibil să nu-i fi pus întrebări lui 
Snick asupra acestui punct. Dar poate 
presupusese că din moment ce Snick îl 
cunoscuse pe Caird, îi spusese lui Duncan tot 
ce ştia despre el. Oricum, bărbatul nu 
manifestase nici un semn de regret că-i 
scăpase acel nume. Ori nu se gândise la 
semnificaţie, ori era un actor bun. 

Oare el, Duncan, putea cumva să cheme 
înapoi un Caird complet, să-i pună întrebări, să 
obţină răspunsul pe care-l dorea şi apoi să-l 
împingă pe Caird înapoi, în abisul negru pe 
care-l ocupa? Sau ar fi fost periculos? Oare 
Caird ar fi luptat ca să recâştige controlul şi l-ar 
fi împins pe Duncan înapoi în abis? 

Ce diferenţă ar fi fost în acest caz? EI, 
Duncan, nu era şi Caird? 

Nu. Erau identități separate. Duncan era la 
fel de îngrozit de pierderea controlului, la fel 


379 


cum... la fel cum fusese probabil Caird, când îl 
pierduse. Nu. Caird se transformase de 
bunăvoie în alte şase persoane. Probabil că 
avusese o voinţă extraordinară ca să învingă 
aceeaşi panică mistuitoare pe care o simţea 
Duncan la ideea de a se dizolva şi a-l lăsa pe 
Caird să preia controlul. Nu. De fapt, nu era o 
dizolvare. Era o represiune, o retragere într-o 
ascunzătoare a creierului. Sau se putea spune 
că Caird devenise semi-stonat. Aceasta era o 
analogie şi mai bună. Semi-stonat, dar totuşi 
capabil să trimită valuri de gândire, atunci 
când Duncan dorea anumite amintiri, prin 
vreun mecanism neuronal. Unele amintiri erau 
oferite, deşi nu erau întotdeauna clare. Alte 
amintiri însă nu erau transmise deloc. 

Duncan îşi dădu seama că bărbatul din faţa 
lui şi cei doi paznici se uitau fix la el. Snick îl 
strânse de mână din nou şi spuse încet: 

— Ce s-a întâmplat? 

— Îmi cer scuze, zise Duncan. Nu am auzit. 
Mă gândeam la ceva. Ce ai spus? 

— N-am spus nimic, zise bărbatul. Arătai 
destul de ciudat, ca şi cum mintea ta ar fi 
plecat cu sorcova. Suferi de amețeli? 

— Nu, deloc, spuse Duncan vioi. Mă 
gândeam la tehnicile prin care să poţi minţi în 
timp ce eşti inconştient. Totodată, mă 
gândeam dacă ai putea să-mi spui numele tău. 
Nu cel adevărat, bineînţeles, ci orice nume prin 


380 


care să mă refer la tine. Omul e prea 
impersonal, prea nedefinit. 

— Chiar la asta te gândeai? Sau încerci să 
schimbi subiectul? 

— Aş vrea să-ţi ştiu numele. 

— Etichetele şi numele par să fie vitale 
pentru oameni. Foarte bine, îmi poţi spune 
cetăţeanul Ruggedo. 

Chicoti, ca şi cum ar fi făcut o glumă ştiută 
numai de el. 

Cetăţeanul Ruggedo se ridică de pe scaun. 
Ridică mâna sus în aer şi pe un perete apăru 
timpul şi data: 9.00 a.m., miercuri, Z2-S3, 
SPERANŢA, NE 1331. Ziua a Doua, Săptămâna 
a treia a lunii Speranţă, Era Nouă anul 1331. 
Era exact aşa cum se gândise Duncan. 
Dormiseră de la miezul nopţii până pe la ora 
opt şi se treziseră în ziua de după marţi. Nu 
fuseseră stonaţi. Ceea ce însemna că fuseseră 
drogaţi ca să doarmă după ce dispăreau 
efectele ceţei adevărului. 

— Camera aceasta va fi apartamentul 
vostru, zise Ruggedo. Dacă tu şi cetăţeana 
Chandler, numită şi Snick, doriţi să staţi 
împreună, puteţi să o faceţi. Dacă vreţi, puteţi 
să locuiţi toţi trei aici. 

Snick clătină din cap, iar Cabtab spuse: 

— Aş fi fericit să stau cu cetăţeanul Beewolf, 
dar cred că el ar prefera să se bucure de 
intimitate. 

— Tu ce spui, cetăţene Beewolf, cunoscut şi 
ca Duncan, pe lângă alte nume? întrebă 
Ruggedo. 

— Intimitate totală, spuse Duncan. Oricum, 
va fi destulă aglomeraţie în timpul orelor de 
lucru, dacă acesta va fi locul în care vom 
încerca să descoperim tehnicile căutate. 

— Foarte bine. Tu, Chandler, vei avea 
camera ta, deşi nu va fi la fel de luxoasă ca a 
lui Duncan. Asta e valabil şi pentru tine, 
Cabtab. 

— Cum se pare că-mi cunoşti numele real, 
poţi să nu-mi mai spui Chandler, zise Snick. 

— Supraveghetorul vostru va veni aici la ora 
zece, continuă Ruggedo. Snick şi Cabtab vor 
reveni şi ei la aceeaşi oră. Eu nu voi veni prea 
des, am de lucru în altă parte, dar voi primi 
rapoarte despre progresul tău, la diverse 
intervale. Străduieşte-te. 

Se răsuci şi doi paznici îl urmară afară din 
cameră. Ceilalţi le făcură semn lui Snick şi 
Cabtab să meargă în faţa lor. 

— Ne vedem mai târziu, Dunc, spuse Padre. 
Mă voi ruga pentru tine, pentru Snick şi pentru 
mine, precum şi pentru ei toţi, inclusiv pentru 
cetăţeanul Ruggedo. Dumnezeu Unicul îi va 
călăuzi, dacă aşa va fi voia Lui. 

Când uşa se închise, Duncan se apropie şi 
împinse în ea. Aşa cum se aşteptase, nu se 
deschise, dar trebuia să încerce. Işi făcu 
exerciţiile de aerobică timp de o oră, mintea 

lucrându-i asupra viitorului, în timp ce corpul 
lui lucra automat, în prezent. Alterna între 
scenarii de evadare şi întrebări despre cum 
putea preda acele tehnici. Când uşa se 
deschise din nou, nu întrezărise nici o cale de 
succes, în nici una dintre cele două probleme. 
Şi nu-şi adusese aminte nici unde-l mai văzuse 
pe „Ruggedo” înainte. 

Intrară Snick şi Cabtab, arătând mai 
proaspeţi decât atunci când plecaseră. Duncan 
se aştepta să intre paznici şi supraveghetorul 
menţionat de Ruggedo. Spre surprinderea lui, 
nu intră nici un om înarmat. Individul care-i 
urma pe camarazii lui Duncan era profesorul 
Carebara. Acesta închise uşa şi spuse: 

— Bună dimineaţa, cetăţene Duncan. 

— Tu eşti supraveghetorul? întrebă Duncan. 

— Da, zise Carebara şi se aşeză pe un 
scaun. Acum... 

— Ce naiba! îl întrerupse Duncan. Tu eşti 
specialist în insecte. Ce ştii despre psihologie? 
Eu sunt tot un gândac? 

— Nu e nevoie să fii ironic, spuse Carebara. 
Ai uitat că sunt şi ofiţer organic. Sunt foarte 
experimentat în interogarea oamenilor 
inconştienţi. Am obţinut diploma în psihologie 
la colegiu, înainte să trec la entomologie. 
Homo sapiens sunt prea iraţionali pentru mine. 
Clasa insecte este lipsită de nevroze şi mă 
implic foarte rar emoţional în problemele lor. În 
plus, în clipa asta nu e disponibil nici un doctor. 

Ţi-am răspuns la întrebări. Vrei să trecem la 
treabă? 

— Dacă aş şti ce trebuie să facem, zise 
Duncan. Nici măcar nu-mi amintesc cum am 
devenit eul de acum. 

Carebara îşi puse palmele una peste cealaltă 
şi le mişcă una peste alta, în timp ce degetul 
mare de la mâna stângă se mişca în sus şi în 
jos pe partea inferioară a degetului mare 
drept. Ochii lui verzi erau mari şi strălucitori. 
Expresia lui, încrezătoare şi nerăbdătoare. Apoi 
scoase un tub mic şi albastru din buzunarul 
jachetei lui verzi. Se ridică şi spuse: 

— Intinde-te pe canapea. 

Mişcă tubul şi adăugă: 

— Aici se află adevărul. 

— lisuse! zise Duncan, dar se duse la 
canapea. Crezi că e atât de simplu? Ţi s-a spus 
care e problema, nu? Problema voastră, adică, 
nu a mea. Nu puteţi obţine adevărul de la mine 
cu chestia aia. 

— Mi s-a făcut un raport detaliat, spuse 
profesorul, cu o expresie arogantă. Nu sunt un 
amator. Am studiat benzile interogatoriului tău, 
după ce ai fost adus aici. Acestea au dezvăluit 
ceea ce crezi că ştii. Acum vom descoperi ceea 
ce crezi că nu ştii. Dar nu mă aştept să reuşim 
atât de rapid. 

Duncan se uită la faţa lungă şi slabă şi la 
ochii neobişnuit de mari. 

— Îţi urez noroc. Dar eu am nevoie de un 
arheolog al minţii, nu de un entomolog, de un 
poliţist pasionat de gândaci. 

— Nu mă deranjează ostilitatea ta, spuse 
Carebara. Sunt obişnuit cu ura. 

Tubul şuieră. Duncan inspiră norul, la fel de 
violet ca şi culoarea lui. Ultimul simţ care 
dispăru, auzul, îl făcu să creadă că tocmai 
fusese muşcat de un şarpe veninos, cu antene 
cu colţi la capete. Când se trezi, profesorul, 
Snick şi Cabtab erau în aceeaşi poziţie. 
Carebara arăta ca o furnică ameţită. Işi ţinea 
mâinile pe piept şi degetele lui fremătau ca 
nişte antene. 

„Trebuie să încetez cu asta”, îşi spuse 
Duncan. „Este om şi el, nu un artropod.” 

— Poţi să te ridici, zise Carebara. O să bem 
mai întâi nişte cafea şi apoi vom asculta 
banda. Am de gând să-ţi arăt fiecare şedinţă, 
ca să putem schimba păreri între noi. Tu te 
cunoşti mai bine decât oricine altcineva, cel 
puţin teoretic, aşa că ai putea fi capabil să te 
observi şi analizezi, pentru ca apoi să 
sintetizezi o cheie psihică prin care să te 
deschizi. 

— Să văd ce se întâmplă, adică? întrebă 
Duncan. 

— E spus cam grosolan, dar e o formulare 
corectă. 

Urmăriră şedinţa de trei ori, profesorul şi 
Duncan cu un interes real. Cabtab însă căscă 

la a doua vizionare, iar Snick se ridică şi începu 
să se plimbe prin cameră, la a treia. 

— Aşa cum vezi, spuse Carebara la sfârşitul 
primei rulări, mă concentrez asupra celei mai 
recente dintre personalităţile tale, Andrew 
Beewolf. Aş descrie procesul ca pe cojirea unei 
cepe, dacă nu te deranjează o metaforă atât 
de banală. Mai întâi, Beewolf. Apoi, Duncan. 
Apoi Isharashvili şi tot aşa, până la Caird, 
persoana iniţială. 

— Imi pare rău, dar trebuie să-ţi spun că 
Beewolf nu este o persoană. Este un rol. Am 
acţionat ca şi cum aş fi fost Beewolf. Nu am 
fost niciodată el. 

Carebara păru iritat şi stânjenit. 

— Atunci ar fi trebuit să-l ignor pe Beewolf şi 
să sar direct la jugulara lui Duncan? 

_ — Da, deşi este o expresie prea violentă. 
Incercările tale nu merg la jugulară. Eu le-aş 
numi simple gâdilături. 

Profesorul părea indignat. 

— Nu ştii prea multe despre psihanaliză. 
Dacă practicianul apasă prea dur asupra 
psihicului pacientului, poate produce răni, în 
loc de amintiri. E ca o furnică muncitoare din 
specia Myrmecocystus care mângâie 
abdomenul umflat al uneia dintre suratele sale 
care depozitează mierea. Mângâierile trebuie 
să fie blânde, dacă furnica vrea să obţină 
mierea. 

Snick se opri din plimbat. Cabtab se ridică. 

— Cum? spuse Duncan. 

— Anumite furnici produc un tip special de 
lucrătoare care colectează un fel de miere. 
Acestea se hrănesc cu cantităţi enorme de 
secreție zaharoasă a afidelor sau alte genuri 
de lichide zaharoase. Colectoarele depozitează 
lichidul în abdomen, care, odată cu trecerea 
timpului, devine uriaş, mai mare decât corpul 
lor. Deseori are mărimea unei boabe de fasole 
mari. Colectoarele stau atârnate de tavanul 
tunelurilor şi elimină lichidul foarte hrănitor şi 
energizant furnicilor lucrătoare care le 
mângâie o anumită zonă. 

— Da? Şi dacă furnicile sunt prea dure, este 
posibil să spargă abdomenul umflat? Asta 
spuneai, referitor la psihicul meu umflat? 

— Nu umflat. Multi-stratificat. Dar fiecare 
personalitate este delicată, aşa că are nevoie 
de o atingere fină. Asta până când va fi expus 
miezul. Atunci se cere o manipulare mai 
viguroasă, dar totuşi  prudentă. Deseori 
pacientul are dureri mari. De natură 
emoţională, bineînţeles. Copilul din noi strigă şi 
se teme de bătaie, chiar dacă nu este 
ameninţat cu aşa ceva. 

Duncan nu răspunse. Era electrizat, deşi nu 
mişcase nici un muşchi. O scânteie, ca cea 
produsă de atingerea a două fire parcurse de 
curent, un fulger scurt, alb, cu margini 
albastre, apăruse în mintea lui. Umflat? 
Abdomen umflat?  Psihic umflat? Lumina 

scăzuse în intensitate, dar nu înainte ca el să 
vadă faţa unui copil de vreo zece ani, care îi 
zâmbea, în timp ce pe obraji îi curgeau lacrimi. 

Suspină şi vru să-i spună lui Carebara, dar se 
răzgândi. Nu vroia ca profesorul să ştie asta. 

În vremurile vechi, când criminalii erau 
spânzurați, probabil că în clipa în care se 
deschidea trapa simțeau un şoc al certitudinii. 
Acea faţă. Era a lui. Totuşi, nu asta îi făcuse 
mintea să salte şi să tresară ca şi cum ar fi 
păşit pe o podea plină de sârme fierbinţi. Ci 
realizarea faptului că acel copil nu era Jeff 
Caird. Era el, Duncan, şi totodată Caird, dar 
numai prin faptul că trăiau în acelaşi corp. 

Jefferson Cervantes Caird, despre care 
crezuse că era personalitatea originară, era de 
fapt creația originală. El fusese primul 
conceput în mintea unui copil, rodul 
imaginației lui, adus la suprafață ca J.C. Caird. 
Astfel, copilul era primul din cele opt, nu şapte, 
personalităţi. Bineînţeles, Beewolf nu era inclus 
în numărătoare. 

— Am spus ceva? zise Carebara. 

— Este a doua oară când faci asta azi, spuse 
Snick. 

Deşi păruse nerăbdătoare şi plictisită, ea îl 
urmărea cu atenţie. 

— O fulgerare. A dispărut. Nici măcar nu o 
pot descrie. 

Carebara se ridică. 

— Ne vedem după prânz, să spunem pe la 
două. Atunci ne vom ocupa de Duncan. 

Se îndreptă spre uşă, dar se opri şi se 
întoarse. 

— Nu mă minţi, nu-i aşa? Beewolf este doar 
un rol? 

— Cum aş putea? Doar eram inconştient, 
nu? 

— Dar acum eşti conştient şi ar trebui să ştii 
dacă spui adevărul despre ceva atât de simplu 
ca recunoaşterea interpretării unui rol. 

— Eu cred că spun adevărul. Bineînţeles, aş 
putea minţi când spun asta. Singurul mod în 
care poţi afla dacă mint este să mă droghezi 
iar. Dar s-ar putea să mint, dacă sunt drogat. 

Carebara aruncă braţele în aer şi ieşi, 
bodogănind. 

Copilul avea o faţă, dar nu şi un nume. 

Ce se întâmplase, de îl făcuse să dispară 
atât de complet, ca o informaţie ştearsă de pe 
o bandă? Ce schimbare de polaritate magneto- 
mentală ştersese - păruse să şteargă, căci se 
afla încă acolo - amintirea copilului din 
memoria lui Caird? Şi a celorlalţi şapte? Sau şi 
ei avuseseră astfel de momente de amintire? 
Cum el nu avea toate amintirile lor, cum putea 
să ştie dacă ei îşi amintiseră sau nu copilul? 

— Prietene! strigă tunător Cabtab. 

Se uita în containerul înalt de depozitare a 
hranei numit încă frigider, deşi nu se mai baza 
pe frig pentru conservarea mâncării. 

— Dunc! Mie mi se pare că eşti la fel de 
nebun cum eram şi eu! Eu credeam în 
pluralismul zeilor din acest univers, iar tu crezi 
într-un pluralism de suflete în propriul tău corp. 
Ce nonsens am scos din mine! Există un singur 
Dumnezeu, iar tu ai un singur suflet! Eşti doar 
confuz, asta e tot, la fel cum eram şi eu. Uită 
tâmpenia asta cu şapte suflete în corpul tău. 
Acţionează ca şi cum ai avea unul singur, şi vei 
fi din nou întreg şi simplu! 

— Nu e atât de uşor, spuse Duncan. A fost 
nevoie ca tu să ai o revelaţie mistică înainte 
să-ţi abandonezi panteonul. Aşa ceva trebuie 
să am şi eu? Aş putea aştepta toată viaţa în 
întuneric una, şi să mor fără lumină. 

— Revelaţie? întrebă Cabtab. Nu am avut 
nici una. Eram un preot al mai multor 
dumnezeii, iar apoi, o clipă mai târziu, la fel de 
lin ca şi cum aş fi păşit pe o uşă deschisă, am 
devenit preotul unui singur şi invizibil Stăpân al 
Creaţiei. 

— Ţi-a trebuit mult timp ca să redescoperi 
ceea ce faraonul Akhenaten a descoperit cu 
opt mii de ani în urmă, spuse Snick. Chiar 
trebuie să vorbim despre prostiile astea 
superstiţioase? 

— Sora mea, îţi lipseşte respectul faţă de 
credinţa celorlalți, spuse Padre, zâmbind 
feroce. 

— Gata! strigă Duncan, ridicând o mâna ca 
un poliţist de la circulaţie. Să nu intrăm într-o 

astfel de ceartă. În clipa asta avem lucruri mai 
importante la care să ne gândim. li încalci 
imaginea despre sine, Thea. Dacă ataci 
valabilitatea credințelor lui religioase, îi 
ameninți identitatea. Îi ciunteşti din ea, îl faci 
mai puțin întreg, pe scurt, mai puțin decât 
crede el că este sau diferit de ceea ce crede el 
că este. Îl acuzi că se înşeală, iar el probabil 
este convins că are dreptate. Oricum, va trebui 
să colaborăm, dacă vrem să scăpăm cu viaţă 
din chestia asta. Şi trebuie să vă amintesc că 
suntem supravegheați? PUPA nu vrea 
disensiuni între membri. Şi are un anumit mod 
de a trata oamenii în care crede că nu poate 
avea încredere. 

Faţa lui Cabtab îşi mai pierdu din roşeaţă şi 
Padre făcu un efort vizibil să se relaxeze. 

— Ai dreptate, frate Duncan. Scuzele mele, 
soră Panthea, pentru reacţia mea violentă. Dar 
te sfătuiesc ca pe viitor să ai grijă ce spui. 

— Eşti un om bun, în multe privinţe, zise 
Snick. Eşti curajos şi se poate pune bază pe 
tine, când e vorba de o acţiune rapidă. Dar aş 
prefera să nu-ţi mai presezi... 

— Thea! strigă Duncan. 

— Măcar eu sunt în stare să mă hotărăsc! 
urlă Cabtab. Tu nici măcar nu eşti convinsă că 
PUPA este... 

— Tăcere! Amândoi! strigă Duncan. Am spus 
că sunteţi urmăriţi! Fiecare mişcare, fiecare 
expresie a feţei şi vocii, este înregistrată. 

Haideţi să colaborăm şi să acţionăm ca nişte 
adulţi, pentru Dumnezeu! 

— Te iert, soră Thea, spuse Padre. 

— Tu mă ierţi pe mine? zise ea. De ce, 
psihopat teologic! Să treci într-o zi treci de la 
panteism la monoteism! Tu... 

Duncan ţâşni de pe scaun. 

— Ajunge! leşiţi afară! Mergeţi în camerele 
voastre! Nu vreau să vă întoarceţi decât după 
ce veţi fi de acord să vă purtaţi raţional! Am 
destule la care să mă gândesc! Am nevoie de 
linişte! Afară! 

— Cum să plecăm? întrebă Cabtab. Ai uitat 
că suntem prizonieri? 

Uşa se deschise şi intrară doi bărbaţi 
înarmaţi. Unul dintre ei le făcu semn cu arma 
lui Cabtab şi Snick. 

— Voi doi, veniţi. 

Snick ieşi în tăcere şi rapid. 

— Fiţi  binecuvântaţi, fiilor, spuse Padre. 
Categoric, ne supravegheați ca nişte îngeri 
păzitori. 

În timp ce ieşea întoarse capul spre Duncan 
şi îi făcu scurt cu ochiul, zâmbind. În spatele lui 
Duncan nu era nici un ecran de perete şi 
probabil că acea clipire rapidă nu fusese 
văzută de nici un supraveghetor. Şi probabil 
nici un supraveghetor nu se gândise că gestul 
lui Duncan de mai înainte fusese altceva decât 
o reacţie violentă, sau poate dorinţa de a-şi 
dezmorţi mâna stângă.  Insoţitorii lui 

observaseră semnalul ca să înceapă o ceartă 
zgomotoasă. Acum, Duncan ştia că activităţile 
din cameră nu erau doar înregistrate ca să fie 
privite mai târziu. Paznicii urmăreau tot ce se 
întâmpla în cameră în timp real. Aveau ordine 
să intervină dacă ceva li se părea suspect sau 
că ar putea provoca necazuri. 

Bănuise asta, dar trebuia să fie sigur. 

Totuşi, nu credea că cearta dintre Snick şi 
Cabtab fusese doar prefăcătorie. Erau destul 
de sinceri cu credinţele lor religioase. Furia lor 
fusese reală. 

Işi scoase asta din minte şi se concentră 
asupra viziunii feţei copilului. Nu reuşi nimic cu 
asta. După o oră, încetă să se mai străduiască 
atât de mult şi lăsă gândurile să curgă în voia 
lor. Poate că în timp ce se scălda în acest şuvoi 
de inconştienţă, avea să vadă faţa copilului 
ieşind la suprafaţă sau să găsească vreo 
legătură cu ea. Veni ora prânzului şi mâncarea 
lui apăru pe un raft rotitor. Mâncă fără să-i 
simtă gustul. Soarele trecu după colţul turnului 
şi fereastra dinspre vest se întunecă. Alergă de 
două sute de ori de la un capăt la celălalt al 
camerei şi făcu sărituri cu o coardă imaginară. 
După ce merse de douăzeci de ori în jurul 
camerei în mâini şi făcu trei sute de flotări, se 
duse şi făcu un duş. In tot acest timp, se 
gândea fără să vrea la „problema” identităţii, 
cum i se spunea, deşi el considera zgândărirea 
ei drept o pierdere de timp. Dar cum făcuse o 

înţelegere cu sine să-şi lase mintea să se 
plimbe, să meargă unde vroia, pe orice 
drumuri laterale şi potecuţe timp de câteva 
ore, nu încercă să se concentreze asupra 
problemelor imediate şi reale. 

Elimină prostiile filozofice referitoare la 
identitatea omului, uită miile de cărţi scrise 
despre asta şi miile de benzi înregistrate. 
Identitatea unui Homo sapiens individual era 
pur şi simplu corpul lui, incluzând în el 
„Mintea”, acţiunile şi reacţiile lui, în orice 
secundă. Sau, dacă trebuiau făcute diviziuni 
ale minutelor, în orice microsecundă. Nu conta 
dacă identitatea era formată de ereditate, de 
influenţele mediului sau de interacţiunea celor 
două. Cauzele identităţii erau o altă problemă, 
distinctă. 

O persoană era ceea ce făcea şi gândea la 
un anumit moment. Nu era acelaşi om la un 
anumit moment cu cel care fusese în alt 
moment. Identitatea era un flux conţinut în 
piele şi fluxul din afara sacului de piele, prins 
pe acel sac. 

Existase odată un om numit Jefferson 
Cervantes Caird. Avea o identitate, ca toţi 
oamenii, chiar şi cei paralizaţi sau nebuni. 
Aceasta se schimba din timp în timp, la fel cum 
se schimbau aspectul corpului lui şi starea de 
spirit. Numai eticheta, Jefferson Cervantes 
Caird, nu se schimbase. Apoi, eticheta 
devenise Robert Aquiline Tingle. Numai 

miercurea. Tingle nu fusese doar Caird jucând 
rolul lui Tingle. Caird devenea Tingle la 
răsăritul fiecărei miercuri. lar joi, Tingle 
devenea James Swart Dunski. Vineri, Wyatt 
Bumppo Repp. Sâmbătă, Charles Arpad Ohm. 
Duminică, devenea Thomas Tu Zurvan, 
predicatorul străzii, Părintele Tom, un 
credincios zelos, într-un contrast total cu 
celelalte şase persoane, care erau toate 
agnostice şi ateiste. Lunea, se metamorfoza în 
Will Muchluck Isharashvili. 

Totuşi, aceste persoane unice nu se uitaseră 
complet una pe cealaltă. Cum Caird era 
curierul unei organizaţii secrete, care trecea 
din zi în zi ca să transmită mesaje de la o zi la 
alta, el trebuia să păstreze anumite amintiri 
despre cine şi ce fusese. De fapt, unele 
amintiri din fiecare identitate. Dar cuvintele 
cheie erau să nu uiţi şi amintire. Firul pe care-l 
urma dintr-o zi în alta, în ciuda schimbării de 
personalitate, era acela al unei amintiri limitate 
a celorlalte identități. Aceste amintiri, se 
scurgeau într-un fel de la ceilalţi şi nu erau 
decât cele necesare şi în cantitatea necesară 
ca să-i ghideze în activităţile lui subversive. 
Acestea erau vocile celor şase oameni 
îngropaţi în el, slabe, dar suficient de 
puternice, sfaturi, apeluri telefonice, care 
veneau din nişte morminte temporare. 

Un înveliş de piele putea conţine mai multe 
identități. Oamenii cu personalitate multiplă, 

de exemplu, au două sau mai multe persoane 
care apar din timp în timp. Diferenţa dintre 
aceşti oameni serios deranjaţi mental şi Caird 
era că posesiunea lui de către ceilalţi era total 
voluntară şi se baza pe consimţământul lui. Cu 
excepţia finalului, când, sub ameninţarea 
morţii, cei şapte se luptaseră pentru preluarea 
controlului. 

În acest moment, Duncan se întrebă dacă îşi 
putea dizolva identitatea ca Duncan şi se 
putea întoarce la cea a lui Caird. Era nevoie să 
lupte şi să învingă pe fiecare dintre cei şapte, 
într-o ordine cronologică, mergând în urmă, 
până la Caird, primul? Sau putea să-i ocolească 
pe ceilalţi, şi să ajungă la Caird? Dacă ajungea 
la Caird, atunci avea să devină Caird. Avea să 
ştie acel secret pe care guvernul credea că-l 
ştie. Avea să ştie cum intrase în primele faze 
ale acelei situaţii. 

Exista totuşi o şansă destul de mare ca 
temnicerii lui să nu dorească ca el să redevină 
Caird. Duncan bănuia că omul care-l 
interogase miercuri, „Ruggedo”, nu dorea asta. 
El vroia doar să descopere tehnicile lui Duncan 
de a minţi sub efectul ceţei. Asta era tot. Sau 
aşa se părea. 

De ce dezintegrase sau îngropase acea 
amintire? Poate ca să se asigure că dacă era 
capturat nu avea să o dezvăluie poliţiştilor. Sau 
poate că decisese că se săturase să mai 
devină alţi oameni. Poate se gândise că nu mai 

putea tolera transformarea.  Psihicul lui 
suportase prea multe. Poate că exista o 
rezervă finită de energie psihică, şi poate că el 
ajunsese aproape de capătul ei. 

In clipa aceea, uşa se deschise fără nici un 
avertisment. Intră Carebara, urmat de Snick şi 
Cabtab. Camarazii lui păreau revigoraţi şi deloc 
supăraţi unul pe celălalt. 

— M-am gândit, spuse profesorul. S-ar putea 
să fi mers pe un drum greşit, încercând să 
ajungem la acea persoană care cunoaşte 
tehnicile de transformare. Vom încerca o 
abordare diferită. Vei rămâne conştient şi, ca 
Beewolf, vei încerca să-ţi inventezi tehnicile. 
Dacă ai făcut-o când erai Caird, o poţi face şi 
ca Beewolf. Nu contează ce personalitate eşti, 
esenţa ta este aceeaşi, şi deci are potenţial 
inventiv. 

„Mergi pe o cale greşită, omule-furnică”, se 
gândi Duncan. „Dar eu nu-ţi voi spune asta.” 

— Foarte bine, zise Duncan. Să trecem la 
treabă. 

Capitolul 27 


Piscina avea doisprezece metri lungime şi 
cinci lăţime, iar tavanul era la trei metri de 
podea. Camera în care se afla avea 
cincisprezece metri lungime şi şase lăţime. 
Deşi sunetele nu aveau ecou şi erau 
amplificate, ca într-o piscină publică mult mai 
mare, totuşi se descurcau destul de bine. 
Duncan şi cei doi colegi ai lui se aruncau, 
călcau apa şi  înotau,  gălăgioşi, sub 
supravegherea a doi paznici înarmaţi. 
Începând de joi fuseseră conduşi zilnic în acea 
cameră uriaşă, care făcea parte din 
apartament, pentru o oră de exerciţii fizice. 
Toţi trei erau goi, dar paznicii îşi îndreptau 
ochii mai mult spre Snick. Duncan reuşi să-i 
şoptească lui Snick, în timp ce călcau apa, iar 
burta imensă a lui Cabtab pleoscăia zgomotos. 

— Trebuie să găsim o modalitate de a vorbi 
neauziţi. Am un plan. 

Probabil că un paznic îi văzuse buzele 
mişcându-se, căci strigă: 

— Taci din gură! Nu vorbiţi! Altfel privilegiul 
înotului va fi retras! 

Duncan ridică mâna în semn de scuze, 
murmurând: 

— Cădea-ţi-ar organul! 

Apoi înotă mai departe. Ştiind că era 
observat de ecranele de pe perete şi tavan, îşi 
ţinea mâna la gură de câte ori i se adresa lui 
Snick. Era posibil ca supraveghetorii să poată 
citi pe buze. 

Mai târziu, în timp ce Snick se arunca de la 
trambulină şi era sigur că paznicii nu se uitau 
la el, Duncan spuse încet: 

— Padre, am un plan. Trebuie să-l discutăm 
cumva. 

— Aici nu se poate, spuse Cabtab şi se 
scufundă spre fundul bazinului. 

Când ora se apropie de sfârşit, unul dintre 
paznici suflă într-un fluier şi îl conduse pe 
Cabtab la uşa unei cabine. Padre ieşi de acolo, 
după ce se ştersese şi îşi pusese hainele. Apoi 
fu condusă în cabină Snick. După ce termină şi 
ea, intră Duncan. Acesta se simţea foarte 
frustrat. Singurele ocazii în care se reuneau 
toţi trei erau în piscină, în timpul şedinţelor, şi 
când li se dădea voie să mănânce în camera lui 
Duncan. Nu exista nici un moment în care să 
nu fie supravegheați cu stricteţe. 

Şedinţele erau remarcabile numai prin lipsa 
lor de succes. Miile de întrebări ale lui 
Carebara, încercările lui insistente şi destul de 
viclene uneori, nu zgâriaseră nici un pic 
carapacea dură ca platina a psihicului lui 
Duncan. Snick şi Cabtab încercaseră cu 
sinceritate să-l ajute pe profesor, dar sugestiile 
lor fuseseră fără valoare. Chiar şi ideile lui 

Duncan, inspirate de urmărirea benzilor uneori 
cenzurate ale şedinţelor nu dăduseră rezultate. 
Carebara era cel mai îngrijorat. Nu o spunea, 
dar se vedea de la o poştă că era disperat. 
Poate şi din cauză că eşecul putea însemna 
transferarea lui în altă parte. Avea să 
primească o nouă identitate şi, astfel, să se 
afle într-o situaţie periculoasă. Duncan se 
gândi că era posibil, poate pe bună dreptate, 
ca profesorul să creadă că avea să fie stonat şi 
ascuns. Această acţiune ar fi fost cea mai 
uşoară şi mai puţin periculoasă pentru PUPA. 
Mersul zilnic la piscină îi permise lui Duncan 
să deducă schiţa unei părţi a apartamentului. 
Camera lui Cabtab, mult mai mică, se afla 
lângă a lui, spre nord. Dincolo de ea era 
camera lui Snick, şi aceasta mai mică decât a 
lui. lar dincolo de ea şi de holul din faţa celor 
trei camere se pare că era un zid, în spatele 
căruia se afla apartamentul unui alt oficial al 
guvernului, sau poate un alt hol. Drumul din 
cele trei camere la piscină mergea invariabil 
spre sud, pe holul larg. Acesta era plin de 
ecrane de perete albe, în faţa cărora era nişte 
piedestaluri de marmură, pe care se aflau 
busturi de marmură. Duncan recunoscuse 
chipurile lui lulius Cezar, Alexandru cel Mare, 
Napoleon, Genghis Han şi Wang Shen. Wang 
Shen, ultimul şi cel mai mare dintre cuceritorii 
lumii, spre deosebire de predecesorii lui 
egomaniaci, insistase să nu-i fie înălţată nici o 

statuie sau monument, şi toate benzile făcute 
în cursul vieţii lui sau alte spectacole care îl 
înfăţişaseră ca personaj dezvăluiau cât mai 
puţin din înfăţişarea lui. Cu toate acestea, 
dorinţele lui nu fuseseră respectate 
întotdeauna şi Duncan îşi amintea că din când 
în când îi văzuse trăsăturile. Dar nu îşi amintea 
unde anume. 

Ceea ce găsea ciudat Duncan în legătură cu 
acele busturi era faptul că redau nişte oameni 
care, cu excepţia lui Wang Shen, nu erau 
admiraţi. Descrierile campaniilor lor militare 
erau reduse la minim în textele istorice, iar 
ceea ce era descris era tratat cu repulsie. 
Totuşi, proprietarul apartamentului avea 
probabil o mare stimă pentru acei războinici 
sângeroşi. Prezenţa acelor busturi îi spunea lui 
Duncan multe despre omul care le plasase 
acolo. 

Holul pe care erau conduşi cei trei prizonieri 
mergea direct spre sud pe o distanţă de cel 
puţin optsprezece sau douăzeci de metri. 
Duncan numără şapte uşi închise pe partea 
stângă, înainte să ajungă la capătul holului. 
Acolo, chiar înainte să cotească într-un alt hol, 
se afla o uşă foarte mare. Mai jos, pe hol, la 
zece metri depărtare, era o altă uşă, pe 
dreapta. Prizonierii şi paznicii intrară pe 
aceasta, înainte să ajungă la capătul holului. 
Dincolo de ea era un gen de foaier. O intrare 
arcuită conducea la piscină, dar prizonierii 

primiră ordinul să intre pe prima uşă din 
dreapta lor. Aceasta ducea într-un alt hol 
foarte îngust, pe care se vedeau trei uşi. In 
spatele fiecăreia dintre ele se afla câte o 
cabină-vestiar. Când  ieşiră din cabine, 
prizonierii trecură printr-o altă intrare arcuită, 
în camera mare care conţinea piscina şi, în 
partea sudică, nişte echipament de gimnastică. 

O dată, Duncan îi auzise pe paznici vorbind 
încet între ei, în timp ce mergeau pe hol. Unul 
dintre ei spusese ceva despre un „hangar”. 
Exista în apartament vreo cameră mare ce era 
folosită ca loc de aterizare pentru avioane 
mici? Dacă era aşa, acoperişul de deasupra ei 
trebuia să se poată deschide, pentru a primi 
avioanele. Altă dată, o uşă se deschisese în 
timp ce mergeau pe hol. Din cameră ieşise o 
femeie între două vârste, dar atrăgătoare. 
Duncan reuşise să vadă nişte chiuvete, mese şi 
rafturile cu cuțite, furculiţe şi linguri, înainte ca 
ea să păşească înapoi în cameră şi să închidă 
uşa. Expresia ei alarmată şi mârâitul unuia 
dintre paznici îl convinseră pe Duncan că ea nu 
ar fi trebuit să-şi dezvăluie prezența 
prizonierilor. 

Presupuse că femeia era doar unul dintre 
servitorii care se ocupau de acel loc. Câţi erau? 
Nu avea cum să afle, decât atunci când avea 
să-şi pună în aplicare planul, dar trebuia să fie 
pregătit pentru apariţia unui număr 
necunoscut de auxiliari. Servitorii aveau şi ei 

camerele lor, probabil nu departe de bucătărie 
şi de camerele stăpânului, Ruggedo. 

Mergând spre nord, de la bucătărie, pe holul 
principal care ducea la camera lui, se vedeau 
alte cinci uşi. Una presupuse că era intrarea 
într-o debara de lângă bucătărie. Celelalte erau 
probabil intrările în camera supraveghetorilor, 
camerele de locuit şi dormitoarele paznicilor şi, 
poate, camera de odihnă a acestora. 

Undeva în acel complex trebuia să se afle o 
mică infirmerie, pentru cei care nu sufereau de 
boli mortale. Era sigur că Ruggedo nu ar fi vrut 
ca cineva din acel apartament să ajungă la 
spitalul metropolitan. S-ar fi pus prea multe 
întrebări, erau prea multe de acoperit. Ceea ce 
însemna că era nevoie şi de un doctor. Probabil 
că acesta era un membru al PUPA şi locuia în 
apropiere, în turn. 

Duncan şi colegii lui aveau voie să privească 
ştirile în fiecare zi şi puteau comanda oricare 
din cele 129.624 de benzi de dramă, comedie, 
aventură sau documentare. Dar atunci când 
Duncan ceruse o serie de documentare despre 
membrii CGM, Consiliul Guvernului Mondial, 
fusese refuzat. Fără să i se dea vreo explicaţie, 
deşi ceruse una. Asta îi spuse ceea ce bănuia 
deja. Ruggedo făcea parte din consiliu, iar 
prizonierii nu trebuiau să afle asta. Duncan 
ghicise că numai o persoană oficială extrem de 
puternică ar fi putut deţine o suprafaţă atât de 
mare de spaţiu de locuit numai pentru sine, şi 

în plus să o mai ţină şi secretă. Nici chiar 
guvernatorul unui stat sau un simplu membru 
al consiliului naţional de guvernare nu ar fi 
avut o astfel de putere. 

Ruggedo era membru şi al PUPA, şi al CGM. 

Duncan se întrebă - nu avea pe cine 
altcineva să întrebe - de ce un oficial al CGM- 
ului făcea parte dintr-un grup subversiv. 
Probabil fiind chiar fondatorul şi capul 
organizaţiei. Nu avea oricum mai multă putere 
decât oricine? Răspunsul era că vroia şi mai 
multă putere. Vroia să fie Conducătorul, nu 
doar unul dintre conducători. 

Probabil că mai existau şi alte motive. 

Unde îl mai văzuse pe Ruggedo? 

Deşi impresia că îl cunoştea era destul de 
vagă, era aproape sigur că nu îl văzuse doar la 
televizor. Amintirea firavă nu putea avea ca 
origine decât o întâlnire faţă în faţă. 

Duncan îşi dorea să-şi fi construit noua 
personalitate cu un acces mai mare la 
amintirile  eu-rilor lui anterioare. Existau 
scăpări, scurgeri de memorie, dar insuficiente 
ca să-i fie de ajutor. Exista un tezaur mai mare 
de cunoştinţe, dar orice avea legătură directă 
cu Caird şi ceilalţi era închis. 

Între timp, Carebara decisese că interogarea 
verbală nu avea să dea rezultate. Aduse o 
maşinărie mică cu zece conductoare, pe care 
le ataşă la tâmplele lui Duncan, pe piept, 
încheieturi, pe partea superioară a braţelor şi 

penis. Folosind acel aparat, numit ATM, 
profesorul putea afişa pe ecran schimbările 
pulsului, ale tensiunii arteriale, ale câmpurilor 
electrice ale pielii, ale frecvenţelor vocii şi ale 
nivelului transpiraţiei. Totodată, îi cerea lui 
Duncan să stea cu ochii deschişi, în timp ce 
respira ceața adevărului. Dilatarea și 
contractarea pupilelor era o altă indicație 
asupra gradului de adevăr din spusele 
subiectului. 

Dar când Duncan se trezi după prima 
şedinţă cu ATM, Carebara părea dezgustat. 

— Ai avut noroc? întrebă Duncan, zâmbind. 

— Ştiu că ai minţit uneori, zise profesorul. 
Nu mă îndoiesc de asta! Şi totuşi pupilele tale 
nu au dezvăluit nimic. Eşti un fenomen unic, 
Duncan. 

— Fiecare om este, spuse Duncan. 

Se ridică pe canapea şi începu să desfacă 
electrozii ataşaţi la capătul conductoarelor. 

— Nu e cazul să te umfli în pene, spuse 
Carebara. Dacă nu găsim răspunsul la 
întrebările noastre, s-ar putea să ajungem într- 
o situaţie indezirabilă. 

— Noi? 

— Tu, am vrut să spun. Dacă nu ne eşti util 
Şi ştii prea multe despre noi, atunci... 

— Nu va fi bine. Spune-mi, Carebara, nu te 
preocupă ideea că PUPA îşi ucide cu atâta 
uşurinţă propriii oameni, dacă aceştia devin o 
problemă şi un potenţial pericol pentru ei? Asta 

nu face ca simţul tău etic, nasul tău moral, să 
se încreţească nici un pic? 

Carebara se uită neliniştit la cel mai apropiat 
ecran de perete şi spuse: 

— O face pentru binele general. 

— Dumnezule! spuse Duncan. Cinci mii de 
ani de civilizaţie şi voi, ucigaşii, nu aţi reuşit să 
găsiţi o altă scuză mai bună! 

In seara aceea, Cabtab şi Snick primiră 
permisiunea să stea câteva ore cu Duncan. Cu 
o zi înainte, se plânseseră de singurătate 
gărzilor şi se părea că petiția lor fusese 
transmisă celui care lua deciziile. Probabil lui 
Ruggedo, după părerea lui Duncan. În acea 
dimineaţă, paznicul şef le spuse că puteau 
petrece o parte din noapte împreună. Ei ştiau, 
deşi el nu spusese şi asta, că fiecare mişcare a 
lor avea să fie urmărită şi fiecare cuvânt auzit. 
Nu avea nici un rost să dea mai tare nivelul 
ecranului de perete, în speranţa că 
detectoarele nu le-ar mai fi auzit cuvintele. 
Paznicii erau cei care controlau nivelul de 
zgomot al televizoarelor. Mai mult, orice 
încercare de ascundere a comunicaţiilor dintre 
ei trei ar fi dus la încetarea oricăror vizite. În 
acelaşi timp, nu li s-ar mai fi permis să înoate 
împreună. 

— De ce nu? spusese furios Duncan. Cum 
am putea scăpa de aici? Ce vă pasă dacă noi 
vrem să ne facem vise în legătură cu un plan 
de evadare? 

— Acestea sunt ordinele, spusese şeful 
paznicilor. 

Se încruntase şi îşi umflase nările. Această 
ultimă caracteristică îi făcuse pe prizonieri să-l 
numească Flapnose (Nas Umflat). Ceilalţi 
paznici erau Flatass (Cur Plat), Thinlips (Buze 
Subţiri), Stripes (Dungata) şi Shifty (Agitatul). 

În acea seară, la ora şapte, Snick şi Cabtab, 
escortaţi de Thinlips şi Stripes, intrară în 
camera lui Duncan. După plecarea paznicilor, 
Duncan spuse: 

— Astă seară vom urmări un film clasic 
vechi, Revolta marţienilor. 

Era cu spatele la ecranele de pe peretele 
estic, iar benzile de pe perete de deasupra 
ferestrei lungi din vest nu aveau cum să 
observe clipitul rapid al ochiului lui drept. 
Corpul uriaş al lui Cabtab, plasat între Duncan 
şi benzile vestice, blocau câmpul acestora. 

Snick şi Cabtab nu răspunseră la fel, pentru 
că ar fi fost detectaţi de monitoare. Dar Snick 
zise: 

— OK. 

lar Padre: 

— Grozav! Îmi place la nebunie. L-aş vedea 
iar, deşi îmi displace violenţa din el. 

— Sunt sigură de asta, spuse Snick. 

Duncan nu-şi aminti numărul de cod pentru 
film, aşa că ceru apariţia întregii liste pe ecran, 
opri derularea la apariţia titlului şi alese 
numărul de cod al primului remake. Apoi luă 

paharul de cocktail Tennessee, Wild Radical, 
pe care i-l turnase Snick şi se aşeză între ea şi 
Cabtab. Pe măsuţa de cafea din faţa lor erau 
boluri cu floricele de porumb, spirale cu brânză 
şi diverse gemuri şi biscuiţi. 

Duncan sorbi din lichior, muşcă dintr-un 
biscuite uns cu gem verde de guacamole şi 
spuse: 

— In acesta e o scenă care-mi place foarte 
mult. 

— Care anume? întrebă Snick. 

— Oh, vă las pe voi să ghiciţi, iar când se 
termină filmul să-mi spuneţi care credeţi voi că 
a fost. Sau, mai bine, să-mi spuneţi în timp ce 
se derulează. 

In timp ce muzica de început, „Saint Francis 
Kisses Hiss Ass Goodbye”, clasicul lui Mulligan 
Ceakula, crescu în intensitate şi pe ecran 
apărură numele, în litere portocalii, în engleză 
şi loglan, Duncan îşi aminti când văzuse prima 
dată filmul. Avea unsprezece ob-ani, şi îi lăsase 
o amintire de neşters în minte. A cui minte? Nu 
asta conta acum. Acest remake fusese difuzat 
prima dată cu 245 de ob-ani în urmă, anul 
naşterii lui. Revolta de pe Marte pe care se 
baza filmul avusese loc cu patruzeci de ob-ani 
înainte de naşterea lui. Jerry Pao Nel, un 
căpitan al organicilor din colonia Marte, şi dacă 
era să crezi filmul, un fascist şi anti-social pe 
jumătate nebun, condusese o revoluţie eşuată 
prin care să elibereze colonia de guvernul de 

pe Pământ şi să instaureze concepţia lui Nel de 
societate liberă. Fusese nevoie de surprinzător 
de mult timp pentru suprimarea revoltei, în 
principal din cauză că majoritatea coloniştilor îl 
sprijineau pe Nel, iar Pământul nu avea forţe 
militare. In cele din urmă, Nel reuşise să scape 
într-o navă ce se îndrepta spre o destinaţie 
necunoscută, într-un loc în care se presupunea 
că stelele aveau planete ce era posibil să fie 
locuite de tereştri. Corpul lui îngheţat criogenic 
se afla fără îndoială încă în navă. Aveau să 
treacă alţi o mie de ob-ani, înainte să ajungă în 
raza vreunei astfel de planete. 

Cu toate acestea, filmul arăta moartea lui 
Nel într-o luptă încrâncenată în labirinturile de 
sub Syrtis Major. Cei trei eroi, Moses Howard 
Kigl, Curleigh Estarculo Lu-Dan şi Lawrence 
Amir Bulbul, erau susţinători  înfocaţi ai 
guvernului de pe Pământ, rebeli împotriva 
rebelilor. Deşi ei jucaseră de fapt un rol mic 
dar vital în războiul împotriva revoltaţilor, 
filmul spunea că ei învinseseră revoluţia cu 
foarte puţin ajutor din partea celorlalţi. În 
acelaşi timp, filmul nu menţiona că după război 
cei trei fuseseră condamnaţi pentru 
delapidarea unei bănci de date şi evaziune şi 
trimişi în centre de reabilitare pentru zece ob- 
ani. Pe de altă parte, scenariştii acelei versiuni 
avuseseră simţul umorului şi arătaseră trio-ul 
aşa cum fuseseră în viaţa reală, adică nişte 
clovni cu ifose, dar foarte norocoşi. 

Lui Duncan îi făcea plăcere să revadă 
Revolta de pe Marte - trecuseră zece sub-ani 
sau şaptezeci de ob-ani de când îl văzuse 
ultima dată. Plăcerea lui era însă micşorată 
întrucâtva de nelinişte. li era teamă că Snick şi 
Cabtab nu aveau să înţeleagă de ce atrăsese 
atenţia asupra unei anumite scene. Totuşi, ei 
se prinseseră repede că era vorba de ceva 
despre care nu puteau discuta deschis. Cel 
puţin aşa spera. 

Cu câteva secunde înainte ca scena să 
apară pe ecran, îi strânse de mâini. 

— Urmăriţi partea asta. O să vă placă mult şi 
poate o să aveţi de profitat de pe urma ei. 

— Oh, am mai văzut-o, zise Snick. 

— Şi eu, aşa cum am spus-o deja, zise 
tunător Cabtab. Dar este puţin cam incredibil, 
să ştii. Dacă nu ar fi mers totul perfect, cei trei 
fraieri ar fi fost ucişi. Asta se poate întâmpla 
numai o dată dintr-o mie de încercări, nu este 
o probabilitate prea bună. Totuşi, trebuiau să 
încerce. 

— Exact, spuse Duncan. Trebuiau să încerce. 
Nu ar mai fi avut o altă şansă, într-o astfel de 
situaţie. 

— Da, zise Snick. Dar dacă Nel nu ar fi intrat 
în celulă ca să-i interogheze? Nu ar fi putut 
face nimic. Ar fi fost executaţi, şi acesta ar fi 
fost sfârşitul lor şi poate şi al posibilităţii de 
victorie a Pământului. 

— Dar Nel a intrat, spuse Duncan. Şi asta a 
însemnat totul. 

În acelaşi timp în care prizonierii erau 
filmati, vocile lor erau examinate în frecvenţă. 
Dacă ele revelau vreo emoție inexplicabilă, 
orice undă de încordare nepotrivită, frazele 
asociate cu ele apăreau în portocaliu pe ecran. 
Asta îi alerta pe supraveghetori, care aveau să 
revadă frazele, ca să le studieze. Duncan spera 
că supraveghetorii aveau să pună orice urmă 
de încordare pe seama filmului. Cum era vorba 
de o rebeliune şi de o organizaţie subversivă, 
era normal să-i incite pe cei trei spectatori. 

Când scena ajunsese la jumătate, Duncan îi 
strânse din nou de mână pe tovarăşii lui. 

— Inţelegeţi ce vroiam să spun? întrebă el. 

Snick şi Cabtab aprobară din cap. 


411 


Capitolul 28 


Duncan se afla în apartament de zece zile 
consecutive. Şedinţele cu Carebara, acum 
ţinute de două sau chiar de trei ori pe zi şi 
durând o oră sau două fiecare, nu aduseseră 
nimic util. Adică erau infructuoase, dacă era 
să-l creadă pe Carebara. Era posibil ca acesta 
să nu spună toate informaţiile subiectului lui şi 
totuşi să raporteze anumite progrese lui 
Ruggedo. Totuşi, Cabtab şi Snick nu observară 
decât eşecuri, în timpul prezenţei lor. Ei nu 
erau tot timpul de faţă şi era posibil ca 
profesorul să cenzureze anumite părţi ale 
benzilor înregistrate în absenţa lor. Cei doi 
prieteni îi spuseră lui Duncan că profesorul 
folosea tot mai des droguri. Acestea erau 
întotdeauna administrate după ce Duncan 
devenea inconştient, de obicei cu siringa sau 
prin ungerea pieii cu lichide. Duncan nu avea 
nevoie de mărturia celorlalţi ca să-şi dea 
seama că profesorul făcea experimente cu 
chimicale asupra lui. Durerile de cap de după 
şedinţe erau mai numeroase şi mai puternice, 
şi deseori era atât de ameţit încât îi venea să 
vomite. Totodată, cu două zile înainte apăruse 
o iritaţie roşie, cu băşici mari şi apoase, care îi 
acoperise picioarele, vintrele şi fesele. 

— De ce nu renunţi înainte să mă ucizi? îi 
spuse Duncan lui Carebara. 

— Ucide sau vindecă, zise vesel profesorul. 

Duncan urlă şi îşi repezi pumnul înainte. 
Nimeri bărbia lui Carebara, care se poticni cu 
spatele şi căzu. 

Duncan, înjurând şi cu faţa roşie, înşfăcă 
geanta cu instrumente medicale ŞI 
medicamente şi începu să o învârtă, ţinând-o 
de un capăt. Din geanta deschisă începură să 
zboare siringi, sticluţe, tuburi, un stetoscop şi o 
cutie cu tifon. Cabtab şi Snick rămaseră 
nemişcaţi, privindu-l cu ochii mari. Furia lui 
bruscă îi luase prin surprindere, ca şi pe 
Carebara şi, de fapt, ca şi pe însuşi Duncan. Îşi 
reveni rapid şi se aşeză pe canapea, respirând 
greoi. Aşa cum se aşteptase, uşa se deschise 
câteva secunde mai târziu. Intrară Flapnose, 
Thinlips şi Stripes, fiecare în mâini cu o armă 
cu protoni. Acestea erau reglate la forţa de 
paralizare, ca de obicei, deşi ceea ce pentru 
unele persoane putea avea doar un uşor efect 
paralizant, pentru altele efectul putea fi mult 
mai puternic. lar o încărcătură uşoară ţintită în 
cap putea produce traume cerebrale 
permanente. 

Duncan ridică mâinile, în semn de apărare. 

— Aţi văzut, zise el. M-a provocat, m-a 
înfuriat. Mi-am pierdut controlul pentru o clipă. 
Ceea ce e de înțeles, în asemenea 
circumstanţe. 

— Taci din gură! zise Flapnose. 

Făcu semn cu arma şi Stripes, o femeie 
solidă cu părul blond tuns paj, îngenunche 
lângă Carebara. După ce îşi băgă arma în toc, 
deschise o pleoapă a profesorului, se uită la 
pupilă şi apoi îi căută pulsul, la încheietură. 
Carebara gemu, murmură ceva şi încercă să se 
ridice. Ea îl împinse la loc, zicând: 

— Stai domol, cetăţene. 

Deşi Carebara protestă că putea să se ridice 
şi să meargă, Flapnose insistă să rămână 
lungit şi nemişcat. Paznicul folosi ecranul de 
perete ca să cheme un bărbat şi o femeie. 
Duncan observă că Flapnose nu le folosise 
numele. Femeia era cea care apăruse pe 
neaşteptate din bucătărie în hol. Pe bărbat, 
Duncan nu-l mai văzuse niciodată. Presupuse 
că era unul dintre servitori. Omul desfăcu o 
targă şi, ajutat de femeie, îl urcară pe 
Carebara pe ea, ridicară targa şi îl scoaseră din 
cameră. Probabil ca să-l ducă la infirmerie, de 
a cărei existenţă era sigur. 

Flapnose spuse, încruntat şi cu nările 
fremătând ca ale unui iepure: 

— Nu vor mai exista alte izbucniri, Beewolf. 
lar de acum înainte, în timpul şedinţelor vor sta 
aici unul sau mai mulţi paznici. 

— N-am încercat să-l ucid! zise Duncan. 

Flapnose nu răspunse. Le ordonă celorlalţi 
doi să culeagă obiectele răspândite din geantă. 
Duncan era dezamăgit. Impinsese cu piciorul 

un tub de ceața a adevărului sub canapea, dar 
Stripes îl găsise. Apoi ieşiră toţi trei din 
cameră. 

Duncan se gândi că paznicul poreclit Flatass 
se afla în camera de supraveghere. 
Întotdeauna era cel puţin unul acolo. Dacă 
respectivul considera că o anumită situaţie 
scăpase de sub controlul paznicilor, putea 
chema ajutor. Duncan nu ştia de cât timp ar fi 
avut nevoie să ajungă acolo alţi PUPA înarmaţi. 
Asta depindea de cât de aproape de acea zonă 
locuiau şi de asemenea de momentul apelului. 
Dacă avea loc aproape de miezul nopţii ar fi 
putut să vină foarte puţini, poate nici unul. Se 
îndoia că paznicii îşi făceau griji în privinţa 
asta. 

Dar el era îngrijorat. Nu în legătură cu cei pe 
care i-ar fi putut chema paznicii în ajutor, ci cu 
lipsa progresului în timpul şedinţelor. Dacă 
Ruggedo ajungea la concluzia că el, Duncan, 
nu va putea evoca niciodată tehnica prin care 
minţea sub efectul ceţei, atunci probabil că 
Ruggedo avea să renunţe la el. Să-l ucidă sau 
să-i stoneze, pe el, pe Cabtab şi Snick. Trebuia 
să-l convingă cumva pe şeful PUPA că era 
profitabil să-l păstreze. 

„Deci, nu-mi amintesc cum cream o nouă 
personalitate?” îşi spuse Duncan. „Ce mă 
opreşte să recreez? Nu sunt aceeaşi persoană 
plină de imaginaţie, inventivă şi dăruită cu 
ceva unic ca şi ceilalţi? Oricum, sunt acelaşi, în 

anumite privinţe. De ce să nu încerc să 
redescopăr tehnicile?” Nu. Redescoperire era o 
descriere greşită. Nu putea săpa în sine ca un 
arheolog al psihicului. Trebuia să fie ca un om 
din Noua Epocă de Piatră care avea brusc 
viziunea cultivării plantelor şi domesticirii 
animalelor. Trebuia să inventeze Revoluţia 
Agricolă a psihicului. Să o reinventeze. 

Era mai uşor de spus decât de făcut. Cu 
toate acestea, timp de două zile lucră asupra 
formării unei noi personalităţi, în intervalele 
cât era lăsat în pace şi în care ar fi putut să 
doarmă. Cum trebuia să fie vorba de o viaţă 
scurtă şi creată cu un singur scop, acela de a-l 
păcăli pe inchizitor, nu cree identitatea unui 
om complet, cu un trecut lung. Nu trebuia 
plasată în nici o bancă de date. Era destinată 
numai ca să păcălească. 

Intins pe canapeaua mare, cu ochii închişi şi 
ecranele oprite, cu tot ce era în jurul lui închis, 
separat, plutea într-un întuneric care se 
întindea până la graniţele universului, dacă 
exista aşa ceva. Era singur în neant, un spaţiu 
fără planete, stele şi praf cosmic, fără nici un 
fel de materie, şi deci nu era cu adevărat un 
spaţiu, căci nu există spaţiu fără materie. Nici 
chiar prezenţa lui nu afecta acel univers, care 
nu avea limite acum, ci se extindea spre 
infinitate. O infinitate care nu era infinitate, 
pentru că infinitatea trebuie să aibă un punct 
de plecare, chiar dacă nu are sfârşit. EI, 

prezenţa lui, dar nu şi el ca persoană, nu avea 
masă care să influenţeze spaţiul, oricât de 
infim. El era doar o imagine reflectată de o 
non-oglindă. 

Acea imagine avea să se numească Jefferson 
Cervantes Caird, dar nu avea să fie identică cu 
omul despre care Duncan îşi amintea prea 
puţine. Cu excepţia cazului în care, prin 
coincidenţă, alegea anumite elemente de 
caracter care îi aparţineau lui Caird-numărul 
unu. Deşi asta l-ar fi ajutat mult pe Duncan în 
efortul lui de a-şi aminti tehnicile de minţire, i 
se refuzase accesul la dosarele primelor şapte 
persoane, existente în banca de date. Puţinul 
pe care-l ştia despre el provenea de la Snick şi 
din casetele şedinţelor. Fără îndoială, Carebara 
consultase acele dosare, dar el era interesat în 
principal dacă Duncan îşi amintea sau nu acele 
tehnici. Era foarte probabil ca el să nu-l 
chestioneze pe Duncan în legătură cu 
amintirile lui despre detalii intime ale vieţii lui 
Caird. Şi chiar dacă o făcea, Duncan putea 
răspunde că îşi amintea doar tehnicile. 

„S-ar putea ca asta să fie adevărat”, se 
gândi Duncan. „De unde ştiu că le-am creat? 
Poate că este o scurgere de la Caird şi eu nu 
fac altceva decât să rulez o bandă mnemonică 
în minte? Sau într-una din minţile mele?” 

Era o posibilitate foarte puternică, deoarece 
nu avea nici cea mai mică îndoială că ceea ce 
făcea avea să meargă. Singura lui lipsă de 

încredere era referitoare la capacitatea 
altcuiva de a folosi tehnicile lui. Formarea lor i 
se părea ridicol de uşoară. Totuşi, asta se 
datora faptului că el era unic. Un complex 
întâmplător de caracteristici genetice, care nu 
avea să fie duplicat niciodată, combinat un 
mediu familiar unic, îl făceau să fie singurul 
care să poată folosi acele capacități ale sale. 

Sau poate că nu. Tot ce putea face 
deocamdată era să obțină ceva prin care să le 
dea lui Carebara şi Ruggedo speranţa că el era 
util. 

Acum un punct albastru strălucitor ţâşni în 
abisul întunecat spre imaginea lui Caird II, sau 
poate dinspre ea. Nu exista nici o direcţie în 
acel non-spaţiu. Să mergi undeva în acel 
mediu - chiar şi non-spaţiul era un mediu - 
însemna să mergi pretutindeni. Acum, punctul 
albastru se umflă şi umplu tot ceea ce Duncan 
putea să vadă sau nu putea să vadă. Era un 
filament rotitor, răsucit în jurul propriei axe 
longitudinale, iar lumina lui continuă devenise 
acum un albastru care clipea rapid. Îl învălui pe 
Caird Il, deşi Duncan încă mai putea să-l vadă, 
foarte slab. Apoi se contractă, aducând cu el 
non-spaţiul, aşa încât Caird Il, strălucind 
albastru, era singurul obiect pe care Duncan 
putea să-l vadă sau chiar singurul la care 
putea să se gândească. Nu ştia cum era 
capabil să se gândească la asta şi totuşi să nu 

se gândească la ceea ce nu trebuia să se 
gândească. 

Filamentul care se contopise cu Caird II se 
unise, devenise una cu fiecare celulă a corpului 
lui Caird Il. Şaptezeci şi cinci de trilioane de 
celule conţineau acum aceeaşi cunoaştere, 
deveniseră bănci de date identice, atât de mult 
încât ştiau tehnicile de minţire. În nucleul 
fiecăreia se rotea un filament albastru care nu 
putea fi detectat prin mijloace chimice sau 
electronice. Sau aşa i se părea lui Duncan, iar 
dacă procesul funcţiona, ce conta că nu putea 
fi detectat ştiinţific? 

Filamentul albastru conţinea în câmpul lui 
tot ceea ce Duncan vroia să devină Caird Il. 

Acum, figura lui Caird începu să se rotească 
precum elicea unui avion vechi, încet, apoi mai 
repede, mai repede, şi mai repede, până 
deveni un albastru sclipitor solid. Apoi, ca şi 
cum câmpul electromagnetic în care se afla 
fusese oprit, ţâşni în faţă. Şi în acelaşi timp în 
spate, în lateral în trei direcţii, şi în interior şi 
spre exterior. 

Dispăru. Oriunde ar fi gonit acele imagini, 
una dintre ele intrase în Duncan şi acum 
dormea în interiorul lui. Dar putea fi trezită, iar 
Carebara avea să creadă că în sfârşit îl 
descoperise pe Caird |. 

Dormi pe canapea până când soneria care 
anunţa rotirea panoului pentru cină îl trezi. 
Profesorul apăru patruzeci şi cinci de minute 

mai târziu, însoţit de doi paznici. Nu explică de 
ce Snick şi Cabtab nu erau prezenţi. Nici nu se 
referi la faptul că Duncan îl lovise. Duncan se 
gândi să-i ceară scuze, apoi renunţă la idee. 
Fusese furios pe bună dreptate şi deşi legea 
interzicea violenţa fizică în orice situaţie, cu 
excepţia auto-apărării, Duncan avea 
sentimentul că profesorul scăpase ieftin. 

Se întinse pe canapea şi rămase tăcut, în 
timp ce Carebara îi ataşa electrozii şi regla 
comenzile maşinii. De data aceasta, în loc să 
folosească tubul pulverizator, Carebara îi spuse 
lui Duncan să deschidă gura. Ţinu o pipetă 
mică deasupra limbii lui Duncan şi strânse 
bulbul de la capătul ei. Duncan simţi ceva 
umed şi rece şi simţi un parfum ca de violete. 
Se scufundă în neant atât de rapid, încât atunci 
când deschise ochii nici măcar nu era sigur 
dacă drogul avusese efect. Aruncă o privire la 
ceasul digital şi observă că trecuseră treizeci şi 
cinci de minute. Carebara, care înainte arătase 
atât de posac şi morocănos, acum zâmbea 
larg. 

Ceea ce nu-i îmbunătăţea cu nimic aspectul, 
îşi spuse Duncan. 

Se ridică şi spuse: 

— Probabil că ai găsit ceva. Un punct sau un 
filon? 

— Cum? zise Carebara, clipind din ochii lui 
mari şi verzi. 

Evident, nu înţelesese referirea. 

— Cum a mers? 

Continuând să zâmbească, profesorul îşi 
frecă palmele, un gest oarecum similar cu 
acela al unei călugăriţe care îşi ciocnea cleştii 
înainte să-şi atace victima. Sau îi aducea 
aminte de o altă insectă? 

— Am găsit localizarea corectă. Acum, vom 
începe să săpăm! 

— Eu nu sunt o colonie de furnici, spuse 
Duncan. 

Ceru un pahar cu apă. Drogul îl deshidratase 
deja. Flatass îi aduse apa. 

— Mulţumesc, zise Duncan şi goli paharul. 

Dar gura îi era în continuare puţin uscată. 

Carebara se aşeză, dar avu prudenţa - 
remarcă Duncan - să aleagă un scaun aflat la 
distanţă de el. 

— Hai să revedem totul acum, zise el. O să 
înţelegi la ce mă refer. 

Carebara trecu rapid peste procedura 
preliminară necesară fiecărei şedinţe. Aceasta 
consta în principal în douăsprezece întrebări 
necesare ca să stabilească dacă subiectul era 
într-adevăr cine pretindea că era. Deşi se 
dovedise de multe ori că Duncan putea minţi şi 
că procedura era inutilă, Carebara lucra după 
carte. 

Apoi, profesorul trecuse prin fiecare 
identitate, mergând în urmă şi întrebând 
numai numele şi codul numeric al cetățeanului. 
Nu răspunsese nici unul până când îl ceruse pe 

al lui Jefferson Cervantes Caird. Şi atunci, în 
timp ce Carebara icnea uimit, primise 
informaţia. Profesorul fusese atât de uluit de 
acel succes total neaşteptat încât fusese 
incapabil să vorbească timp de câteva 
secunde. Copleşit, nici măcar nu verificase 
schimbarea mărimii pupilei sau indicaţiile 
aparatului referitoare la tensiunea arterială sau 
schimbările câmpului electric al pielii. Asta îl 
făcu pe Duncan să se întrebe dacă existase 
vreuna. Dar profesorul, atunci când avea să-i 
raporteze lui Ruggedo, urma să verifice 
înregistrarea indicaţiilor la momentul respectiv. 
Duncan nu era îngrijorat în privinţa asta. 

— Cum ai reuşit? întrebă el. 

Zâmbetul lui Carebara dispăru. Mâinile i se 
împreunară pe piept şi degetele începură să 
freamete. 

— Nu... ştiu. 

Işi puse mâinile în poală, se aplecă în faţă şi 
zâmbi din nou. 

— Ce contează? Pot determina asta mai 
târziu. Ceea ce este important este că am avut 
succes. A mers, indiferent ce ar fi fost. 

În timp ce îşi urmărea răspunsurile la 
întrebările entuziaste ale profesorului, Duncan 
trebui să recunoască faptul că, într-adevăr, se 
părea că mersese. Dădea răspunsurile cerute 
de  Carebara, unul câte unul. La sfârşit, 
dezvăluise liniile generale ale modului de 
creare a unei noi personalităţi. 

Ecranul de perete afişă numărul de cod al 
înregistrării şi apoi se stinse. 

— Şi acum, detaliile, zise Carebara. 

— Mâine, spuse Duncan. Sunt mult prea 
obosit ca să încerc asta. Sunt mult mai epuizat 
decât după alte şedinţe. Nu ar avea nici un rost 
să facem încă o încercare. Acum sunt stors. 

Carebara păru dezamăgit şi deschise gura, 
ca şi cum ar fi vrut să protesteze. Apoi o 
închise, îşi muşcă buza pentru o clipă, îşi frecă 
degetele şi zise: 

— Foarte bine. Ne vom ocupa de detalii 
mâine, imediat după micul dejun. 

Duncan se ridică o dată cu profesorul. 

— Şi eu sunt foarte emoţionat. Incepusem să 
cred că nu există nici o speranţă. Dar probabil 
că ai făcut ceva, ceva de care nu-ţi dai seama, 
ca să ajungi la această personalitate de bază. 

— Da! Dar după ce vom programa 
procedura, va trebui să ne asigurăm că 
această nouă personalitate poate minţi sub 
efectul ceţei. Nu ştiu... procesul pare atât de 
simplu... poate... 

— Te gândeşti că este posibil să nu poată fi 
învăţat de oricine? 

— Da. 

— Sunt sigur că nu va trebui să-l încerci cu 
prea mulţi oameni înainte să găseşti unul care 
să răspundă, cineva care să-l poată face la fel 
de uşor ca mine. 

Carebara se îndreptă spre uşă, cu paznicii 
după el, şi strigă peste umăr. 

— Am mult de lucru, al naibii de mult! Nu voi 
dormi la noapte! 

Duncan era sigur că profesorul avea să-l 
anunţe imediat pe Ruggedo de succesul lui. 
Dar nu era sigur dacă asta avea să-l aducă pe 
Ruggedo acolo a doua zi. Oricum, avea să vină, 
până la urmă. Atunci, dacă totul mergea aşa 
cum spera Duncan, putea încerca să evadeze, 
împreună cu Cabtab şi Snick. 

Cât de des merge totul conform planului? 

Cam o dată la zece mii, probabil. 

In ciuda acestui gând, Duncan adormi 
imediat. Dar nu înainte să-i spună noapte bună 
lui Caird Il. 

Nu primi nici un răspuns. Nici nu aşteptase 
vreunul. 

Capitolul 29 


— Îţi dai seama că din momentul în care 
toată lumea va învăţa să mintă sub efectul 
ceţei, guvernul şi justiţia vor avea mult de 
pierdut, îi spunea Duncan lui  Carebara. 
Membrii organizaţiilor subversive şi politicienii 
corupți nu ar mai fi descoperiţi aşa uşor. 
Criminalii vor scăpa de pedeapsa meritată. 
Societatea va reveni la greşeli şi erori, la 
haosul vremurilor vechi. Bineînţeles, eu nu fac 
decât să subliniez asta ca pe un punct de 
dezbatere. Se poate spune şi că această 
capacitate de a minţi atunci când vrei este un 
drept natural. Omenirea s-a bucurat de acest 
drept şi privilegiu încă de când a învăţat să 
vorbească. Minciuna vine natural şi poate este 
un dar care nu ar trebui luat oamenilor. Pe de 
altă parte, uită-te cum a beneficiat şi cum pare 
să beneficieze societatea de pe urma folosirii 
drogului adevărului. Justiţia este aproape 
întotdeauna împlinită. Cei vinovaţi nu scapă 
aproape niciodată. Cetăţeanul obişnuit se 
abţine să facă rău, ştiind că în mod sigur va fi 
prins şi pedepsit, dacă comite o fărădelege. 
Singurii criminali din Era Nouă sunt cei care 
ucid sau rănesc într-un moment de pasiune 

sau cei care sunt insuficient de deştepţi şi cred 
că pot scăpa de consecinţele crimelor lor. 

Carebara se încruntă, apoi făcu semn unuia 
dintre paznici, lui Flatass, să ducă tava cu 
farfurii murdare a lui Duncan la panoul din 
perete. Flatass, un om cu fese nedorit de mari 
din punct de vedere social, se încruntă şi el. 
Nu-i plăcea să facă treabă în locul 
prizonierului, dar se supuse. 

— Eu nu m-aş obosi să mă gândesc la astfel 
de probleme, spuse profesorul. Cunoaşterea 
tehnicilor anti-ceaţă va fi foarte restrânsă. 
Numai câţiva vor afla despre ea. 

Duncan zâmbi. 

— Aşa m-am gândit şi eu. Singurii care vor 
şti de ea vor fi oficialii foarte înalţi ai 
guvernului. 

— Exact. Şi, bineînţeles, cei care-i învaţă 
tehnica pe aceşti oficiali. 

Duncan zâmbi din nou. 

— Cât crezi că li se va permite profesorilor 
să trăiască sau să rămână nestonaţi, după ce i- 
au învăţat pe oficiali tot ceea ce ştiu? 

— Prostii! E ridicol! Trădare! Paranoia! 
izbucni Carebara. 

— Dacă crezi că este o prostie, de ce eşti 
atât de palid? 

Carebara aruncă o privire ecranului de pe 
perete, îşi pipăi gâtul şi spuse cu o voce uşor 
tremurătoare: 

— Asta nu ar fi în concordanţă cu marile 
noastre idealuri. 

— Idealuri? întrebă Duncan, şi abandonă 
subiectul. 

— Să trecem la treabă, spuse Carebara. 

— După ce mă duc la baie. Intestinele mele 
se agită întotdeauna imediat după micul dejun. 
In clipa asta îmi fac o propunere pe care n-o 
pot refuza. 

— Foarte bine, dar nu sta prea mult. 

Duncan se ridică de pe scaun. 

— De ce atâta grabă? Vine Ruggedo azi? 

Carebara îşi luă privirea de la Duncan, cu 
buzele strânse. 

— Nici nu mă aşteptam să-mi spui. 

Când ieşi din baie, Duncan văzu că în 
cameră intrase şi Stripes. 

— Un paznic nu este suficient? zise el. Ce vă 
aşteptaţi să fac, cât timp sunt inconştient? 

Carebara era în continuare încruntat. 

— Mi-am dat seama dintr-o dată că dacă poţi 
minţi cât timp eşti sub efectul ceţei, s-ar putea 
să poţi simula şi starea de inconştienţă. 

— Şi crezi că s-ar putea să încerc ceva? De 
exemplu, să te atac din nou? 

Duncan râse zgomotos. 

— Cine e paranoic acum? 

Se aşeză pe canapea. 

— Dacă eşti cu adevărat îngrijorat din cauza 
asta, nu trebuie decât să-mi verifici undele alfa 
în timp ce sunt leşinat. 

— Acestea pot fi controlate, zise Carebara. 
Eşti un fenomen foarte curios, Beewolf. Într-un 
fel, e mare păcat că trebuie să fii ţinut aici. Ar 
trebui să te afli într-o instituţie cu echipament 
de laborator sofisticat, şi sub observarea unor 
oameni de ştiinţă mult mai competenţi decât 
mine, care să te studieze. 

Oftă şi apoi spuse: 

— Dar asta nu se va întâmpla, pentru o 
vreme. După revoluţie va fi destul timp. 

— Eu voi fi prizonier şi atunci? 

— Nu eu hotărăsc asta. 

Carebara  ataşă electrozii şi  îndreptă 
antenele maşinăriei spre diverse părţi ale 
corpului lui Duncan. 

— Îţi voi pune câteva întrebări, cât timp vei 
fi inconştient. 

Era evident că acestea aveau rolul să afle 
cât de mult îşi amintea Duncan despre Caird, 
în timp ce era treaz. lar asta era mai uşor 
pentru Duncan decât se aşteptase. Inchise 
ochii şi chemă imaginea lui Caird ll, cu 
picioarele încurcate în rădăcini lungi, roşii şi 
strălucitoare, care se întindeau în abis, până se 
pierdeau în întuneric. Duncan deveni efectiv 
Caird Il, deşi reţinuse suficient din Duncan ca 
să joace rolul acestuia, atunci când profesorul i 
se adresa cu acel nume. 

Carebara citea întrebările de pe o listă pe 
care o ţinea în mână. Duncan se întrebă dacă 
fuseseră pregătire de Ruggedo. Avea impresia 

că Ruggedo ştia mult mai multe despre 
personalităţile lui anterioare decât Carebara. 

— Ce ştii despre Charles Arpad Ohm? 

Intrebarea îl smulse pe Duncan din reverie. 
Sărise spre el ca într-o ambuscadă. 

— Ohm? repetă Duncan. Ştiu doar ceea ce 
mi-ai spus despre el. A fost personalitatea mea 
de sâmbătă în Manhattan, un nespălat, un 
nepricopsit, un beţiv. 

— Asta este tot ce-ţi aminteşti? 

— Da. 

Nu era adevărat. Câteva feţe trecuseră 
fulgerător prin faţa acelui ochi interior. A lui. A 
lui Snick. A lui Ruggedo. Dar... Ruggedo se 
numea... cum se numea...? 

— Eşti sigur? 

Carebara se uita pe ecranul de pe perete, pe 
care erau afişate cu caractere mari indicaţiile 
aparatului. Acum, acestea indicau că Duncan 
era foarte relaxat şi purta o conversaţie 
obişnuită cu un prieten. 

Carebara îşi aruncă mâinile în sus şi zise: 

— Puah! Ce rost are? 

— Da, sunt sigur, spuse Duncan. Nu ştiu 
despre Ohm decât ceea ce mi-aţi spus voi. 

Carebara reveni la întrebările legate de 
Caird. Duncan răspunse la ele automat, 
folosind numai o parte a atenţiei lui. Din când 
în când era deviat de la şuvoiul principal al 
gândurilor lui de incapacitatea de a oferi datele 
pe care le cerea Carebara. Atunci spunea: 

— Nu-mi amintesc. 

După care se întorcea la pescuirea acelui 
nume care se încăpăţâna să-i scape. Ţopăia în 
permanenţă la marginea amintirii, ca un 
cangur nebun. 

Ruggedo? Ruggedo? Ruggedo? 

Asta îi sugera ceva. Ce anume? Covoare? 
Indivizi? 

Era ceva legat de ceasuri. Ceasuri? 
Dispozitive de măsurare a timpului? Afişaje 
digitale? Cronometre? Cron... cron... cron... 
Instrumente vechi de măsurare a timpului. 
Gnomon? Un gnomon era... acum se 
apropiase... un triunghi de metal sau un ac pe 
un cadran solar. Timpul era dedus după umbra 
pe care o arunca pe cadran. Dar ce legătură 
avea un gnomon... o parte a unui cadran 
solar...? Ah! Ca un ecran pe care apărea brusc 
un singur cuvânt, sclipitor: GNOM! 

Dar nu era vorba chiar de asta. 

Gnom, gnom, gnom. 

NOME! 

Personajele, spiriduşii din seria Oz a lui 
Baum, creaturile rele şi lipsite de iubire care 
trăiau sub pământ. Regele lor era Ruggedo! 

— De ce zâmbeşti? întrebă cu asprime 
Carebara. 

— Nu are nici o legătură cu tine, spuse 
Duncan. Următoarea întrebare, te rog. 

— Nu ai răspuns la ultima. 

— Nu ştiu. 

Şeful PUPA era un ticălos sardonic. Alesese 
acel nume pentru că Ruggedo era regele unei 
grupări subterane. Regele Nome al lui Baum îşi 
dedicase viaţa sordidă invadării şi cuceririi 
naţiunii măreţe şi fericite de pe suprafaţa 
însorită a Pământului, Oz. Oz nu reprezenta 
nici un pericol pentru el şi nu vroia decât să fie 
lăsat în pace. Dar Ruggedo nu putea suporta 
ideea acelei vieţi fericite. In plus, deşi în 
regatul lui întunecat şi înconjurat de piatră 
avea tot aurul şi diamantele pe care şi le putea 
dori chiar şi cel mai avar om, el vroia pământul 
acela în aer deschis din Oz. 

Duncan se întrebă dacă Ruggedo din PUPA 
fusese conştient, atunci când alesese acel 
nume sub care să se ascundă, că planurile lui 
Ruggedo Nome fuseseră întotdeauna dejucate, 
iar el ajunsese mereu cu dosul în noroi şi cu 
Glinda, bagheta magică, înfiptă în el. 

Oamenii şi animalele din Oz, toate creaturile 
vii, inclusiv copacii, erau nemuritori. Zâna 
Lurline aruncase o vrajă asupra pământului, 
prin care nimeni nu îmbătrânea sau murea. 
Chiar dacă un om era tăiat în bucăţi, trăia. 
Bucăţile zvâcneau o eternitate. 

Nemurire. Asta... ideea verde se retrăgea în 
spatele unui pustiu tot mai mare, ca Deşertul 
Morţii care înconjurase ţinutul lui Oz. 

— lisuse! strigă el, ridicându-se pe canapea. 

Carebara sări în sus şi aruncă lista în aer. 

— Ce e? Ce e? 

Nemurire! 

Faţa lui Ruggedo, ochii lui cu pleoape grele 
strălucind puternic, ca un semafor, zâmbetul 
lui superior şi omniscient, se înălţase din acea 
pustietate maronie. Ca fantoma lui Samuel 
chemată de Vrăjitoarea de Endor. 

— Ohm! spuse Duncan cu voce tare. 

Carebara, în genunchi şi căutând lista ce 
alunecase sub un scaun, îşi întoarse capul spre 
Duncan. 

— Ohm? Ce e cu Ohm? 

Datorită rezistenţei lui mentale, faţa lui 
Duncan nu spuse nimic profesorului. Pe ecran 
apăru un salt al tensiunii arteriale, o bătaie mai 
rapidă a inimii, o furtună electrică pe pielea lui, 
o accelerare a adrenalinei în sânge, o explozie 
de unde F în cerebel. Profesorul nu văzu toate 
acestea, dar avea să studieze benzile ulterior. 
Duncan spera că până atunci asta nu mai avea 
să conteze. Dar acum... închise ochii, vizualiză 
câmpiile verzi, un unicorn alb alergând pe ele, 
el, cu cu coarne de ţap şi picioare păroase, 
călare pe fecioara spre care se îndrepta 
unicornul, dar la care avea să ajungă cu câteva 
minute prea târziu. 

Deschise ochii. Aşa cum sperase, afişajele 
indicau acum un om liniştit. Asta, bineînţeles, 
nu însemna aproape nimic. Existau sute de mii 
de oameni care-şi puteau controla reacţiile la 
stress, în urma multor ani de exerciţii. Acesta 
era motivul principal pentru care, atunci când 

administrau ceața adevărului, poliţiştii foloseau 
detectoare de minciuni psihice/electronice, ca 
auxiliare. 

— Ce e cu Ohm? repetă Carebara. 

Nu fusese doar o amintire firavă. Fusese o 
izbucnire, un gheizer, care se înălţase, apoi 
căzuse şi dispăruse. Fulgerarea fusese atât de 
plină de imagini şi cuvinte, încât Duncan nu 
reuşise să le vadă pe toate. Totuşi văzuse şi îşi 
amintea destul. 

EI, Charles Arpad Ohm, se afla în 
apartamentul secret din Turnul Evoluţiei din 
Manhattan. Ruggedo vorbea cu el, dar 
Ruggedo era Gilbert Ching Immerman, un om 
despre care se credea că murise de mult. 
Immerman era bunicul şi străbunicul lui, şi era 
fondatorul şi capul organizaţiei subversive din 
care făcuseră parte Caird şi celelalte şase 
personalităţi ale lui, o organizaţie care ulterior 
fusese descoperită şi zdrobită. Immerman 
reuşise cumva să scape nedescoperit şi era în 
continuare unul dintre consilierii guvernului 
mondial. În loc să-şi abandoneze planurile, el 
organizase un alt grup. Sau poate rămăşiţele 
fostei grupări. 

Immerman crease un compus biochimic pe 
care-l numise elixirul nemuririi, deşi nu asigura 
viaţa veşnică. 

— Prelungită de şapte ori! murmură Duncan. 

— Cum? întrebă Carebara. Te-am întrebat 
despre Ohm! 

— Oh, zise Duncan. Pentru o secundă am 
crezut că îmi amintesc ceva despre el. Dar 
amintirea a dispărut. Se pare că nu reuşesc să 
o readuc. 

Carebara părea încântat. 

— Măcar facem un oarecare progres. 

Elixirul lui Immerman încetinea procesul de 
îmbătrânire de şapte ori. În mod normal, un 
cetăţean care trăia până la optzeci de ani 
subiectivi, avea de fapt 570 de ob-ani. Dar un 
immer, un om care lua o porţie anuală din 
elixir şi a cărui durată de viaţă normală era de 
optzeci de sub-ani, avea să trăiască 3920 de 
ob-ani. 

Acesta era al doilea motiv pentru care 
guvernul vroia să-l captureze. O parte din 
oficialii cu funcţii înalte, probabil foarte puţini, 
dintre cei aflaţi în funcţiile cele mai înalte, 
aflaseră despre asta de la immerii prinşi. lar 
oficialii păstraseră acest secret pentru ei înşişi. 
Nu numai că-i stonaseră pe toţi immerii captivi, 
dar stonaseră şi oamenii din eşaloanele 
inferioare care aflaseră despre elixir sau 
auziseră zvonuri despre acesta. 

Snick nu ştiuse nimic despre el, dar fusese 
judecată sub acuzaţii inventate, condamnată şi 
dusă într-un depozit. 

In ciuda efortului de a se autocontrola, era 
atât de furios, încât pe ecran apăru un vârf de 
supratensiune şi o undă F de 20000 Hz. 

— E timpul să te adorm, spuse profesorul. 
Deschide gura mare, te rog. 

Duncan se trezi o oră mai târziu. Electrozii 
de pe el fuseseră îndepărtați, Carebara stătea 
alături, părând nedumerit. Îi întinse un pahar 
cu apă lui Duncan, după ce acesta se ridicase 
cu greu. Duncan goli paharul şi i-l întinse 
înapoi lui Carebara. După ce puse paharul pe 
masă, profesorul ieşi fără nici un cuvânt, urmat 
de cei doi paznici. Imediat ce uşa se închise în 
urma lor, Duncan se ridică în picioare. Era 
frânt. Gura, în ciuda apei băute, era atât de 
uscată, încât avea senzaţia că limba lui scotea 
scântei, când atingea dinţii. Creierul şi 
stomacul jucau pase cu o minge de fier încinsă. 

Se îndreptă clătinându-se spre baie şi spuse: 

— Cred că  gândacul a folosit ceata 
adevărului de patru ori asupra mea. Şi droguri, 
pe lângă asta. Este o brutalitate. 

Oricum, dacă profesorul descoperise ceva 
incitant, păstrase asta pentru sine. Duncan se 
îndoia că trădase mai mult decât vrusese 
subiectul lui să spună. Avea o listă lungă de 
proceduri pentru crearea unei noi personalităţi, 
iar asta avea să-l aducă pe Ruggedo - 
Immerman - în fugă la el. 

Uită toate acestea în timp ce îşi vomita 
micul dejun. După ce îşi clăti gura, mai bău 
nişte apă, îşi suflă nasul şi îşi şterse ochii, se 
simţi ceva mai bine. Se întinse pe pat şi închise 
ochii. Deşi avea de gând să exploreze 

rezultatele şedinţei, adormi imediat. Când se 
trezi, era prânzul. Bău nişte cafea şi mâncă 
nişte biscuiţi şi brânză. La ora unu, paznicii 
veniră să-l conducă la piscină. Deşi îl durea 
capul şi avea senzaţia că fiecare moleculă din 
corpul şi creierul lui se freca de celelalte, urmă 
rutina obişnuită. Spre sfârşitul orei, se simţea 
mult mai bine. Reuşi să-i strecoare două 
cuvinte lui Snick, în timpul unei sărituri a lui 
Cabtab, şi acestuia din urmă în timpul unei 
sărituri a lui Snick. 

— Diseară. Poate. 

Carebara veni la ora două. 

— Cred că vom merge mai repede acum. Nu 
este ceva ştiinţific, ci o simplă presimţire. 

— Ce să mai vorbim despre puterile tale 
intuitive, zise Duncan. Încă nu mi-am revenit 
de azi-dimineaţă. Vom sări peste şedinţa de 
după-amiază. 

— Ba nu, spuse Carebara, încruntându-se. 
Am început să avansăm. Nu o să ne oprim. 

— lţi garantez că va fi o pierdere de timp şi 
în plus mă voi simţi rău, zise Duncan. Nu vei 
înainta nici măcar un centimetru dacă eu nu 
cooperez, şi nu o voi face. Dacă îmi voi reveni 
până diseară, putem încerca atunci. Altfel... 

Carebara îşi muşcă buza de jos, îşi frânse 
degetele şi apoi zise: 

— Bine. Vom anula această şedinţă. Dar 
trebuie să fii gata până deseară. Este foarte 
important. 

Pentru că Immerman va fi aici? se gândi 
Duncan. 

— Voi trage un somn mai lung, voi folosi 
feedback-ul ca să scap de reziduurile drogului, 
spuse Duncan. Voi încerca să fiu pregătit. Dar 
cred că exagerezi cu utilizarea drogurilor, 
Carebara. Poate că ar trebui să aduci pe cineva 
mai competent care să le administreze. 

Faţa profesorului se înroşi, dar nu spuse 
nimic. Câteva secunde mai târziu, el şi paznicii 
plecaseră. 

Duncan se duse aproape de fereastră, atât 
cât să vadă imaginea clar, dar să nu întunece 
plasticul. Soarele strălucea pe pânzele albe ale 
ambarcaţiunilor de plăcere şi ale şlepurilor 
divers colorate. Fulgeră apoi pe fuzelajul 
purpuriu al unui zepelin şi pe panourile solare 
ale turnurilor. Un pescăruş alb plonjă la 
cincisprezece metri de fereastră. 

Dar evadarea este mai uşoară noaptea, îşi 
spuse el. 

La ora şase, Carebara îl apelă prin 
intermediul unui ecran. 

— Şedinţa este amânată pentru ora 
unsprezece. 

— De ce? 

— Nu este nevoie să ştii. 

— Cabtab şi Snick vor fi şi ei aici? 

— Pot să-ţi dau această informaţie. Da, vor fi 
acolo. Ordine. 

Duncan zâmbi. Nu putea exista decât un 
singur motiv pentru schimbarea programului. 

Capitolul 30 


Panthea Snick era întinsă pe o canapea, 
inconştientă, sub efectul ceţei adevărului. 
Carebara stătea lângă ea şi spunea: 

— Ai făcut singură vreun plan sau mai multe 
de evadare din acest apartament? 

— Nu. 

— Ai făcut vreun plan sau mai multe 
împreună cu alţii de evadare din acest 
apartament? 

— Da. 

Carebara era încântat. 

— Cu cine ai făcut planul sau planurile de 
evadare? 

— Cu William St-George Duncan şi cu Padre 
Cobham Wang Cabtab. 

— Oh, Dumnezeule, era sigur, eram sigur! 
Dar cum au făcut-o fără să vorbească între ei? 
Ascultă,  cetăţeană Snick. Răspunde la 
întrebarea mea detaliat. In ce mod, verbal, 
scris sau pe ecran, sau prin ce altă metodă, ați 
comunicat planul între voi, tu, Cabtab şi 
Duncan. 

— Ahhhh! strigă Duncan. 

Se trezi, cu inima bătându-i rapid, deşi 
panica se retrăgea repede. 

Somnul nu durase mai mult de trei minute, 
dar fusese suficient ca creierul lui să ofere 
scenariul de care se temea. Dacă temnicerii lui 
erau foarte prudenţi, puteau folosi ceața 
adevărului asupra prietenilor lui. Şi astfel 
puteau afla ceea ce vroiau. 

Mai erau cinci minute până la ora 11:00. În 
scurt timp avea să afle dacă măsurile de 
securitate pe care le putea lua Carebara 
fuseseră puse în aplicare. Totuşi, Duncan era 
de părere că profesorul nu se va gândi la acea 
măsură extremă. De ce ar fi făcut-o? 


Fiecare mişcare şi fiecare cuvânt al celor trei 
prizonieri fuseseră văzute şi auzite, sau cel 
puţin aşa credeau paznicii lor. 

Cu un minut înainte de unsprezece, uşa se 
deschise. Intrară Flatass şi Stripes, cu armele 
în mâini. Primul se duse lângă peretele băii. 
Stripes se opri lângă uşa nordică. Intrară Snick 
şi Cabtab, urmaţi de profesor. Bun! Nu 
fuseseră interogaţi în legătură cu planurile de 
evadare. 

Snick se aşeză în capătul celălalt al 
canapelei pe care stătea Duncan. Cabtab îşi 
aşeză corpul uriaş pe un scaun, lângă Duncan. 
Urmă o pauză de câteva secunde şi apoi intră 
Ruggedo-lmmerman. Purta o robă verde 
elegantă, ornată cu purpuriu, care, corelată cu 
părul lui tuns scurt şi nasul lung puţin curbat, îi 

dădea aspectul unui vechi senator roman. În 
spatele lui intră Flapnose. 

Thinlips şi Shifty se aflau probabil în camera 
de supraveghere. Sau unul dintre ei stătea în 
partea cealaltă a uşii, care acum era închisă. 

Immerman înclină din cap spre Duncan şi se 
aşeză pe un scaun, în faţa canapelei, la vreo 
doi metri şi jumătate de ea. 

Flapnose se opri la un metru în dreapta lui 
Immerman. Stătea cu braţele lui lungi pe lângă 
corp şi arma în toc. 

Carebara privi în jur câteva secunde, ca şi 
cum nu ar fi ştiut dacă trebuia să se aşeze sau 
nu. 

Immerman îi făcu semn şi spuse: 

— Acolo. 

— Mulţumesc, Excelența  Voastră, zise 
profesorul. 

Se înroşi la faţă şi aruncă o privire rapidă 
spre Immerman, în timp ce trecea în spatele 
lui. Deşi buzele lui Ilmmerman se strânseră, 
acesta nu zise nimic. Evident, nimeni nu 
trebuia să-i folosească titlul în prezenţa 
prizonierilor. Mai ales că acel titlu era rezervat 
consilierilor din guvernul mondial. 

Carebara avea să plătească mai târziu 
pentru acea scăpare. 

Immerman se uita fix la Duncan, în timp ce 
se mângâia pe burtă cu mâna stângă. In faţa 
lui Duncan fulgeră o altă imagine - bunicul lui 

ţinând în poală o pisică siameză mare şi 
mângâind-o. 

Urmă o tăcere lungă, după care Immerman 
deschise gura. 

— Scuzaţi-mă,  cetăţene  Ruggedo! tună 
Cabtab. Inainte să ne lansăm în nişte politeţuri 
sociale, pot să beau ceva? Şi doriţi şi voi? 

Immerman fu uşor surprins. Clipi şi spuse: 

— Poţi să-ţi pui ceva de băut şi poţi aduce şi 
prietenilor tăi. Eu nu vreau. Dar... 

Faţa lui deveni severă. 

— ... Nu mă mai întrerupe. Vorbeşte numai 
când îţi spun eu. 

— Vă cer scuze, cetăţene Ruggedo. Suntem 
destul de încordaţi, şi puţină băutură ne-ar 
relaxa. 

— Adu băuturile, spuse Immerman. 

Cabtab se ridică. 

— Dunc, Thea, ce doriţi? 

— Eu vreau un Wild Radical triplu, zise 
Duncan. 

— Un pahar de Tokay, spuse Snick. 

— Scuzaţi-mă, cetăţene Ruggedo, interveni 
Carebara. Alcoolul nu va afecta funcţionarea 
cetăţeanului Duncan sub efectul ceţei? 

— Mă îndoiesc, spuse Immerman. Oricum, 
acesta este cam singurul drog pe care nu l-ai 
folosit asupra lui. Poate că subconştientul lui 
va fi afectat spre avantajul nostru. 

Orice ar fi vrut să spună Immerman prin 
asta, ţinu totul pentru el, în timp ce Cabtab 

servea băuturile. Îl privi pe Padre care se duse 
la dulăpiorul cu băuturi, o cutie de tec înaltă şi 
elegantă, plasată lângă peretele exterior al 
băii. Când Cabtab ieşi din câmpul vizual al lui 
Immerman, acesta îl privi fix pe Duncan. 
Duncan nu era deranjat de privirea bunicului 
său, dar vroia să-l urmărească pe Cabtab, aşa 
că îşi îndepărtă privirea. Bătrânul nu avea 
decât să creadă că îl intimida pe prizonierul lui. 

Până acum, scena din Revolta de pe Marte 
fusese rejucată destul de exact. Aranjamentul 
mobilei, deşi nu era identic, era destul de 
apropiat. Ilmmerman permisese unuia dintre 
prizonieri să se ridice şi să se ducă după 
băuturi, exact cum îi permisese Nel lui Curleigh 
Estarculo Lu-Dan. 

În film, paznicul aflat lângă bufet nu se 
îndepărtase la apropierea lui Lu-Dan. Flatass 
totuşi se îndepărtă cu doi paşi de bufet. 

Stripes era încă lângă uşă, iar Flapnose 
rămase lângă Immerman. Stripes îl urmărea pe 
Cabtab, Flapnose pe Duncan. 

Carebara îşi drese glasul şi spuse: 

— Scuzaţi-mă, cetăţene Ruggedo. Pot lua şi 
eu un pahar de sherry? 

Immerman aprobă din cap. Flapnose spuse: 

— Cabtab, adu-i cetăţeanului Carebara un... 

— Am auzit, zise Padre. 

Deschise o uşiţă mică de sub dulăpior şi 
scoase o tavă. Puse pe ea patru pahare şi 

turnă băutură din sticlele de pe raftul de 
deasupra. 

— Grăbeşte-te, spuse Immerman pe un ton 
răguşit şi sec. 

— Da, cetăţene Ruggedo. Totuşi, propun mai 
întâi un toast. Pentru succesul nostru şi pentru 
Dumnezeu Cel Care Incă Nu Există. 

Immerman întoarse capul enervat şi îşi 
mişcă puţin corpul. 

— Nu-mi pune răbdarea la încercare! zise el 
cu o voce puternică. 

— Îmi cer scuze, cetăţene, spuse Cabtab. Cu 
marea voastră indulgență... 

Ridică paharul lui cu brandy, care era plin cu 
alegerea lui Duncan, Wild Radical. 

— Un toast! Fie ca dreptatea şi virtutea să 
triumfe! 

Înclină paharul şi mărul lui Adam se ridică şi 
cobori. Puse paharul pe tavă şi se întoarse să 
traverseze iar camera. 

Duncan îşi trase fesele mai în faţă pe 
canapea şi picioarele puţin în spate, aşa încât 
să-şi poată ridica călcâiele. Vârfurile pantofilor 
apăsau puternic în covor, iar mâna dreaptă 
stătea pe braţul canapelei. 

Se uită din nou la Immerman şi spuse: 

— Ce ai de gând să faci cu noi atunci când 
nu-ţi vom mai fi utili? 

Făcu o pauză şi adăugă. 

— Bunicule! 

Immerman tresări uşor. Ochii lui se măriră. 

— Ţi-ai amintit? 

Flapnose se uita la Immerman. 

Duncan îi aruncă o privire lui Cabtab. 

Padre trecea pe lângă Flatass. Intoarse capul 
şi scuipă băutura din gură în ochii paznicului. 

Ca şi în film, rejucând rolul lui Lawrence 
Bulbul Amir, Duncan sări şi alergă spre 
Immerman. Cu coada ochiului o văzu pe Snick 
atacându-l pe Flapnose. Mâna şefului paznicilor 
era pe patul armei din toc. 

Duncan şi Snick strigară, ca să mărească 
confuzia  temnicerilor lor şi ca să le 
încetinească reacţia, fie şi cu o fracțiune de 
secundă. 

Ceilalţi ţipară şi ei. 

Immerman se ridică de pe scaun, exact în 
clipa în care mâna lui Duncan se strângea în 
jurul gâtului lui. Căzu pe spate şi scaunul se 
răsturnă, cu Immerman încă pe el şi sub 
Duncan. Se rostogoliră de pe scaun, cu bunicul 
lui deasupra. Immerman, vânăt la faţă, încercă 
să-i scoată ochii lui Duncan. Apoi se prăbuşi, 
deşi nu era pe deplin inconştient. 

Duncan se rostogoli într-o parte şi vru să se 
ridice, când Carebara căzu peste el, ţipând. Se 
prăbuşiră amândoi, dar profesorul se opri din 
ţipat şi leşină. De la tâmplă îi curgea sânge, 
din rana făcută de patul armei lui Snick. 

Snick spuse, respirând greoi: 

— S-a terminat! 

După care exclamă: 

— Oh, Dumnezeule! 

Duncan se ridică, clătinându-se. Immerman 
se ridica şi el, dar gemu şi căzu pe burtă, când 
Duncan îl izbi cu piciorul în gât. 

Flapnose era întins pe spate, cu mâinile 
întinse. Capul lui stătea într-un unghi nefiresc. 

Duncan o văzu pe Snick alergând în partea 
cealaltă a camerei, spre corpul prăvălit al lui 
Cabtab. Duncan se uită după Stripes şi o văzu 
lângă uşă, întinsă pe burtă, cu arma la câţiva 
centimetri de mâna deschisă. Cabtab o 
împuşcase după ce luase arma lui Flatass. Dar 
probabil că ea se ridicase de pe podea şi îl 
atacase pe Cabtab din spate. Stripes reuşise 
să-l împuşte pe Padre, în timp ce se luptau. 
Apoi, probabil rănită de împuşcătura lui 
Cabtab, căzuse şi ea. 

Duncan luă arma lui Flapnose, trecu 
comutatorul de la nivelul paralizare la ardere 
puternică şi se duse la colţul de lângă baie. 

Snick ridică privirea spre el, plângând: 

— E mort! 

Raza trecuse prin umărul stâng al părintelui 
şi cauterizase rana. Dar nu suficient. Din ea 
ţâşnise mult sânge. 

— Îl vom jeli mai târziu, spuse Duncan. 
Ceilalţi doi paznici i-au anunţat probabil pe 
servitori şi pe cine mai ştie cine. 

Verifică celelalte corpuri. Carebara şi 
Immerman  respirau greoi. Nu-i păsa de 
profesor, dar îl vroia pe bunicul lui viu şi cu 

creierul limpede. Duncan le pulveriză ceaţă în 
faţă, din tubul pe care-l scoase din sacul lui 
Carebara. 

— Stripes, Flatass şi Flapnose sunt morţi, 
zise Snick. Flatass are gâtul rupt. Probabil că 
Padre a făcut-o, înainte să moară. 

— Şi tu i-ai frânt gâtul lui Flapnose. 

— Da. 

ÎI aveau pe Ilmmerman ca ostatic, dar 
paznicii puteau să vadă şi să audă tot ce se 
întâmpla în cameră. Orice ar fi făcut el şi Snick, 
acest mare dezavantaj rămânea în continuare. 

— A mers conform scenariului, spuse el. 
Numai că... Lu-Dan nu murea, în film. 

— Rescris, zise ea şi râse îndurerată. 

Duncan se încordă, aşteptându-se ca râsul 
să devină isteric. Ea se opri şi începu să adune 
armele şi să ia încărcătoarele de rezervă din 
buzunarele paznicilor. După ce aranjă armele 
pe masă şi puse cilindrii în buzunarele robei, îi 
întinse lui Duncan şase încărcături. 

— Nu avem nevoie de Carebara, spuse ea, 
arătând spre profesor. 

— Nu, nu-l vom ucide. S-ar putea să avem 
nevoie de el. 

Ecranul de pe perete arăta că trecuseră 
patru minute de la intrarea lui Immerman în 
cameră. 

Duncan îi făcu semn lui Snick să-l urmeze. 
Când trecu de uşa băii, se opri şi se întoarse. 

Snick se opri în partea cealaltă a uşii, ca să 
poată vedea uşa principală a apartamentului. 

— Dacă cuvântul lor valorează ceva, atunci 
în baie nu există monitoare, spuse Duncan 
încet. Tu blochezi ecranul din spatele tău, de 
deasupra ferestrei. Când îmi răspunzi, bagă 
capul în baie, doar atât cât vorbeşti. Foarte 
scurt. lată ce trebuie să facem. Il aducem pe 
Immerman aici şi eu voi închide uşa. Tu vei sta 
de pază, în timp ce eu îl interoghez. 
Deocamdată, nu vreau decât să aflu de la el 
arhitectura apartamentului şi numărul de 
persoane din el. Precum şi camerele în care 
dorm oamenii, şi orice cod ne-ar putea fi util. 
Mai am şi alte întrebări pentru el, cu adevărat 
importante, dar acestea pot aştepta. Trebuie 
să scăpăm de aici şi să aflăm dacă a fost 
chemat ajutor de afară. Intrebări? 

— Immerman? A 

— Numele real al lui Ruggedo. lţi dau detalii 
mai târziu. Il voi căra eu aici. Tu păzeşte uşa. 
Strigă, dacă apare ceva. i 

Duncan nu  pierdu vremea. Incepu 
interogatoriul, deşi nu ştia dacă omul era încă 
inconştient din cauza rănilor sau îşi revenise. 
Se părea că Ilmmerman ar fi fost conştient 
deja, dacă nu ar fi fost drogat cu ceața 
adevărului. Răspunse imediat, deşi destul de 
slăbit. 

Avu nevoie de mai mult timp decât îşi putea 
permite, dar un om aflat sub efectul ceţei 

adevărului nu oferea datele cerute ca şi cum ar 
fi spus o poveste, nu „spunea totul”. Trebuia 
condus pas cu pas. Totuşi, Duncan reuşi să afle 
aranjamentul camerelor şi numărul de oameni 
din complex. Thinlips, care se numea Singh şi 
Shifty, al cărui nume era Bottlejay, stăteau de 
pază în camera monitoarelor. Cei doi servitori, 
o femeie numită Pal şi un bărbat, Wisket, erau 
sau fuseseră în camera lor. 

Immerman plecase din Zurich cu două ore în 
urmă, cu o rachetă-expres guvernamentală, 
aterizase pe Aeroportul Starshower, şi venise 
cu un mic avion organic până deasupra 
turnului. O uşă de pe acoperiş se deschisese 
datorită unui cod transmis prin radio, iar 
avionul aterizase în camera hangarului. Acesta 
era alături de holul principal, în şir cu celelalte 
două apartamente - ale altor oficiali foarte 
înalţi ai guvernului, presupuse Duncan - şi se 
afla în colţul de nord-est, faţă de apartamentul 
lui Immerman. Pilotul, Wayne, se afla în hangar 
sau în bucătărie şi era înarmat. 

Fiind un consilier mondial, Immerman putea 
sări peste orele regulate de stonare, atunci 
când considera necesar, şi putea ignora zonele 
temporale care  restricţionau majoritatea 
cetăţenilor, în timpul călătoriilor. 

Duncan scoase capul din baie şi îi făcu semn 
lui Snick să se apropie de uşă. li şopti toate 
informaţiile, iar ea le repetă în şoaptă, aşa 
încât el să fie sigur că înţelesese corect schiţa 

apartamentului. Duncan se duse la săculeţul 
lui Carebara şi căută în el până găsi o seringă 
şi o fiolă cu pentotal de sodiu. Cum nu ştia cum 
să-l pregătească pentru a face o persoană 
inconştientă timp de o jumătate de oră, îl 
întrebă pe  Carebara. După aceea, luă 
cantitatea necesară şi o injectă profesorului. 
Apoi se întoarse în baie şi repetă operaţiunea 
asupra lui Immerman. 

Pentotalul, combinat cu ceața adevărului, 
avea să-i ţină pe cei doi inconştienţi vreo 
patruzeci şi cinci de minute. Immerman, care 
era mult mai solid, avea să-şi recapete 
cunoştinţa primul, probabil. Câteva minute în 
minus nu mai contau, Duncan spera să se 
întoarcă înainte ca vreunul dintre ei să se 
trezească. 

Îi vorbi din nou lui Snick, de la uşa băii. 

— Am aflat de la Ilmmerman codul de 
comandă pentru lumini, sunet şi monitoare. 
Este un ticălos prudent. Este singurul care are 
toate codurile pentru controlul complet al 
tuturor echipamentelor electrice de aici. Pentru 
eventualitatea în care trebuia să execute o 
retragere rapidă. 

— Asta ne va fi de ajutor. 

— Da. Am stins luminile şi toate detectoarele 
de sunet, cu excepţia receptorului de care am 
nevoie ca să controlez alimentarea cu energie. 
Am stins şi dispozitivele în infraroşu. Oamenii 
lui au echipament de vedere în IR. 

Duncan ieşi din baie şi se adresă celui mai 
apropiat ecran de perete. Codul, opusul unui 
„Sesam, deschide-te!”, avu ca efect lăsarea un 
întuneric instantaneu. Acum supraveghetorii 
nu mai puteau nici să vadă interiorul camerei, 
nici să audă sunetele din ea. Presupuse că nu 
aveau să rămână în întuneric prea mult, totuşi. 
II întrebase pe Immerman dacă personalul lui 
avea lanterne, şi acesta îi  răspunsese 
afirmativ. Probabil că acum bâjbâiau după 
dulapurile în care se aflau lanternele. 

Uşa de ieşire a camerei era situată direct 
vizavi de debaraua pentru mâncare. Aceasta 
nu avea nici o uşă spre hol. Bucătăria era la 
sud de ea, ceea ce însemna că acolo se aflau 
unul sau mai mulţi oameni, aşteptând ca 
prizonierii să iasă din camera lor. Una dintre 
camerele paznicilor era la nord de debara. Uşa 
de pe hol a acestei camere era la trei metri 
nord de a lui Duncan. La nord de camera de 
supraveghere era a doua cameră a paznicilor, 
care avea de asemenea o uşă pe hol. Ultima 
cameră era zona de odihnă a paznicilor, şi ea 
nu avea uşă spre hol. 

Împotriva lui şi a lui Snick erau două femei şi 
trei bărbaţi: Singh, Bottlejay, Pal, Wisket şi 
Wayne. Aceştia se putea afla la oricare dintre 
uşile de pe partea estică. lar unii puteau 
aştepta la intrările în camera lui Cabtab, la 
nord de camera lui Duncan, sau a lui Snick, la 
nord de camera lui Cabtab, sau în debaraua 

aflată vizavi de zona de odihnă a paznicilor. 
Dacă ar fi fost comandantul inamicilor, ar fi 
plasat cel puţin două persoane în camerele 
aflate la nord de a lui. 

— Wayne! spuse Duncan cu glas tare. De ce 
nu m-am gândit înainte la asta? 

— Ce este? întrebă Snick. Oh, am înţeles! 
lisuse! 

Dacă pilotul nu trecuse încă prin trapa 
hangarului, era prins în capcană. Dar dacă 
reuşise să plece înainte ca Duncan să oprească 
energia... 

Nu avu timp să-şi încheie gândul. O siluetă 
întunecată acoperi lumina turnurilor, care intra 
pe partea superioară a geamului. Duncan văzu 
acea siluetă. Era lungă şi zveltă, şi se zăreau 
pilotul şi încă o persoană. Apoi avionul începu 
să întoarcă pe axa verticală. Se roti până 
ajunse cu botul spre fereastră. 

Duncan îl ţinti pe pilot. Fasciculul violet ţâşni 
în acelaşi timp cu al lui Snick. Raza trasă de 
duncan rată ţinta cu numai doi centimetri. El şi 
Snick ripostară cu foc şi în fereastră apărură 
cinci găuri. Afară, avionul în formă de canoe 
începu să se învârtă, să se învârtă, să se 
învârtă tot mai repede. 

— A fost cât pe-aci! spuse Duncan. Bine că 
am stins luminile. 

— Doi mai puţin. Mai sunt trei, zise Snick. 

Capitolul 31 


— Nu am încuiat uşa noastră, înainte să 
opresc curentul uşilor, zise Duncan. Poate că 
vor prinde suficient curaj ca să verifice dacă 
este încuiată. Dar dacă vreau pot porni 
curentul, ca să descui uşa, fără să activez 
lumina. 

— De ce să nu facem o gaură prin amândoi 
pereţii? întrebă Snick. Unul dintre noi poate 
trece prin peretele de la apartamentul lui 
Cabtab şi apoi să ardă încuietoarea de la uşa 
mea. Celălalt poate trece prin livingul lui 
Immerman. 

Duncan se gândise deja la asta. Puteau să-i 
încercuiască pe cei care-i încercuiau, dar era 
posibil ca cei trei de afară să aibă aceeaşi idee. 
Totuşi, el şi Snick nu puteau rămâne ascunşi în 
cameră, temându-se să se mişte din cauza 
posibilelor acţiuni ale duşmanilor. 

— Toate uşile care erau deschise la 
întreruperea curentului vor fi în continuare 
deschise, zise el. Celelalte vor fi încuiate, 
inclusiv unica uşă spre acest apartament. Dacă 
ei se află în camera lui Cabtab, în a ta, în 
debaraua de lângă camera ta sau în livingul lui 
Immerman, vor fi nevoiţi să spargă pereţii. 
Vom presupune că încă nu au făcut asta sau că 

încă se mai străduiesc să o facă. Hai să trecem 
prin perete în living şi apoi prin perete în 
dormitorul lui. 

Înainte să se apuce de lucru, aruncă o ultimă 
privire avionului cu pasageri morţi, care se 
învârtea încet. Îşi trecură armele pe putere 
maximă şi tăiară un pătrat aproximativ, 
suficient de mare ca să poată trece târându-se. 
Mirosul cartonului de cincisprezece centimetri 
grosime, topit şi arzând, le înţepa nările şi le 
ardea ochii. După ce încărcară din nou armele, 
se lăsară în patru labe. Duncan rosti cuvântul 
de cod care avea să aprindă luminile, dar nu şi 
ecranele de pe pereţi. Trecu prin gaură, cu 
arma în mâna stângă. Sperase că dacă era 
cineva în acea cameră, respectivul avea să 
rămână înmărmurit pentru o jumătate de 
secundă. Acel moment de paralizie şi confuzie 
reprezenta avantajul lui. 

Dacă fusese cineva în living, atunci acesta 
fusese suficient de rapid ca să se arunce în 
spatele vreunei piese mari de mobilier. Duncan 
şi Snick înaintară cu prudenţă, încovoiaţi, 
ţinând armele întinse în faţă cu amândouă 
mâinile. După o examinare minuțioasă a 
camerei şi băii, se convinseră că acestea era 
goale. Duncan opri luminile şi tăiară un alt 
dreptunghi în perete. Aprinseră din nou 
luminile şi  repetară aceeaşi procedură. 
Constatară că toate uşile erau încuiate. 

După ce opri iar iluminatul, folosiră lumina 
ce intra pe ferestrele înalte cât peretele, ca să 
ajungă în colţul sud-estic al camerei. 

— Tu fă gaura, spuse Duncan. Eu o păzesc 
pe cea făcută înainte. Poate că acum au intrat 
deja în camera mea şi vin pe urmele noastre. 

Snick avu nevoie de alte treizeci de secunde 
ca să taie o nouă ieşire. 

— Mai am doar jumătate de încărcătură, 
spuse ea. 

— Foloseşte-o pe toată. S-ar putea să avem 
nevoie de tot ce avem. 

Duncan vorbi din nou ecranului de pe 
perete. Luminile se aprinseră. Nu se aştepta să 
fie cineva în camera piscinei. Cu toate acestea, 
înaintă încet spre marginea apropiată a 
piscinei. Era posibil - deşi era ridicol să crezi că 
cineva ar fi făcut asta - ca un om să stea în 
apă, cu capul chiar sub nivelul marginii 
bazinului. Ar fi fost o poziţie excelentă pentru o 
ambuscadă. Dar cine să facă asta? 

Se dovedi că nu era nimeni. 

Duncan se simţi puţin ridicol. Totuşi, dacă nu 
ar fi luat în considerare acea posibilitate şi ar fi 
fost cineva acolo, acel om l-ar fi putut omori. 

Opri din nou lumina. 

— Probabil că se întreabă ce naiba se 
întâmplă cu luminile, şopti Snick. 

— Bine, spuse încet Duncan. 

Acum erau într-un întuneric total şi fură 
nevoiţi să înainteze pe bâjbâite în lungul 

peretelui. ineau o mână pe suprafaţa 
peretelui, iar cealaltă era întinsă în faţă, cu 
arma pregătită. După câţiva paşi, Duncan se 
opri. Capătul umflat al armei se frecase de 
ceva, în faţa lui. Pipăi cu cealaltă mână şi 
deduse că era un bust, pe un piedestal. Mai 
găsi alte şase la fel, înainte să ajungă la 
capătul peretelui. Activă luminile pentru o 
secundă şi văzu că se aflau într-un hol, iar în 
faţa lui era arcada spre foaier. Din nou în 
întuneric, îl traversă încet, abia atingând 
peretele cu umărul. Comandă din nou 
aprinderea luminilor. Uşa principală spre 
complex era închisă. Oare era şi încuiată? 
Apăsă, dar nu reuşi să o clintească. 

Cu Snick aproape, ţinând o mână pe umărul 
lui, se întoarse în hol, unde se opri. Acesta 
mergea în lungul complexului, până la peretele 
complexului următor. Ultima cameră era 
hangarul avioanelor, o zonă destul de mare, cu 
o singură uşă. Înaintă pe hol, pipăind peretele 
cu mâna dreaptă. Nu întâlni nici un bust sau 
măsuţă în drum. Când simţi sub degete a treia 
uşă, încetini şi mai mult înaintarea. Apoi atinse 
uşoara protuberanţă care marca canatul celei 
de a patra uşi. li spuse lui Snick să se întoarcă 
cu faţa în cealaltă direcţie, cu arma pregătită, 
înainte să reaprindă luminile. Când acestea se 
aprinseră, văzu că uşa era închisă. Rosti 
repede codul prin care comanda deblocarea 
uşii, apoi codul de stingere a luminilor şi 

împinse. După ce intră, împreună cu Snick, 
comandă din nou aprinderea luminilor. Uşa se 
încuiase automat în spatele lor. 

Aşa cum spusese Ilmmerman, acolo era 
parcată o altă navă aeriană de patrulă a 
poliţiştilor, de două locuri. Duncan zâmbi şi se 
urcă pe scaunul din faţă, al pilotului. Snick sări 
pe cel din spate, chicotind. 

— Suntem liberi! strigă ea. 

Duncan apăsă butonul de alimentare. Şi 
înjură. Nu clipea nici un indicator luminos, nu 
se aprinsese nici un afişaj digital. Apăsă încă 
de trei ori pe buton, dar tot fără a obţine vreun 
efect. 

— Ce se întâmplă? întrebă Snick. 

— Nu ştiu, la naiba! Cred... Immerman a 
avut dreptate când a spus că mai este o navă 
aici. Dar ceea ce nu a spus, pentru că nu ştia, 
este că pilotul a luat vreo piesă funcţională 
vitală înainte să plece. Probabil că a făcut-o, în 
eventualitatea că noi vom reuşi să ajungem 
cumva aici. Sau poate că doar a ascultat de un 
ordin. Ilmmerman nu avea cum să-mi spună 
asta, decât dacă îl întrebam. Nu mă pricep la 
mecanică atât de bine încât să-mi dau seama 
ce lipseşte. Chiar dacă mă pricepeam, mă 
îndoiesc să existe vreo piesă de rezervă. 

Cobori din avion şi se uită la tunul cu protoni 
montat la provă. Stativul acestuia era sudat în 
carcasă, dar arma putea fi luată cu uşurinţă, 
prin acţionarea a două cleme. 

— Are vreo douăzeci de kilograme, spuse el. 
Pot să-l mânuiesc. 

Scoaseră tunul, transpirând puternic în aerul 
închis şi static. Duncan scoase din canistra de 
rezervă a avionului două încărcături 
suplimentare, cutii în formă de glonţ de 
cincisprezece centimetri lungime. Le înfipse în 
buzunarele  kilt-ului şi ridică arma cu 
amândouă mâinile. 

— O să programez luminile să se stingă şi să 
se aprindă la intervale de un minut. 

In partea cealaltă a holului se afla uşa spre 
camera de odihnă a paznicilor. După spusele 
lui Immerman, aceasta era o cameră mare, în 
formă de L. Uşa se deschise spre interior în 
patru secunde - trei ca să o desprindă din 
perete şi una ca Snick să o lovească cu 
piciorul. Duncan păşi în cameră, cu capătul 
bulbos al tunului trimițând rafale violete. 
Peretele de vizavi de uşă arăta acum ca un 
şvaiţer, dar zona era liberă. Duncan se 
îndreptă spre piscină, care era mai mică decât 
cealaltă. Dacă era cineva în cele două 
apartamente ale paznicilor sau în camera de 
supraveghere, aceştia ştiau deja că prizonierii 
erau liberi şi pe urmele lor. Lui Duncan nu-i 
păsa. Nu credea că mai avea prea mult timp la 
dispoziţie ca să-i curețe pe adversari şi să-l 
interogheze din nou pe Immerman. Şi apoi să 
mai facă încă ceva, înainte să plece de acolo. 

Snick intră în latura de bază a L-ului. Arse 
încuietoarea uşii care ducea în holul din faţa 
camerei lui Duncan. Aşteptă să se stingă 
luminile, după care împinse uşa, se lungi pe 
burtă şi se uită după colţ. Duncan nu putea să 
o vadă în întuneric, dar el îi spusese ce să facă 
şi presupuse că ea îi urma instrucţiunile. În 
acest timp, el păzea uşile celorlalte camere de 
pe hol. 

Camera se lumină brusc. Auzi un icnet slab 
al lui Snick, urmat de trei pârâituri şi ţipătul 
unei femei. Apoi alte două pocnituri, atât de 
puternice încât ştiu că fuseseră trase de Snick. 
Se îndreptă spre uşă, dar Snick se retrase, 
târându-se şi apoi se ridică. Zâmbetul ei era 
mai strălucitor decât luminile. Efectiv sclipea. 

— l-am lichidat pe amândoi! Dar şi el a tras 
destul de aproape! 

Duncan simţi mirosul de covor ars. 

— Pe cine? 

— Pal, bucătăreasa. l-am zburat tâmpla 
stângă. L-am lichidat şi pe Singh, drept în 
stomac, dar el s-a apropiat destul de mult. Incă 
doi centimetri şi capul meu ar fi avut o gaură în 
el. Am mai tras câte un foc în fiecare, ca să fiu 
sigură. 

— Asta înseamnă că a mai rămas unul 
singur, Wisket, spuse Duncan. 

Se opri şi apoi adăugă: 

— Pari fericită. 

— Am ucis nişte subversivi! 

— Pentru Dumnezeu! Noi suntem 
subversivii! 

— Dar ei erau inamicul. 

Duncan clătină din cap. 

— Nu mai ştiu sigur cine este inamicul. OK. 
L-ai văzut pe Wisket? 

— Nu, dar asta nu înseamnă că nu poate fi în 
spatele uneia dintre acele uşi. 

Duncan se uită repede după canat, apoi 
intră înapoi în cameră. Pal era întinsă pe 
lateral, Singh pe burtă. Se părea că Pal ieşise 
pe jumătate pe uşa bucătăriei, iar Singh, care 
era în faţa ei, ieşise complet. Probabil că 
plănuiseră ca la adăpostul întunericului să 
ajungă aproape de camera de odihnă a 
paznicilor. Cum Snick era întinsă pe podea, 
fusese o ţintă greu de reperat. În plus, ea 
fusese mai rapidă. După ce îi nimerise o dată, 
le dăduse lovitura de graţie. 

Nu ar fi vrut să se înfrunte cu ea, într-un 
duel. 

— Am văzut că uşile de la camera de 
supraveghere şi ale celor două apartamente 
ale paznicilor erau închise, spuse Duncan. 
Dacă e cineva acolo, mă refer la Wisket, nu va 
ieşi afară decât dacă arde pereţii. Dacă va face 
asta, vom fi avertizaţi din timp. Ne vom da 
seama după miros. 

Luminile se stinseră din nou. 

— leşim în hol acum. Pornim pe lateral, cu 
faţa spre hol, spre sud. Eu o să fiu în dreapta 

ta. După ce ieşim pe hol, numărăm până la trei 
şi pornim. Tu mergi spre uşa camerei de 
supraveghere. Probabil că Wisket a rămas 
închis acolo, când am blocat încuietorile uşilor. 
A doua uşă pe stânga. 

— Ştiu, zise ea. 

— Vroiam să fiu sigur. Eu merg spre uşa lui 
Cabtab şi apoi înaintez alţi câţiva paşi. Ar 
trebui să ajung la uşa camerei de 
supraveghere exact atunci. La aprinderea 
luminilor, voi putea să văd de acolo dacă uşa 
de la camera băncii de date este deschisă sau 
nu. Dacă e închisă îţi fac semn afirmativ din 
cap. Dacă e deschisă, clatin din cap, în semn 
de negaţie. Dacă uşa este deschisă, mergem 
mai departe spre camera băncii de date, dacă 
este închisă, arzi încuietoarea uşii de la 
camera de supraveghere. Aşa va merge mai 
rapid şi mai uşor, decât să trecem iar prin 
toate camerele, ca să vedem dacă Wisket a 
reuşit să iasă de acolo. 

— Am înţeles. 

— Să mergem. 

Când luminile se aprinseră iar, Duncan văzu 
că uşa de la camera băncii de date era închisă. 
li făcu semn lui Snick şi ea înaintă, ghemuită, 
până la canatul intrării în camera de 
supraveghere. Duncan îi făcu semn să se 
întindă la pământ. Când ea ieşi din linia de foc, 
Duncan apăsă trăgaciul tunului. O rază violet 
scuipă ca o pisică furioasă, iar Duncan o roti în 

jurul zonei mecanismului de închidere aflat în 
interiorul uşii. Când termină, Snick întinse 
mâna în care ţinea arma şi lovi cercul de două 
ori cu patul armei. Cercul căzu înăuntru. Apoi 
întinse mâna şi izbi cu podul palmei în uşă. 
Aceasta se deschise spre interior. 

Wisket, dacă era acolo, ieşise din câmpul 
vizual. 

— leşi afară! strigă Duncan. Toţi amicii tăi 
sunt morţi, Wisket! Nu ai nici o şansă! Predă- 
te, altfel intrăm după tine! Am un tun, Wisket! 
O să mătur toată camera, dacă nu ieşi afară, 
cu mâinile ridicate, în patru secunde! 

Se auzi o voce adâncă, dar tremurătoare. 

— Mă predau, dacă îmi dai cuvântul că n-o 
să mă ucideţi! 

— leşi cu mâinile goale! Aruncă arma întâi, 
apoi arată-mi mâinile! Sus, lipite de canat! 
Fără trucuri! Am acoperire! 

— Promiţi să nu mă împuşti? 

— Promit, spuse Duncan. 

— Dar cea care te acoperă? Vreau şi 
promisiunea ei. 

Era clar că Wisket era un om prudent. 

Duncan îi făcu semn lui Snick să-şi dea 
cuvântul. 

— Promit să nu te împuşc! strigă ea. 

— Mai e altcineva cu voi acolo? întrebă 
Wisket. 

— Cine naiba să mai fie? zise Duncan. Ştii 
câţi suntem. Haide, omule! Mă grăbesc! 

— Aţi spus că n-o să mă împuşcaţi, strigă 
Wisket. Vreau să-mi promiteţi că nu-mi veţi 
face rău nici în alt mod. Altfel, va trebui să 
intraţi după mine! 

După voce, îşi dădură seama că se apropia 
din partea din spate a camerei. Inainte ca 
Duncan să-i poată striga lui Snick să se 
oprească, ea se rostogoli în faţa uşii. Ridică 
arma cu amândouă mâinile şi trase de două 
ori. O rază violet trecu pe deasupra ei şi făcu o 
gaură în perete. Snick se ridică şi alergă în 
cameră. Duncan o urmă, înjurând. Wisket era 
întins cu faţa în jos, în mijlocul camerei. 

— Asta a fost o prostie, zise Duncan. 

— Dacă ratam, da, ar fi fost o prostie. Nu am 
ratat, aşa că nu a fost o prostie. Oricum, 
trebuia să-l ucidem. Ştii asta. Aşa cum va 
trebui să-i ucidem şi pe Ilmmerman şi 
Carebara, după ce terminăm cu ei. 

— Vroiam să le dau drumul, să le dau şansa 
să scape. 

— Şi dacă sunt prinşi de poliţişti? Vor spune 
totul, iar şansele noastre de scăpare ar fi 
foarte mici. 

— Eşti o sălbatică însetată de sânge. 

În clipa aceea, dragostea pentru ea începu 
să dispară. Sau asta fu impresia lui. Spera 
asta. Îşi dorea să scape de acea obsesie pe 
care nici o logică nu reuşise să o alunge. 

— Ei bine? spuse Snick. 

— Ai dreptate. 

— Bun. Şi acum, ce facem? 

— İl ducem pe Ilmmerman în camera băncii 
de date cât de repede putem. Apoi tu stai de 
pază la uşa spre acest complex. S-ar putea ca 
ei să fi cerut ajutor. la tunul cu tine. 

Capitolul 32 


Immerman era întins pe canapeaua din 
camera de supraveghere, iar Duncan îl întreba, 
cât de rapid putea, despre posibilităţile băncii 
de date. Aşa cum sperase, aceasta putea fi 
folosită pentru accesarea unor canale 
guvernamentale  strict-secrete, şi era în 
legătură cu guvernul mondial, guverne 
naționale, statale şi locale, de peste tot. 
Bunicul lui aranjase toate aceste posibilități de 
transmisie cu mult timp în urmă. 

Se opri pentru o clipă, ca să se uite la 
ecranul de perete care arăta ce se întâmpla în 
foaier. Snick stătea pe un scaun, cu faţa la uşă 
şi tunul proptit pe un alt scaun, în faţa ei. 

— Care este numele pe care-l foloseşti 
acum? 

— David Jimson Ananda. 

— Care este codul de acces de urgenţă? 

— IMAGO. MEREU. 

Duncan îi ordonă să repete, pe litere. Apoi, 
spuse: 

— Tu eşti singurul care îl poate activa? 

— Da. 

— De ce este nevoie pentru confirmarea 
accesului? De vocea ta? 

— Da. 

— Mai este nevoie şi de altceva pentru 
confirmarea accesului? 

— Da. 

— De ce altceva mai este nevoie pentru 
confirmarea accesului? 

— De amprenta degetului mare stâng. De 
amprenta retinei drepte. 

Duncan îl întrebă cum erau luate acestea. 
După ce Immerman îi spuse toate datele, ridică 
corpul moale şi îl cără pe scaunul din faţa 
consolei. ÎI fixă pe Immerman în poziţie 
verticală şi apăsă butonul de alimentare. 

— Acum, când spun gata, tu, Gilbert Ching 
Immerman vei spune, cât se poate de tare: 
IMAGO. MEREU. 

Apăsă degetul mare stâng al lui Immerman 
pe o placă rotundă nemarcată de pe birou şi îi 
ţinu capul ridicat, trăgându-l de păr. 

— Gata. 

— IMAGO. MEREU. 

Ecranul, pe care scria PREGĂTIT PENTRU 
INTRODUCEREA CODULUI. INTRODUCERE, se 
şterse şi apăru mesajul CODUL DE ACCES NU 
ESTE COMPLET. 

O rază subţire ţâşni din centrul ecranului. 
Cădea pe gâtul lui Immerman, dar Duncan îi 
mişcă capul până când raza străluci exact în 
ochiul drept al lui Immerman. Ridică pleoapa şi 
pe ecran apăru: COD DE ACCES COMPLET. 
GATA PENTRU INTRODUCERE DATE. 

Duncan tresări când celelalte ecrane de 
perete începură să pâlpâie în portocaliu, şi 
dinspre ele se auzi un bâzâit slab. Primul 
avertisment ca cetățenii oraşului să se 
pregătească de stonare. 

Ignoră semnalul şi îi spuse lui Immerman, 
pas cu pas, ce să comande computerului. 
Înainte să ajungă la jumătatea instrucţiunilor, 
se auzi un şuierat de pe ecranul care 
supraveghea foaierul. 

— Au început să ardă încuietoarea! spuse 
Snick. 

— Ţine-i pe loc, zise Duncan. Fă tot ce poţi. 
Nu mă pot opri acum. Nu te pot ajuta decât 
după ce termin. Trebuie să fac asta, indiferent 
ce se va întâmpla. 

Rezultatul acelei acţiuni avea să aib 
consecinţe pe plan mondial şi la un nivel foarte 
complex. Iniţierea era simplă, dar era nevoie 
de timp. 

Immerman îi ascultă toate instrucţiunile, ca 
şi cum ar fi fost un zombi, ceea ce şi era, de 
fapt. Ceea ce vroia Duncan să lanseze fusese 
pregătit de mult timp de Ilmmerman. Deşi 
acesta poate avusese altceva în minte, 
pregătise sistemul aşa încât totul putea fi 
realizat rapid. La comanda lui Duncan, 
Immerman repetă instrucţiunile şi acestea se 
înmagazinară în bănci de date secrete din 
întreaga lume. La zece minute după miezul 
nopţii, toate ecranele de perete din fiecare 

casă, apartament şi clădire publică ce nu erau 
acordate pe sistemul de televiziune public în 
acel moment aveau să afişeze mesajul lui 
Duncan. În acelaşi timp, imprimantele din 
toate casele, apartamentele şi clădirile publice 
aveau să tipărească mesajul. Evitase să 
încerce transmiterea prin televiziunea publică. 
Ştia că afişajul ar fi apărut pe ecrane numai 
câteva secunde, după care cenzorii l-ar fi scos. 

Toate locurile particulare şi clădirile publice, 
cu excepţia birourilor de televiziune 
guvernamentale din acea zonă temporală, 
aveau să primească transmisiunea. Toate 
zonele temporale aveau să o primească la zece 
minute după ce începea ziua. După ce 
guvernul îşi revenea din şoc, oamenii lui putea 
localiza multe dintre bănci şi puteau şterge 
mesajul. Dar unele aveau să rămână. Şi chiar 
dacă mesajul ajungea la o singură zi, acea zi 
avea să-l transmită celorlalte, în mod sigur. 
Cetăţenii vor avea grijă de asta. Vor lăsa foi 
tipărite pentru cei care-i urmau. Cel puţin unii 
dintre ei. Nu era posibil ca guvernul să intre în 
fiecare casă să le ia. Era o sarcină care nici 
măcar nu avea să fie încercată. 

Principala dificultate a lui Duncan era acum 
comprimarea mesajului. Nu avea mult timp la 
dispoziţie ca să-l formuleze şi nu vroia să fie 
prea lung. Scurt şi simplu, dar eficient, de asta 
era nevoie. 

Auzi din nou vocea lui Snick. Ridică privirea. 
Mecanismul încuietorii fusese tăiat şi secţiunea 
rotundă de uşă din jurul lui fusese scoasă. 
Acum fumega pe covor. 

Snick trase prin gaură. Dacă se afla cineva 
în spatele ei, acum avea o gaură mare în 
stomac. 

Cetăţeni ai lumii! 

Guvernul vostru a ţinut secretă o formulă de 
încetinire de Şapte ori a îmbătrânirii. Dacă aţi 
avea-o, aţi putea trăi de Şapte ori mai mult. 
Consiliul mondial Şi alţi înalţi oficiali o folosesc 
ca să-Şi prelungească propriile vieţi. Şi o 
ascund de voi. lată formula. 

Nu era o proză „nemuritoare”, nici pe 
departe. l-ar fi plăcut să aibă timp să compună 
un mesaj mai bun. Dar dată fiind situaţia mai 
mult decât presantă, era norocos că reuşise şi 
cu acesta. 

Partea cea mai grea şi mai lungă fu să se 
asigure că computerul înregistra formula 
corect. Ilmmerman o spuse din memorie şi 
apoi, la ordinul lui Duncan, comandă 
computerului să o afişeze pe ecran. Făcu 
câteva  corecţii necesare şi datele fură 
înmagazinate. 

Cetăţeni ai lumii! 

Guvernul vă minte de mii de ob-ani. 
Populaţia lumii nu este de opt miliarde. Este de 
numai două miliarde. Repet: două miliarde. 
Această divizare artificială a lumii în Şapte zile 

nu este necesară. Cereţi adevărul. Cereţi să vi 
se permită să vă întoarceţi la sistemul natural 
de viaţă. Dacă guvernul se opune, revoltaţi-vă! 
Nu vă mulţumiţi cu minciunile guvernului. 
Revoltaţi-vă! 

Mesaj autorizat de David Jimson Ananda, 
cunoscut Şi suB numele de Gilbert Ching 
Immerman. De asemenea, autorizat şi 
transmis de Jefferson Cervantes Caird. 

Oficialii aveau să turbeze de furie, la 
vederea numelui lui Caird. Ceea ce era bine. 
Vroia să afle că el nu era mort. 

— Spune-i să repete instrucțiunile şi 
mesajul, îi zise Duncan lui Immerman. 

Un trosnet de pe ecranul de perete îl făcu să 
ridice privirea. Uşa foaierului fusese deschisă 
sau, mai probabil, izbită cu piciorul de cineva, 
care apoi fugise. Snick trăsese o rafală de 
avertisment. Se îndoia că ei vor încerca să o 
atace pe acea intrare. Aveau să taie peretele 
în mai multe locuri în acelaşi timp şi să încerce 
să o învăluie, intrând prin celelalte camere. 
Erau prudenţi. Nu ştiau câţi apărători erau 
înăuntru. Totuşi, nu aveau prea mult timp la 
dispoziţie. Oraşul avea să se trezească la zece 
minute după miezul nopţii. Majoritatea 
cetăţenilor aveau să treacă din stonere în 
paturi, dar poliţiştii şi muncitorii din primul 
schimb urmau să iasă pe străzi. Dacă locatarii 
acelor super-apartamente ieşeau pe holuri, ei îi 

putea anunţa pe poliţişti. Asta dacă nu erau 
împuşcaţi de PUPA. 

— Spune-i să nu mai asculte nici o 
instrucţiune de la tine sau de la altcineva, de 
acum înainte, zise Duncan. 

Immerman spuse: 

— Z AND O-U-T. 

— Acesta este codul de anulare? 

— Da. 

Pulveriză din nou ceața adevărului în faţa lui 
Immerman şi îl cără pe canapea. 

— La revedere, bunicule. Eşti într-un rahat 
imens, dar meriţi fiecare moleculă din el. Ar fi 
trebuit să mă laşi în pace. Dar mă bucur că nu 
ai făcut-o. 

Alergă în hol şi la uşa camerei lui. Era încă 
încuiată, dar cuvântul cod o descuie. Il drogă 
din nou pe Carebara şi apoi strigă numărul 
celei mai apropiate secţii de organici. Ignorând 
cererea ofițerului de a se identifica, spuse: 

— Au avut loc câteva crime în Complexul de 
apartamente D-7, Nivelul 125. Criminalii 
încearcă să intre în apartament! Grăbiţi-vă! 
Încearcă să ne ucidă! i 

Sergentul era foarte furios. In curând trebuia 
să-şi încheie schimbul şi să intre în stoner. 
Numai în cazul unei urgenţe extreme putea 
trece în ziua următoare. 

— Mesajul dumneavoastră este înregistrat, 
zise el. Ofițerii vor ajunge acolo în trei minute. 

Care este identitatea dumneavoastră? Care 
este situaţia? 

Apoi, după ce se uită la un ecran de lângă el, 
pe care Duncan nu putea să-l vadă, zise: 

— Nu există nici o înregistrare a acestui 
apartament! Ce încercaţi să faceţi? 

— Apartamentul 7-D, Nivelul 125, spuse 
Duncan. S-ar putea să nu fie înregistrat, dar 
este aici. II veţi găsi fără probleme. Repede, 
omule! E vorba de crime! 

Intrerupse legătura. Acum, sergentul se uita 
la ecran ca să verifice originea transmisiei, dar 
nu avea cum să reuşească. Circuitele de 
urgenţă blocau orice canal de căutare a sursei. 

Duncan trecu pe rând pe ecran imaginea 
fiecărei camere. O secţiune de perete fusese 
tăiată aproape complet în peretele camerei 
spital şi o alta tocmai fusese desprinsă în 
debaraua de lângă hangar. Dar invadatorii 
trebuiau să ardă încuietorile acelor camere, ca 
să ajungă în hol. 

O strigă pe Snick. 

— Ne întâlnim în faţa camerei de lângă 
hangar. Vor pătrunde acolo într-un minut! Vor 
ajunge în câteva secunde şi în hangar! 

Snick ajunse acolo înaintea lui, pentru că el 
întârziase ca să spună codul de deschidere al 
celor două uşi ale sălii de mese. Când ţâşni în 
hol, o văzu trăgând prin gaura făcută în uşa 
debaralei. De dincolo se auziră ţipete. 

— Poliţiştii vor fi aici curând! strigă Duncan. 
l-am sunat acum cinci minute! 

Singurul răspuns fură nişte gemete. 

Snick se dusese la uşa hangarului. Trase din 
nou, chiar în clipa în care încuietoarea era 
împinsă în afară. Alte ţipete. 

— Vin poliţiştii! strigă Duncan. Vor fi aici în 
câteva secunde! 

Urmă o clipă de tăcere, apoi o femeie spuse: 

— Sigur, o să te şi credem. 

Un fascicul prin gaura din uşă făcu un crater 
în peretele de vizavi. 

Duncan se lăsă jos şi trecu târâş pe lângă 
uşă. Îi făcu semn lui Snick să tragă din nou prin 
gaură. Ea se aşeză într-o parte şi trase oblic. 
Duncan se ridică pe jumătate şi trase şi el, în 
alt unghi. Se auzi un geamăt. 

— Nu-mi pasă dacă lumea se dărâmă în jurul 
nostru! urlă Duncan. Nu-mi pasă deloc! Nu vă 
mint, când spun că vin poliţiştii! 

Se retrase pe hol şi se adresă unui ecran. 
Acum înregistrarea apelului lui către poliţie era 
redată în debara şi în hangar. Ar fi vrut să se fi 
gândit mai devreme la acea confirmare. 

Auzi o conversaţie pe ton scăzut, în hangar. 

Poate că plecau, poate că nu. Dacă aveau 
puţină minte, acum alergau deja spre scări. 

Îi făcu semn lui Snick să împingă uşa cu 
piciorul. Ea o făcu şi apoi sări în spate. Duncan 
intră, trăgând, şi Snick îl urmă imediat, dar 
înăuntru nu mai era nimeni în viaţă. Doi 

bărbaţi zăceau pe podea, unul aproape tăiat în 
două. 

Mai erau zece minute până la miezul nopţii. 
Ecranele din camere dădeau ultimul 
avertisment. Acum clipeau în tot oraşul, iar 
copoii probabil înjurau. Nu-i puteau ignora 
apelul, dar erau atât de condiţionaţi, încât se 
simțeau neliniştiţi, poate chiar panicaţi, pentru 
că spărgeau ziua. 

Spuse ecranului care rula înregistrarea 
apelului lui către poliţie, cel care nu pulsa în 
portocaliu, să activeze deschiderea trapei din 
tavan. Uşile se deschiseră, dând la iveală cerul 
plin de stele şi permiţând intrarea aerului rece 
al nopţii. 

Duncan porni pe scară, spunând: 

— Lasă tunul acolo. 

Urcară pe acoperiş. Peste tot, turnurile şi 
podurile pulsau în portocaliu şi sirenele sunau. 
Uşile, acţionate la instrucțiunile lui, se 
închiseră după şaizeci şi şase de secunde. 

— Va trebui să coborâm pe scară, spuse el. 
Va fi greu, dar dacă ne ţinem de balustrade, s- 
ar putea să nu fim doborâţi de jeturile de apă. 

Râse şi adăugă: 

— Păcat că nu ne-am putut da la vale pe 
balustrade. Nu ne va urmări nimeni. Decât 
după ce ajungem la bază, şi poate nici atunci. 

— Ce facem acum? întrebă ea, mergând 
repede alături de el. 

Luminile de avertizare şi sirenele se opriseră 
acum. 

— Nu prea-mi convine, dar va trebui să ne 
îndreptăm din nou spre sălbăticie. Ne vom 
ascunde până se vor schimba lucrurile, până 
când ne vom putea întoarce în siguranţă. Vor fi 
multe probleme, pentru o vreme. Eu pariez pe 
popor, pe ceea ce istoricii numesc masele 
răsculate. Dacă ei nu vor schimba lucrurile în 
bine, înseamnă că avem ghinion. Dar până 
acum ne-a mers destul de bine. Am avut mai 
mult noroc decât meritam. 

— Am reuşit, zise ea. 

— Vom vedea cât de bine am reuşit. 
Dumnezeule, ce bine mă simt! Am făcut ceea 
ce nimeni nu credea posibil, nici chiar eu! 

Scoase un țipăt de bucurie spre stele. 

